**śrī-bhakti-sandarbhaḥ**

tau santoṣayatā santau śrīla-rūpa-sanātanau |

dākṣiṇātyena bhaṭṭena punar etad vivicyate ||o||

tasyādyaṁ granthanālekhaṁ krāntam utkrānta-khaṇḍitam |

paryālocyātha paryāyaṁ kṛtvā likhati jīvakaḥ ||o||

[1]

tatra pūrva-sandarbha-catuṣṭayena sambandho vyākhyātaḥ | tatra pūrṇa-sanātana-paramānanda-lakṣaṇa-para-tattva-rūpaṁ sambandhi ca brahma paramātmā bhagavān iti tridhāvirbhāvatayā śabditam iti nirūpitam | tatra ca bhagavattvenaivāvirbhāvasya paramotkarṣaḥ pratipāditaḥ | prasaṅgena viṣṇv-ādyāś catuḥ-sanādyāś ca tad-avatārā darśitāḥ | sa ca bhagavān svayaṁ śrī-kṛṣṇa eva iti nirdhāritam |

paramātma-vaibhava-gaṇane ca taṭastha-śakti-rūpāṇāṁ cid-eka-rasānām api anādi-para-tattva-jñāna-saṁsargābhāvamaya-tad-vaimukhya-labdha-cchidrayā tan-māyayāvṛta-svarūpa-jñānānāṁ tayaiva sattva-rajas-tamo-maye jaḍe pradhāne racitātma-bhāvānāṁ jīvānāṁ saṁsāra-duḥkhaṁ ca jñāpitam | tathā coktam ekādaśe śrī-bhagavatā—

ātmā parijñāna-mayo vivādo

hy astīti nāstīti bhidātma-niṣṭhaḥ |

vyartho’pi naivoparameta puṁsāṁ

mattaḥ parāvṛtta-dhiyāṁ sva-lokāt ||[bhā.pu. 11.22.34] iti |

atas tad-arthaṁ parama-kāruṇikaṁ śāstram upadiśati | tatra ye jīvā ye kecit janmāntarāvṛtta-tad-arthānubhava-saṁskāravato ye ca tadaiva vā labdha-mahat-kṛpātiśaya-dṛṣṭi-prabhṛtayaḥ, teṣāṁ tādṛśa-para-tattva-lakṣaṇa-vastūpadeśa-śravaṇārambha-mātreṇaiva tat-kālam eva yugapad eva tat-sāmmukhyaṁ tad-anubhavo’pi jāyate | yathoktaṁ—kiṁ vā parair īśvaraḥ sadyo hṛdy avarudhyate’tra kṛtibhiḥ śuśrūṣubhis tat-kṣaṇāt [bhā.pu. 1.1.2] iti | atas teṣāṁ nopadeśāntarāpekṣā | yādṛcchikam upadeśāntara-śravaṇaṁ tu tat-tal-līlā-śravaṇavat tadīya-rasasyaivoddīpakaṁ, yathā śrī-prahlādādīnām | tathānyeṣāṁ tādṛśatvaṁ bījāyamānam api kāmādi-vaiguṇyena tad-itara-doṣeṇaiva pratihataṁ tiṣṭhati |

naitan manas tava kathāsu vikuṇṭha-nātha

samprīyate durita-duṣṭam asādhu tīvram |

kāmāturaṁ harṣa-śoka-bhayaiṣaṇārtaṁ

tasmin kathaṁ tava gatiṁ vimṛśāmi dīnaḥ || [bhā.pu. 7.9.39]

iti dīnaṁ-manya-śrī-prahlāda-vacanānusāreṇānyeṣām eva tat-prāpteḥ | ata evoktaṁ brahma-vaivarte—

yāvat pāpais tu malinaṁ hṛdayaṁ tāvad eva hi |

na śāstre satya-buddhiḥ syāt sad-buddhiḥ sad-gurau tathā ||

aneka-janma-janita-puṇya-rāśi-phalaṁ mahat |

sat-saṅga-śāstra-śravaṇād eva premādi jāyate || iti |

tato mukhyena tātparyeṇa para-tattve paryavasite’pi teṣāṁ para-tattvādy-upadeśasya kim abhidheyaṁ prayojanaṁ cety apekṣāyāṁ tad-avāntara-tātparyeṇa tad dvayam upadeṣṭavyam | tatrābhidheyaṁ tad-vaimukhya-virodhitvāt tat-sāmmukhyam eva | tac ca tad-upāsanā-lakṣaṇaṁ, yata eva taj-jñānam āvirbhavati | prayojanaṁ ca tad-anubhavaḥ | sa cāntar-bahiḥ-sākṣātkāra-lakṣaṇaḥ, yata eva svayaṁ kṛtsna-duḥkha-nivṛttir bhavati |

tad etad dvayaṁ yadyapi pūrvatra siddhopadeśa eva abhipretam asti, yathā tava gṛhe nidhir asti iti śrutvā kaścid daridras tad-arthaṁ prayatate labhate ca tam iti, tadvat tathāpi tac-chaithilya-nirāsāya punas tad-upadeśaḥ | tad evaṁ tān prati anādi-siddha-taj-jñāna-saṁsargābhāva-maya-tad-vaimukhyādikaṁ duḥkha-hetuṁ vadan vyādhi-nidāna-vaiparītya-maya-cikitsā-nibhaṁ tat-sāmmukhyādikam upadiśati—

**bhayaṁ dvitīyābhiniveśataḥ syād**

**īśād apetasya viparyayo’smrtiḥ |**

**tan-māyayāto budha ābhajet tam**

**bhaktyaikayeśa guru-devatātmā ||** [bhā.pu. 11.2.37]

ṭīkā ca—nanu kim evaṁ parameśvara-bhajanena ? ajñāna-kalpita-bhayasya jñānaika-nivartakatvād ity āśaṅkyāha—bhayam iti | yato bhayaṁ tan-māyayā bhavet, tato buddhimān tam eva ābhajed upāsīta |

nanu bhayaṁ dvitīyābhiniveśataḥ syāt | sa ca dehādy-ahaṅkārataḥ | sa ca svarūpāsphuraṇāt | kim atra tasya māyā karoti ? ata āha—īśād apetasyeti | īśa-vimukhasya tan-māyayā asmṛtiḥ svarūpāsphūrtir bhavati, tato viparyayo deho’smīti | tato dvitīyābhiniveśād bhayaṁ bhavati | evaṁ hi prasiddhaṁ laukikīṣv api māyāsu | uktaṁ ca bhagavatā—

daivī hy eṣā guṇa-mayī mama māyā duratyayā |

mām eva ye prapadyante māyām etāṁ taranti te || [gītā 7.14] iti |

ekayā avyabhicāriṇyā bhajet | kiṁ ca, guru-devatātmā gurur eva devatā īśvaraḥ, ātmā preṣṭhaś ca yasya tathā-dṛṣṭiḥ sann ity arthaḥ | ity eṣā ||

||11.2|| kavir videham ||1||

[2]

kiṁ ca—

**evaṁ sva-citte svata eva siddha**

**ātmā priyo’rtho bhagavān anantaḥ |**

**taṁ nirvṛto niyatārtho bhajeta**

**saṁsāra-hetūparamaś ca yatra ||** [bhā.pu. 2.2.6]

ṭīkā ca—tadā anena kiṁ kartavyaṁ, haris tu sevya ity āha | evaṁ viraktaḥ san taṁ bhajeta | bhajanīyatve hetavaḥ—sva-citte svata eva siddhaḥ | yata ātmā, ata eva priyaḥ | priyasya ca sevā sukha-rūpaiva | arthaḥ satyaḥ, na tu anātmavat mithyā | bhagavān bhajanīya-guṇaś ca, anantaś ca nityaḥ | yata evaṁ-bhūtas taṁ bhajeta | niyatārthaś niścita-svarūpaḥ | bhagavad-anubhavānandena nirvṛtaḥ san, iti svataḥ sukhātmakatvaṁ darśitam | kiṁ yatra yasmin bhajane sati saṁsāra-hetor avidyāyā uparamo nāśo bhavati ity eṣā | atra ca-kārāt tat-prāptir jñeyā ||

||2.2|| śrī-śukaḥ ||2||

[3]

tatra yadyapi śravaṇa-mananādikaṁ jñāna-sādhanam api tat-sāmmukhyam eva | brahmākārasyānubhava-hetutvāt, ata eva tat-paramparopayogitvāt sāṅkhyāṣṭāṅgayoga-karmāṇy api tat-sāmmukhyāny eva | tathā teṣāṁ kathañcid bhaktitvam api jāyate | karmaṇas tad-ājñā-pālana-rūpatvena tad-arpitatvādinā ca karaṇāt | jñānādīnāṁ cānyatrānāsakti-hetutvādi-dvārā bhakti-sacivatayā vidhānāt tathāpi pūrvaṁ bhaktyā bhajetety anena karma-jñānādikaṁ nādṛtaṁ kintu sākṣād-bhaktyā śravaṇa-kīrtanādi-lakṣaṇayaiva bhajeta ity uktam | tathaiva sahetukaṁ śrī-sūtopadeśopakramata eva dṛśyate |

yathāha dvāviṁśatyā—sa vai ity-ādinā ato vai kavaya ity antena granthena—

**sa vai puṁsāṁ paro dharmo yato bhaktir adhokṣaje |**

**ahaituky apratihatā yayātmā suprasīdati ||3||** [bhā.pu. 1.2.6]

yat khalu mahā-purāṇārambhe pṛṣṭaṁ sarva-śāstra-sāram aikāntikaṁ śreyo brūhīti tatrottaraṁ sa vai ity-ādi | yato dharmād adhokṣaje bhaktis tat-kathā-śravaṇādiṣu rucir bhavati | dharmaḥ svanuṣṭhita ity-ādau [bhā.pu. 1.2.8] vyatirekeṇa darśayiṣyamāṇatvāt | sa vai sa eva svanuṣṭhitasya dharmasya saṁsiddhir hari-toṣaṇam iti [bhā.pu. 1.2.13] vakṣyamāṇa-rītyā tat-santoṣārtham eva kṛto dharmaḥ paraḥ sarvataḥ śreṣṭhaḥ na nivṛtti-mātra-lakṣaṇo’pi, vaimukhyāviśeṣāt | tathā ca śrī-nārada-vākyam—naiṣkarmyam apy acyuta-bhāva-varjitam ity-ādau kutaḥ punaḥ śaśvad abhadram īśvare na cārpitaṁ karma yad apy akāraṇam iti [bhā.pu. 1.5.12] | ato vakṣyate ataḥ pumbhir ity [bhā.pu. 1.2.13] ādi | tataḥ sa evaikāntikaṁ śreyaḥ ity arthaḥ | anena bhaktes tādṛśa-dharmato’pi atiriktatvam | tasyāḥ bhakteḥ svarūpa-guṇam āha, svata eva sukha-rūpatvād ahaitukī phalāntarānusandhāna-rahitā | apratihatā tad-upari-sukhada-padārthāntarābhāvāt kenāpi vyavadhātum aśakyā ca | jātāyāṁ ca tasyāṁ ruci-lakṣaṇāyāṁ bhaktyā tayaiva śravaṇādi-lakṣaṇo bhaki-yogaḥ pravartitaḥ syāt |

[4]

tataś ca yasyāsti bhaktir bhagavaty akiñcanā sarvair guṇais tatra samāsate surāḥ [bhā.pu. 5.18.12] ity-ādy-anusāreṇa bhagavat-svarūpādi-jñānaṁ tato’nyatra vairāgyaṁ ca tad-anugāmyeva syād ity āha—

**vāsudeve bhagavati bhakti-yogaḥ prayojitaḥ |**

**janayaty āśu vairāgyaṁ jñānaṁ ca yad ahaitukam ||** [bhā.pu. 1.2.7]

ahaitukaṁ śuṣka-tarkādy-agocaram aupaniṣadaṁ jñānam āśu īṣat-śravaṇa-mātreṇa janayatīty arthaḥ | vyatirekeṇāha—

**dharmaḥ svanuṣṭhitaḥ puṁsāṁ viṣvaksena-kathāsu yaḥ |**

**notpādayed yadi ratiṁ śrama eva hi kevalam ||** [bhā.pu. 1.2.8]

vāsudevālambanābhāvena yadi tat-kathāsu tal-līlā-varṇaneṣu ratiṁ ruciṁ notpādayet tadā śramaḥ syān na tu phalam | kathā-ruceḥ sarvatraivādyatvāt śreṣṭhatvāc ca saivoktā | tad-upalakṣaṇatvena bhajanāntara-rucir apy upadiṣṭā | eva-śabdena pravṛtti-lakṣaṇa-karma-phalasya svargādeḥ kṣayiṣṇutvam | hi-śabdena tatraiva ca tad yatheha karma-jito lokaḥ kṣīyate [chā.u. 8.1.6] iti sopapattika-śruti-pramāṇatvam | kevala-śabdena nivṛtti-mātra-lakṣaṇa-dharma-phalasyāsādhyatvaṁ, siddhasyāpi naśvaratvam | tatrāpi tenaiva hi-śabdena yasya deve parā bhaktir [śve.u. 6.23] ity-ādi, śreyaḥ-sṛtiṁ bhaktim udasya te vibho kliśyanti ye kevala-bodha-labdhaye ity-ādi [bhā.pu. 10.14.4], āruhya kṛcchreṇa paraṁ padaṁ tataḥ patanty adho’nādṛta-yuṣmad-aṅghrayaḥ [bhā.pu. 10.2.32] ity-ādi vacana-pramāṇatvaṁ ca sūcitam | śloka-dvayena bhakir nirapekṣā, jñāna-vairāgye tu tat-sāpekṣe iti labhyate | tad evaṁ bhakti-phalatvenaiva dharmasya sāphalyam uktam |

[5-6]

tatra yad anye manyante dharmasyārthaḥ phalaṁ, tasya kāmas tasya cendriya-prīts tat-prīteś ca punar api dharmādi-parampareti tac cānyathaivety āha dvābhyāṁ—

**dharmasya hy āpavargyasya nārtho’rthāyopakalpate |**

**nārthasya dharmaikāntasya kāmo lābhāya hi smṛtaḥ ||**

**kāmasya nendriya-prītir lābho jīveta yāvatā |**

**jīvasya tattva-jijñāsā nārtho yaś ceha karmabhiḥ ||** [bhā.pu. 1.2.9-10]

āpavargasya—yathā-varṇa-vidhāna apavargaś ca bhavati | yo’sau bhagavati sarvātmany anātmye’nirukte’nilayane paramātmani vāsudeve’nanya-nimitta-bhakti-yoga-lakṣaṇo nānā-gati-nimittāvidyā-granthi-bandhana-dvāreṇa yadā hi mahā-puruṣa-puruṣa-prasaṅga iti [bhā.pu. 5.19.19-20] pañcama-skandha-gadyānusāreṇa apavargo bhakti-yogaḥ | tathā ca skānde revā-khaṇḍe—

niścalā tvayi bhaktir yā saiva muktir janārdana |

muktā eva hi bhaktās te tava viṣṇo yato hare || iti |

ata ukta-rītyā bhakti-sampādakasyety arthaḥ | arthāya phalatvāya | tathārthasyāpy evaṁ-bhūta-dharmāvyabhicāriṇaḥ kāmo lābhāya phalatvāya na hi smṛtas tattva-vidbhiḥ | kāmasya viṣaya-bhogasyendriya-prīti-lābhaḥ phalaṁ na bhavati kintu yāvatā jīveta tāvān eva kāmasya lābhaḥ | tādṛśa-jīvana-paryanta eva kāmaḥ sevya ity arthaḥ | jīvasya jīvanasya ca punar dharmānuṣṭhāna-dvārā karmabhir ya iha prasiddhaḥ svargādiḥ so’rtho na bhavati, kintu tattva-jijñāsaiveti | tad evaṁ tattva-jñānaṁ yasyā bhakter avāntara-phalam uktaṁ saiva paramaṁ phalam iti bhāvaḥ |

# [7]

kiṁ tattvam ity apekṣāyāṁ padyam ekaṁ tūdāhṛtam—

**vadanti tat tattva-vidas tattvaṁ yaj jñānam advayam |**

**brahmeti paramātmeti bhagavān iti śabdyate ||** [bhā.pu. 1.2.11] iti |

advayam iti tasyākhaṇḍatvaṁ nirdiśyānyasya tad-ananyatva-vivakṣayā tac-chaktitvam evāṅgīkaroti | tatra śakti-varga-lakṣaṇa-tad-dharmātiriktaṁ kevalaṁ jñānaṁ brahmeti śabdyate | antaryāmitvamaya-māyā-śakti-pracura-cic-chakty-aṁśa-viśiṣṭaṁ paramātmeti | paripūrṇa-sarva-śakti-viśiṣṭaṁ bhagavān iti | vivṛtaṁ caitat prāktana-sandarbha-trayeṇa | tac ca tridhāvirbhāva-yuktam eva tattvaṁ bhaktyaiva sākṣāt kriyata ity āha—

**tac chraddadhānā munayo jñāna-vairāgya-yuktayā |**

**paśyanty ātmani cātmānaṁ bhaktyā śruta-gṛhītayā ||** [bhā.pu. 1.2.12]

bhaktyā tat-kathā-rucer eva parāvasthā-rūpayā prema-lakṣaṇayā tat pūrvokta-tattvam ātmani śuddhe cetasi paśyanti ca | jñāna-mātrasya kā vārtā | sākṣād api kurvantīty arthaḥ | kīdṛśaṁ tat ? ātmānaṁ svarūpākhya-jīvākhya-māyā-śaktīnām āśrayam | jñāna-vairāgya-yuktayā jñānaṁ ca vairāgyaṁ ca, tābhyāṁ yuktayā svātmajābhyāṁ tābhyāṁ sevitayā | ata eva te munayaḥ pṛthak ca viśiṣṭaṁ ca svecchayā paśyantīty āyāti | tad evaṁ śruta-gṛhītayā munayaḥ śraddadhānā iti pada-trayeṇa tasyā eva bhakter daurlabhyaṁ darśitam | sad-guroḥ sakāśād vedāntādy-akhila-śāstrārtha-vicāra-śravaṇa-dvārā yadi svāvaśyaka-parama-kartavyatvena jñāyate | punaś ca—

bhagavān brahma kārtsnyena trir anvīkṣya manīṣayā

tad adhyavasyat kūṭa-stho ratir ātman yato bhavet || [bhā.pu. 2.2.34]

itivad yadi viparīta-bhāvanā-tyājakau manana-yogyatā-mananābhiniveśau syātāṁ, tataḥ śraddadhānaiś ca sā bhaktir upāsanā-dvārā labhyate iti |

# [8]

ataḥ śrutir api tad-artham āgṛhṇāti | ātmā vāre draṣṭavyaḥ śrotavyo mantavyo nididhyāsitavya iti [bṛ.ā.u. 2.4.4.6] iti | atra nididhyāsanam upāsanam | darśanaṁ sākṣātkāra ucyate | sā caivaṁ durlabhā bhaktiḥ hari-toṣaṇe prayuktāt svābhāvika-dharmād api labhyate iti | tasmād dhari-toṣaṇam eva tasya parama-phalam ity āha—

**ataḥ pumbhir dvija‑śreṣṭhā varṇāśrama‑vibhāgaśaḥ |**

**svanuṣṭhitasya dharmasya saṁsiddhir hari‑toṣaṇam ||** [bhā.pu. 1.2.13]

svanuṣṭhitasya bahu-prayatnenācchidram upārjitasya iti tucche svargādi-phale tat-prayogo’tīvāyukta iti bhāvaḥ | yady evaṁ śrī-hari-santoṣakasyāpi dharmasya phalaṁ śravaṇādi-ruci-lakṣaṇā bhaktir eva tat-pravartitāyā bhakteś cānugatā jñāna-vairāgyādi-guṇā ity āyātaṁ tadā sākṣāc-chravaṇādi-rūpā bhaktir eva kartavyā |

[9]

kiṁ tat tad-āgraheṇety āha—

**tasmād ekena manasā bhagavān sātvatāṁ patiḥ |**

**śrotavyaḥ kīrtitavyaś ca dhyeyaḥ pūjyaś ca nityadā ||** [bhā.pu. 1.2.14]

ekena karmādyāgraha-śūnyena | śravaṇam atra nāma-guṇādīnāṁ tathā kīrtanaṁ ca |

[10]

tatraivāntima-bhūmikā-paryantāṁ sugamāṁ śailīṁ vaktuṁ dharmādi-kaṣṭa-nirapekṣeṇa yukti-mātreṇa tat-prathama-bhūmikāṁ śrī-hari-kathā-rucim utpādayan tasya guṇaṁ smārayati—

**yad‑anudhyāsinā yuktāḥ karma‑granthi‑nibandhanam |**

**chindanti kovidās tasya ko na kuryāt kathā‑ratim ||** [bhā.pu. 1.2.15]

kovidā vivekinaḥ | yuktāḥ saṁyata-cittā yasya harer anudhyā anudhyānaṁ cintana-mātram evāsiḥ khaḍgas tena granthiṁ nānā-deheṣv ahaṅkāraṁ nibadhnāti yat tat karma chindanti | tasyaivambhūtasya parama-duḥkhād udvartuḥ kathāyāṁ ratiṁ ko nu kuryāt ?

**[11]**

nanv evam api tasya kathā-rucir manda-bhāgyānāṁ na jāyata ity āśaṅkya tatropāyān vadan tām ārabhya naiṣṭhika-bhakti-paryantāṁ bhaktim upadiśati pañcabhiḥ |

**śuśrūṣoḥ śraddadhānasya vāsudeva-kathā-ruciḥ |**

**syān mahat-sevayā viprāḥ puṇya-tīrtha-niṣevaṇāt ||** [bhā.pu. 1.2.16]

bhuvi puru-puṇya-tīrtha-sadanāny ṛṣayo vimadāḥ [bhā.pu. 10.87.35] ity-ādy-anusāreṇa prāyas tatra mahat-saṅgo bhavatīti tadīya-ṭīkānumatyā ca puṇya-tīrtha-niṣevaṇād dhetor labdhā yadṛcchayā yā mahat-sevā tayā vāsudeva-kathā-ruciḥ syāt | kāryāntareṇāpi tīrthe bhramato mahatāṁ prāyas tatra bhramatāṁ tiṣṭhatāṁ vā darśana-sparśana-sambhāṣaṇādi-lakṣaṇā sevā svata eva sampadyate | tat-prabhāveṇa ca tadīyācaraṇe śraddhā bhavati | tadīya-svābhāvika-paraspara-bhagavat-kathāyāṁ kim ete saṅkathayanti tat śṛṇomīti tad-icchā jāyate | tac-chravaṇena ca tasyāṁ rucir jāyate iti | tathā ca mahadbhya eva śrutā jhaṭiti kārya-karīti bhāvaḥ | tathā ca kapila-deva-vākyam—satāṁ prasaṅgān mama vīrya-saṁvido bhavanti hṛt-karṇa-rasāyanāḥ kathāḥ [bhā.pu. 3.25.25] ity-ādi |

**[12]**

tataś ca,

**śṛṇvatāṁ sva-kathāḥ kṛṣṇaḥ puṇya-śravaṇa-kīrtanaḥ |**

**hṛdy antaḥstho hy abhadrāṇi vidhunoti suhṛt-satām ||** [bhā.pu. 1.2.17]

kathā-dvārā antaḥstho bhāvanā-padavīṁ gataḥ san harir abhadrāṇi vāsanāḥ |

[13]

tataś ca,

**naṣṭa-prāyeṣv abhadreṣu nityaṁ bhāgavata-sevayā |**

**bhagavaty uttama-śloke bhaktir bhavati naiṣṭhikī ||** [bhā.pu. 1.2.18]

naṣṭa-prāyeṣu na taj-jñānam iva samyaṅ-naṣṭeṣv eveti bhakter nirargala-svabhāvatvam uktam | bhāgavatānāṁ bhāgavata-śāstrasya vā sevayā bhaktir anudhyāna-rūpā naiṣṭhikī santatā eva bhavati |

[14]

tadaiva tri-bhuvana-vibhava-hetave’py akuṇṭha-smṛtir [bhā.pu. 11.2.53] ity-ādy-ukta-rītyā sarva-vāsanā-nāśāt cittaṁ śuddha-sattvam agraṁ sat bhagavat-tattva-sākṣātkāra-yogyaṁ bhavatīty āha—

**tadā rajas-tamo-bhāvāḥ kāma-lobhādayaś ca ye |**

**ceta etair anāviddhaṁ sthitaṁ sattve prasīdati ||** [bhā.pu. 1.2.19]

rajas tamaś ca ye ca tat-prabhāvā bhāvāḥ kāmādaya etair ity anvayaḥ |

[15]

**evaṁ prasanna-manaso bhagavad-bhakti-yogataḥ |**

**bhagavat-tattva-vijñānaṁ mukta-saṅgasya jāyate ||** [bhā.pu. 1.2.20]

evaṁ pūrvokta-prakāreṇa prasanna-manasas tato mukta-saṅgasya tyakta-kāmādi-vāsanasya bhakti-yogataḥ punar api kriyamāṇāt tasmād vijñānaṁ sākṣātkāro manasi bahir vā bhāvanāṁ vinaivānubhavo yaḥ sa jāyate |

[16]

tasya ca paramānandaika-rūpatvena svataḥ-phala-rūpasya sākṣāt-kārasyānuṣaṅgikaṁ phalam āha—

**bhidyate hṛdaya-granthiś chidyante sarva-saṁśayāḥ |**

**kṣīyante cāsya karmāṇi dṛṣṭa evātmanīśvare ||** [bhā.pu. 1.2.21]

hṛdaya-granthi-rūpo’haṅkāraḥ | sarva-saṁśayāś chidyanta iti śravaṇa-mananādi-pradhānānām api tasmin dṛṣṭa eva sarve saṁśayāḥ samāpyante ity arthaḥ | tatra śravaṇena tāvaj-jñeya-gatāsambhāvanāś chidyante iti | mananena tad-gata-viparīta-bhāvanāḥ | sākṣātkāreṇa tv ātma-yogyatā-gatāsambhāvanā-viparīta-bhāvane iti jñeyam | kṣīyante tad-icchā-mātreṇa tad-ābhāsaḥ [na] kiñcid eva teṣv avaśiṣyata ity arthaḥ |

[17]

atra prakaraṇārthe sad-ācāraṁ darśayann upasaṁharati |

**ato vai kavayo nityaṁ bhaktiṁ paramayā mudā |**

**vāsudeve bhagavati kurvanty ātma-prasādanīm ||** [bhā.pu. 1.2.22]

ātma-prasādanīṁ manasaḥ śodhanīm | na kevalam etāvad-guṇatvaṁ tasyāḥ | kiṁ ca paramayā mudeti karmānuṣṭhānavan na sādhana-kāle sādhya-kāle vā bhakty-anuṣṭhānaṁ duḥkha-rūpaṁ pratyuta sukha-rūpam evety arthaḥ | ata eva nityaṁ sādhaka-daśāyāṁ siddha-daśāyāṁ ca tāvat kurvantīty uktam ||

||1.2|| śrī-sūtaḥ || 17 ||

[18]

tad evaṁ karma-jñāna-vairāgya-yatna-parityāgena bhagavad-bhaktir eva kartavyeti matam | karma-viśeṣa-rūpaṁ devatāntara-bhajanam api na kartavyam ity āha saptabhiḥ | tatrānyeṣāṁ kā vārtā | saty api śrī-bhagavata eva guṇāvatāratve śrī-viṣṇuvat sākṣāt-para-brahmatvābhāvāt sattva-mātropakārakatvābhāvāc ca pratyuta rajas-tamo-bṛṁhaṇatvāc ca brahma-śivāv api śreyo’rthibhir nopāsyāv ity atra dvau ślokau paramātma-sandarbhe evodāhṛtau—

sattvaṁ rajas tama iti prakṛter guṇās tair

yuktaḥ parama-puruṣa eka ihāsya dhatte |

sthity-ādaye hari-viriñci-hareti saṁjñāḥ

śreyāṁsi tatra khalu sattva-tanor nṝṇāṁ syuḥ || [bhā.pu. 1.2.23]

pārthivād dāruṇo dhūmas tasmād agnis trayīmayaḥ |

tamasas tu rajas tasmāt sattvaṁ yad brahma-darśanam || [bhā.pu. 1.2.24] iti |

sattva-tanoḥ sattva-śakteḥ | trayī-mayas trayy ukta-karma-pracuraḥ | dāru-sthānīyaṁ tamaḥ | dhūma-sthānīyaṁ rajaḥ | agni-sthānīyaṁ sattvaṁ | trayy ukta-karma-sthānīyaṁ brahma | tataś ca trayy-ukta-karma yathāgnāv eva sākṣāt pravartate nānyayos tadvat para-brahma-bhūto bhagavān api sattva evety arthaḥ |

devatāntara-parityāgenāpi bhagavad-bhaktau sad-ācāraṁ pramāṇayati—

**bhejire munayo’thāgre bhagavantam adhokṣajam |**

**sattvaṁ viśuddhaṁ kṣemāya kalpante ye’nu tān iha ||** [bhā.pu. 1.2.25]

atha ato hetoḥ | agre purā | sattvaṁ viśuddhaṁ viśuddha-sattvātmaka-mūrtiṁ bhagavantam | prakṛta-sattvātītatvaṁ ca tasya vivṛtaṁ bhagavat-sandarbhe | ato ye tām anuvartante ta iha saṁsāre kṣemāya kalpante |

# [19]

nanv anyān bhairavādīn devān api kecid bhajanto dṛśyante | satyaṁ yatas te sakāmāḥ | kintu mumukṣavo’py anyān na bhajante | kim uta tad-bhaktiyika-puruṣārthā ity āha—

**mumukṣavo ghora-rūpān hitvā bhūta-patīn atha |**

**nārāyaṇa-kalāḥ śāntā bhajanti hy anasūyavaḥ ||** [bhā.pu. 1.2.26]

bhūta-patīn iti pitṛ-prajeśādīnām upalakṣaṇam | anasūyavo devatāntara-nindakāḥ santaḥ |

# [20]

nanu kāma-lobho’pi lakṣmī-pati-bhajane bhavaty eva tarhi katham anyāṁs te bhajante ?

**rajas-tamaḥ-prakṛtayaḥ sama-śīlā bhajanti vai |**

**pitṛ-bhūta-prajeśādīn śriyaiśvarya-prajepsavaḥ ||** [bhā.pu. 1.2.27]

tatrāha, rajas-tamaḥ-prakṛtitvenaiva pitrādibhiḥ samaṁ śīlaṁ yeṣāṁ, sama-śīlatvād evaṁ tad-bhajane pravṛttir ity arthaḥ |

# [21]

tato vāsudeva eva bhajanīya ity uktam | sarva-śāstra-tātparyaṁ ca tatraivety āha dvābhyām—

**vāsudeva-parā vedā vāsudeva-parā makhāḥ |**

**vāsudeva-parā yoga vāsudeva-parāḥ kriyāḥ ||**

**vāsudeva-paraṁ jñānaṁ vāsudeva-paraṁ tapaḥ |**

**vāsudeva-paro dharmo vāsudeva-parā gatiḥ ||** [bhā.pu. 1.2.28-9]

ṭīkā ca—vāsudeva-paras tātparya-gocaro yeṣāṁ te | nanu vedā makha-parā dṛśyante ity āśaṅkya te’pi tad-ārādhanārthatvāt tat-parā evety uktam | yogā yoga-śāstrāṇi | teṣām apy āsana-prāṇāyāmādi-kriyā-paratvam āśaṅkya tāsām api tat-prāpty-upāyatvāt tat-paratvam uktam | jñānaṁ jñāna-śāstram |

nanu taj-jñāna-param evety āśaṅkya jñānasyāpi tat-paratvam uktam | tapo’tra jñānam | dharmo dharma-śāstraṁ dāna-vratādi-viṣayam |

nanu tat-svargādi-param ity āśaṅkya gamyate iti gatiḥ svargādi-phalam | sāpi tadānandāṁśa-rūpatvāt tat-paraivety uktam | yad vā vedā ity anenaiva tan-mūlatvāt sarva-śāstrāṇi vāsudeva-parāṇīty uktam |

nanu teṣāṁ makha-yoga-kriyādi-nānārtha-paratvān na tad-eka-paratvam ity āśaṅkya makhādīnām api tat-paratvam uktam iti draṣṭavyam ity eṣā |

atra yogādīnāṁ kathañcid bhakti-sacivatvenaiva tat-paratvaṁ mukhyaṁ draṣṭavyam | vedāś ca karma-kāṇḍa-parā eva jñeyāḥ keṣāñcit sākṣād-bhakti-paratvam api dṛśyata iti—

yasya deve parā bhaktiḥ yathā deve tathā gurau |

tasyaite kathitā hy arthāḥ prakāśante mahātmanaḥ || [śve.u. 6.23] ity-ādeḥ |

# [22]

tad evaṁ dvātriṁśyā tad-bhajanasyaivābhidheyatvaṁ darśayitvā pūrvoktaṁ sarva-śāstra-samanvayam eva sthāpayati—

**sa evedaṁ sasarjāgre bhagavān ātma-māyayā |**

**sad-asad-rūpayā cāsau guṇa-mayy aguṇo vibhuḥ ||** [bhā.pu. 1.2.30]

ṭīkā ca—nanu jagat-sarga-praveśa-niyamanādi-līlā-yukte vastuni sarva-śāstra-samanvayo dṛśyate, kathaṁ vāsudeva-paratvaṁ sarvasya | tatrāha sa eveti caturbhir ity eṣā | idaṁ mahad-ādi-viriñci-paryantam | evaṁ praveśādikāpy uttara-ślokeṣu draṣṭavyā ||

||1.2|| śrī-sutaḥ śrī-śaunakam ||19-22||

[23]

śrī-bhāgavatādir bhāva-kāraṇe śrī-nārada-vyāsa-saṁvāde’pi—

naiṣkarmyam apy acyuta-bhāva-varjitaṁ

na śobhate jñānam alaṁ nirañjanam

kutaḥ punaḥ śaśvad abhadram īśvare

na cārpitaṁ karma yad apy akāraṇam || [bhā.pu. 1.5.12]

ity-ādy udāhṛtam | ṭīkā ca—niṣkarma brahma tad-ekākāratvān niṣkarmatā-rūpaṁ naiṣkarmyam | ajyate anenety añjanam upādhis tan nivartakaṁ nirañjanam | evaṁ-bhūtam api jñānam acyute bhāvo bhaktis tad-varjitaṁ ced alam atyarthaṁ na śobhate samyag aparokṣāya na kalpate ity arthaḥ | tadā śaśvat sādhana-kāle phala-kāle ca abhadraṁ duḥkha-rūpaṁ yat kāmyaṁ karma yad apy akāraṇam akāmyaṁ tac ceti cakārasyānvayaḥ | tad api karma īśvare nārpitaṁ cet kutaḥ punaḥ śobhate ? bahir-mukhatvena sattva-śodhakatvābhāvād ity eṣā |

tad evaṁ jñānasya bhakti-saṁsargaṁ vinā karmaṇaś tad-upapādakatvaṁ vinā vyarthatvaṁ vyaktam | kiṁ ca—

jugupsitaṁ dharma-kṛte’nuśāsataḥ

svabhāva-raktasya mahān vyatikramaḥ || [bhā.pu. 1.5.15]

ity-ādikam uktvāha—

**tyaktvā sva-dharmaṁ caraṇāmbujaṁ harer**

**bhajann apakvo’tha patet tato yadi |**

**yatra kva vābhadram abhūd amuṣya kiṁ**

**ko vārtha āpto’bhajatāṁ sva-dharmataḥ ||** [bhā.pu. 1.5.17]

ṭīkā ca—idānīṁ tu nitya-naimittika-svadharma-niṣṭhām apy anādṛtya kevalaṁ hari-bhaktir evopadeṣṭavyā ity āśayenāha tyaktveti | nanu svadharma-tyāgena bhajan bhakti-paripākena yadi kṛtārtho bhavet tadā na kācic cintā | yadi punar apakva eva mriyeta bhraśyed vā tadā tu svadharma-tyāga-nimitto’narthaḥ syād ity āśaṅkyāha, tato bhajanāt patet kathañcid bhraśyen mriyeta vā yadi tadāpi bhakti-rasikasya karmānadhikārān nānartha-śaṅkā | aṅgīkṛtyāpy āha, vā-śabdaḥ kaṭākṣe, yatra kva vā nīcayonāv api amuṣya bhakti-rasikasya abhadram abhūt kim? nābhūd evety arthaḥ | bhakti-vāsanā-sad-bhāvād iti bhāvaḥ | abhajatām abhajadbhis tu kevalaṁ svadharmataḥ ko vārtha āptaḥ | abhajatām iti ṣaṣṭhī sambadna-mātra-vivakṣayety eṣā |

|| 1.5 || śrī-nāradaḥ śrī-vyāsam ||23||

[24]

tad evaṁ bhaktir evābhidheyaṁ vas tv ity uktam | tathaiva śrī-śuka-parīkṣit-saṁvādopakrame’pi—

**śrotavyādīni rājendra nṛṇāṁ santi sahasraśaḥ |**

**apaśyatām ātma-tattvaṁ gṛheṣu gṛha-medhinām ||** [bhā.pu. 2.1.2] ity-ādi |

gṛheṣv ity-ādikam upalakṣaṇaṁ bahirmukhānām | ātma-tattvaṁ bhagavat-tattvaṁ, tathā nigamayiṣyamānatvāt |

[25]

nigamayati—

**tasmād bhārata sarvātmā bhagavān īśvaro hariḥ |**

**śrotavyaḥ kīrtitavyaś ca smartavyaś cecchatābhayam ||** [bhā.pu. 2.1.5]

ṭīkā ca—sarvātmeti preṣṭhatvam āha, bhagavān iti saundaryam | īśvara ity āvaśyakatvaṁ harir iti bandha-hāritvam abhayaṁ mokṣam icchatety eṣā | mokṣas tu sarva-kleśa-śānti-pūrvaka-bhagavat-prāptir eveti jñeyam |

[26]

etad-anantaraṁ virāḍ-dhāraṇām uktvā tad-apavādenāpi bhaktiṁ tām āha—

**sa sarva-dhī-vṛtty-anubhūta-sarva**

**ātmā yathā svapna-janekṣitaikaḥ |**

**taṁ satyam ānanda-nidhiṁ bhajeta**

**nānyatra sajjed yata ātma-pātaḥ ||** [bhā.pu. 2.1.39]

ṭīkā ca—sarveṣāṁ śrī-vṛttibhir anubhūtaṁ sarvaṁ yena sa eka eva sarvāntarātmā | tam eva satyaṁ bhajeta | anyatropalakṣaṇe na sajjeta | yata āsaṅgād ātmanaḥ pātaḥ saṁsāro bhavati | ekasya tat-tad-indriyaiḥ sarvānubhūtau dṛṣṭāntaḥ svapna-janānām īkṣitā yatheti | svapne’pi kadācid bahūn dehān prakalpya jīvas tat-tad-indriyaiḥ sarvaṁ paśyati tadvad īśvarasya tu vidyā-śaktitvān na bandha ity eṣā |

atra sva-dhī-vṛttibhiḥ paśyann eva sarveṣāṁ dhī-vṛttibhir api sarvaṁ paśyatīty evaṁ tathoktam | sa aikṣata [bṛ.ā.u. 1.2.5, ai.u. 1.1.2] ity atra sarva-dhī-vṛtti-sṛṣṭeḥ pūrvam api tac-chravaṇāt | tathā svapna-dehānām īśvara-kartṛkatve’pi jīva-kartṛka-prakalpana-kathanaṁ tat-saṅkalpa-dvāraiveśvaraḥ karotīty apekṣāyām uktam | yaḥ sarva-dhīty anuktatvāt satyaṁ bhajeteti yojayitavyasya kartur vidyamānatvād ayam evārthaḥ | sa tathābhūto dṛṣṭāntaḥ ātmā svapna-draṣṭā jīvo yathā svapna-gatānāṁ sarveṣāṁ janānāṁ tad-upalakṣitānāṁ vastūnāṁ ca eka eva īkṣitā bhavatīti tadvat | atra tam ity anena sa aikṣata iti, svābhāvikī jñāna-bala-kriyā ca iti [śve.u. 6.8], śruti-prasiddha-parānapekṣa-jñānādi-siddhes tathā sandhye sṛṣṭir āha hi [ve.sū. 3.2.1], māyāmātraṁ tu kārtsnyenānabhivyakta-svarūpatvād [ve.sū. 3.2.3] iti nyāya-prāptena svapnasyāpi kartṛtvena jāgrad-ādimaya-jagat-kartṛtvasya pūrṇatva-prāpte vailakṣaṇyaṁ darśitaṁ satyādi-dvayena parama-puruṣārthatvaṁ ceti jñeyam |

||2.1|| śrī-śukaḥ || 24-26 ||

[27]

etad-anantarādhyāye’pi tathaivāha—

**yāvan na jāyeta parāvare’smin**

**viśveśvare draṣṭari bhakti-yogaḥ |**

**tāvat sthavīyaḥ puruṣasya rūpaṁ**

**kriyāvasāne prayataḥ smareta ||** [bhā.pu. 2.2.14]

pare brahmādayo’vare yasmāt | viśveśvare draṣṭari na tu dṛśye caitanya-ghanatvāt | bhakti-yogaḥ kecit svadehāntar-hṛdayāvakāśe prādeśa-mātraṁ puruṣaṁ vasantaṁ caturbhujam ity-ādi nokt-sādhana-lakṣaṇābhiniveśaḥ | kriyāvasāne āvaśyaka-karmānuṣṭhānānantaram | anena karmāpi bhakti-yoga-paryantam ity uktam |

[28]

anantaraṁ ca sthiraṁ sukhaṁ cāsanam āsthito yatir yadā jihāsur [bhā.pu. 2.2.15] ity-ādinā, yadi prayāsyan nṛpa pārameṣṭhyaṁ vaihāyasānām uta yad vihāram ity [bhā.pu. 2.2.22] ādinā ca, krameṇa sadyomukti-krama-mukty-upāyau jñāna-yogāv uktvā tato’pi śreṣṭhatvaṁ bhakti-yoga-hetu-bhagavad-arpita-karmaṇaḥ evoktvā sākṣād bhakti-yogasya kaimutyam evānītam | yathā—

**na hy ato’nyaḥ śivaḥ panthā viśataḥ saṁsṛtāv iha |**

**vāsudeve bhagavati bhakti-yogo yato bhavet ||** [bhā.pu. 2.2.33]

ṭīkā ca—santi saṁsarataḥ puṁso bahavo moka-mārgās tapo-yogādayaḥ | samīcīnas tv ayam evety āha na hīti | yato’nuṣṭhitād bhakti-yogo bhaved ato’nyaḥ śivaḥ sukha-rūpo nirvighnaś ca nāsty eva ity eṣā | yac-chabdenātra bhagavat-santoṣārthakaṁ karmocyate sa vai puṁsāṁ paro dharma ity ukteḥ |

[29]

sa ca bhakti-yogaḥ sarva-veda-siddha ity āha—

**bhagavān brahma kārtsnyena trir anvīkṣya manīṣayā |**

**tad adhyavasyat kūṭa-stho ratir ātmany ato bhavet ||** [bhā.pu. 2.2.34]

bhagavān brahmā | kūṭasthaḥ nirvikāra ekāgra-cittaḥ sann ity arthaḥ | tris trīn vārān kārtsnyena sākalyena brahma vedam anvīkṣya vicārya yata ātmani harau ratir bhavet tad eva bhakti-yogākhyaṁ vastu manīṣayādhyavasyat niścitavān | atrāpy upasaṁhārānurodhena ātma-śabdasya hari-vācakatā | niruktaṁ ca—ātatvāc ca mātṛtvād ātmā hi paramo harir iti | athavā bhagavān sva-prakāśa-sārvajñyādi-guṇaḥ parameśvaro’pi sarvavedābhidheya-sārākarṣaṇa-līlārtham anvīkṣya tatra śāstra-vidantarāṇām īkṣaṇam anukṛtya ananta-vaikuṇṭha-vaibhavādimayānām ananta-viriñca-pāṭhya-bhedānāṁ vedānāṁ tathekṣaṇaṁ ca tenaiva sambhavatīty āha kūṭastha eka-rūpatayaiva kālavyāpīti | ata evoktaṁ svayam eva

kiṁ vidhatte kim ācaṣṭe kim anūdya vikalpayet |

ity asyā hṛdayaṁ loke nānyo mad veda kaścana || [bhā.pu. 11.21.42] iti |

[30]

tathaiva yac chrotavyam [bhā.pu. 1.19.38] ity-ādinā praśnasyottaratvenopasaṁharati—

**tasmāt sarvātmanā rājan hariḥ sarvatra sarvadā |**

**śrotavyaḥ kīrtitavyaś ca smartavyo bhagavān nṛṇām ||** [bhā.pu. 2.2.36]

ca-kārāt pāda-sevādayo’pi gṛhyante | anantaraṁ ca śravaṇādi-phalaṁ yad darśitaṁ tat tūdāhṛtam—

**pibanti ye bhagavata ātmanaḥ satāṁ**

**kathāmṛtaṁ śravaṇa-puṭeṣu sambhṛtam**

**punanti te viṣaya-vidūṣitāśayaṁ**

**vrajanti tac-caraṇa-saroruhāntikam ||** [bhā.pu. 2.2.37] iti |

atra pūnantīy anena pūrvoktaḥ sthūla-dhāraṇa-mārgaḥ parihṛtaḥ | bhakti-yogasyaiva svataḥ pāvanatvād alaṁ tat-prayāseneti ||

|| 2.2 || śrī-śukaḥ || 28-30 ||

[31]

evaṁ prāktanādhyāyābhyāṁ karma-yoga-jñānebhyaḥ śreṣṭhatvam uktvā tad-uttarādhyāye’pi sarva-devatopāsanebhyaḥ śreṣṭhatva-pravacanena bhagavad-bhakti-yogasyaivābhidheyatvam āha brahma-varcasa-kāmas tu yajeta brahmaṇaḥ patim [bhā.pu. 2.3.2] ity-ādy-anantaram—

**akāmaḥ sarva-kāmo vā mokṣa-kāma udāra-dhīḥ |**

**tīvreṇa bhakti-yogena yajeta puruṣaṁ param ||** [bhā.pu. 2.3.10]

ṭīkā ca—akāma ekānta-bhaktaḥ uktānukta-kāmo vā sarva-kāmo vā | puruṣaṁ pūrṇaṁ nirupādhim ity eṣā | tīvreṇa dṛḍhena svabhāvata eva anupaghātyeneti vighnānavakāśatoktā | kāmanā tu yathā-kathañcit kṛtenāpi syāt | yathoktaṁ bhārate—

bhakta-kṣaṇaḥ kṣaṇo viṣṭoḥ smṛtiḥ sevā sva-veśmani |

sva-bhogyasyārpaṇaṁ dānaṁ phalam indrādi-durlabham ||[[1]](#footnote-2)

tad uktaṁ śrī-kapilena śrī-kardamaṁ prati | na vai jātu mṛṣaiva syāt prajādhyakṣa mad-arhaṇam iti [bhā.pu. 6.21.24] |

athavā yat tat-kāmas tīvreṇaiva yajeta tataś ca śuddha-bhakti-sampādanāyaivānte paryavasiṣyatīty abhiprāyeṇa saviśeṣaṇam upadiṣṭam | tad anena ekānta-bhakteṣu mumukṣau vā tad-bhakti-yogasyaivābhidheyatvaṁ kiṁ vaktavyam api tu sarva-kāmeṣv apīti tad eva sarvathāpi nirṇītam |

[32]

kiṁ ca—

**etāvān eva yajatām iha niḥśreyasodayaḥ |**

**bhagavaty acalo bhāvo yad bhāgavata-saṅgataḥ ||** [bhā.pu. 2.3.11]

ṭīkā ca—pūrvokta-nānādevatā-yajanasyāpi saṁhyoga-pṛthaktvena bhaktiyoga-phalatvam āha etāvān iti | indrādīn api yajatām iha tat-tad-yajane bhāgavatānāṁ saṅgato bhāvo bhaktir bhavatīti yad etāvān eva niḥśreyasasya parama-puruṣārthasodayaḥ lābhaḥ anyat tu sarvaṁ tuccham ity artham ity eṣā |

atra indram indriya-kāmas tv ity-ādy uktam | indriya-pāṭavādikaṁ pṛthaktvena phalam | bhāgavatena saṁyoge tu bhāvaḥ phalaṁ khādirayūpasaṁyoge yāgasya phala-vaiśiṣṭyavad iti jñeyam ||

||2.3|| śrī-śukaḥ || 31-32 ||

[33]

anantaraṁ śrī-śaunakenāpi vyatirekoktyā tasyaivābhidheyatvaṁ dṛḍhīkṛtam | yathāha—

**āyur harati vai puṁsām udyann astaṁ ca yann asau |**

**tasyarte yat-kṣaṇo nīta uttama-śloka-vārtayā ||** [bhā.pu. 2.3.17]

asau sūryaḥ yan udgacchan astaṁ ca yan gacchan harati vṛthāgāmitvād ācchinattīva | yat-kṣaṇo’pi yena nītaḥ uttamaḥ śloka-vārtayā tasyāyuḥ ṛte varjayitvā | tāvataiva sarva-sāphalyād iti bhāvaḥ |

[34]

nanu jīvanādikam eva teṣām āyuṣaḥ phalam astu | tatrāha—

**taravaḥ kiṁ na jīvanti bhastrāḥ kiṁ na śvasanty uta |**

**na khādanti na mehanti kiṁ grāme paśavo’pare ||** [bhā.pu. 2.3.18]

na mehanti na maithunaṁ kurvanti | tam api narākāraṁ paśuṁ matvāha apare iti |

[35]

tad evāha—

**śva-viḍ-varāhoṣṭra-kharaiḥ saṁstutaḥ puruṣaḥ paśuḥ |**

**na yat-karṇa-pathopeto jātu nāma gadāgrajaḥ ||** [bhā.pu. 2.3.19]

śvādi-tulyais tat-parikaraiḥ samyak-stuto’py asau puruṣaḥ paśuḥ | teṣām eva madhye śreṣṭhaś cet tarhi mahā-paśur evety arthaḥ |

[36-40]

tasyāṅgāni niṣphalānīty āha pañcabhiḥ—

**bile batorukrama-vikramān ye**

**na śṛṇvataḥ karṇa-puṭe narasya |**

**jihvāsatī dārdurikeva sūta**

**na copagāyaty urugāya-gāthāḥ ||** [bhā.pu. 2.3.20]

na śṛṇvataḥ aśṛṇvato narasya ye karṇa-puṭe te bile te vṛthārandhre ity arthaḥ | asatī duṣṭā |

**bhāraḥ paraṁ paṭṭa-kirīṭa-juṣṭam**

**apy uttamāṅgaṁ na namen mukundam |**

**śāvau karau no kurute saparyāṁ**

**harer lasat-kāñcana-kaṅkaṇau vā ||** [bhā.pu. 2.3.21]

paṭṭa-vastrauṣṇīṣeṇa kirīṭena vā juṣṭam api | apy arthe vā śabdaḥ |

**barhāyite te nayane narāṇāṁ**

**liṅgāni viṣṇor na nirīkṣato ye |**

**pādau nṛṇāṁ tau druma-janma-bhājau**

**kṣetrāṇi nānuvrajato harer yau ||** [bhā.pu. 2.3.22]

drumavaj-janma-bhājāv iti tathā vṛkṣa-mūla-tulyāv ity arthaḥ |

**jīvañ chavo bhāgavatāṅghri-reṇuṁ**

**na jātu martyo’bhilabheta yas tu |**

**śrī-viṣṇu-padyā manujas tulasyāḥ**

**śvasañ chavo yas tu na veda gandham ||** [bhā.pu. 2.3.23]

jātv api śrī-viṣṇupadyās tat-pāda-lagnāyāḥ |

**tad aśma-sāraṁ hṛdayaṁ batedaṁ**

**yad gṛhyamāṇair hari-nāma-dheyaiḥ**

**na vikriyetātha yadā vikāro**

**netre jalaṁ gātra-ruheṣu harṣaḥ ||** [bhā.pu. 2.3.24]

aśmavat sāro balaṁ kāṭhinyaṁ yasya | vikriyā-lakṣaṇam atheti | yadā tad-vikāro bhavet tadā netrādau jalādikaṁ bhavatīty arthaḥ | idam evānvayena śrīmatā rājñā dṛḍhīkariṣyate | sā vāg yayā tasya guṇān gṛṇīte ity-ādibhyām [bhā.pu. 10.80.3-4] | tad evaṁ śrī-śuka-vākyārambhādhyāya evābhidheyatvena śrī-bhaktir eva labdhā |

ṭīkā ca—

tatra tu prathame’dhyāye kīrtaṇa-śravaṇādibhiḥ |

sthaviṣṭhe bhagavad-rūpe manaso dhāraṇocyate ||

dvitīye tu tataḥ sthūla-dhāraṇāto jitaṁ manaḥ |

sarva-sākṣiṇi savaśe viṣṇau dhāryam itīryate ||

tṛtīye viṣṇu-bhaktes tu vaiśiṣṭyaṁ śṛṇvato muneḥ |

bhakty-udrekeṇa tat-karma-śravaṇādara īryate || ity eṣā ||

|| 2.3 || śrī-śaunakaḥ || 33-40 ||

[41-42]

śrī-brahma-nārada-saṁvāde’pi—

**samyak kāruṇikasyedaṁ vatsa te vicikitsitam |**

**yad ahaṁ coditaḥ saumya bhagavad-vīrya-darśane ||** [bhā.pu. 2.5.9]

agre ca sarva-śāstra-samanvayena—**nārāyaṇa-parā vedā ity-ādi** [bhā.pu. 2.5.15]

śrī-nārāyaṇa evopāsyatvena paraḥ tātparya-viṣayo yeṣāṁ te vedāḥ | nanv anye’pi devās tatropāsyatvenābhidhīyante | satyaṁ te’pi nārāyaṇāṅga-prabhavatvenaiva tathā varṇyanta ity arthaḥ | ye’pi tad-āśrayāḥ lokās tat-pada-prāpti-hetavo’nye makhāś ca te tat-parā eva | tad-ānandāṁśābhāsa-rūpatvāt tat-sādhanatvāc ceti bhāvaḥ |

tathā yogo’ṣṭāṅgaḥ sāṅkhyaṁ ca | tat sādhyaṁ tapaś cittaikāgryam | tat-sādhyaṁ brahma-jñānaṁ ca tat-paraṁ | tadīya-sāmānyākāra-prakāśatvāt taj-jñānasya |

yoga-tapasos tat-sādhanatvāc ceti bhāvaḥ | kiṁ bahunā | gatis tat-prāpyaṁ brahmāpi tat-parā tadīya-sāmānyākāra-prakāśatvena tad-adhīnāvirbhāvatvāt | tad uktaṁ śrī-matsya-devena satyavrataṁ prati—

madīyaṁ mahimānaṁ ca paraṁ brahmeti śabditam |

vetsyasy anugṛhītaṁ me sampraśnair vivṛtaṁ hṛdi || iti [bhā.pu. 8.24.38]

|| 2.5 || śrī-brahmā nāradam || 41-42 ||

[43]

śrī-vidura-maitreya-saṁvāde’pi | tatra praśno yathā—

**tat sādhu-varyādiśa vartma śaṁ naḥ**

**saṁrādhito bhagavān yena puṁsām |**

**hṛdi sthito yacchati bhakti-pūte**

**jñānaṁ sa-tattvādhigamaṁ purāṇam ||** [bhā.pu. 3.5.4]

atra śaṁ sukha-rūpaṁ vartmeti | ṭīkā ca—bhakti-pūte prema-vimale | sa-tattvaṁ tattvaṁ tac ca brahma-bhagavat-paramātmety-ādy-āvirbhāvaḥ ||

|| 3.5 || śrī-viduraḥ śrī-maitreyam || 43 ||

[44]

tatrājānaja-deva-stuti-dvāraivottaram—

**pānena te deva kathā-sudhāyāḥ**

**pravṛddha-bhaktyā viśadāśayā ye |**

**vairāgya-sāraṁ pratilabhya bodhaṁ**

**yathāñjasānvīyur akuṇṭha-dhiṣṇyam ||**

**tathāpare cātma-samādhi-yoga-**

**balena jitvā prakṛtiṁ baliṣṭhām |**

**tvām eva dhīrāḥ puruṣaṁ viśanti**

**teṣāṁ śramaḥ syān na tu sevayā te ||** [bhā.pu. 3.5.45-46]

akuṇṭha-dhiṣṇyaṁ vaikuṇṭha-lokam iti | ṭīkā—viśadāśayāḥ projjhita-kaitavāḥ sevaika-puruṣārthāḥ | apare mokṣa-mātra-kāmāḥ | tan-mātra-puruṣārthe’pi teṣāṁ śramaḥ syāt | ye tu sevaika-puruṣārthās teṣāṁ sevayā śramo na syāt | sadaiva sevayā paramānandam anubhavatām ānuṣaṅgikatyā mokṣaś ca syād ity arthaḥ |

|| 3.5 || ajānaja-devāḥ śrī-paramātmānam || 44 ||

[45]

ata eva svayaṁ tat ślāghyate—

**sat-sevanīyo bata pūru-vaṁśo**

**yal loka-pālo bhagavat-pradhānaḥ |**

**babhūvithehājita-kīrti-mālāṁ**

**pade pade nūtanayasy abhīkṣṇam ||** [bhā.pu. 3.8.1]

tasmāt kathopalakṣitā bhaktir eva paraṁ śreya iti bhāvaḥ |

|| 3.8 || śrī-maitreyaḥ || 45 ||

[46-47]

śrī-kāpileye’pi yathāha—

**na yujyamānayā bhaktyā bhagavaty akhilātmani |**

**sadṛśo’sti śivaḥ panthā yogināṁ brahma-siddhaye ||** [bhā.pu. 3.25.19]

brahma-siddhiḥ para-tattvāvirbhāvaḥ | yathā—

**etāvān eva loke’smin puṁsāṁ niḥśreyasodayaḥ |**

**tīvreṇa bhakti-yogena mano mayy arpitaṁ sthiram ||** [bhā.pu. 3.25.41]

bhakti-yogena śravaṇādinā mayy arpitaṁ sat manaḥ sthiraṁ bhavatīti yad etāvān eva | atrāsmin ity anenānyasmiṁs tu etāvato’py adhiko nāstīti vyajyate ||

||3.25|| śrī-kapila-devaḥ ||46-47||

[48]

śrī-kumāropadeśe’pi jñānopadeśānantaram—

**yat-pāda-paṅkaja-palāśa-vilāsa-bhaktyā**

**karmāśayaṁ grathitam udgrathayanti santaḥ |**

**tadvan na rikta-matayo yatayo’pi ruddha-**

**sroto-gaṇās tam araṇaṁ bhaja vāsudevam ||**

**kṛcchro mahān iha bhavārṇavam aplaveśāṁ**

**ṣaḍ-varga-nakram asukhena titīrṣanti |**

**tat tvaṁ harer bhagavato bhajanīyam aṅghriṁ**

**kṛtvoḍupaṁ vyasanam uttara dustarārṇam ||** [bhā.pu. 4.22.37-38}

ṭīkā ca—tam avehīti jñānam upadiṣṭam | tasya tu duṣkaratvena bhaktim upadiśati dvābhyāṁ yat-pāda-paṅkajety-ādikam ārabhya | nanu brahmavid āpnoti param [tai.u. 2.1.1] iti śruteḥ | kathaṁ yatayo nodgrathayantīty ucyate tatrāha kṛcchra iti | aplaveśāṁ na plavas taraṇa-hetur īṭ īśo yeṣāṁ, teṣām iha taraṇe mahān kṛcchraḥ kleśaḥ | te hy asukhena indriya-ṣaḍ-varga-grāhaṁ bhavārṇavaṁ titīrṣanti | tat tasmād | uḍupaṁ plavam | dustarārṇaṁ dustarārṇavam ity eṣā |

samāsa-prāpyayor api pathor ekasya durgamatva-kathanenānyasyābhidheyatvaṁ svata eva sidhyati | atra titīrṣanti mātraṁ na tu tarantīty artho jñeyaḥ |

||4.22|| śrī-sanat-kumāraḥ śrī-pṛthum ||48||

[49]

ato yac ca jñānam upadiṣṭaṁ tad api tad-upadeśāvyarthatā-sampādanecchā-mātreṇānuṣṭhīyamānaṁ tena bhakti-rasād eva kṛtam ity āha—

**sanat-kumāro bhagavān yad āhādhyātmikaṁ param**

**yogaṁ tenaiva puruṣam abhajat puruṣarṣabhaḥ |**

**bhagavad-dharmiṇaḥ sādhoḥ śraddhayā yatataḥ sadā**

**bhaktir bhagavati brahmaṇy ananya-viṣayābhavat ||** [bhā.pu. 4.23.7-8]

tenaiva dvārīkṛtena ||

||4.23|| śrī-maitreyaḥ ||49||

[50]

śrī-rudra-gīte’pi—

**idaṁ japata bhadraṁ vo viśuddhā nṛpa-nandanāḥ |**

**sva-dharmam anutiṣṭhanto bhagavaty arpitāśayāḥ ||**

**tam evātmānam ātma-sthaṁ sarva-bhūteṣv avasthitam |**

**pūjayadhvaṁ gṛṇantaś ca dhyāyantaś cāsakṛd dharim ||** [bhā.pu. 4.24.64-65]

atha tam eva pūjayadhvaṁ na tu svadharmānuṣñhānāgrahādikam api kurudhvam ity eva-kārārthaḥ | ātmasthaṁ svāntaryāmitvena sthitam | tadvad apareṣv api bhūteṣv avasthitam ātmānaṁ paramātmānaṁ gṛṇantaḥ kīrtayanto dhyāyantaś cety anyatra manovaco vyāpāro’pi niṣiddhaḥ | asakṛd iti ekasyāṁ pūjāyāṁ samāpyamānāyām evānyārabhdyavyā na tu karmādyāgraheṇa vicchedaḥ kartavya ity arthaḥ ||

|| 4.24 || śrī-rudraḥ pracetasaḥ || 50 ||

[51]

etad eva śrī-nāradenāpi sphuṭīkariṣyate anvaya-vyatirekābhyāṁ | yathāha—

**taj janma tāni karmāṇi tad āyus tan mano vacaḥ |**

**nṝṇāṁ yena hi viśvātmā sevyate harir īśvaraḥ ||**

**kiṁ janmabhis tribhir veha śaukra-sāvitra-yājñikaiḥ |**

**karmabhir vā trayī-proktaiḥ puṁso’pi vibudhāyuṣā ||**

**śrutena tapasā vā kiṁ vacobhiś citta-vṛttibhiḥ |**

**buddhyā vā kiṁ nipuṇayā balenendriya-rādhasā ||**

**kiṁ vā yogena sāṅkhyena nyāsa-svādhyāyayor api |**

**kiṁ vā śreyobhir anyaiś ca na yatrātma-prado hariḥ ||**

**śreyasām api sarveṣām ātmā hy avadhir arthataḥ |**

**sarveṣām api bhūtānāṁ harir ātmātmadaḥ priyaḥ ||** [bhā.pu. 4.31.9-13]

śaukraṁ śukra-sambandhi janma viśuddha-mātā-pitṛbhyām utpattiḥ | sāvitram upanayanena | yājñikaṁ dīkṣayā | indriya-rādhasā tat-pāṭavena | atra sāṅkhyena dehādi-vyatiriktātma-jñāna-mātreṇeti ṭīkā |

atha śreyasām ity-ādi-ṭīkā ca—nanv eṣāṁ nānā-phala-sādhanānāṁ hari-sevanābhāva-mātreṇa kuto vaiyarthyam | tatrāha, śreyasāṁ phalānām ātmaivāvadhiḥ parākāṣṭhā | arthataḥ paramārthataḥ ātmārthatvenaivānyeṣāṁ priyatvād ity arthaḥ | bhavatv ātmāvadhiḥ | hareḥ kim āyātam | tatrāha sarveṣām apīti | ātmadaś ca avidyānirāsena svarūpābhivyañjakaḥ | aiśvareṇāpi rūpeṇa bali-prabhṛtibhya iva ātmapradaḥ | priyaś ca paramānanda-rūpatvād ity eṣā |

atra sarveṣāṁ bhūtānāṁ śuddha-jīvānām api ātmā paramātmeti jñeyam | raśmi-sthānīyānāṁ jīvānāṁ sūrya-sthānīyatvāt tasya | tad uktam—

tasmāt priyatamaḥ svātmā sarveṣām eva dehinām |

tad artham eva sakalaṁ jagac caitac carācaram |

kṛṣṇam enam avehi tvam ātmānam akhilātmanām || [bhā.pu. 10.14.54] iti |

ātmānau jīva-tādātmyāpanna-brahmeśvarākhyau dadāti yathāyathaṁ sphorayati vaśīkārayati ca yaḥ sa ātmada iti svāmy-abhiprāyaḥ ||

[52]

kiṁ ca—

**yathā taror mūla-niṣecanena**

**tṛpyanti tat-skandha-bhujopaśākhāḥ |**

**prāṇopahārāc ca yathendriyāṇāṁ**

**tathaiva sarvārhaṇam acyutejyā ||** [bhā.pu. 4.31.12]

ṭīkā ca—kiṁ ca nānā-karmabhis tat-tad-devatā-prīti-nimittāny api phalāni hari-prītyā bhavanti | kevala-tat-tad-devatārādhanena tu na kiñcid iti sadṛṣṭāntam āha yathety-ādinā ||

|| 4.31 || śrī-nāradaḥ pracetasaḥ ||52||

[53]

śrī-ṛṣabha-deva-kṛta-sva-putra-śikṣaṇe’pi ye vā mayīśe [bhā.pu. 5.5.3] ity-ādikaṁ, matto’py anantād ity-ādikaṁ [bhā.pu. 5.5.25] cāgre darśanīyam | brāhmaṇa-rahūgaṇa-saṁvādānte’pīdam asti—

**rahūgaṇa tvam api hy adhvano’sya**

**sannyasta-daṇḍaḥ kṛta-bhūta-maitraḥ |**

**asaj-jitātmā hari-sevayā śitaṁ;**

**jñānāsim ādāya tarāti-pāram ||** [bhā.pu. 5.13.20]

jñānam atra bhavaty āśrayam eva | tathoktam etad-anantaraṁ śrī-rahūgaṇenaiva—

aho nṛ-janmākhila-janma-śobhanaṁ

kiṁ janmabhis tv aparair apy amuṣmin

na yad dhṛṣīkeśa-yaśaḥ-kṛtātmanāṁ

mahātmanāṁ vaḥ pracuraḥ samāgamaḥ || [bhā.pu. 5.13.21]

na hy adbhutaṁ tvac-caraṇābja-reṇubhir

hatāṁhaso bhaktir adhokṣaje’malā |

mauhūrtikād yasya samāgamāc ca me

dustarka-mūlo’pahato’vivekaḥ || [bhā.pu. 5.13.21]

spaṣṭam |

||5.13|| śrī-brāhmaṇo rahūgaṇam ||53||

[54]

tathā citraketuṁ prati śrī-saṅkarṣaṇopadeśānte’pi dṛṣṭa-śrutābhir mātrābhir ity [bhā.pu. 6.16.62] ādau mad-bhaktaḥ puruṣo bhaved ity agrata udāhāryam |

asura-bālānuśāsane’pi—

**kaumāra ācaret prājño dharmān bhāgavatān iha |**

**durlabhaṁ mānuṣaṁ janma tad apy adhruvam arthadam ||**

**yathā hi puruṣasyeha viṣṇoḥ pādopasarpaṇam |**

**yad eṣa sarva-bhūtānāṁ priya ātmeśvaraḥ suhṛt ||** [bhā.pu. 7.6.1-2]

ihaiva mānuṣa-janmani bhāgavatān dharmān ācaret yato’rthadam etaj-janma | devādi-janmani mahā-viṣayāveśāt paśv-ādi-janmani vivekābhāvāc ca, mānuṣaṁ janma ca prāpya na vilambetetyāha kaumāre, kaumāram ārabhya ity arthaḥ | yatas tad api janma dhruvaṁ punar durlabhaṁ ca | śāstrasya ca prādhānyena manuṣyam adhikṛtya pravṛttatvāt tad-anuvādenoktir iyam | tad-buddhy-ādi-sāmyena mānuṣatvam āropyaiveti jñeyam | tatra bhāgavata-dharmācaraṇasyaiva yuktatvaṁ darśayati yathā hīty-ādi | iha puruṣasya ca viṣṇoḥ pādopasarpaṇam eva yathānurūpaṁ yogyam ity arthaḥ | yad yasmād eva bhūtānāṁ svabhāvata eva priyaḥ prīti-viṣayaḥ prema-kartā | tatra hetuḥ ātmā paramātmā | pādopasarpaṇe hetv-antaraṁ yasmāc caiṣa īśvaraḥ kartum akartum anyathā-kartuṁ samarthaḥ | suhṛt sarveṣāṁ hitaṁ cikīrṣuś ceti |

[55]

tad etad upakramyopasaṁharati |

**dharmārtha-kāma iti yo’bhihitas tri-varga**

**īkṣā trayī naya-damau vividhā ca vārtā |**

**manye tad etad akhilaṁ nigamasya satyaṁ**

**svātmārpaṇaṁ sva-suhṛdaḥ paramasya puṁsaḥ ||** [bhā.pu. 7.6.24]

īkṣā ātma-vidyā | tad etat sarvaṁ nigamasyārtha-jātaṁ sva-suhṛdaḥ svāntaryāminaḥ paramasya puṁsas tasmai svātmārpaṇa-sādhanaṁ cet tarhi satyaṁ manye satya-phalatvāt | yad vā, satyam artha-kriyā-kārakaṁ saphalam iti yāvat | anyathā dharmādīnāṁ niṣphalatvam eveti bhāvaḥ ||

|| 7.6 || śrī-prahlādo’surabālakān ||54-55||

[56]

agre ca—

**tatropāya-sahasrāṇām ayaṁ bhagavatoditaḥ |**

**yad īśvare bhagavati yathā yair añjasā ratiḥ ||** [bhā.pu. 7.7.24]

tatra pūrvokte triguṇātmaka-karmaṇāṁ bīja-nirharaṇe’pi upāya-sahasrāṇāṁ madhye ayam eva upāyaḥ bhagavatā śrī-nāradena māṁ pratyupadiṣṭaḥ | yair upāya-sahasraiḥ siddhād yad yasmād upāyād yathā yathāvad īśvare bhagavati añjasā vyavadhānānantaraṁ vinaiva ratiḥ prītir bhavati | ataḥ karma-bīja-nirharaṇam api tasyānuṣaṅgikam eva phalam iti bhāvaḥ |

[57]

agre ca guru-śuśrūṣayā bhaktyā [bhā.pu. 7.7.30] ity-ādibhis tasyaivopāyasyāṅgāny uktvāha—

**evaṁ nirjita-ṣaḍ-vargaiḥ kriyate bhaktir īśvare |**

**vāsudeve bhagavati yayā saṁlabhyate ratiḥ ||** [bhā.pu. 7.7.33]

evaṁ pūrvokta-guru-śuśrūṣādi-prakāreṇaiva, na tu tad-arthe pṛthak-prayatnena | nirjita-karma-bīja-lakṣaṇa-kāma-krodha-lobha-moha-mada-mātsaryair janaiḥ punar api bhaktiḥ kriyata eva | yathā vāsudeve ratir api saṁlabhyata ity arthaḥ ||

|| 7.7 || prahlādas tān ||56-57||

[58]

varṇāśramācāra-kathanārambhe naramātra-dharma-kathane’pi—

**dharma-mūlaṁ hi bhagavān sarva-vedamayo hariḥ |**

**smṛtaṁ ca tad-vidāṁ rājan yena cātmā prasīdati ||** [bhā.pu. 7.11.7]

dharmasya mūlaṁ pramāṇaṁ bhagavān | yataḥ sarva-vedamayaḥ | smṛtaṁ smṛtiś ca, tad-vidāṁ vedamaya-bhagavad-vidāṁ, tasya pramāṇam | ābhyāṁ tad-bahirmukha-dharmasyāpārthatvaṁ bhagavad-dharmasyaivāvaśyakatvaṁ coktam | ata eva—

vedo’khilo dharma-mūlaṁ smṛti-śīle ca tad-vidām |

ācāraś caiva sādhūnām ātmanas tuṣṭir eva ca || [Manu 2.6]

iti manusmṛti-vākyād apy atra viśiṣṭatayopadiṣṭaṁ, tac ca yuktam—

dharmaḥ projjhita-kaitavo’tra paramo nirmatsarāṇāṁ satāṁ

vedyaṁ vāstavam atra vastu śivadaṁ tāpa-trayonmūlanam | [bhā.pu. 1.1.2] ity uktatvāt |

yenaiva dharmeṇa manaḥ prasīdatīty anena yenātmā suprasīdatītivat su-śabda-viśiṣṭatayānuktatvāt tac-chravaṇādi-lakṣaṇa-sākṣād-bhakter eva praśastatvaṁ ca bodhitam | tat-tat-sarva-dharma-kathanānte tu svayam eva svasya tṛtīye gandharva-jātau janmānuṣaṅgikaṁ bhagavat-tattva-jñāna-mātraṁ sat-karmoktvā dvitīye ca śūdra-jātau janmani sat-saṅgaja-śravaṇādi-mātraṁ tad uktvā, svasya tādṛśa-bhagavat-pārṣadatva-paryanta-phala-prāptau tathāvidham api sva-dharma-lakṣaṇaṁ kāraṇāntaraṁ nādṛtavān |

tathā hi tatraiva yūyam ity [bhā.pu. 7.10.48] asya ṭīkā ca—etac ca sarva-sādhāraṇam uktaṁ bhaktasya tu bhaktir eva sarva-puruṣārthatve hetur iti pāṇḍavān eva lakṣyīkṛtyāha yathā hīty eṣā | tasmād atrāpi sākṣāt bhaktāv eva tātparyam | athātra tyaktvā svadharmaṁ caraṇāmbujaṁ harer bhajann apakvo’tha patet tato yadi [bhā.pu. 1.5.17] ity-ādau bhakter dharmātiriktatve’pi śravaṇaṁ kīrtanaṁ cāsya smaraṇaṁ mahatāṁ gatā [bhā.pu. 7.11.10] ity-ādinottara-granthe dharmatva-vidhānaṁ sarveṣv appi prāṇiṣv āvaśyakatvāpekṣayā parama-śreyo-rūpatvāpekṣayā ca lākṣaṇikam eva | vastutas tu pañcame tatrāpītyādi-gadye [bhā.pu. 5.9.3] bhagavataḥ karma-bandha-vidhvaṁsana-śravaṇa-smaraṇetyādinā śrī-jaḍabharatasya yā bhakti-niṣṭhoktā tasyā pitary uparata ity-ādi-gadye [bhā.pu. 5.9.7] trayyāṁ vidyāyām eva paryavasita-matayo na para-vidyāyām ity-ādinā tad-avajñātṝṇāṁ tad-bhrātṝṇām ajñatva-bodhanena dharmātiriktatvaṁ para-vidyātvaṁ ca bodhitam | ata evoktaṁ śrī-nārasiṁhe—

sanakādyā nivṛttākhye te ca dharme niyojitāḥ |

pravṛttākhye marīcādyā muktvaikaṁ nāradaṁ munim || iti | [nā.pa. 4.4]

tena brahmaṇeti prākaraṇikam | tathā lakṣaṇāmaya-kaṣṭha-kalpanayā śravaṇādīnāṁ svadharmāntargaṇanā ca bahirmukhānām api sākṣād-bhakti-pravartanāyaiva | evam anyatrāpy anya-miśra-bhakty-udeśa-vākyeṣu jñeyam | tasmād api bhaktāv eva tātparyam iti ||

|| 7.11 || śrī-nārado yudhiṣṭhiram ||58||

[59-60]

jāyanteyopākhyāne’pi ata ātyantikaṁ kṣemaṁ pṛcchāma [bhā.pu. 11.2.28] ity asyottaram—

**manye’kutaścid bhayam acyutasya**

**pādāmbujopāsanam atra nityam |**

**udvigna-buddhe rasadātma-bhāvād**

**viśātmanā yatra nivartate bhīḥ ||** [bhā.pu. 11.2.33]

ṭīkā ca—prathamam ātyantikaṁ kṣemaṁ kathayati manye ity ādikā | punaś ca dharmān bhāgavatān brūte [bhā.pu. 11.2.31] ityuttaratvena ye vai bhagavatā proktā upāyā hy ātma-labdhaye [bhā.pu. 11.2.34] ity-ādi-padya-trayam uktvā bhayaṁ dvitīyābhiniveśataḥ syād ity-ādi-padye budha ābhajet tam bhaktyaikayeśam [bhā.pu. 11.2.37] ity atra bhaktyety anena tasyā jñānādy-amiśra-śravaṇa-kīrtanādi-lakṣaṇatvam | ekayety anena nairantarya-lakṣaṇam avyabhicāritvaṁ copadiṣṭam | tatra yadyapi kāyena vācā manasendriyair vā [bhā.pu. 11.2.36] ity-ādi-prāktana-vākye laukikasyāpi karmaṇo bhagavad-arpaṇād bhāgavata-dharmatvaṁ sidhyatīti yathoktaṁ tasya nairantaryam api sambhavati | tathāpi śravaṇa-kīrtanādi-lakṣaṇa-mātratvaṁ vyāhanyeta, tasmāt tatrāvyabhicāritvaṁ, tan-mātratvaṁ ca yathā bhavet tathopāyaṁ tad-anantaram āha dvābhyām | tatra prathamam avyabhicāritvopāyam āha prathamena—

**avidyamāne’py avabhāti hi dvayo**

**dhyātur dhiyā svapna-manorathau yathā |**

**tat-karma-saṁkalpa-vikalpakaṁ mano**

**budho nirundhyād abhayaṁ tataḥ syāt ||** [bhā.pu. 11.2.38]

dvayaḥ pradhānādi-dvaita-prapañcaḥ | yadyapy avidyamāna ātmani śuddhe na vidyata evety arthas tathāpi dhyātur avidyāmaya-dhyāna-yuktasya satas tasya dhiyāvabhāti, tasmin śuddhe’pi kalpata evety arthaḥ | yathā svapno manorathaś ca tathety arthaḥ | tat tasmāt karmāṇi saṅkalpayati vikalpayati ca yan manas tan niyacchet | tataś cāvyabhicāriṇyā bhaktyā bhajanād abhayaṁ syād iti bhāvaḥ |

[61]

nanu tathāpi mano-nirodha-rūpeṇa yogābhyāsena bhakti-kaivalya-vyabhicāraḥ syād ity āśaṅkya bhaktyaiva kriyamāṇayā tad-āsaktatvena svata eva mano-nirodho’pi syād iti | tan-mātratvopāyam āha dvitīyena—

**śṛṇvan subhadrāṇi rathāṅga-pāṇer**

**janmāni karmāṇi ca yāni loke |**

**gītāni nāmāni tad-arthakāni**

**gāyan vilajjo vicared asaṅgaḥ ||** [bhā.pu. 11.2.39]

tad-arthakāṇi tāni janmāni karmāṇi cārtho yeṣāṁ tāni nāmāni | etāny api sākalyena jñātum aśakyānīty āśaṅkyāha yāni loke gītāni prasiddhāni, tāni śṛṇvan gāyaṁś ca vicaret | asaṅgo niḥspṛhaḥ ||

|| 11.2 || śrī-kavir videham || 59-61 ||

[62]

agre ca karmādīn pariharan sākṣād bhaktim eva vidhatte—

**parokṣa-vādo vedo’yaṁ bālānām anuśāsanam |**

**karma-mokṣāya karmāṇi vidhatte hy agadaṁ yathā ||**

**nācared yas tu vedoktaṁ svayam ajño’jitendriyaḥ |**

**vikarmaṇā hy adharmeṇa mṛtyor mṛtyum upaiti saḥ ||**

**vedoktam eva kurvāṇo niḥsaṅgo’rpitam īśvare |**

**naiṣkarmyaṁ labhate siddhiṁ rocanārthā phala-śrutiḥ ||**

**ya āśu hṛdaya-granthiṁ nirijihīrṣuḥ parātmanaḥ |**

**vidhinā ca yajed devaṁ tantroktena ca keśavam ||** [11.3.44-47] ity ādi |

parokṣeti ṭīkā ca—yatrānyathā sthito’rthaḥ saṅgopayitum anyathā kṛtvocyate sa parokṣa-vādaḥ | tathā ca śrutiḥ—taṁ vā etaṁ caturchutaṁ (?) santaṁ caturhotety ācakṣate parokṣeṇa parokṣa-priyā eva hi vedā iti | parokṣa-vādam evāha karma-mokṣāyeti | nanu svargādy-arthaṁ karmāṇi vidhatte na karma-mokṣārthaṁ tatrāha bālānām anuśāsanaṁ yathā tathā | atra dṛṣṭāntaḥ agadam auṣadhaṁ yathā pitā bālam agadaṁ pāyayan khaṇḍa-laḍḍukādibhiḥ pralobhyan pāyayati dadāti ca tāni khaṇḍa-laḍḍukādīni | naitāvatā agadasya tal-lābhaḥ prayojanam apitvārogyam | tathā vedo’py avāntara-phalaiḥ pralobhayan karma-mokṣāyaiva karmāṇi vidhatta ity eṣā |

ajño na vidyate jñā śrī-bhagavataḥ kathā-śravaṇādau śraddhā-lakṣaṇā dhī-vṛttir yasya saḥ | ata eva tasmin na pravartata ity arthaḥ | tathaivājitendriyo brahma-jijñāsuḥ san pārameṣṭhya-paryanta-bhoge virakto vā na bhavatīty arthaḥ | tāvat karmāṇi kurvīta ity-ādau [bhā.pu. 11.2.9] parasapara-nirapekṣayoḥ śraddhā-viraktayor dvayor eva tat-tan-maryādātvenokteḥ | vikarmaṇā vihitākaraṇa-rūpeṇa mṛtyor anantaraṁ mṛtyuṁ maraṇa-tulyāṁ yātanām upaiti | punaḥ punar maraṇam upait yātanān copaitīty arthaḥ | atas teṣāṁ vihita-karma-tyāge kathañcin na nistāraḥ | īśvara-prayojaka-kartṛkasya karmaṇaḥ īśvarārpaṇa-lakṣaṇa-yathārthānuṣṭhānena tat-prasāde tv asau sutarām evaṁ syād ity āha vedoktam iti | tasmād vedoktam eva kurvāṇo na tu niṣiddham | naiṣkarmyāṁ karma-bandhāgocaratā-rūpāṁ siddhiṁ labhate |

nanu karmaṇi kriyamāṇe tasminn āsaktis tat-phalaṁ ca syān na tu naiṣkarma-rūpā siddhir ata āha niḥsaṅgo’nabhiniveśavān | īśvare tan-nimittam eva tatrārpitaṁ na tu phaloddeśena |

nanu phalasya śrutatvāt karmaṇi kṛte phalaṁ bhaved eva | na, rocanārtheti karmaṇi rucy-utpādanārthā agada-pāne khaṇḍalaḍḍukādivat | tataś ca karmābhirucyā vedārthaṁ samyag vicārayati | atha ca—yo vā etad akṣaram aviditvā gārgy asmāl lokāt praiti sa kṛpaṇa [Bṛhad 3.8.10] ity anenābrahmajñasya kṛpaṇatāṁ, tam etaṁ vedānuvacanena bāhmaṇā vividiṣanti brahmacaryeṇa [Bṛhad 4.4.22] ity ādinā yajñādīnāṁ jñāna-śeṣatāṁ cāvadhārya niṣkāmeṣu karmasu pravartate | tataḥ svarga-kāmo yajeta ity ādibhiḥ kāmitasyaiva svargādeḥ phalatvenāvagamād akāmito’sau na bhavatīti naiṣkarmya-siddhiḥ svata eva bhavatīti sthite kim uta śrīmad-īśvarārpaṇena tat-prasāde satīty arthaḥ |

tad evaṁ vilambenaiva naiṣkarmya-siddher hetum uktvā yathā taror mūla-niṣecanena [bhā.pu. 4.31.14] iti nyāyena sarva-dharma-paryāpti-hetuṁnaiṣkarma-siddhi-sādhya-hṛdaya-granthi-bhedasyāpi śīghropāyaṁ svātantryenāha ya āśv iti | ya āśu śīghram eva deha-dvayāt parasya ātmano jīvasya hṛdaya-granthiṁ dehāhaṅkāraṁ nirahrtum icchur bhavati sa tv anyat karmādikṁ svarūpata eva tyaktvā tantroktenāgama-mārgeṇa cakārāt vedoktena ca vidhinā prakāreṇa keśavaṁ devam arcayet |

[63]

anya-deva-dṛṣṭi-parityāgārthas tathopasahāraś ca |

**evam agny-arka-toyād atithau hṛdaye ca yaḥ |**

**yajatīśvaram ātmānam acirān mucyate hi saḥ ||** [bhā.pu. 11.3.55]

ātmānaṁ paramātmānam ||

||11.3|| śrīmad-āvirhotro videham ||63||

[64]

agre ca vyatirekamukhena—

**bhagavantaṁ hariṁ prāyo na bhajanty ātma-vittamāḥ |**

**teṣām aśānta-kāmānāṁ kā niṣṭhā vijitātmanām ||** [bhā.pu. 11.5.1]

ity-etat-praśnottaram—

**mukha-bāhūru-pādebhyaḥ puruṣasyāśramaiḥ saha |**

**catvāro jajñire varṇā guṇair viprādayaḥ pṛthak ||**

**ya evaṁ puruṣaṁ sākṣād ātma-prabhavam īśvaram |**

**na bhajanty avajānanti sthānād bhraṣṭāḥ patanty adhaḥ ||** [bhā. 11.5.2-3]

pūrvaṁ śrī-draviḍopadeśe’pi deva-kṛta-śrī-nārāyaṇa-stutau—

tvāṁ sevatāṁ sura-kṛtā bahavo’ntarāyāḥ

svauko vilaṅghya paramaṁ vrajatāṁ padaṁ te |

nānyasya barhiṣi balīn dadataḥ sva-bhāgān

dhatte padaṁ tvam avitā yadi vighna-mūrdhni || [bhā.pu. 11.4.10] ity uktam |

tatra ca yajñe sva-bhāgān dadataḥ sura-kṛtā vighnā na bhavanti | tvāṁ sevamānānāṁ tu mātsaryeṇa tat-kṛtās te bhavanti kintu yadīti niścaye yadi vedāḥ pramāṇam itivan niścitam eva tvaṁ teṣām aviteti | tvāṁ sevamāno vighna-mūrdhni padaṁ ca dhatte pratuta tam eva sopānam iva kṛtvā vrajatīty arthaḥ | tad evaṁ śrutvā saṁsāra eva tiṣṭhatāṁ yat paryavasānaṁ bhavet tat pṛṣṭhaṁ bhagavantam ity ādinā tatrottarayan prathamaṁ teṣāṁ pratyavāyitvam āha mukheti pādona-dvayena | paryavasānam āha sthānād iti pādena ||

|| 11.5 || śrī-camaso videham ||64||

[65]

agre ca pūrvokta-prakāreṇa bhakter evābhihitatve bhavet tasya tad-viśeṣa-praśno’pi yuktaḥ | kasmin kāla [bhā.pu. 11.5.18] ity ādinā tathaivottaritam |

**kṛtaṁ tretā dvāparaṁ ca kalir ity eṣu keśavaḥ |**

**nānā-varṇābhidhākāro nānaiva vidhinejyate** || [bhā.pu. 11.5.20]

nānaiva vidhinā vividhena mārgena ||

|| 11.5 || śrī-karabhājano videham ||65||

[66]

śrī-bhagavad-uddhava-saṁvāde’pi—

**tvaṁ tu sarvaṁ parityajya snehaṁ sva-jana-bandhuṣu**

**mayy āveśya manaḥ samyak sama-dṛg vicarasva gām ||** [bhā.pu. 11.7.6]

noddhavo’ṇv api man-nyūna [bhā.pu. 3.4.31] ity-ādibhiḥ śrīmad-uddhvasya siddhatvenaiva prasiddhatvāt taṁ lakṣyīkṛtya tad-dvārānyebhya evopadeśo’yam | evam anyatra jñeyam | tataś ca jahal-lakṣaṇayā tvaṁ tvadīya-mārgānugato bhakto vicarasva vicaratv ity evārthaḥ | samadṛktvaṁ ca māṁ vinānyatra heyopādeyatvābhāvāt | tu-śabdo bahirmukha-nivṛtty-arthaḥ | tenāpi pūrvam idam abhipretam |

tvayopayukta-srag-gandha-vāso'laṅkāra-carcitāḥ |

ucchiṣṭa-bhojino dāsās tava māyāṁ jayemahi ||

munayo vāta-vāsanāḥ**[[2]](#footnote-3)** śramaṇā ūrdhva-manthinaḥ |

brahmākhyaṁ dhāma te yānti śāntāḥ sannyāsino’malāḥ ||

vayaṁ tv iha mahāyogin bhramantaḥ karma-vartmasu |

tvad-vārtayā tariṣyāmas tāvakair dustaraṁ tamaḥ ||

smarantaḥ kīrtayantaś ca kṛtāni gaditāni te |

gaty-utsmitekṣita-kṣveli yan nṛloka-viḍambanam || [bhā.pu. 11.6.46-50] iti |

|| 11.7 || śrī-bhagavān ||66||

[67]

agre ca jñāna-yogasya kevalayāsādhyatvaṁ bhakti-yogasya tu sukha-sādhyatvam ānuṣāṅgikatayā jñāna-janakatvaṁ svayam api puruṣārthatvaṁ ceti | yathā—

na kuryān na vadet kiñcin na dhyāyet sādhv asādhu vā |

ātmārāmo’nayā vṛttyā vicarej jaḍavan muniḥ ||[bhā.pu. 11.11.17]

ity antena jñāna-yogam uktvā bhakti-yogam uddbhāvayitum āha—

**śabda-brahmaṇi niṣṇāto niṣṇāyāt pare yadi |**

**śrutas tasya śrama-phalo hy adhenum iva rakṣata ||** [bhā.pu. 11.11.18]

atra para-brahma-padena para-tattva-mātram ucyate |na tu brahmatva-bhagavattvādi-vivekeneti jñeyam, sarvatra tat-sāmyāt | tad evaṁ śabda-brahmābhyāsasya para-brahmābhyāsaḥ prayojanam ity uktam | tatra sarveṣv evāṁśeṣu viśeṣataḥ upaniṣad-bhāgeṣu śabda-brahmaṇas tat-pratipādakatve sthite’pi tad-vicāra-koṭibhir api para-brahma-niṣṭhā na jāyate, kintu tasmin yasminn aṁśe śrī-bhagavad-ākāra-para-brahma-līlādikaṁ pratipādyate tad-abhyāsenaiva bhagavad-ākāre ca niṣṭhā jāyate | tad uktam—

saṁsāra-sindhum atidustaram uttitīrṣor

nānyaḥ plavo bhagavataḥ puruṣottamasya |

līlā-kathā-rasa-niṣevaṇam antareṇa

puṁso bhaved vividha-duḥkha-davārditasya ||[bhā.pu. 12.4.40]

śreyaḥ-sṛtiṁ bhaktim udasya te vibho

kliśyanti ye kevela-bodha-labdhaye |

teṣām asau kleśala eva śiṣyate

nānyad yathā sthūla-tuṣāvaghātinām || [bhā.pu. 10.14.4] ity-ādi ca |

[68-69]

ata eva madīya-līlā-śūnyāṁ vaidikīm api vācaṁ nābhased ity āha dvābhyām—

**gāṁ dugdha-dohām asatīṁ ca bhāryāṁ**

**dehaṁ parādhīnam asat-prajāṁ ca |**

**vittaṁ tvat-tīrthīkṛtam aṅga vācaṁ**

**hīnāṁ mayā rakṣati duḥkha-duḥkhī ||** [bhā.pu. 11.11.19]

mayā śrī-bhagavatā hīnāṁ mama līlādi-śūnyām | mayā hīnāṁ vācam ity uktaṁ vivṛṇoti—

**yasyāṁ na me pāvanam aṅga karma**

**sthitudbhava-prāṇa-nirodham asya |**

**līlāvatārepsita-janma- vā syād**

**bandhyāṁ giraṁ tāṁ vibhṛyān na dhīraḥ ||** [bhā.pu. 11.11.20]

yasyāṁ me jagataḥ śodhakaṁ caritaṁ na syāt kiṁ tad asya viśvasya sthity-ādi-rūpaṁ tad-dhetur ity arthas tato’py utkṛṣṭatamatvena vimṛṣyāha līlāvatāreṣu īpsitaṁ jagataḥ premāspadaṁ śrī-kṛṣṇa-rāmādi-janma vā na syāt, tāṁ niṣphalāṁ giraṁ veda-lakṣaṇām api dhīro dhīmān na dhārayet | tad uktaṁ śrī-nāradena—idaṁ hi puṁsas tapamaḥ śrutasya vā [BhyP 1.5.22] ity ādi | ata eva gītaṁ kali-yuga-pāvanāvatāreṇa śrī-bhagavatā—

śrutam apy aupaniṣadaṁ dūre hari-kathāmṛtam |

yan na santi dravac-citta-kampāśru-pulakādayam || [Padyāvalī, 39] iti |

[70]

tad evaṁ bhaktyaiva jñānaṁ sidhyatīty uktvā taṁ ca jñāna-mārgam upasaṁharati—

**evaṁ jijñāsayāpohya nānātva-bhramam ātmani |**

**upārameta virajaṁ mano mayy arpya sarvage ||** [bhā.pu. 11.11.21]

jijñāsayā baddho mukta iti vyākhyā guṇato me na vastutaḥ [bhā.pu. 11.11.1] ity-ādi-pūrvokta-prakāraka-vicāreṇa | ātmani śuddha-jīve | nānātvaṁ devatva-manuṣyatvādi-bhedam apohya | evaṁ mal-līlādi-śravaṇena mano mayi brahmākāre sarvage arpya dhārayitvā upārameta |

[71]

tad evaṁ jñāna-miśrāṁ bhaktim upadiśya tad-anādareṇānuṣaṅga-siddha-jñāna-guṇāṁ śuddhām eva bhaktim upadiśati caturbhiḥ—

**yady anīśo dhārayituṁ mano brahmaṇi niścalam |**

**mayi sarvāṇi karmāṇi nirapekṣaḥ samācara ||** [bhā.pu. 11.11.22]

yadīti niścaye | ṭīkāyāṁ dhatte padaṁ tvam avitā yadi vighna-mūrdhni [bhā.pu. 11.4.10] ity-ādivat | atra jñānecchur eva prakṛteḥ | śrīmad-uddhavaṁ prati ca tādṛśatvam āropyaivedam ucyate | tataś ca śreyaḥ-sṛtiṁ bhaktim udasya te vibho kliśyanti [bhā.pu. 10.14.4] ity-ādi-pramāṇena bhaktiṁ vinā kevala-jñāna-mārgeṇa mano brahmaṇi dhārayituṁ niścitam evānīśo bhavasi | tato’pi svato jñānādi-sarva-guṇa-sevitaṁ bhakti-yogam evāśrayeti tat-sopānam upadiśati mayīty-ādinā |

[72]

athavā prāktana-bhakti-balābhāvād brahma-jñānecchur yadi tatra mano dhārayitum anīśaḥ syāt, tadādhunāpy evaṁ kurvīteti yojyam | samācara arpaya | nirapekṣo vāñchāntara-rahitaḥ |

**śraddhālur mat-kathāḥ śṛṇvan subhadrā loka-pāvanīḥ |**

**gāyann anusmaran karma janma cābhinayan muhuḥ ||**

**mad-arthe dharma-kāmārthān ācaran mad-apāśrayaḥ |**

**labhate niścalāṁ bhaktiṁ mayy uddhava sanātane ||** [bhā.pu. 11.11.23-4]

ṭīkā ca—mad-arpaṇaḥ karmabhir viśuddha-sattvasyāntaraṅgāṁ bhaktim āha śraddhālur itīty eṣā |

abhinayan janma-karma-līlayor madhye ye’ṁśā nijābhīṣṭa-bhāva-bhakti-gatās tān svayam anukurvan bhagavad-gatāṁ bhaktāntara-gatāṁś ca tān anya-dvārānukurvann ity arthaḥ | kiṁ ca, yo dharmo godānādi-lakṣaṇas tam api mad-arthe madīya-janmādi-mahotsavāṅgatvenaiva | yaś ca kāmo mahā-prāsāda-vāsādi-lakṣaṇas tam api mad-arthe madīya-sevādy-arthe man-mandira-vāsādi-laksaṇatvenaiva | yaś cārtho dhana-saṅgrahas tam api mad-arthe mat-sevā-mātropayogitvenaivācaran sevamānaḥ | mad-apāśrayaḥ mad-arthe āśrayāntara-śūnya-cetāś ca san tām eva kathā-śravaṇādi-lakṣaṇāṁ bhaktiṁ mayi niścalāṁ kāla-traye’py avyabhicāriṇīṁ labhate, tat-sukhena kaivalyādāv apy anādarāt | na ca bhajanīyasya calatayā vā sā caliṣyatīti mantavyam ity āha sanātana iti |

[73-74]

nanv evaṁ-bhūta-bhakti-mārga-pravṛttir niṣṭhā vā kathaṁ syād ity āśaṅkya tatra hetum āha—

**sat-saṅga-labdhayā bhaktyā mayi māṁ sa upāsitā |**

iti bhaktyā bhakti-rucyā sa bhakto mām upāsitā bhajamāno bhavati | tasya ca bhaktasya madīyaṁ brahmākāraṁ bhagavad-ākāraṁ ca sarvam api svarūpa-vijñānam anāyāsenaiva bhavatīty āha—

**sa vai me darśitaṁ sadbhir añjasā vindate padam** || [bhā.pu. 11.11.25] iti |

añjasā bhakty-anuṣaṅgenaiva | padaṁ svarūpam ||

|| 11.11 || śrī-bhagavān || 67-74 ||

[75]

agre ca bhakti-yogasyaiva prāk-siddhatā, sākṣāt śrī-bhagavat-pravartitatā svayam eva mukhyatā | pareṣām arvācīnatā yathā-ruci-nānā-jana-pravartitatā tucchatā ceti | yathā, śrīmad-uddhava uvāca—

**vadanti kṛṣṇa śreyāṁsi bahūni brahma-vādinaḥ |**

**teṣāṁ vikalpa-prādhānyam utāho eka-mukhyayā ||**

**bhavatodāhṛtaḥ svāmin bhaktiyogo’napekṣitaḥ |**

**nirasya sarvataḥ saṅgaṁ yena tvayy āviśen manaḥ ||** [bhā.pu. 11.14.1-2]

ṭīkā ca—śreyāṁsi śreyaḥ-sādhanāni | kiṁ vikalpena prādhānyam utāho kiṁ vā ekasyaiva mukhyatā, eka-mukhyatāpekṣotthāpane kāraṇaṁ bhavateti | na apekṣitam anapekṣā yasmin sa ahaitukaḥ | ayam artho—bhavatā yo bhakti-yoga uktaḥ, anye ca yāni niḥśreyasa-sādhanāni vadanti tteṣāṁ kiṁ phala-sādhanatvena prādhānyam eva sarveṣām utāṅgāṅgitvam | prādhānyenāpi sarveṣāṁ kiṁ vikalpena tulya-phalatvaṁ yad vā kaścid viśeṣa ity eṣā |

[76]

atrottaraṁ śrī-bhagavān uvāca—

**kālena naṣṭā pralaye**

**vāṇīyaṁ veda-saṁjñitā |**

**mayādau brahmaṇe proktā**

**dharmo yasyāṁ mad-ātmakaḥ ||** [bhā.pu. 11.14.3]

ṭīkā ca—tatra bhaktir eva mahā-phalatvena mukhyā, anyāni tu svasva-prakṛty-anusāreṇa kha-puṣpa-sthānīya-svargādi-phala-buddhibhiḥ prāṇibhiḥ prādhānyena parikalpitāni kṣullaka-phalānīti vivektuṁ prakṛty-anusāreṇa bahudhā pratipattim āha kāleneti saptabhiḥ | mad-atmako mayy evātmā cittaṁ yena sa ity eṣā |

yad vā madātmako mat-svarūpa-bhūto nirguṇatvāsmat-svarūpa-bhūto bhakti-lakṣaṇo dharmaḥ proktaḥ sarva-samanvaye pratipāditam ity arthaḥ |

[77-80]

tad evaṁ sati tasyām evāneka-vidha-śreyo-vadane hetum āha—

**man-māyā-mohita-dhiyaḥ puruṣāḥ puruṣarṣabha |**

**śreyo vadanty anekāntaṁ yathā-karma yatha-ruci ||** [bhā.pu. 11.14.9]

tat-prakṛtīnāṁ māyā-guṇa-mūlatvād manmāyāmohitadhiyaḥ | anekāntaṁ nānā-vidham | śreyaḥ puruṣārthaṁ tat-sādhanaṁ ca | yataḥ—

**na sādhayati māṁ yogo na sāṅkhyaṁ dharma uddhava |**

**na svādhyāyas tapas tyāgo yathā bhaktir mamorjitā ||** [bhā.pu. 11.14.20]

na sādhayati na vaśīkaroti | tapo jñānam | tyāgaḥ sannyāsaḥ |

**dharmaḥ satya-dayopeto**

**vidyā vā tapasānvitā |**

**mad-bhaktyāpetam ātmānaṁ**

**na samyak prapunāti hi ||** [bhā.pu. 11.14.22]

dharmo niṣkāmaḥ | vidyā śāstrīyaṁ brahma-jñānam | tapas tad-īkṣaṇam | bhakti-lakṣaṇais tu—

**yathā yathātmā parimṛjyate’sau**

**mat-puṇya-gāthā-śravaṇābhidhānaiḥ |**

**tathā tathā paśyati vastu sūkṣmaṁ**

**cakṣur yathaivāñjana-samprayuktam ||** [bhā.pu. 11.14.26]

ṭīkā ca—nanu brahma-vid āpnoti param [tai.u. 2.1.1] tam eva viditvātimṛtyum eti [śve.u. 6.15] ity ādi-śrutibhyo jñānād evāvidyā-nivṛttyā tvat-prāptir avagamyate kuto bhakti-yogenety ucyate | atrāha yathā yateti | ātmā cittaṁ parimṛjyate śodyate mat-puṇya-gāthānāṁ śravaṇair abhidhānaiś ca | bhakta-revāvāntara-vyāpāro jñānaṁ na pṛthag ity artham | ity eṣā |

|| 11.14 || śrī-bhagavān ||77-80||

[81-83]

agre ca karma-jñāna-bhakti-yogān tat-tad-adhikāritāyāṁ pṛthag hetūṁś coktvā jñāna-karmānādareṇa bhakter evābhidheyatvam āha pañcabhiḥ | tatra jñānābhyāsānādaraṁ vaktuṁ tad-adhikāra-hetu-vairāgyābhyāsānādaraṁ vidhatte—

**proktena bhakti-yogena bhajato māsakṛn muneḥ |**

**kāmā hṛdayyā naśyanti sarve mayi hṛdi sthite ||** [bhā.pu. 11.20.29]

jñānābhyāsānādaraṁ vidhatte—

**bhidyate hṛdaya-granthiś chidyante sarva-saṁśayāḥ |**

**kṣīyante cāsya karmāṇi mayi dṛṣṭe’khilātmani |**| [bhā.pu. 11.20.30]

bhaktyaiva dṛṣṭe sākṣāt-kṛte | tathaivāha—

**tasmān mad-bhakti-yuktasya yogino vai mad-ātmanaḥ |**

**na jñānaṁ na ca vairāgyaṁ prāyaḥ śreyo bhaved iha ||**

[bhā.pu. 11.20.31]

ṭīkā ca—tad evaṁ vyavasthayādhikāri-trayam uktam | tatra bhakter anya-nirapekṣatvād anyasya ca tat-sāpekṣatvād bhakti-yoga eva śreṣṭha ity upasaṁharati tasmād iti tribhiḥ |mad-ātmano mayi ātmā cittaṁ yasya tasya śreyaḥ-sādhanam ity eṣā |

atra prāyo-grahaṇasyāyaṁ bhāvaḥ | bhajatāṁ jñāna-vairāgyābhyāsena prayojanaṁ nāsty eva | tatra yathā-sthite’pi sadyo mukti-mārge keṣāṁcit krama-mukti-mārge pravṛttir jāyate | tathā brahma-bhūtaḥ prasannātmā [gītā 18.54] ity ādi śrī-gītānusāreṇa yadi krama-bhakti-mārge pravṛttiḥ syāt tadā bhavatv iti | tad evaṁ bhakteḥ prema-lakṣaṇe sarva-phala-rāje sva-phale nāsty eva jñānādy-apekṣā |

[84]

pṛthak pṛthak jñānādi-phale’pi sādhye nāstīty āha—

**yat karmabhir yat tapasā jñāna-vairāgyataś ca yat |**

**yogena dāma-dharmeṇa śreyobhir itarair api ||**

**sarvaṁ mad-bhakti-yogena mad-bhakto labhate’ñjasā |**

**svargāpavargaṁ mad-dhāma kathañcid yadi vāñchati ||** [bhā.pu. 11.20.32-33]

itarais tīrtha-yātrā-vratādibhir api yad bhāvyaṁ tat sarvaṁ mad-bhakti-yogena mad-bhaktau labhate | tatrāpy añjasā anāyāsenaiva kiṁ tat sarvam | tad āha—svargāvargam iti | svargaḥ prāpañcika-sukhaṁ sattva-śuddhy-ādi-krameṇāpavargo mokṣa-sukhaṁ ca | tad-atikrami-sukhaṁ ca bhavatīty āha—mad-dhāma vaikuṇṭhaṁ ceti | kathañcid bhakty-upakaraṇatvenaiva yadi vāñchati kaścit, tatra śrī-citraketv-ādivat svarga-vāñchā | tasya bhakty-upakaraṇatvaṁ coktaṁ—reme vidyādhara-strībhir gāpayan harim īśvaram [bhā.pu. 6.17.3] iti | śrī-śukādivad-apavarga-vāñchā | tat-prārthanayā go-śṛṅgopari-sarṣapa-sthiti-kālaṁ vyāpya śrī-kṛṣṇena dūrīkṛtāyāṁ māyāyāṁ satyāṁ mātṛ-garbhād bahirbabhūva iti brahma-vaivarta-kathā | tatra ca bhakty-upakaraṇatvaṁ brahma-bhūtaḥ prasannātmā ity-ādi-gītā-vacanāt | tathā prāpta-bhagavat-pārṣada-tadīya-vṛnda-viśeṣavad vaikuṇṭhecchā | te hi premṇā sākṣāt śrī-bhagavac-caraṇāravinda-sevecchayaiva tat-prārthyaṁ prāptavantaḥ | yac ca vrajanty animiṣāmṛṣabhānu-vṛttyā [bhā.pu. 3.15.25] ity ādivat |

|| 11.20 || śrī-bhagavān || 81-84||

[85]

ante ca—

**eṣā buddhimatāṁ buddhir manīṣā ca manīṣiṇām |**

**yat satyam anṛteneha martyenāpnoti māmṛtam ||** [bhā.pu. 11.29.22]

ṭīkā ca—ato mad-bhajanam eva buddher vivekasya manīṣāyāś cāturyasya ca phalam ity āha eṣeti | tām eva darśayati satyam amṛtaṁ ca mā mām anṛtenāsatyena martyena vināśinā manuṣya-dehena iha asminn eva janmani prāpnotīti yat saiva buddhir manīṣā ceti | buddhir viveko manīṣā cāturyam ity eṣā |

pūrvaṁ bhakti-prakaraṇasya gatatvād ity ato hetūpanyāsaḥ kṛtaḥ—

hariścandro rantideva uñcha-vṛttiḥ śivir baliḥ |

vyādhaḥ kapoto bahavo hy adhruveṇa dhruvaṁ gatāḥ || [bhā.pu. 10.72.19] iti |

|| 11.29 || 85 ||

[86]

śrī-śukopadeśopasaṁhāre ca śravaṇam upalakṣya—

**saṁsāra-sindhum atidustaram uttitīrṣor**

**nānyaḥ plavo bhagavataḥ puruṣottamasya |**

**līlā-kathā-rasa-niṣevaṇam antareṇa**

**puṁso bhaved vividha-duḥkha-davārditasya ||** [bhā.pu. 12.4.40]

ṭīkā ca—anyaḥ plava uttaraṇa-sādhanaṁ na bhaved upāyāntarābhāvād ity eṣā | anyāsām api bhaktīnāṁ tat-pūrvakatvenaiva pravṛtter upāyāntarāsambhavatvam uktam | etad-anantarādhyāyaś ca tādṛśopakramopasaṁhāra-maya eva |

atrānugīyate’bhīkṣṇaṁ bhagavān harir īśvaraḥ |

yasya prasādajo brahmā rudraḥ krodha-samudbhavaḥ || [bhā.pu. 12.5.1]

ity upakramya, etat te kathitaṁ tāta yad ātmā pṛṣṭavān nṛpaḥ [bhā.pu. 1.19.5] harer viśvātmanaś ceṣṭāṁ kiṁ bhūyaḥ śrotum icchasi [bhā.pu. 12.5.14] ity upasaṁhāre’pi | tādṛśa-mahimatvena pūrvokta-līlā-kathā-śravaṇasyaiva prādhānyāt ata upakramopasaṁhāra-nirdiṣṭatvāt śravaṇopalakṣita-bhakter evātrāpi prādhānyam | yas tu tan-madhye tvaṁ tu rājan mariṣyati [bhā.pu. 12.5.2] ity ādinā jñānopadeśaḥ sa ca tasya yā prāg avagatā bhakti-niṣṭhāyā eva svayaṁ darśayiṣyamāṇatvāt | tatra prācīnā tan-niṣṭhā yathā prathame kṛṣṇāṅghri-sevām adhimanyamānaḥ [bhā.pu. 1.19.5] iti | dadhyau mukundāṅghrim ananya-bhāvaḥ [bhā.pu. 1.19.7] ity ādi tan-niṣṭhataiva | tad-bhaya-parityāgo yathā tad-vākye—

dvijopasṛṣṭaḥ kuhakas takṣako vā

daśatv alaṁ gāyata viṣṇu-gāthāḥ || [bhā.pu. 1.19.15] iti |

taj-jñānopadeśam abahu matvā śravaṇa-lakṣaṇayā bhaktyaiva sva-kṛtārthatvam uktam |

**siddho’smy anugṛhīto’smi bhavatā karuṇātmanā |**

**śrāvito yac ca me sākṣād anādi-nidhano hariḥ ||**

**nātyadbhutam ahaṁ manye mahatām acyutātmanām |**

**ajñeṣu tāpa-tapteṣu bhūteṣu yad-anugrahaḥ ||**

**purāṇa-saṁhitām etām aśrauṣma bhavato vayam |**

**yasyāṁ khalūttamaḥśloko bhagavān anuvarṇyate ||** [bhā.12.6.2-4] iti |

punaś caikena padyena tad-vākya-gaurava-mātreṇāṅgīkṛtasya brahma-jñānasya takṣakādi-bhaya-nivṛtti-hetutvam uktvāpy anyena tad-ūrdhvam adhokṣaja eva vāk-cetasos tan-nāma-kīrtana-dhyānāveśānujñā prārthitā |

**bhagavaṁs takṣakādibhyo mṛtyuṁ yo na bibhemy aham |**

**praviṣṭo bhrama-nirvāṇam abhayaṁ darśitaṁ tvayā ||**

**anujānīhi māṁ brahman vācaṁ yacchāmy adhokṣaje |**

**mukta-kāmāśayaṁ cetaḥ praveśya visṛjāmy asūn ||** [bhā.pu. 12.6.5-6] iti |

atha punar anyena padyenājñāna-nirāsaka-jñāna-vijñāna-siddhiś ca bhagavat-padāravinda-darśanānandāntarbhūtaiva mama sphuratīti vijñāpitam | yathā—

**ajñānaṁ ca nirastaṁ me jñā-vijñāna-niṣṭhayā |**

**bhavatā darśitaṁ kṣemaṁ paraṁ bhagavataḥ padam ||** [12.6.7] iti |

atra pada-śabdasya caraṇāravindābhidhāyakatve jñānena vaiyāsaki-śabditena

bheje khagendra-dhvaja-pāda-mūlam [bhā.pu. 1.18.16] ity evāsti prathame sādhakam | tad etat prakaraṇārthas tatra śrī-sūtenaiva spaṣṭīkṛtaḥ |

brahma-kopotthitād yas tu takṣakāt prāṇa-viplavāt |

na sammumohoru-bhayād bhagavaty arpitāśayaḥ || [bhā.pu. 1.18.2]

nottamaśloka-vārtānāṁ juṣatāṁ tat-kathāmṛtam |

syāt sambhramo’nta-kāle’pi smaratāṁ tat-padāmbujam || [bhā.pu. 1.18.4] iti |

tathā pūrvaṁ dvādaśasyaiva tṛtīye prathama-skandhāntaḥsthasya—

ataḥ pṛcchāmi saṁsiddhiṁ yogināṁ paramaṁ gurum |

puruṣasyeha yat kāryaṁ mriyamāṇasya sarvathā || [bhā.pu. 1.19.34]

ity asya rāja-praśnasyottaratvena bhagavad-dhyāna-kīrtane eva svayaṁ śrī-śukadevenāpy upadiṣṭe—

tasmāt sarvātmanā rājan hṛdisthaṁ kuru keśavam |

mriyamāṇo hy avahitas tato yāti parāṁ gatim ||

mriyamāṇair abhidhyeyo bhagavān parameśvaraḥ |

ātma-bhāvaṁ nayaty aṅga sarvātmā sarva-sambhavaḥ ||

kaler doṣa‑nidhe rājann asti hy eko mahān guṇaḥ

kīrtanād eva kṛṣṇasya mukta‑saṅgaḥ paraṁ vrajet || [bhā.pu. 12.3.48-50]

ity ādinā tatas tatra keśava avahitaḥ kṛtāvadhāna ātma-bhāvam ātmano bhaktim | astu tāvad āyāsa-sādhyaṁ jñānam | hi yasmād anāyāsa-sādhyāt kīrtanād evety arthaḥ | dvitīya-skandhe’pi na hy ato’nyaḥ śivaḥ panthā [bhā.pu. 2.2.33] ity ādinā evam etan nigaditam [bhā.pu. 2.3.1] ity antena granthena nānāṅgavān śuddha-bhakti-yoga eva tatrottaratvena paryavasitaḥ | tatrāpi pibanti ye bhagavataḥ [bhā.pu. 2.2.37] ity ādinā līlā-kathā-śravaṇa eva parama-paryavasānaṁ dṛśyate | tasmāt sādhūktaṁ tvaṁ tu rājan mariṣyeti ity ādikaṁ tad-bhakti-niṣṭhā-prakaṭanārtham eveti | yatho bhaktāv eva tad-upadeśasya tātparyam |

ata eva dvitīyasyāṣṭame rāja-prārthanā ca nānyathā syāt | kṛṣṇe niveśya niḥsaṅgaṁ manas tyakṣye kalevaram [bhā.pu. 2.8.2] ity ādi |

|| 12.4 || śrī-śukaḥ || 86 ||

[87-91]

śrī-sūtopadeśānte’pi pañcabhiḥ—

**naiṣkarmyam apy acyuta-bhāva-varjitaṁ**

**na śobhate jñānam alaṁ nirañjanam |**

**kutaḥ punaḥ śaśvad abhadram īśvare**

**na cārpitaṁ karma yad apy akāraṇam ||** [bhā.pu. 12.12.52]

ṭīkā ca—idānīṁ jñāna-karmādarād api bhagavat-kīrtanādiṣv evādaraḥ kartavya ity āha naiṣkarmyaṁ tat-prakāśakaṁ yaj jñānaṁ yato nirañjanam upādhi-nivartakaṁ, tad api acyuta-bhakti-varjitaṁ cen na śobhate nāparokṣa-paryantaṁ bhavatīty artha ity ādikā |

**yaśaḥ-śriyām eva pariśramaḥ paro**

**varṇāśramācāra-tapaḥ-śrutādiṣu |**

**avismṛtiḥ śrīdhara-pāda-padmayor**

**guṇānuvāda-śravaṇādibhir hareḥ ||** [bhā.pu. 12.12.53]

ṭīkā ca—kiṁ ca varṇāśramācārādiṣu yaḥ paro mahān pariśramaḥ sa yaśo-yuktāyāṁ śriyām eva kīrto sampadi vā kevalaṁ na parama-puruṣārthaḥ | guṇānuvādādibhis tu śrīdhara-pāda-padmayor avismṛtir bhavati ity eṣā | tathā—

**avismṛtiḥ kṛṣṇa-padāravindayoḥ**

**kṣiṇoty abhadrāṇi ca śaṁ tanoti ca |**

**sattvasya śuddhiṁ paramāṁ ca bhaktiṁ**

**jñānaṁ ca vijñāna-virāga-yuktam ||** [bhā.pu. 12.12.54]

spaṣṭam | tathā—

**yūyaṁ dvijāgryā bata bhūri-bhāgā**

**yac-chaśvad-ātmany-akhilātma-bhūtam |**

**nārāyaṇaṁ devam adevam īśam**

**ajasra-bhāvā bhajatāviveśya ||** [bhā.pu. 12.12.55]

ṭīkā ca—tad evaṁ śrotṝṇ ātmānaṁ cābhinandayann āha | tathā yūyam iti dvābhyām | tthā hi dvjāgryā yad yasmād ātmany antaḥkaraṇe śrī-nārāyaṇam āviveśya śaśvad bhajata | sambhāvanāyāṁ loṭ | ato bhūri-bhāgā bahu-puṇyavantaḥ kathambhūtam akhilātma-bhūtaṁ sarvānaryāmiṇam ata eva devaṁ sarvopāsyam | adevaṁ na devo’nyo yasya tam | kuta īśam | yad vā yasmād yūyaṁ bhūri-bhāgās tapa ādinā sampannās tato nārāyaṇaṁ bhajateti vidhiḥ ity eṣā |

atra tapa-ādi-sampatteḥ sārthakatvaṁ nārāyaṇa-bhajanena bhavatīti svāmy-abhiprāyaḥ | tathā—

**ahaṁ ca saṁsārita ātma-tattvaṁ**

**śrutaṁ purāṇe paramarṣi-vaktrāt |**

**prāyopaveśe nṛpateḥ parīkṣitaḥ sadasy**

**ṛṣīṇāṁ mahatāṁ ca śṛṇvatām ||** [bhā.pu. 12.12.56]

etat-prasaṅgenāhaṁ cātma-tattvam akhilātma-bhūtaṁ nārāyaṇaṁ smāritaḥ | taṁ prati paramotkaṇṭhitīkṛto’smīty arthaḥ | yad ātma-tattvaṁ me mayā maharṣi-vaktrāc chrutam ||

|| 12.12 || śrī-sūtaḥ || 87-91 ||

[92]

tad evam asmin śrīmati mahā-purāṇe guru-śiṣya-bhāvena pravṛttānām upadeśa-śikṣā-vākyeṣu hakter evābhidheyatvaṁ sādhitam | tathā—

tat kathyatāṁ mahā-bhāga yadi kṛṣṇa-kathāśrayam |

athavāsya padāmbhoja- makaranda-lihāṁ satām ||[bhā.pu. 1.16.6]

ity anusāreṇa sarveṣām itihāsānām api tan-mātra-tātparyatvaṁ jñeyam | vistara-bhiyā tu na vivriyate | anyatra ca tad eva dṛśyate | tatrānvayena yathā—

**etāvān eva loke’smin puṁsāṁ dharmaḥ paraḥ smṛtaḥ |**

**bhakti-yogo bhagavati tan-nāma-grahaṇādibhiḥ ||** [bhā.pu. 6.3.22]

puṁsāṁ jīva-mātrāṇāṁ paraḥ dharmaḥ sārvabhaumo dharma etāvān eva smṛto naitad adhikaḥ | etāvat tvam evāha—tan-nāma-grahaṇādibhir yo bhakti-yogaḥ sākṣād bhaktir iti | eva-kāreṇānya-vyāvṛttatvaṁ spaṣṭayati bhavatīti | nāma-grahaṇādīny api yadi karmādau tat-sādguṇyādy-arthaṁ prayujyante | tadā tasya paratvaṁ nāsti | tuccha-phalārtha-prayojyatvena tad-aparādhād ity arthaḥ | tathaiva kṣayiṣṇu-phala-dātṛtvaṁ ca bhavatīti bhāvaḥ |

|| 6.3 || śrī-yamaḥ sva-bhaṭān || 92 ||

[93]

tathā ca—

**sadhrīcīno hy ayaṁ loke panthāḥ kṣemo’kuto-bhayaḥ |**

**suśīlāḥ sādhavo yatra nārāyaṇa-parāyaṇāḥ ||** [bhā.pu. 6.10.17]

ayaṁ panthāḥ śrī-nārāyaṇa-bhakti-mārgaḥ ||

|| 6.1 || śrī-śukaḥ || 93 ||

[94]

tatraivānvayena sarva-śāstra-phalatvaṁ sa-kaimutyam āha—

**śrutasya puṁsāṁ sucira-śramasya**

**nanv añjasā sūribhir īḍito’rthaḥ |**

**tat-tad-guṇānuśravaṇaṁ mukunda-**

**pādāravindaṁ hṛdayeṣu yeṣām ||** [bhā.pu. 3.13.4]

puṁsāṁ śrutasya vedārthāvagater ayam evārthaḥ prayojanam īḍitaḥ ślāghitaḥ | ko’sau ? mukundasya pādāravindaṁ yeṣāṁ hṛdayeṣu vartate teṣāṁ tad-guṇānāṁ bhagavad-bhakty-ātmakānām anusmaraṇaṁ tat so’yam iti | tataḥ sutarām eva śrī-mukundasyety arthaḥ | evam evoktaṁ vāsudeva-parā vedāḥ [bhā.pu. 2.2.28] ity ādi |

bhagavān brahma kārtsnyena trir anvīkṣya manīṣayā |

tad adhyavasyat kūṭa-stho ratir ātman yato bhavet || [bhā.pu. 2.2.34]

tathā ca pādme bṛhat-sahasra-nāmni—

smartavyaḥ satataṁ viṣṇur vismartavyo na jātucit |

sarve vidhi-niṣedhāḥ syur etayor eva kiṅkarāḥ ||

skānde prabhāsa-khaṇḍe, liṅga-purāṇe ca—

āloḍya sarva-śāstrāṇi vicārya ca punaḥ punaḥ |

idam eva suniṣpannaṁ dhyeyo nārāyaṇaḥ sadā || [li.pu. 2.7.11]

ata eva vedādy-arpaṇa-mantra iti—

vidyā-tapo-dhyāna-yonir ayonir viṣṇur īḍitaḥ |

brahma-yajñas tato devaḥ prīyatāṁ me janārdanaḥ ||

|| 3.13 || śrī-viduraḥ ||94||

[95]

yato yaś ca śāstre varṇāśramācāro vidhīyate tasyāpy anupama-caritaṁ phalaṁ bhaktir eva | yathā—

**dāna-vrāta-tapo-homa- japa-svādhyāya-saṁyamaiḥ |**

**śreyobhir vividhaiś cānyaiḥ kṛṣṇe bhaktir hi sādhyate ||**

[bhā.pu. 10.47.21]

dānādibhiḥ śrī-kṛṣṇa-santoṣārther iti jñeyam | taj janma tāni karmāṇi tad-āyus tan-manaḥ [bhā.pu. 4.31.7] ity ādi | bṛhan-nāradīye (1.39.51)—

janma-koṭi-sahasreṣu puṇyaṁ yaiḥ samupārjitam |

teṣāṁ bhaktir bhavec chuddhā deva-deve janārdane || iti |

agastya-saṁhitāyām—

vratopavāsa-niyama-janma-koṭyāpy anuṣṭhitaiḥ |

yajñaiś ca vividhaiḥ samyag bhaktir bhavati mādhave || iti |

etad eva vyatirekeṇoktaṁ dharmaḥ svanuṣṭhitaḥ puṁsām [bhā.pu. 1.2.8] ity ādau | yaśaḥ śriyām eva [bhā.pu. 12.12.4] ity ādau ca |

|| 10.47 || uddhavaḥ śrī-vraja-devīm ||95||

[96]

yac ca yatra jñānam abhidhīyate tad api bhakty-antar-bhūtatayaiva labhyam | yathā—

**pureha bhūman bahavo’pi yoginas**

**tvad-arpitehā nija-karma-labdhayā |**

**vibudhya bhaktyaiva kathopanītayā**

**prapedire’ñjo’cyuta te gatiṁ parām ||** [bhā.pu. 10.14.5]

he bhūman, iha loke pūrvaṁ bahavo yogino’pi santo yogair jñānam aprāpya paścāt tvayi arpitehā laukiky appi ceṣṭā | tathārpitāni yāni nijāni karmāṇi tair labdhayā kathā-rucir-rūpayā, punaś ca kathopanītayā tvat-samīpaṁ prāpitayā bhaktyaivāñjasā sukhena vibhudhyātma-tattvam ārabhya śrī-bhagavat-tattva-paryantam anubhūya tava parāmantaraṅgāṁ gatiṁ prāptāḥ | śrī-gītopaniṣatsu ca ahaṁ sarvasya prabhavo mattaḥ [gītā 10.8] ity ādibhiḥ śuddhāṁ bhaktim upadiśyāha—

teṣām evānukampārtham aham ajñānajaṁ tamaḥ |

nāśayāmy ātmabhāvastho jñānadīpena bhāsvatā || [gītā 10.11] iti |

|| 10.14 || brahmā śrī-bhagavantam || 96 ||

[97]

yāny anyāni sarvāṇi tatra puruṣārtha-sādhanāny ucyante tāny api tathaiva bhakti-mūlāny eva | yathā—

**svargāpavargayoḥ puṁsāṁ rasāyāṁ bhuvi sampadām |**

**sarvāsām api siddhīnāṁ mūlaṁ tac-caraṇārcanam ||** [bhā.pu. 10.81.19]

mantratas tantrataś chidram [bhā.pu. 8.23.16] ity ādi-nyāyena mukha-bāhūru-pādebhyaḥ [bhā.pu. 11.5.2] ity ādy-ukta-nityatvena ca sarvathā tad-bahirmukhānāṁ tu tat-tad-alābha eva syād ity arthaḥ | yathā skānde—

viṣṇu-bhakti-vihīnānāṁ śrautāḥ smārtāś ca yāḥ kriyāḥ |

kāya-kleśaḥ phalaṁ tāsāṁ svairiṇī-vyabhicāravat || iti |

tad uktaṁ śrī-yudhiṣṭhireṇa—

tvat-pāduke avirataṁ pari ye caranti

dhyāyanty abhadra-naśane śucayo gṛṇanti |

vindanti te kamala-nābha bhavāpavargam

āśāsate yadi ta āśiṣa īśa nānye || [bhā.pu. 10.72.4] iti |

ata uktaṁ bṛhan-nāradīye (1.4.4)—

yathā samasta-lokānāṁ jīvanaṁ salilaṁ smṛtam |

tathā samasta-siddhīnāṁ jīvanaṁ bhaktir iṣyate ||

|| 10.82 || śrīdāma-vipraḥ ||97||

[98]

tad evaṁ tāni sādhanāni bhakti-jīvanāny eveti bhakter eva sarvatrābhidheyatvam | tāni vināpi bhakter eva tatra sādhakatvam api darśitam | akāmaḥ sarva-kāmaḥ [bhā.pu. 2.3.10] ity ādau | yathā śrī-viṣṇu-purāṇe (1.11.48) pulaha-vākyam—

yo yajña-puruṣo yajñe yoge ca paramaḥ pumān |

tasmiṁs tuṣṭe yad aprāpyaṁ kiṁ tad asti janārdane ||

ata eva mokṣa-dharme—

yā vai sādhana-sampattiḥ puruṣārtha-catuṣṭaye |

tayā vinā tad āpnoti naro nārāyaṇāśrayaḥ || iti |

tasmāt sādhūktaṁ sarva-śāstra-śravaṇa-phalatvena tad-abhidheyatvam | ata eva prathamaṁ svayaṁ bhagavatā saiva pravartitety uktaṁ kālena naṣṭā pralaye vāṇīyaṁ veda-saṁjñitā mayā [bhā.pu. 11.14.3] ity-ādinā |

tad evaṁ sati ye tu nātikovidās te tat-tad-arthaṁ karmādy-aṅgatvenaiva śrī-viṣṇūpāsanaṁ kurvate | tatas tad-aparādhena nija-kāmanā-mātra-phala-pradatvam | na ca tat-tan-mātra-dānena paryāptiḥ kintu paryāvasāne parama-phala-pradatvam eveti | tatas tasyā eva parama-hitatvenābhidheyatvam āha—

**satyaṁ diśaty arthitam arthito nṛṇāṁ**

**naivārthado yat punar arthitā yataḥ |**

**svayaṁ vidhatte bhajatām anicchatām**

**icchāpidhānaṁ nija-pāda-pallavam ||** [bhā.pu. 5.19.28]

arthitaḥ prārthitaḥ san nṝṇām arthitaṁ satyam eva dadāti | na tatra kadācid vyabhicāra ity arthaḥ | kintu tathāpi tan-mantreṇārthado na bhavati, tan-mātraṁ dattvā nivṛtto na bhavatīty arthaḥ | yata upāsakas tatrāpūrṇatvād bhoga-kṣaye sati tadaiva punar arthitā bhavati | na jātu kāmaḥ kāmānāṁ [ma.saṁ. 2.94] ity ādeḥ | tad evam abhipretya sa tu parama-kāruṇikas tat-pāda-pallavam eva vidhatte tebhyo dadātīty arthaḥ | yathā mātā carvyamāṇāṁ mṛttikāṁ bālaka-mukhād apasārya tatra khaṇḍaṁ dadāti tadvad iti bhāvaḥ | evam apy uktaṁ akāmaḥ sarva-kāmo vā [bhā.pu. 2.3.10] ity ādau tīvratvaṁ bhakteḥ | tathoktaṁ gāruḍe—

yad durlabhaṁ yad aprāptaṁ manaso yan na gocaram |

tad apy aprārthitaṁ dhyāto dadāti madhusūdanaḥ || [ga.pu. 2.234.12] iti |

evaṁ śrī-sanakādīnām api brahma-jñānināṁ bhakty-anuvṛttyā tat-pāda-pallava-prāptir jñeyā ||

|| 5.19 || devāḥ parasparam ||98||

[99]

atha vyatireke karmānādareṇāha | tatra karmaṇaḥ phala-prāptāv aniścayavattvaṁ duḥkha-rūpatvaṁ ca bhaktes tu tasyām āvaśyakatvaṁ, sādhaka-daśāyām api sukha-rūpatvaṁ cety āhuḥ—

**karmaṇy asminn anāśvāse dhūma-dhūmrātmanāṁ bhavān |**

**āpāyayati govinda- pāda-padmāsavaṁ madhu ||** [bhā.pu. 1.18.12]

asmin karmaṇi satra anāśvāsa aviśvasanīye vaiguṇya-bāhulyena kṛṣivat phala-niścayābhāvād anena bhakter viśvasanīyatvam dhvanitam | dhūmena dhūmro virañjitau ātmānau śarīra-citte yeṣāṁ, karmaṇi ṣaṣṭhī, tān asmān ity arthaḥ | pāda-padmasya yaśo-rūpam āsavaṁ makarandaṁ madhu madhuram | atra satravat karmāntaram, yaśaḥ-śravaṇavad bhakty-antaraṁ ceti jñeyam |

tad evaṁ bhaktiṁ vinā karmādibhir asmākaṁ duḥkham evāsīd iti vyatirekatvam atra gamyate | tad uktaṁ—yaśaḥ-śriyām eva pariśramaḥ paraḥ [bhā.pu. 12.12.40] ity ādi | ato vai kavayo nityam [bhā.pu. 1.2.22] ity ādi ca | brahma-vaivarte ca śivaṁ prati śrī-viṣṇu-vākyam—

yadi māṁ prāptum icchanti prāpunvanty eva nānyathā |

kalau kaluṣa-cittānāṁ vṛthāyuḥ-prabhṛtīni ca |

bhavanti varṇāśramiṇāṁ na tu mac-charaṇārthinām || iti |

|| 1.18 || śrī-ṛṣayaḥ sūtam || 99 ||

[100]

tathā tyaktā svadharmaṁ [bhā.pu. 1.5.17] ity ādikam anusandheyam | evaṁ mahā-vitta-mahāyāsādi-sādhyena karmādinā tucchaṁ svargādi-phalaṁ svalpāyāsa-svalpa-vittādi-sādhyayā bhaktyā tad-ābhāsena ca parama-mahat-phalaṁ tatra tatrānusandhāya bhaktāv eva śāstra-tātparyaṁ paryālocanīyam | tasmāt tat-tac-chāstrāṇām api bhakti-vidheya-tad-anuvādena pravṛttatvān na vaiphalyam ity api jñeyam | kiṁ ca—

**viprād dvi-ṣaḍ-guṇa-yutād aravinda-nābha-**

**pādāravinda-vimukhāt śvapacaṁ variṣṭham |**

**manye tad-arpita-mano-vacanehitārtha-**

**prāṇaṁ punāti sa kulaṁ na tu bhūrimānaḥ ||** [bhā.pu. 7.9.10]

ṭīkā ca—bhaktyaiva kevalayā hares toṣaḥ sambhavatīty uktam | idānīṁ bhaktiṁ vinā nānyat kiñcit tat-toṣa-hetur ity āha viprād iti |

manye dhanābhijana-rūpa-tapaḥ-śrutaujas-

tejaḥ-prabhāva-bala-pauruṣa-buddhi-yogāḥ || [bhā.pu. 7.9.9]

ity ādau pūrvoktā ye dhanādayo dviṣaḍ dvādaśa-guṇās tair yuktād viprād api śvapacaṁ variṣṭhaṁ manye | yad vā sanat-sujātoktā dvādaśa dharmādayo guṇā draṣṭavyāḥ—

dharmaṁ ca satyaṁ ca damas tapaś ca

vimatsaraṁ hrīs titikṣānasūyā |

yajñaś ca dānaṁ ca dhṛtiḥ śrutaṁ ca

vratāni vai dvādaśa brāhmaṇasya || iti |

katham-bhūtaṁ śvapacaṁ ? tasminn aravinda-nābhe’rpitā mana-ādāya yena tam | īhitaṁ karma | variṣṭhatve hetuḥ—sa evaṁ-bhūtaḥ śvapacaḥ sarva-kulaṁ punāti | bhūrir māno garvo yasya sa tu vipra ātmānam api na punāti | kutaḥ kulam ? yato bhakti-hīnasyaite guṇā garvāyaiva bhavanti, na tu śuddhaye | ato hīna iti bhāvaḥ ity eṣā |

muktā-phala-ṭīkā—dviṣaṭ dvādaśa-guṇā dhanābhijanādayaḥ | yad vā—

śamo damas tapaḥ śaucaṁ kṣānty-ārjava-viraktayaḥ |

jñāna-vijñāna-santoṣaḥ satyāstikyaṁ dviṣaḍ-guṇāḥ || ity atroktā ity eṣā |

skānde śrī-nārada-vākyam—

kulācāra-vihīno’pi dṛḍha-bhaktir jitendriyaḥ |

praśastaṁ sarva-lokānāṁ na tv aṣṭādaśa-vidyakaḥ |

bhakti-hīno dvijaḥ śāntaḥ saj-jāti-dharmikas tathā ||

kāśī-khaṇḍe ca—

brāhmaṇaḥ kṣatriyo vaiśyaḥ śūdro vā yadi vetaraḥ |

viṣṇu-bhakti-samāyukto jñeyaḥ sarvottamottamaḥ ||

bṛhan-nāradīye—

viṣṇu-bhakti-vihīnā ye caṇḍālāḥ parikīrtitāḥ |

caṇḍālā api vai śreṣṭhā hari-bhakti-parāyaṇāḥ || [nā.pa. 1.37.12]

nāradīye ca—

śvapaco'pi mahī-pāla viṣṇor bhakto dvijādhikaḥ |

viṣṇu-bhakti-vihīno yo dvijātiḥ śvapacādhamaḥ || [nā.pa. 1.33.41] iti |

atra mūla-padye sa-kulaṁ punātīty ukte svaṁ punātīti sutarām eva siddham | yathoktaṁ—

kirāta-hūṇāndhra-pulinda-pulkaśā

ābhīra-śumbhā yavanāḥ khasādayaḥ |

ye’nye ca pāpā yad-apāśrayāśrayāḥ

śudhyanti tasmai prabhaviṣṇave namaḥ || [bhā.pu. 2.4.18] iti |

|| 7.9 || prahlādaḥ śrī-nṛsiṁham ||

[101]

ata evāhuḥ—

**dhig janma nas trivṛd-vidyāṁ dhig vrataṁ dhig bahujñatām |**

**dhik kulaṁ dhik kriyā-dīkṣāṁ vimukhā ye tv adhokṣaje ||**

[bhā.pu. 10.23.40]

ṭīkā ca—trivṛt śaukraṁ sāvitraṁ daikṣam iti triguṇitaṁ janma | vrataṁ brahmacaryam | kriyāḥ karmāṇi dākṣyaṁ cety ādikā | tathoktaṁ kiṁ janmabhis tribhiḥ [bhā.pu. 4.31.8] ity ādi ||

|| 10.13 || yājñika-viprāḥ || 101 ||

[102]

mayy eva mana ādhatsva mayi buddhiṁ niveśaya

nivasiṣyasi mayy eva ata ūrdhvaṁ na saṁśayaḥ

atha cittaṁ samādhātuṁ na śaknoṣi mayi sthiram

abhyāsayogena tato mām icchāptuṁ dhanaṁjaya

abhyāse’py asamartho’si matkarmaparamo bhava

madartham api karmāṇi kurvan siddhim avāpsyasi

athaitad apy aśakto’si kartuṁ madyogam āśritaḥ

sarvakarmaphalatyāgaṁ tataḥ kuru yatātmavān || [gītā 12.8-11]

atra pādme kārttika-māhātmyetihāso’nusandheyaḥ | yathā cola-deśa-rājasya kasyacid viṣṇu-dāsa-nāmnā vipreṇa śuddham arcanam eva kurvatā saha kasya pūrvaṁ bhagavat-prāptiḥ syād iti spardhayā bahūn yajñān bhagavad-arpitān api suṣṭhu vidadhato na bhagavat-prāptir abhūt | kintu viprasya bhagavat-prāptau dṛṣṭāyāṁ tān parityajya—

yat spardhayā mayā caitad yajña-dānādikaṁ kṛtam |

sa viṣṇu-rūpa-dhṛg vipro yāti vaikuṇṭha-mandiram || [pa.pu. 6.109.22]

tasmād dānaiś ca yajñaiś ca naiva viṣṇuḥ prasīdati |

bhaktir eva paraṁ tasya nidānaṁ darśane vibhoḥ || [pa.pu. 6.109.25]

iti mudgalaṁ praty uktā |

viṣṇo bhaktiṁ sthirāṁ dehi mano-vāk-kāya-karmabhiḥ |

ity uktvā so'patad vahnau sarveṣām eva paśyatām ||[pa.pu. 6.109.29]

ity uktā śuddha-bhakti-śaraṇatām eva muhur dainyenāṅgīkṛtya homa-kuṇḍe dehaṁ tyejataḥ paścād eva tat-prāptir iti |

yogānādareṇāha—

**yuñjānānām abhaktānāṁ prāṇāyāmādibhir manaḥ**

**akṣīṇa-vāsanaṁ rājan dṛśyate punar utthitam ||** [bhā.pu. 10.51.60]

utthitaṁ viṣayābhimukham ||

|| 10.51 || śrī-bhagavān mucukundam ||102||

[103]

tathā—

yamādibhir yoga-pathaiḥ kāma-lobha-hato muhuḥ |

mukunda-sevayā yadvat tathātmāddhā na śāmyati || [bhā.pu. 1.6.36]

ataḥ sutarām eva na sādhayati māṁ yogaḥ [bhā.pu. 11.14.20] ity-ādikam iti bhāvaḥ |

|| 1.6 || śrī-nārado vyāsam ||103||

[104]

atha jñānānādareṇodāhriyate | tatra tasya kṛcchra-sādhanatvenānādaro darśita eva pānena te deva-kathā-sudhāyāḥ [bhā.pu. 3.5.44] ity-ādibhyām | śrī-gītāsu ca—

śrī arjuna uvāca—

evaṁ satatayuktā ye bhaktās tvāṁ paryupāsate |

ye cāpy akṣaram avyaktaṁ teṣāṁ ke yogavittamāḥ ||

śrī-bhagavān uvāca—

mayy āveśya mano ye māṁ nityayuktā upāsate |

śraddhayā parayopetās te me yuktatamā matāḥ ||

ye tv akṣaram anirdeśyam avyaktaṁ paryupāsate |

sarvatragam acintyaṁ ca kūṭastham acalaṁ dhruvam ||

saṁniyamyendriyagrāmaṁ sarvatra samabuddhayaḥ |

te prāpnuvanti mām eva sarvabhūtahite ratāḥ ||

kleśo’dhikataras teṣām avyaktāsaktacetasām |

avyaktā hi gatir duḥkhaṁ dehavadbhir avāpyate || [gītā 12.1-5]

bhakti-mārge tu śramo na syāt | tad-vaśīkāritā-rūpaṁ phalaṁ cāpūrvam ity āha—

**jñāne prayāsam udapāsya namanta eva**

**jīvanti san-mukharitāṁ bhavadīya-vārtām |**

**sthāne sthitāḥ śruti-gatāṁ tanu-vāṅ-manobhir**

**ye prāyaśo ñjita jito’py asi tais tri-lokyām ||** [bhā.pu. 10.14.3]

udapāsya iṣad apy akṛtvā sthāne nivāsa eva sthitā api yadṛcchayā saṅgataiḥ sadbhir mukharitāṁ svata eva nityaṁ prakaṭitāṁ bhavadīya-vārtāṁ tat svata eva śruti-gatāṁ śravaṇaṁ prāptāṁ tanuvāṅ-manobhir namantaḥ sannidhi-mātreṇa kurvanto ye jīvanti kevalaṁ yadyapi nānyat kurvanti taiḥ prāyaśas tri-lokyām anyair ajito’pi tvaṁ jito’si vaśīkṛto’si | ata evoktaṁ śrī-nṛsiṁha-purāṇe—

patreṣu puṣpeṣu phaleṣu toyeṣv

akrīta-labhyeṣu sadaiva satsu |

bhaktyā sulabhye puruṣe purāṇe

muktau kimarthaṁ kriyate prayatnaḥ || iti |

vastutas tu—

śreyaḥ-sṛtiṁ bhaktim udasya te vibho

kliśyanti ye kevela-bodha-labdhaye |

teṣām asau kleśala eva śiṣyate

nānyad yathā sthūla-tuṣāvaghātinām || [bhā.pu. 10.14.4]

ṭīkā ca—bhaktiṁ vinā naiva jñānaṁ sidhyatīty āha śreya iti | śreyasām abhyudayāpavarga-lakṣaṇānāṁ sṛtir yasyāḥ sarasa iva nirjharāṇāṁ tāṁ te tava bhaktim udasya tyaktvā teṣāṁ kleśala evāvaśiṣyate | ayaṁ bhāvaḥ | yathālpa-pramāṇaṁ dhānyaṁ parityajyāntaḥ-kaṇa-hīnān sthūla-dhānyābhāsān ye’vaghnanti teṣāṁ na kiñcit phalam | evaṁ bhaktiṁ tucchikṛtya ye kevala-bodhāya prayatante teṣām api | ity eṣā |

atra vibho itivat kevala-śuddha ity api sambodhanam | asau dṛśyamānaḥ kleśalaḥ sannyāsādīny eveti ca jñeyam | śrī-gītāsu ca śrī-bhagavān uvāca amānitvam adambhitvam [gītā 13.7] ity-ādikaṁ jñāna-yoga-mārgam upakramya, madhye tattva-jñānārtha-darśanam [gītā 13.11] iti samāpyāha—etaj jñānam iti proktam ajñānaṁ yad ato’nyathā [gītā 13.11] iti | tato bhakti-yogaṁ vinā jñānaṁ na bhavatīty arthaḥ | tato’net’py uktaṁ mad-bhakta etad vijñāya mad-bhāvāyopapadyate [gītā 13.18] iti | anyatra ca—

aśraddadhānāḥ puruṣā dharmasyāsya parantapa |

aprāpya māṁ nivartante mṛtyu-saṁsāra-vartmani || [gītā 9.3] iti |

asya satataṁ kīrtayanto māṁ [gītā 9.14] ity-ādi-pūrvokta-lakṣaṇasyety arthaḥ | ata evāsphuṭa-bhaktīnāṁ mudgalādīnām api kṛtacarī sādhana-bhaktir anusandheyā ||

|| 10.14 || brahmā śrī-bhagavantam || 105 ||

[106]

āśrayāntara-svātantryānādareṇāha—

**avismitaṁ taṁ paripūrṇa-kāmaṁ**

**svenaiva lābhena samaṁ praśāntam |**

**vinopasarpaty aparaṁ hi bāliśaḥ**

**śva-lāṅgulenātititarti sindhum ||** [bhā.pu. 6.9.22]

avismitaṁ tato’nyasyāpūrva-vastuno’sad-bhāvād vismaya-rahitam | ataḥ svenaiva svīyenaiva svasyaiva karma-bhūtasya kriyā-bhūtena lābhena paripūrṇa-kāmaṁ nānyasyety arthaḥ | ataḥ sarvatra samaṁ praśāntaṁ citta-doṣa-rahitam | atititarti atitartum icchatīty arthaḥ | tathoktaṁ—rajas-tamaḥ-prakṛtayaḥ [bhā.pu. 1.2.27] ity ādi |

skānde śrī-brahma-nārada-saṁvāde—

vāsudevaṁ parityajya yo’nyaṁ devam upāsate |

sva-mātaraṁ parityajya śvapacīṁ vandate hi saḥ ||

tathaivānyatra ca—

vāsudevaṁ parityajya yo’nyaṁ devam upāsate |

tyaktvāmṛtaṁ sa mūḍhātmā bhuṅkte halāhalaṁ viṣam ||

mahābhārate—

yas tu viṣṇuṁ parityajya mohād anyam upāsate |

sa hema-rāśim utsṛjya pāṁśu-rāśiṁ jighṛkṣati || iti |

ata evoktaṁ śrī-satyavratena—

na yat-prasādāyuta-bhāga-leśam

anye na devā guravo janāḥ svayam |

kartuṁ sametāḥ prabhavanti puṁsas

tam īśvaraṁ vai śaraṇaṁ prapadye || iti |

śrī-brahma-śivāv api vaiṣṇavatvenaiva bhajeta | sa ādi-devo jagatāṁ paro guruḥ [bhā.pu. 2.9.5] vaiṣṇavānāṁ yathā śambhuḥ [bhā.pu. 12.13.16] ity-ādy-aṅgīkārāt | ata eva dvādaśe śrī-śivaṁ prati mārkaṇḍeya-vacanam—

varam ekaṁ vṛṇe’thāpi pūrṇāt kāmābhivarṣaṇāt |

bhagavaty acyutāṁ bhaktiṁ tat-pareṣu tathā tvayi || [bhā.pu. 12.10.34]

tvayy api tva-para ity arthaḥ | ata evāṣṭame prajāpati-kṛta-śrī-śiva-stutau—ye tv ātmarāma-gurubhir hṛdi cintitāṅghri-dvandvam [bhā.pu. 8.7.26] iti | caturthe śrīmad-aṣṭa-bhujaṁ prati śrī-pracetobhir api—

vayaṁ tu sākṣād bhagavan bhavasya

priyasya sakhyuḥ kṣaṇa-saṅgamena | [bhā.pu. 4.30.38] iti |

vaiṣṇavasya sataḥ sama-darśinas tu na bhakti-lābhaḥ pratyavāyaś ca | yathā vaiṣṇava-tantre—

na labheyuḥ punar bhaktiṁ harer aikāntikīṁ jaḍāḥ |

ekāgra-manasaś cāpi viṣṇu-sāmānya-darśinaḥ ||

yas tu nārāyaṇaṁ devaṁ brahma-rudrādi-daivataiḥ |

samatvenaiva vīkṣeta sa pāṣaṇḍī bhaved dhruvam || iti |

ata evābheda-dṛṣṭi-vacanaṁ sama-bhakta-jñāny-ādi-param eva | yathā śrī-mārkaṇḍeyopākhyāne dvādaśa eva śrī-śiva-vākyam—

brāhmaṇāḥ sādhavaḥ śāntā niḥsaṅgā bhūta-vatsalāḥ |

ekānta-bhaktā asmāsu nirvairāḥ sama-darśinaḥ ||

sa-lokā loka-pālās tān vandanty arcanty upāsate |

ahaṁ ca bhagavān brahmā svayaṁ ca harir īśvaraḥ ||

na te mayy acyute’je ca bhidām aṇv api cakṣate |

nātmanaś ca janasyāpi tad yuṣmān vayam īmahi || [bhā.pu. 12.10.20-22] iti |

tat tato’pi tān apy atikramya yuṣmān mārkaṇḍeyādīn śuddha-vaiṣṇavān vayam īmahi bhajām ity arthaḥ | tad uktaṁ śrī-śivenaiva pracetasaṁ prati—

atha bhāgavatā yūyaṁ priyāḥ stha bhagavān yathā |

na mad-bhāgavatānāṁ ca preyān anyo’sti karhicit || [bhā.pu. 4.24.26] iti |

anyatra ca prīte harau bhagavati prīye’haṁ sa-carācaraḥ iti ca | tasya śuddha-vaiṣṇavatvaṁ coktam eva tat-pūrvaṁ—

naivecchaty āśiṣaḥ kvāpi brahmarṣir mokṣam apy uta |

bhaktiṁ parāṁ bhagavati labdhavān puruṣe’vyaye || [bhā.pu. 12.10.6] iti |

śrī-mārkaṇḍeyam uddiśya śrī-śivena | tathā śrī-śivasya tac-cetasy āvirbhāvāt samādhi-virāmeṇa tad eva vyañjitam | yathā—kim idaṁ kuta eveti samādher virato muniḥ [bhā.pu. 12.10.13] iti | kiṁ ca, brāhmaṇāḥ sādhavaḥ [bhā.pu. 12.10.20] ity ādāv abhedād adṛṣṭi-vacane’pi svayaṁ ca harir īśvaraḥ [bhā.pu. 12.10.21] ity anena tasyaiva prādhānyam uktam | tasyaiva svayaṁ ceśvaratvam uktaṁ pārthivād dāruṇaḥ [bhā.pu. 1.2.24] ity ādinā | brahma-purāṇe śrī-śiva-vākyam api tathaiva—

yo hi māṁ draṣṭum iccheta brahmāṇaṁ vā pitāmaham |

draṣṭavyas tena bhagavān vāsudevaḥ pratāpavān || [bra.pu. 226.46] iti |

tad-vijñānena sarva-vijñānād iti bhāvaḥ | tad evaṁ vaiṣṇavatvenaiva śiva-bhajanaṁ yuktam | kecit tu vaiṣṇavās tat-pūjanam āvaśyakatvenopasthitaṁ cet tarhi tasminn adhiṣṭhāne śrī-bhagavantam eva pūjayanti | yathā śrī-viṣṇu-dharmāntimo’yam itihāsaḥ—viṣvaksena-nāmā kaścid vipra ekānta-bhāgavataḥ pṛthivīṁ vicarann āsīt | sa kadācid eka eva vanānta upaviṣṭaḥ | tathārtha grāmādhyakṣa-sutaḥ kaścid āgatas tam uvāca ko’sīti | tataḥ kṛta-svākhyānaṁ tam uvāca—mama śiraḥ-pīḍādyā jāteti nijeṣṭa-devaṁ śivaṁ pūjayituṁ na śaknomi | tato mama pratinidhitvena tvam eva taṁ pūjayeti | etad-anantaraṁ ca tatratyaṁ sārdhaṁ padyam—

etad uktaṁ pratyuvāca vayam ekāntinaḥ śrutāḥ |

caturātmā hariḥ pūjyaḥ prādurbhāva-gato’thavā |

pūjayāmaś ca naivānyaṁ tasmāt tvaṁ gaccha mā ciram ||

[vi.dha.pu. 3.354.12-13] iti |

tatas tasmiṁs tad-aṅgīkṛtavati sa khaḍgam unnamitavān śiraś chettum | tataś cāsau vipras tad-dhastena mṛtyum anabhīpsan vicāryoktavān “bhadraṁ tatra gacchāma” iti | gatvā cedaṁ manasi cintitam—“ayaṁ rudraḥ pralaya-hetutayā tamo-vardhanatvāt tamo-bhāvaḥ | śrī-nṛsiṁha-devaś ca tāmasa-daitya-gaṇa-vidārakatayā tamo-bhañjana-kartṛtvāt tad-bhañjanārtham eva tatrodayeta, sūrya iva tamo-rāśeḥ | ato rudrākārādhiṣṭhāne’pi tad-upāsakānām eṣāṁ tad-bhajana-kṛte śrī-nṛsiṁha-pūjām evāsmin kariṣyāmi” iti |

atha śrī-nṛsiṁhāya nama iti gṛhīta-puṣpāñjalau tasmin punaḥ krodhāviṣṭena grāmādhyakṣa-putreṇa khaḍgaḥ samudyamitaḥ | tataś cākasmāt tad eva liṅgaṁ sphoṭayitvā śrī-nṛsiṁha-devaḥ svayam āvirbhūya taṁ grāmādhyakṣa-putraṁ sa-parikaraṁ jaghāna | dakṣiṇasyāṁ diśi liṅga-sphoṭa-nāmā svayaṁ ca tatra sthitavān iti |

kecit kadācit tad-adhiṣṭhānatvenaiva vā | ata evoktam ādi-vārāhe—

janmāntara-sahasreṣu samārādhya vṛṣa-dhvajam |

vaiṣṇavatvaṁ labhed dhīmān sarva-pāpa-kṣaye sati || iti |

ata eva śrī-nṛsiṁha-śiva-bhaktyor anantaraṁ bṛhad eva śrī-nṛsiṁha-tāpanyāṁ śrutau—

anupanīta-śatam ekam ekenopanītena tat-samam | upanīta-śatam ekam ekena gṛhasthena tat-samam | gṛhastha-śatam ekam ekena vānaprasthena tat samaṁ | vānaprastha-śatam ekam ekena yatinā tat samaṁ | yatīnāṁ tu śataṁ pūrṇam ekam ekena rudra-jāpakena tat-samam | rudra-jāpaka-śatam ekam ekena atharva-śiraḥ-śikhādhyāpakena[[3]](#footnote-4) tat-samam | atharvaśiraḥ-śikhādhyāpaka-śatam ekam ekena tāpanīyopaniṣad-adhyāpakena tat-samam | tāpanīyopaniṣad-adhyāpaka-śatam ekam ekena mantra-rājādhyāpakena tat-samam | [nṛ.tā.u. 5.8] iti |

mantra-rājaś ca tatra śrī-nṛsiṁha-mantra eveti | svatantratvena bhajane tu bhṛgu-śāpo duratyayaḥ | yathā caturthe—

bhṛguḥ pratyasṛjac chāpaṁ brahma-daṇḍaṁ duratyayam |

bhava-vrata-dharā ye ca ye ca tān samanuvratāḥ |

pāṣaṇḍinas te bhavantu sac-chāstra-paripanthinaḥ || [bhā.pu. 4.2.27-28] ity-ādi |

veda-vihitam evātra bhava-vratam anūdyate anya-vihitatve pāṣaṇḍinatva-vidhānāyogaḥ syāt | pūrvata eva pāṣaṇḍitva-siddheḥ | atha tat-paripanthināṁ śrī-bhāgavatādīnāṁ sac-chāstratvam āyātam | tat-puraskṛtānāṁ sūta-saṁhitādīnām asac-chāstratvaṁ spaṣṭam eva | tasmāt svatantratvenaivopāsanāyām ayaṁ doṣaḥ | yataś ca tatraiva tena śrī-janārdanasyaiva veda-mūlatvam uktam—

eṣa eva hi lokānāṁ śivaḥ panthāḥ sanātanaḥ |

yaṁ pūrve cānusantasthur yat-pramāṇaṁ janārdanaḥ || [bhā.pu. 4.2.31] iti |

eṣa veda-lakṣaṇo yat-pramāṇaṁ yatra mūlam iy arthaḥ | ata evānvayenāpi śrī-viṣṇu-bhaktir dṛḍhī-kṛtā sattvaṁ rajas tamaḥ [bhā.pu. 1.2.23] ity ādinā | tathā śrī-hari-vaṁśe śiva-vākyam—

harir eva sadā dhyeyo bhavadbhiḥ sattva-saṁsthitaiḥ |

viṣṇu-mantraṁ sadā viprāḥ paṭhadhvaṁ dhyāta keśavam || [ha.vaṁ. 3.89.8] iti |

tasmāt śrī-śiva-bhakter apy evaṁ-bhūte sthite parāṇām api devatānāṁ vaiṣṇavāgamādau tad-bahiraṅgāvaraṇa-sevakatvenāprākṛtānām eva pūjā-vidhānaṁ śrī-bhagaval-loka-saṅgraha-parāṇāṁ tal-līlaupāyika-nara-līlā-pārṣadānāṁ vā śrī-bhagavat-prīṇana-yajñādau tu yudhiṣṭhira-rājasūyavad anyāsām api tad-vibhūtitvenaiveti jñeyam |

tataḥ sampūjya śirasā vavande parameṣṭhinam |

bhavaṁ prajāpatīn devān prahrādo bhagavat-kalāḥ || [bhā.pu. 7.10.32] iti |

tad uktaṁ śrī-yudhiṣṭhireṇaiva—

kratu-rājena govinda rājasūyena pāvanīḥ |

yakṣye vibhūtīr bhavatas tat sampādaya naḥ prabho || [bhā.pu. 10.72.31] iti |

vibhūtitvenaivam uktaṁ pādme kārttika-māhātmye śrī-satyabhāmāṁ prati śrī-bhagavatā—

śaivāḥ saurāś ca gāṇeśā vaiṣṇavāḥ śakti-pūjakāḥ |

mām eva prāpnuvantīha varṣāmbhaḥ sāgaraṁ yathā ||

eko'haṁ pañcadhā jātaḥ krīḍayan nāmabhiḥ kila |

deva-datto yathā kaścit putrādy-āhvāna-nāmabhiḥ || [pa.pu. 6.88.43-44] iti |

vastutas tu sarvāpekṣayā śrī-vaiṣṇavā eva śreṣṭhāḥ | tad uktaṁ skānde brahma-nārada-saṁvāde tathaivānyatra prahlāda-saṁhitāyām ekādaśī-jāgaraṇa-prasaṅge ca—

na sauro na ca śaivo vā na brāhmo na ca śāktikaḥ |

na cānya-devatā-bhakteḥ bhaved bhāgavatopamaḥ || iti |

tādṛśa-saurādīnāṁ tat-prāptiś ca na kevalaṁ tad-dhetutvena kintu bhagavat-prīty-artha-kṛta-japa-tapas-taj-jāta-śuddha-bhakti-dvārā śrī-visṇu-kṣetra-maraṇādi-prabhāveṇa vā | yathā tatraiva varṇitayor devaśarma-candraśarma-nāmnoḥ sūryam ārādhayatoḥ | tad uktaṁ śrī-bhagavatā—

tat-kṣetrasya prabhāveṇa dharma-śīlatayā punaḥ |

vaikuṇṭha-bhavanaṁ nītau mat-parau mat-samīpagaiḥ ||

yāvaj jīvantu yat tābhyāṁ sūrya-pūjādikaṁ kṛtam |

tenāhaṁ karmaṇā tābhyāṁ suprīto hy abhavaṁ kila || iti |

tat-kṣetraṁ māyāpurī | tau ca śrī-kṛṣṇāvatāre satrājid-akrūrākhyau jātāv iti ca tatra prasiddhiḥ | evaṁ puṇḍarīkasyāpi pitṛ-sevayā tat-prāptiś ca yojanīyā |

svatantropāsanāyāṁ tat-prāptiḥ śrī-gītopaniṣadi niṣiddhaḥ—

ye’py anya-devatā-bhaktā yajante śraddhayānvitāḥ |

te’pi mām eva kaunteya yajanty avidhi-pūrvakam ||

ahaṁ hi sarva-yajñānāṁ bhoktā ca prabhur eva ca |

na tu mām abhijānanti tattvenātaś cyavanti te ||

yānti deva-vratā devān pitṝn yānti pitṛ-vratāḥ |

bhūtāni yānti bhūtejyā yānti mad-yājino’pi mām || [gītā 9.23-25]

tasmāt tadīyatvenopāsanāyāṁ kaścid guṇo’pi bhavati |

avajñādau tu doṣaḥ—śraddhāṁ bhāgavate śāstre’nindām anyatra cāpi hi [bhā.pu. 11.3.26] itivat | yathā pādme—

harir eva sadārādhyaḥ sarva-deveśvareśvaraḥ |

itare brahma-rudrādyā nāvajñeyāḥ kadācana || iti |

gautamīye ca—

gopālaṁ pūjayed yas tu nindayed anya-devatām |

astu tāvat paro dharmaḥ pūrva-dharmo’pi naśyati || [gau.ta. 33.84] iti |

ata eva hayaśīrṣā māṁ pathi deva-helanāt [bhā.pu. 6.8.15] iti śrī-nārāyaṇa-varmaṇi tad-āgaḥ-prāyaścittam |

viṣṇu-dharme cāyam itihāsaḥ—pūrvaṁ śrmad-ambarīṣo bahu-dinaṁ śrī-bhagavad-ārādhanaṁ taop’nuṣṭhitavān | tad-ante ca bhagavān evednra-rūpeṇairāvatī-kṛtaṁ garuḍam āruhya taṁ vareṇa chandayāmāsa | sa cendra-rūpaṁ dṛṣṭvā taṁ namaskārādibhir ādṛtyāpi tasmād varaṁ neṣṭavān | uktavāṁś ca—mamārādhyākāro yaḥ sa eva mama vara-dātā bhaven nānya iti | atha tad-deya-varam aham eva dāsyāmīti punar uktyvaty apīndre taṁ neṣṭavantaṁ taṁ prati vajraṁ samudyatavān | tadāpi taṁ varaṁ nāṅgīkṛtavati tasmin suprasanno bhūvā tad-rūpam antardhāpya svarūpam āvirbhāvayann anujagrāheti |

tatra ca śivāvajñādau mahān eva doṣaḥ | yathā caturthe eva nandīśvara-śāpaḥ | saṁsarantv iha ye cāmum anu śarvāvamāninam [bhā.pu. 4.2.24] iti | idam api yat kiñcid eva, śrī-śivasya mahābhāgavatatvena doṣasya svayam eva siddhatvāt | helanaṁ giriśa-bhrātur dhanadasya tvayā kṛtam [bhā.pu. 4.11.32] ity ukta-rītyā nūnaṁ tat-sakhyam anusmṛtyaiva kuberād api śrī-dhruveṇa bhagavad-bhakti-svabhāva-kṛta-sarva-viṣayaka-vinaya-punaḥ-punar-bhbhakty-abhilāṣābhyāṁ yuktena satā kṛtaṁ bhagavad-bhakti-vara-prārthanam iti caturthābhiprāyaḥ | ata evoktaṁ—

yo māṁ samarcayen nityam ekāntaṁ bhāvam āśritaḥ |

vinindan devam īśānaṁ sa yāti narakaṁ dhruvam || iti |

dṛṣṭaṁ ca yathā citraketu-carite | śrī-kapila-devena sādhāraṇānām api prāṇinām avamānādikaṁ ninditaṁ kim uta tad-vidhānām | tathā hi—

ahaṁ sarveṣu bhūteṣu bhūtātmāvasthitaḥ sadā

tam avajñāya māṁ martyaḥ kurute’rcā-viḍambanam || [bhā.pu. 3.29.21]

bhūteṣu vakṣyamāṇa-rītyā prāṇa-bhṛj-jīvam ārabhya bhagavad-arpitātma-jīva-paryanteṣu bhūtātmā tad-antaryāmī | taṁ mām avajñāya teṣām avajñayā tad-adhiṣṭhānakasya mamaivāvajñāṁ kṛtvety arthaḥ | tatas tāṁ kṛtvā yo’rcāṁ mat-pratimāṁ kurute sa tad-viḍambanaṁ tasyā avajñām eva kuruta ity arthaḥ | yataḥ—

yo māṁ sarveṣu bhūteṣu santam ātmānam īśvaram |

hitvārcāṁ bhajate mauḍhyād bhasmany eva juhoti saḥ || [bhā.pu. 3.29.22]

mauḍhyāt śailī dārumayo vā kācit pratimeyam iti mūḍha-buddhitvād yaṁ sarveṣu bhūteṣu vartamānaṁ paramātmānam īśvaraṁ māṁ hitvā tasyā mayaikyaṁ avibhāvyārcāṁ madīyāṁ pratimāṁ bhajate kevala-loka-rīti-dṛṣṭyā tasyai jalādikam arpayati | yathāgni-purāṇe daśaratha-mārita-putrasya tapasvino vilāpe—

śilā-buddhiḥ kṛtā kiṁ vā pratimāyāṁ harer mayā |

kiṁ mayā pathi dṛṣṭasya viṣṇu-bhaktasya karhicit ||

tan-mudrāṅkita-dehasya cetasānādaraḥ kṛtaḥ |

yena karma-vipākena putra-śoko mamedṛśaḥ || iti |

yathā coktaṁ—

viṣṇv-arcāyāṁ śilā‑dhīr guruṣu nara‑matir vaiṣṇave jāti‑buddhir

viṣṇor vā vaiṣṇavānāṁ kali‑mala‑mathane pāda‑tīrthe’mbu‑buddhiḥ |

śrī‑viṣṇor nāmni mantre sakala‑kaluṣa‑he śabda‑sāmānya‑buddhir

viṣṇau sarveśvareśe tad‑itara‑sama‑dhīr yasya vā nārakī saḥ || [Pv 114] iti |

tasya ca mūḍhasya mad-dṛṣṭy-abhāvāt sarva-bhūtāvajñāpi bhavati | tatas tad-doṣeṇa bhasmani yathā juhoti kaścit tathā tasyāśraddadhānasya phalābhāva ity arthaḥ | ye śāstra-vidhim utsṛjya yajante śraddhayānvitāḥ [gītā 17.1] ity-ādy-ukta-rītyā loka-paramparā-mātra-jāte yat-kiñcic-chraddhā-sad-bhāve tu kaniṣṭha-bhāgavatatvam eva |

arcāyām eva haraye pūjāṁ yaḥ śraddhayehate |

na tad-bhakteṣu cānyeṣu sa bhaktaḥ prākṛtaḥ smṛtaḥ ||[bhā.pu. 11.2.47] ity ukteḥ |

yadyapi yathā-kathañcid bhajanasyaivāvaśyaka-phalāvasānatāsty eva tathāpi jhaṭiti na bhavatīty eva tathoktam | vakṣyate ca sāphalyam arcādāv arcayet tāvad [bhā.pu. 3.29.20] ity ādinā |

avajñā-mātrasya tādṛśatve sutarāṁ tu—

dviṣataḥ para-kāye māṁ mānino bhinna-darśinaḥ |

bhūteṣu baddha-vairasya na manaḥ śāntim ṛcchati || [bhā.pu. 3.29.18] ity ukteḥ |

bhinna-darśinaḥ sarvatrāntaryāmy-eka-dṛṣṭi-rahitasya ata eva mānina ata eva tad-dhavairasya ca | tathā ca mahābhārate—

piteva putraṁ karuṇo nodvejayati yo janaḥ |

viśuddhasya hṛṣīkeśas tasya tūrṇaṁ prasīdati ||

kiṁ ca—

aham uccāvacair dravyaiḥ kriyayotpannayānaghe |

naiva tuṣye’rcito’rcāyāṁ bhūta-grāmāvamāninaḥ || [bhā.pu. 3.29.24]

avamānino nindā-kartuḥ | nindāpi dveṣa-samā | kiṁ vā—

na tathā tapyate viddhaḥ pumān bāṇair hi marmagaiḥ |

yathā tudanti marmasthā asatāṁ puruṣeṣavaḥ || [bhā.pu. 11.23.3]

ity-ādy-ukta-rītyā tato’dhikā iti nāyaṁ vyutkramya ity abhipretya na dveṣāt pūrvam asau paṭhitā |

tad evaṁ īśvara-jñānābhāvād bhaktāv aśraddadhānasya doṣa uktaḥ | atha tac-chraddhā-hetu-taj-jñānasya sva-dharma-saṁyuktaṁ tad-arcanam eva kāraṇam upadiśan tādṛśārcanasyāpy avyarthatām aṅgīkaroti—

arcādāv arcayet tāvad īśvaraṁ māṁ sva-karma-kṛt |

yāvan na veda sva-hṛdi sarva-bhūteṣv avasthitam || [bhā.pu. 3.29.25]

tāvad eva sva-karma-kṛt san arcādāv arcayed yāvat sarva-bhūteṣv avasthitam īśvaraṁ māṁ na veda na jānāti | atra sva-karma-sahāyatvam ajāta-śraddhasya śuddha-bhaktāv anadhikārāt tat pratipādayiṣyate jāta-śraddho mat-kathāsu [bhā.pu. 11.20.27] ity ādinā | ato bhagavaj-jñānād ūrdhvaṁ jāta-śraddhas tu sva-karma-kṛt san nārcayet kintu śuddham arcādikam eva kurvītety āyātam | tac ca pratipādayiṣyate tāvat karmāṇi kurvīta [bhā.pu. 11.20.9] ity ādinā, na tv arcāṁ parityajed ity arthaḥ |

pratiṣṭhitārcā na tyājyā yāvaj-jīvaṁ samarcayet |

varaṁ prāṇa-parityāgaḥ śiraso vāpi kartanam || iti hayaśīrṣa-pañcarātra-virodhāt |

atha sva-dharma-pūrvakam arcanaṁ kurvaṁś ca bhūta-dayāṁ vinā na siddhyatīty āha—

ātmanaś ca parasyāpi yaḥ karoty antarodaram |

tasya bhinna-dṛśo mṛtyur vidadhe bhayam ulbaṇam || [bhā.pu. 3.29.26]

antarodaram udara-bhedena bhedaṁ karoti na tu mad-adhiṣṭhānatvenātma-samaṁ paśyati | tataś ca kṣudhitādikam api dṛṣṭvā svodarādikam eva kevalaṁ bibhartīty arthaḥ | tasya bhinna-dṛśo mṛtyu-rūpo’ham ulbaṇaṁ bhayaṁ saṁsāram |

nigamayati—

atha māṁ sarva-bhūteṣu bhūtātmānaṁ kṛtālayam |

arhayed dāna-mānābhyāṁ maitryābhinnena cakṣuṣā || [bhā.pu. 3.29.27]

athāto hetoḥ | yathā-yuktaṁ yathā-śakti dānena tad-abhāve mānena cābhinnena cakṣuṣeti pūrvavat | tathoktaṁ sanakādīn prati śrī-vaikuṇṭha-devena—

ye me tanūr dvija-varān duhatīr madīyā

bhūtāny alabdha-śaraṇāni ca bheda-buddhyā || [bhā.pu. 3.16.10] ity ādi |

yad vā, bhinnena cakṣuṣānyatra yā dṛṣṭis tato’tivilakṣaṇayā dṛṣṭyā sarvotkṛṣṭa-dṛṣṭyety arthaḥ |

tatra sarveṣāṁ sādhāraṇyenevārhaṇe prāpte viśeṣayati—

jīvāḥ śreṣṭhā hy ajīvānāṁ tataḥ prāṇa-bhṛtaḥ śubhe |

tataḥ sa-cittāḥ pravarās tataś cendriya-vṛttayaḥ ||

tatrāpi sparśa-vedibhyaḥ pravarā rasa-vedinaḥ |

tebhyo gandha-vidaḥ śreṣṭhās tataḥ śabda-vido varāḥ ||

rūpa-bheda-vidas tatra tataś cobhayato-dataḥ |

teṣāṁ bahu-padāḥ śreṣṭhāś catuṣ-pādas tato dvi-pāt ||

tato varṇāś ca catvāras teṣāṁ brāhmaṇa uttamaḥ |

brāhmaṇeṣv api veda-jño hy artha-jño’bhyadhikas tataḥ ||

artha-jñāt saṁśaya-cchettā tataḥ śreyān sva-karma-kṛt |

mukta-saṅgas tato bhūyān adogdhā dharmam ātmanaḥ ||

tasmān mayy arpitāśeṣa- kriyārthātmā nirantaraḥ |

mayy arpitātmanaḥ puṁso mayi sannyasta-karmaṇaḥ |

na paśyāmi paraṁ bhūtam akartuḥ sama-darśanāt || [bhā.pu. 3.29.28-33]

purvasmād uttarottarasmin ekaika-guṇādhikyenādhikyam | dharmam adogdhā niṣkāma-karmā | nirantaro jñānādy-avyavahita-bhaktiḥ | akartur arpitātmatvena svabharaṇādikarmānapekṣamāṇāt | yad bhagavati bhaktiḥ kriyate tatrāpi svasya bhagavd adhīnatvaṁ jñātvā tad-abhimāna-śūnyāc ca | sama-darśanād bhagavad-adhiṣṭhātṛtva-sāmyenātmavat pareṣv api hitam āśaṁsanena śravaṇādi-karmāpekṣamāṇāt jīvāḥ śreṣṭhā hy ajīvānām ity ādinā bhedo hi vivakṣitaḥ | tato mad-bhakteṣv evādara-bāhulyaṁ kartavyam anyatra ca yathā-prāptaṁ yathā-śakti ceti bhāvaḥ | tathaivoktam—

manasaitāni bhūtāni praṇamed bahu-mānayan |

īśvaro jīva-kalayā praviṣṭo bhagavān iti || [bhā.pu. 3.29.34]

jīva-kalayā tat-kalanayā tad-antaryāmitayety arthaḥ | tad evaṁ prathamopāsakānāṁ sarva-bhūtādaro vihitaḥ | sa-śraddha-sādhakānāṁ tu bhagavad-vaibhavasa sārvatrikatā-sphūrtyā bhavaty evāsau | yathoktaṁ skānde—

etena hy adbhutā vyādha tavāhiṁsādayo guṇāḥ |

hari-bhaktau pravṛttā ye na te syuḥ para-tāpinaḥ || iti |

vakṣyamāṇa-rītyā śuddha-bandhutvādi-bhāva-sādhakānām api śuddha-bandhu-bhāva-siddha-śrī-gokula-vāsy-anuśīlanānusāreṇa tādṛśa-bhagavad-guṇānusmaraṇena cāsau jāyate | jāta-bhāvānāṁ tv ahiṁsoparamaś ca svīya eva svabhāvaḥ | yathā—

yatrānurakātḥ sahasaiva dhīrā

vyapohya dehādiṣu saṅga-mūḍham |

vrajanti tat pāramahaṁsyam antyaṁ

yasmin na hiṁsā paramaḥ sva-dharmaḥ ||

ity anusāreṇa siddha eva saḥ | tatra parama-siddhānāṁ ca sarva-bhūteṣu yaḥ paśyed bhagavad-bhāvam ātmanaḥ [bhā.pu. 11.2.45] ity-ādy-anusāreṇa siddha eva saḥ | tatra sādhakānāṁ yat tu yathā taror mūla-niṣecanena [bhā.pu. 4.31.12] ity ādau tad-anyopāsanānāṁ punaruktatvam upalabhyate, tat punaḥ kevala-svatantra-tat-tad-dṛṣṭyopāsanānām eva | atra tu tat-tad-adhiṣṭhānaka-bhagavad-upāsanam eva vidhīyate | tad-ādarāvaśyakatvaṁ ca tat-sambandhenaiva sampādyata iti bhedaḥ | tac cānyatra jhaṭiti rāga-dveṣa-viśleṣārtham iti jñeyam | ata eva kevala-bhūtānukampayā bhagavad-arcanaṁ tyaktavato bharatasyāntarāyaḥ | tasmād bhūta-dayaiva bhagavad-bhaktir mukhyā nārcanam iti nirastam | tathā vaitad avyavahita-pūrvaṁ nirguṇa-bhakty-apāyatvena kriyā-yogena śastena nātihiṁsreṇa nityaśaḥ ity atra ati-śabdena pāñcarātrikārcana-lakṣaṇa-kriyā-yogārthā patra-puṣpāvacayādi-lakṣāṇā kiñcid dhiṁsāpi vihitā | tasmād anādaro na kartavyas tat-sambandhenādarādikaṁ ca kartavyam | svātantryeṇopāsanaṁ tu dhik-kṛtam iti sādhv evoktam avismitaṁ taṁ paripūrṇa-kāmam [bhā.pu. 6.9.21] ity ādi |

|| 6.9 || devāḥ śrīmad-ādi-puruṣam || 106 ||

[107]

tathā—

**kaḥ paṇḍitas tvad aparaṁ śaraṇaṁ samīyād**

**bhakta-priyād ṛta-giraḥ suhṛdaḥ kṛta-jñāt |**

**sarvān dadāti suhṛdo bhajato’bhikāmān**

**ātmanam apy upacayāpacayau na yasya ||** [bhā.pu. 10.48.26]

suhṛdo hitakāri-svabhāvāt tatrāpi kṛtajñād upakārābhāse’pi bahu-mānanāt | yo bhajato bhajamānāya sarvān kāmān abhīṣṭān abhi sarvato-bhāvena dadāti | atra suhṛdaḥ suhṛde prītaye tv ātmānam api dadāti | na ca sarvato-bhāvena dāne tādṛśebhyo bahubhyo dāne vā samāveśābhāvaḥ syād ity āha upacayeti ||

|| 10.48 || akrūraḥ śrī-bhagavantam || 107 ||

[108]

tad-abhakta-mātrānādareṇāha—

**ye’bhyarthitām api ca no nṛ-gatiṁ prapannā**

**jñānaṁ ca tattva-viṣayaṁ saha-dharmaṁ yatra |**

**nārādhanaṁ bhagavato vitaranty amuṣya**

**sammohitā vitatayā bata māyayā te ||** [bhā.pu. 3.15.24]

yatra yasyāṁ bhagavad-dharma-paryanto dharmo bhavati bhagavat-paryantasya tattvasya jñānaṁ ca bhavatīty arthaḥ | tāṁ prāptā api sarveṣāṁ dharmāṇāṁ jñānānāṁ ca mūlaṁ ye bhagavad-ārādhanaṁ na vitaranti na kurvanti | tad uktaṁ—bile batorukrama-vikramān ye [bhā.pu. 2.3.20] ity ādi | tathā ca brahma-vaivarte—

prāpyāpi durlabhataraṁ mānuṣyaṁ vibudhepsitam |

yair āśrito na govindas tair ātmā vañcitaś ciram ||

aśīti-caturaś caiva lakṣāṁs tān jīva-jātiṣu |

bhramadbhiḥ puruṣaiḥ prāpya mānuṣyaṁ janma-paryayāt ||

tad apy aphalatāṁ jātaṁ teṣām ātmābhimāninām |

varākānām anāśritya govinda-caraṇa-dvayam || iti |

|| 3.15 || śrī-brahmā devān || 108 ||

[109]

tathā—

**yasyāsti bhaktir bhagavaty akiñcanā**

**sarvair guṇais tatra samāsate surāḥ |**

**harāv abhaktasya kuto mahad-guṇā**

**manorathenāsati dhāvato bahiḥ ||** [bhā.pu. 5.18.12]

akiñcanā niṣkāmā | guṇair jñāna-vairāgyādibhiḥ saha sarve brahmādayo devāḥ samyag āsate |

|| 5.18 || bhadraśravaḥ śrī-hayaśīrṣam || 109 ||

[110]

ata eva tat-tan-mārga-siddha-munīnām apy anādaraḥ—

**ahny āpṛtārta-karaṇā niśi niḥśayānā**

**nānā-manoratha-dhiyā kṣaṇa-bhagna-nidrāḥ |**

**daivāhatārtha-racanā ṛṣayo’pi deva**

**yuṣmat-prasaṅga-vimukhā iha saṁsaranti ||** [bhā.pu. 3.9.10]

ahnyāpṛtārta ity ādi-svabhāvā yuṣmad-bhajana-vimukhāḥ saṁsāriṇo bhavanti | kiṁ bahunā, tat-tan-mārga-siddhā munayo’pi yuṣmat-prasaṅga-vimukhāś ced iha jagati tadvad eva saṁsaranti | athavā munayo’pi tvad-vimukhāś cet tarhi saṁsaranty eva | kathambhūtāḥ santaḥ ? saṁsaranti ity atrāha—ahny āpṛtety ādi | āruhya kṛcchreṇa paraṁ padam [bhā.pu. 10.28.32] ity ādeḥ | ata uktaṁ śrī-dharmeṇa—

dharmaṁ tu sākṣād bhagavat-praṇītaṁ

na vai vidur ṛṣayo nāpi devāḥ |

na siddha-mukhyā asurā manuṣyāḥ

kuto nu vidyādhara-cāraṇādayaḥ ||

svayambhūr nāradaḥ śambhuḥ kumāraḥ kapilo manuḥ |

prahlādo janako bhīṣmo balir vaiyāsakir vayam ||

dvādaśaite vijānīmo dharmaṁ bhāgavataṁ bhaṭāḥ |

guhyaṁ viśuddhaṁ durbodhaṁ yaṁ jñātvāmṛtam aśnute ||

etāvān eva loke’smin puṁsāṁ dharmaḥ paraḥ smṛtaḥ | [bhā.pu. 6.3.19-22]

ete dharma-pravartakā vijānīma eva na tu sva-smṛty-ādiṣu prāyeṇopadiśāma ity arthaḥ | yato guhyam aprakāśyaṁ durbodham anyais tathā grahītum aśakyaṁ ca | gṛhyatve hetur yaj jñātveti | ata eva vakṣyate prāyeṇa veda tad idaṁ na mahājano’yam [bhā.pu. 6.3.25] ity ādi | mahājano dvādaśabhyas tad-anugṛhīta-sampradāyibhyaś cānyo mahāguṇa-yukto’pīty arthaḥ | tasmāt sādhūktam ahny āpṛcchatārtety ādi |

|| 3.9 || brahmā garbhodaśāyinam ||110||

[111]

tad evaṁ śrī-bhagavad-ukter eva sarvordhvam abhidheyatvaṁ sthitam—

tapasvibhyo’dhiko yogī jñānibhyo’pi mato’dhikaḥ |

karmibhyaś cādhiko yogī tasmād yogī bhavārjuna ||

yoginām api sarveṣāṁ madgatenāntarātmanā |

śraddhāvān bhajate yo māṁ sa me yuktatamo mataḥ || [gītā 6.46-47] iti |

atra yoginām api sarveṣām iti ca pañcamy artha eva ṣaṣṭhī, tapasvibhya ity ādinā tathaivopakramād bhajataḥ sarvādhikya eva vikhyātasya | sarva-śabdo’tra devam evāpare yajñaṁ yoginaḥ paryupāsate [gītā 4.25] ity ādinā pūrva-pūrvoktaṁ na sarvān upāyino gṛhṇātīti jñeyam |

tad evam abhakta-nindā-śravaṇāt śrīmad-bhagavad-bhakteḥ sarveṣu nityatvam api siddham | uktaṁ ca śrī-bhagavatā uddhavaṁ prati, bhikṣor dharmaḥ śamo’hiṁsā tapa īkṣā vanaukasaḥ [bhā.pu. 11.18.44] ity ādau, sarveṣāṁ mad-upāsanam [bhā.pu. 11.18.43] iti | tathā nāradena ca sārvavarṇika-svadharma-kathane, śravaṇaṁ kīrtanaṁ cāsya [bhā.pu. 7.11.10] ity ādi |

tathā ca mahābhārate—

mātṛvat parirakṣantaṁ sṛṣṭi-saṁhāra-kārakam |

yo nārcayati deveśaṁ taṁ vidyād brahma-ghātakam || ity ādi |

śrī-gītopaniṣatsu—

na māṁ duṣkṛtino mūḍhāḥ prapadyante narādhamāḥ |

māyayāpahṛtajñānā āsuraṁ bhāvam āśritāḥ || [gītā 7.15] ity ādi |

āgneye viṣṇu-dharme ca—

dvividho bhūta-sargo’yaṁ daiva āsura eva ca |

viṣṇu-bhakti-paro daiva āsuras tad-viparyayaḥ ||

anyad apy udāhṛtam—viprād dvi-ṣaḍ-guṇa-yutād aravinda-nābha-pādāravinda-vimukhāt [bhā.pu. 7.9.10] iti śvapaco’pi mahīpālaḥ ity ādi ca | tathā gāruḍe—

antaṁ gato’pi vedānāṁ sarva-śāstrārtha-vedy api |

yo na sarveśvare bhaktas taṁ vidyāt puruṣādhamam || [ga.pu. 1.231.17]

bṛhan-nāradīye—

hari-pūjā-vihīnāś ca veda-vidveṣiṇas tathā |

go-dvija-dveṣa-niratā rākṣasāḥ parikīrtitā || [nā.pa. 1.37.5] iti |

aparaṁ ca—

**ye’nye’ravindākṣa vimukta-māninas**

**tvayy asta-bhāvād aviśuddha-buddhayaḥ |**

**āruhya kṛcchreṇa paraṁ padaṁ tataḥ**

**patanty adho’nādṛta-yuṣmad-aṅghrayaḥ ||** [bhā.pu. 10.2.32] iti |

prathamatas tāvat tvayy asta-bhāvād aviśuddha-buddhayaḥ |

dharmaḥ satya-dayopeto

vidyā vā tapasānvitā |

mad-bhaktyāpetam ātmānaṁ

na samyak prapunāti hi || [bhā.pu. 11.14.22] ity-ādy-ukteḥ |

tathā jñāna-mārgam āśritya vimukta-mānino deha-dvayātiriktatvenātmānaṁ bhāvayantaḥ, tataḥ—kleśo’dhikataras teṣām avyaktāsakta-cetasām [gītā 12.5] ity-ādy-ukteḥ kṛcchreṇa jīvan-mukti-rūpām āruhya prāpyāpi tato’dhaḥ patanti bhraśyanti | kadety apekṣāyām āha nādṛteti | yadīti śeṣaḥ | teṣāṁ bhakti-prabhāvasyānanuvṛtter abuddhi-pūrvakasya tvad-anādarasya nivartakābhāvāt | tathāpi dagdhānām api pāpa-karmaṇāṁ mahā-śakti-śrī-bhagavat-pāda-padmāvajñayā punar virodhāt | tathā ca vāsanā-bhāṣyotthāpitaṁ bhagavat-pariśiṣṭa-vacanam—

jīvan-muktā api punar bandhanaṁ yānti karmabhiḥ |

yady acintya-mahā-śaktau bhagavaty aparādhinaḥ ||

ata eva tatraiva—

jīvan-muktāḥ prapadyante kvacit saṁsāra-vāsanām |

yogino vai no lipyante karmabhir bhagavat-parāḥ || iti |

tathā rathayātrā-prasaṅge viṣṇu-bhakti-candrodayādi-dhṛtaṁ purāṇāntara-vacanam—

nānuvrajati yo mahād vrajantaṁ parameśvaram |

jñānāgni-dagdha-karmāpi sa bhaved brahma-rākṣasaḥ || iti |

evam uktaṁ yo nādṛtī naraka-bhāgbhir asat-prasaṅgaiḥ [bhā.pu. 3.9.4] iti | ata evopadiṣṭam—

tasmāj jñānena sahitaṁ jñātvā svātmānam uddhava |

jñāna-vijñāna-sampanno bhaja māṁ bhakti-bhāvataḥ || [bhā.pu. 11.19.5]

tasmāt sutarām eva sarveṣāṁ śrī-hari-bhaktir nityety āyātam ||

|| 10.2 || devāḥ śrī-bhagavantam ||111||

[112]

prema-kṛta-karmāśaya-nidhūnanātaram api bhaktiḥ śrūyate—

**yathāgninā hema malaṁ jahāti**

**dhmātaṁ punaḥ svaṁ bhajate ca rūpam |**

**ātmā ca karmānuśayaṁ vidhūya**

**mad-bhakti-yogena bhajaty atho mām ||** [bhā.pu. 11.14.25]

tathaivātmā jīvo mat-premṇā karmāśayaṁ vidhūya tataḥ śuddha-svarūpaṁ ca prāpya māṁ bhajatīty arthaḥ | tad uktaṁ muktā api līlayā vigrahaṁ kṛtvā bhagavantaṁ bhajante iti |

|| 11.14 || śrī-bhagavān ||112||

evam apy uktaṁ skānde revā-khaṇḍe—

indro maheśvaro brahmā paraṁ brahma tadaiva hi |

śvapaco’pi bhavaty eva yadā tuṣṭo’si keśava ||

śvapacād apakṛṣṭatvaṁ brahmeśānādayaḥ surāḥ |

tadaivācyuta yānty ete yadaiva tvaṁ parāṅmukhaḥ || iti |

tathaivāha—

**yac-chauca-niḥsṛta-sarit-pravarodakena**

**tīrthena mūrdhny adhikṛtena śivaḥ śivo’bhūt |** [bhā.pu. 3.28.22] iti | spaṣṭam |

tasmād bhakter mahān ity atvenāpy abhidheyatvam āyātam | agre sva-kṛta-pureṣu [bhā.pu. 10.87.20] ity ādau jīvānāṁ sva-bhāva-siddhā seveti vyākhyeyam ||

|| 3.28 || śrī-kapila-devaḥ || 113 ||

[114]

tad evam avāntara-tātparyeṇa bhakter evābhidheyatvaṁ ṣaḍ-vidhair api liṅgair avagamyate | tatropakramopasaṁhārayor ektavena yathā janmādy asya yataḥ [bhā.pu. 1.1.1] ity ādāv upakrama-padye satyaṁ paraṁ dhīmahi iti | atra śrī-gītāsu evaṁ satata-yuktā ye bhaktās tvāṁ paryupāsate [gītā 12.1] ity ādau śrī-bhagavaty eva dhyānasyākaṣṭārthatvena tad-dhyānino yuktatamatvena coktatvāt | brahmaṇo hi pratiṣṭhāham [gītā 14.7] ity ādau paratvasya śrī-bhagavad-rūpa eva paryavasānāt | tasyaiva sarvajñatva-sarva-śaktitvābhyāṁ jagaj-janmādi-hetutvāt tatra śrī-bhagavaty eva dhyānam abhidhīyate | tathaiva hi tat padyaṁ paramātma-sandarbhe vivṛtam asti | kasmai yena vibhāṣito’yam atulo jñāna-pradīpaḥ purā [bhā.pu. 12.13.14] ity ādāv upasaṁhāra-padye’pi satyaṁ paraṁ dhīmahi [bhā.pu. 1.1.2] iti | ata eva spaṣṭam evāsya śrī-bhagavattvaṁ śrī-bhāgavata-vaktṛtvāt | pūrvaṁ ca tene brahma hṛdā ya ādi-kavaye ity uktam | abhyāsenodāharaṇaṁ pūrvaṁ darśitam adarśitaṁ cāneka-vidham eva | apūrvatayā phalena ca darśitaṁ śrī-vyāsa-samādhau anarthopaśamaṁ sākṣāt [bhā.pu. 1.7.6] ity ādi | praśaṁsā-lakṣaṇenārtha-vādena cābhyāsavad bahu-vidham eva tatrāsti | upapattyā ca—bhayaṁ dvitīyābhiniveśataḥ syāt [bhā.pu. 11.2.35] ity ādy anekam iti | atra gati-sāmānye ca idaṁ hi puṁsas tapasaḥ śrutasya vā [bhā.pu. 1.5.22] ity ādi | tathāha—

**munir vivakṣur bhagavad-guṇānāṁ**

**sakhāpi te bhāratam āha kṛṣṇaḥ ||** [bhā.pu. 3.5.12] ity ādi | spaṣṭam |

|| 3.5 || śrī-viduraḥ || 114 ||

[115]

iyam eva bhaktiḥ dharmaḥ projjhita-kaitavo’tra paramo nirmatsarāṇāṁ satām [bhā.pu. 1.1.2] ity atroktā | atra sargo visargaś ca [bhā.pu. 2.10.1] ity ādau daśa-lakṣaṇyām api sad-dharma ity eka-lakṣaṇatvenoktā | tasyā abhidheyatvaṁ śrī-bhāgavata-bīja-rūpāyāṁ catuḥ-ślokyām apy udāhṛtam |

etāvad eva jijñāsyaṁ tattva-jijñāsunātmanaḥ |

anvaya-vyatirekābhyāṁ yat syāt sarvatra sarvadā || [bhā.pu. 2.9.35]

pūrvaṁ hi jñāna-vijñāna-rahasya-tad-aṅgāni vaktavyatvena catvāry eva pratijñātāni | tatra catuḥ-ślokyāṁ prāktanās trayo’rthā api krameṇaiva prāktana-śloka-traye vyākhyātāḥ | rahasya-śabdenātra prema-bhaktiḥ tad-aṅga-śabdena sādhana-bhaktir ucyate | ṭīkā ca—rahasyaṁ bhaktis tad-aṅgaṁ sādhanam ity eṣā |

tataḥ krama-prāptatvena—

kālena naṣṭā pralaye vāṇīyaṁ veda-saṁjñitā |

mayādau brahmaṇe proktā dharmo yasyāṁ mad-ātmakaḥ || [bhā.pu. 11.14.3]

iti bhagavad-vākyānusāreṇa ca caturthe’smin padye sādhana-bhaktir eva vyākhyātā | atra ca punar vyākhyā-vivaraṇāyotthāpyate | tathā hi—ātmano mama bhagavataḥ tattva-jijñāsunā prema-rūpaṁ rahasyam anubhavaitum icchunā etāvan-mātraṁ jijñāsitavyaṁ, śrī-guru-caraṇebhyaḥ śikṣaṇīyam | kiṁ tat ? yad ekam eva anvayena vidhi-mukhena vyatirekeṇa niṣedha-mukhena ca syād upapadyate | tatrānvayena yathā etāvān eva loke’smin [bhā.pu. 6.3.22] ity ādi, man-manā bhava mad-bhaktaḥ [gītā 9.24] ity ādi ca | vyatirekeṇa yathā—

mukha-bāhūru-pādebhyaḥ puruṣasyāśramaiḥ saha |

catvāro jajñire varṇā guṇair viprādayaḥ pṛthak ||

ya eṣāṁ puruṣaṁ sākṣād ātma-prabhavam īśvaram |

na bhajanty avajānanti sthānād bhraṣṭāḥ patanty adhaḥ || [bhā.pu. 11.5.2-3]

na māṁ duṣkṛtino mūḍhā [gītā 7.15] ity ādi |

yāvaj jano bhajati no bhuvi viṣṇu-bhakti-

vārtā-sudhā-rasam aśeṣa-rasaika-sāram |

tāvaj jarā-maraṇa-janma-śatābhighāta-

duḥkhāni tāni labhate bahu-dehajāni || [pa.pu. 5.85.33] iti padma-purāṇāt |

kutra kutropapadyate ? sarvatra śāstra-kartṛ-deśa-karaṇa-dravya-kriyā-kārya-phaleṣu samasteṣv eva | tatra samasta-śāstreṣu yathā skānde brahma-nārada-saṁvāde—

saṁsāre’smin mahā-ghore janma-mṛtyu-samākule |

pūjanaṁ vāsudevasya tārakaṁ vādibhiḥ smṛtam ||

tatrāpy anvayena yathā—bhagavan brahma kārtsnyena trir anvīkṣya manīṣayā [bhā.pu. 2.2.34] ity ādi | tathā pādme skānde ca—

āloḍya sarva-śāstrāṇi vicārya ca punaḥ punaḥ |

idam ekaṁ suniṣpannaṁ dhyeyo nārāyaṇaḥ sadā || [li.pu. 2.7.11] iti |

vyatirekeṇa yathā—pāraṅgato’pi vedānām ity ādikaṁ sarvam avagantavyam | tac cānte darśayiṣyate | sarva-kartṛṣu, yathā—

te vai vidanty atitaranti ca deva-māyāṁ

strī-śūdra-hūṇa-śabarā api pāpa-jīvāḥ |

yady adbhuta-krama-parāyaṇa-śīla-śikṣās

tiryag-janā api kim u śruta-dhāraṇā ye || [bhā.pu. 2.7.46] iti |

gāruḍe—-

kīṭa-pakṣi-mṛgāṇāṁ ca harau sannyasta-cetasām |

ūrdhvam eva gatiṁ manye kiṁ punar jñānināṁ nṝṇām || [ga.pu. 1.234.31]

atraiva sācāre durācāre, jñāniny ajñānini, virakte rāgiṇi, mumukṣau mukte, bhakty-asiddhe bhakti-siddhe, tasmin bhagavat-pārṣadatāṁ prāpte tasmin nitya-pārṣade ca sāmānyena darśanād api sārvatrikatā |

tatra sācāre durācāre yathā—

api cet sudurācāro bhajate mām ananyabhāk |

sādhur eva sa mantavyaḥ samyag vyavasito hi saḥ || [gītā 9.30] iti |

sad-ācāras tu kiṁ vaktavya ity aper arthaḥ |

jñāniny ajñānini ca—jñātvājñātvātha ye vai mām [bhā.pu. 11.11.33] ity ādi | harir harati pāpāni duṣṭa-cittair api smṛtaḥ ity ādi |

virakte rāgiṇi ca—

bādhyamāno’pi mad-bhakto viṣayair ajitendriyaḥ |

prāyaḥ pragalbhayā bhaktyā viṣayair nābhibhūyate || [bhā.pu. 11.14.18] iti |

abādhyamānas tu sutarāṁ nābhibhūyata ity aper arthaḥ |

mumukṣau mukte ca mumukṣavo ghora-rūpān [bhā.pu. 1.2.26] ity ādi | ātmārāmāś ca munayaḥ [bhā.pu. 1.7.10] ity ādi |

bhakty-asiddhe bhakti-siddhe ca—

kecit kevalayā bhaktyā vāsudeva-parāyaṇāḥ |

aghaṁ dhunvanti kārtsnyena nīhāram iva bhāskaraḥ || [bhā.pu. 6.10.15] iti |

na calati bhagavat-padāravindāl

lava-nimiṣārdham api sa vaiṣṇavāgryaḥ || [bhā.pu. 11.2.51] iti |

bhagavat-pārṣadatāṁ prāpte—

mat-sevayā pratītaṁ te sālokyādi-catuṣṭayam |

necchanti sevayā pūrṇāḥ kuto’nyat kāla-viplutam || [bhā.pu. 9.4.67] iti |

nitya-pārṣade—

vāpīṣu vidruma-taṭāsv amalāmṛtāpsu

preṣyānvitā nija-vane tulasībhir īśam |

abhyarcatī svalakam unnasam īkṣya vaktram

uccheṣitaṁ bhagavatety amatāṅga yac-chrīḥ || [bhā.pu. 3.15.22]

sarveṣu varṣeṣu bhuvaneṣu brahmāṇḍeṣu teṣāṁ bahiś ca tais taiḥ śrī-bhagavad-upāsanāyāḥ kriyamāṇāyāḥ śrī-bhāgavatādiṣu prasiddhiḥ siddhaiveti sarva-deśodāharaṇaṁ jñeyam | sarveṣu karaṇeṣu yathā—

mānasenopacāreṇa paricarya hariṁ mudā |

pare’vāṅ-manasāgamyaṁ taṁ sākṣāt pratipedire || ity ādi |

evaṁ-bhūta-vacane hy astu tāvad-bahir-indriyeṇa manasā vacasāpi tat-siddhir iti prasiddhiḥ | sarva-dravyeṣu yathā—

patraṁ puṣpaṁ phalaṁ toyaṁ yo me bhaktyā prayacchati |

tad ahaṁ bhakty-upahṛtam aśnāmi prayatātmanaḥ || [gītā 9.26, bhā.pu. 10.81.4] iti |

sarva-kriyāsu yathā—

śruto’nupaṭhito dhyāta ādṛto vānumoditaḥ |

sadyaḥ punāti sad-dharmo deva-viśva-druho’pi hi || [bhā.pu. 11.2.11]

yat karoṣi yad aśnāsi yaj juhoṣi dadāsi yat |

yat tapasyasi kaunteya tat kuruṣva madarpaṇam || [gītā 9.27]

evaṁ bhakty-ābhāseṣu bhaktyābhāsāparādheṣv api ajāmila-mūṣikādayo dṛṣṭāntā gamyāḥ |

sarveṣu kāryeṣu yathā—

yasya smṛtyā ca nāmoktyā tapo-yajña-kriyādiṣu |

nūnaṁ sampūrṇatāṁ yāti sadyo vande tam acyutam || iti |

sarva-phaleṣu yathā—akāmaḥ sarva-kāmo vā mokṣa-kāma udāra-dhīḥ [bhā.pu. 2.3.10] ity ādi | yathā taror mūla-niṣecanena [bhā.pu. 4.31.12] ity ādi-vākyena hari-paricaryāyāṁ kriyamāṇāyāṁ sarveṣām anyeṣām api devādīnām upāsanā svata eva sidhyatīty ato’pi sārvatrikatā | yathoktaṁ skānde brahma-nārada-saṁvāde—

arcite deva-deveśa śaṅkha-cakra-gadādhare |

arcitāḥ sarva-devāḥ syur yataḥ sarva-gato hariḥ ||

evaṁ yo bhaktiṁ karoti yad gavādikaṁ bhagavate dīyate yena dvāra-bhūtena bhaktiḥ kriyate, yasmai śrī-bhagavat-prīṇanārthaṁ dīyate, yasmād gavādikāt paya-ādikam ādāya bhagavate nivedyate, yasmin deśādau kule vā kaścid bhaktim anutiṣṭhati teṣām api kṛtārthatvaṁ purāṇeṣu dṛśyate iti kāraka-gatā | evaṁ sārvatrikatvaṁ sādhitam |

sadātanatvam āha sarvadeti | tatra sargādau yathā—kālena naṣṭā pralaye vāṇīyaṁ veda-saṁjñitā [bhā.pu. 11.14.3] iti vidura-praśne |

sarveṣu yugeṣu—

kṛte yad dhyāyato viṣṇuṁ tretāyāṁ yajato makhaiḥ |

dvāpare paricaryāyāṁ kalau tad dhari-kīrtanāt || [bhā.pu. 12.3.52] iti |

kiṁ bahunā—

sā hānis tan mahac chidraṁ sa mohaḥ sa ca vibhramaḥ |

yan-muhūrtaṁ kṣaṇaṁ vāpi vāsudevo na cintyate || iti vaiṣṇave[[4]](#footnote-5) |

sarvāvasthāsv api—garbhe śrī-nārada-kārita-śravaṇe prahlāde prasiddham | bālye śrī-dhruvādiṣu | yauvane śrīmad-ambarīṣādiṣu | vārdhakye dhṛtarāṣṭrādiṣu | maraṇe’jāmilādiṣu | svargitāyāṁ śrī-citraketv-ādiṣu | nārakitāyām api—

yathā yathā harer nāma

kīrtayanti sma nārakāḥ |

tathā tathā harau bhaktim

udvahanto divaṁ yayuḥ || [nṛ.pu. 8.31] iti śrī-nṛsiṁha-purāṇāt |

ata evoktaṁ durvāsasā mucyeta yan-nāmny udite nārako’pi [bhā.pu. 9.4.45] iti |

yathā—

etan nirvidyamānānām icchatām akuto-bhayam |

yogināṁ nṛpa nirṇītaṁ harer nāmānukīrtanam || [bhā.pu. 2.1.11] ity atrāpi |

tatra tatra vyatirekodāharaṇāni ca kiyanti darśyante—

kiṁ vedaiḥ kim u śāstrair vā kiṁ vā tīrtha-niṣevaṇaiḥ |

viṣṇu-bhakti-vihīnānāṁ kiṁ tapobhiḥ kim adhvaraiḥ || [nā.pu. 1.30.111] iti |

kiṁ tasya bahubhiḥ śāstraiḥ

kiṁ tapobhiḥ kim adhvaraiḥ |

vājapeya-sahasrair vā

bhaktir yasya janārdane || iti bṛhan-nāradīya-pādmavacanādīni |

tapasvino dāna-parā yaśasvino

manasvino mantra-vidaḥ sumaṅgalāḥ |

kṣemaṁ na vindanti vinā yad-arpaṇaṁ

tasmai subhadra-śravase namo namaḥ || [bhā.pu. 2.4.17]

na yatra vaikuṇṭha-kathā-sudhāpagā

na sādhavo bhāgavatās tadāśrayāḥ |

na yatra yajñeśa-makhā mahotsavāḥ

sureśa-loko’pi na vai sa sevyatām || [bhā.pu. 5.19.24]

yayāca ānamya kirīṭa-koṭibhiḥ

pādau spṛśann acyutam artha-sādhanam |

siddhārtha etena vigṛhyate mahān

aho surāṇāṁ ca tamo dhig āṭhyatām || [bhā.pu. 10.59.41]

sālokya-sārṣṭi-sālokya- [bhā.pu. 3.29.11] ity ādi, no dānaṁ no tapo nejyā [bhā.pu. 7.7.44] ity ādi | naiṣkarmyam apy acyuta-bhāva-varjitam [bhā.pu. 1.5.12] ity ādi | nātyantikaṁ vigaṇayanty api te [bhā.pu. 3.15.48] ity ādi ca |

atha sadā sarvatra yad upapadyate [bhā.pu. 2.9.35] ity ādi yojanikārtho yugapad yathā tasmāt sarvātmanā rājan hariḥ sarvatra sarvadā [bhā.pu. 2.2.36] ity ādi | anvaya-vyatirekābhyāṁ sadā sarvatra yad upapadyate ity ādi | yathā—

smartavyaḥ satataṁ viṣṇur vismartavyo na jātucit |

sarve vidhi-niṣedhāḥ syur etasyaiva vidhiṅkarāḥ || [pa.pu. 6.71.100] iti |

anvaya-vyatirekābhyāṁ sadā sarvatra yad upapadyate iti sākalyena yathā na hy ato’nyaḥ śivaḥ panthāḥ [bhā.pu. 2.2.33] ity upakramya, tad-upasaṁhāre—

tasmāt sarvātmanā rājan hariḥ sarvatra sarvadā |

śrotavyaḥ kīrtitavyaś ca smartavyo bhagavān nṝṇām || [bhā.pu. 2.2.36] iti |

nṝṇāṁ jīvānāṁ iti nṛgatiṁ vivicya kavayaḥ [bhā.pu. 10.87.16] itivat | etad uktaṁ bhavati—yat karma tat sannyāsa-bhoga-śarīra-prāpty-avadhi yogaḥ siddhy-avadhiḥ | sāṅkhyam ātma-jñānāvadhi | jñānaṁ mokṣāvadhi | tathā tathā tat-tad-yogyatādikāni ca sarvāṇi | evaṁ teṣu karmādiṣu śāstrādi-vyabhicāritā jñeyā | hari-bhaktes tu anvaya-vyaktirekābhyāṁ sadā sarvatra tat-tan-mahimabhir upapannatvāt tathā-bhūtasya rahasyasyāṅgatvaṁ yuiktam | yato rahasyāṅgatvena ca jñāna-rūpārthāntarācchannatayaivedam uktam iti |

tad evaṁ śrī-bhāgavataṁ saṅkṣepeṇopadekṣyantaṁ śrī-nāradaṁ śrī-brahmāpi tathaiva saṅkalpaṁ kāritavān—

**yathā harau bhagavati nṛṇāṁ bhaktir bhaviṣyati**

**sarvātmany akhilādhāre iti saṅkalpya varṇaya ||** [bhā.pu. 2.7.52]

bhaviṣyati avaśyaṁ bhaved itīmaṁ prakāraṁ saṅkalpya niyamenāṅgīkṛtya |

|| 2.7 || śrī-brahmā nāradam || 115 ||

[116]

śrī-nāradenāpi tan mahā-purāṇāvirbhāvārthaṁ tathaivopadiṣṭam—

**atho mahā-bhāga bhavān amogha-dṛk**

**śuci-śravāḥ satya-rato dhṛta-vrataḥ |**

**urukramasyākhila-bandha-muktaye**

**samādhinānusmara tad-viceṣṭitam ||** [bhā.pu. 1.5.13]

atho ato naiṣkarmyam apy acyuta-bhāva-varjitam [bhā.pu. 1.5.12] ity ādi-kāraṇāt |

[117]

ante ca—

**tvam apy adabhra-śruta viśrutaṁ vibhoḥ**

**samāpyate yena vidāṁ bubhutsitam |**

**prākhyāhi duḥkhair muhur arditātmanāṁ**

**saṅkleśa-nirvāṇam uśanti nānyathā ||** [bhā.pu. 1.5.40]

vidāṁ viduṣām |

|| 1.5 || śrī-nāradaḥ śrī-vyāsam || 116-117 ||

[118]

śrī-vyāso’pi tan-mahā-purāṇa-pracāraṇārambhe bhaktim eva parama-śreyaḥ-pradatvena samādhāv anubhūtavān iti prathama-sandarbhe darśitaṁ bhakti-yogena manasi [bhā.pu. 1.7.4] ity-ādi-prakaraṇe | tathaiva ko lābha iti praśnāntaraṁ 11.19.28] śrī-bhagavataiva sammatam | bhago me [bhā.pu. 11.19.37] ity ādau **lābho mad-bhaktir uttamaḥ** [bhā.pu. 11.19.37] iti | spaṣṭam ||

|| 11.19 || śrī-bhagavān || 118 ||

[119]

ata eva svagataṁ vicārayati sma—

**kiṁ vā bhāgavatā dharmā na prāyeṇa nirūpitāḥ |**

**priyāḥ paramahaṁsānāṁ ta eva hy acyuta-priyāḥ ||** [bhā.pu. 1.4.31]

spaṣṭam |

|| 1.4 || śrī-vyāsaḥ || 119 ||

[120]

aśeṣopadeṣṭur api tad-upadeśenaiva bhagavataḥ parama utkarṣa ucyate | yathā—**jitam ajita tadā bhavatā yad āha bhāgavataṁ dharmam anavadyam** [bhā.pu. 6.16.40] iti | jitam ity atra bhavateti jñeyam | āhety atra bhagavān iti |

|| 6.16 || citraketuḥ śrī-saṅkarṣaṇam || 120 ||

[121]

tad evaṁ bhakter evābhidheyatvaṁ sthitam | tatra yad bahutra karmādi-miśratvena tad dharma upadiśyate, tat tu tat-tan-mārga-niṣṭhān bhakti-sambandhena kṛtārthayituṁ tān eva kāṁścid bhakty-āsvādanena śuddhāyām eva bhaktau pravartayituṁ ceti jñeyam | punaś ca sarvatra tasyā evābhidheyatvaṁ vaktuṁ tadīyo mahimā pūrvatra vyākhyāto’pi krameṇa vyākhyāyate sarvair eva | viśeṣato bhakter anyat tu na kartavyam ity abhiprāyeṇa | tatra tasyāḥ parama-dharmatvaṁ sarva-kāma-pradatvaṁ ca etāvān eva loke’smin [bhā.pu. 3.25.41] ity ādau | akāmaḥ sarva-kāmo vā [bhā.pu. 2.3.10] ity ādau, sarvāsām api siddhānāṁ [bhā.pu. 10.81.16] ity ādau ca darśitam eva | skānde ca śrī-sanāt-kumāra-mārkaṇḍeya-saṁvāde—

viśiṣṭaḥ sarva-dharmāṇāṁ dharmo viṣṇv-arcanaṁ nṛṇām |

sarva-yajña-tapo-homa-tīrtha-snānaiś ca yat phalam ||

tat-phalaṁ koṭi-guṇitaṁ viṣṇuṁ sampūjya cāpnuyāt |

tasmāt sarva-prayatnena nārāyaṇam ihārcayet ||

bṛhan-nāradīye ca—

aśvamedha-sahasrāṇāṁ sahasraṁ yaḥ karoti vai |

na tat phalam avāpnoti mad-bhaktair yad avāpyate || iti |

aśubhaghnatvam api sadhrīcīno hy ayaṁ loke panthāḥ [bhā.pu. 6.1.15] ity ādau darśitam | ṭīkā ca—ato na jñāna-mārga ivāsahāyatā-nimittaṁ bhayaṁ nāpi karma-mārgavan-matsarādi-yuktebhyo bhayam iti bhāvaḥ ity eṣā |

tathā ca skānde dvārakā-māhātmye parameśvara-vākyam—

mad-bhaktiṁ vahatāṁ puṁsām iha loke pare’pi vā |

nāśubhaṁ vidyate loke kula-koṭiṁ nayed divam || iti |

śrī-viṣṇu-purāṇe—

smṛte sakala-kalyāṇa-bhājanaṁ yatra jāyate |

puruṣaṁ tam ajaṁ nityaṁ vrajāmi śaraṇaṁ harim || [vi.pu. 5.17.17]

sarvāntarāya-nivārakatvam āhuḥ—

**tathā na te mādhava tāvakāḥ kvacid**

**bhraśyanti mārgāt tvayi baddha-sauhṛdāḥ |**

**tvayābhiguptā vicaranti nirbhayā**

**vināyakānīkapa-mūrdhasu prabho ||** [bhā.pu. 10.2.33]

pūrvaṁ ye’nye’ravindākṣa [bhā.pu. 10.2.32][[5]](#footnote-6) ity ādinā muktānām api bhagavad-anādareṇa pāramārthiko bhraṁśa uktaḥ | bhaktānāṁ sa nāstīty āha tatheti | tathā pūrvaṁ ārūḍha-parama-padatvāvasthāto’pi bhraśyanti tathā tāvakā mārgāt sādhanāvasthāto’pi na bhraśyantīty arthaḥ | śrī-vṛtra-gajendra-bharatādīnāṁ saj-janmato bhraṁśe’pi bhakti-vāsanānugati-darśanāt |

muktā api prapadyante punaḥ saṁsāra-vāsanām |

yady acintya-mahā-śaktau bhagavaty aparādhinaḥ ||

teṣāṁ tu punaḥ saṁsāravāsanānugateḥ | yatas tvayi baddha-sauhṛdāḥ | sauhṛdam atra śraddhā | mārgād iti sādhakatva-pratīter eva | tvad-baddha-sauhṛdatvād eva tvayety ādi | tathoktaṁ tvāṁ sevatāṁ sura-kṛtāḥ [bhā.pu. 11.4.10] ity ādau | dhāvan nimīlya vā netre na skhalen na patet [bhā.pu. 11.2.33] ity ādau ca |

|| 10.2 || śrī-brahmādayaḥ śrī-bhagavantam || 121 ||

[122]

**na vai jātu mṛṣaiva syāt prajādhyakṣa mad-arhaṇam |**

**bhavad-vidheṣv atitarāṁ mayi saṅgṛbhitātmanām ||** [bhā.pu. 3.21.24]

mayi saṁgṛbhitaḥ saṁgṛhīto baddha ātmā yeṣām | tathā bādhyamāno’pi [bhā.pu. 11.14.17] ity ādikam atrodāharaṇīyam | atra prāyo bādhyamānatvaṁ kadācit tad-dhyānādita ākṛṣyamāṇatvam eva gamyate | tathāpy anabhibhūtatvaṁ veda duḥkhātmakān kāmān parityāge’py anīśvaraḥ [bhā.pu. 11.20.27] ity-ādi-nyāyena | tatrāpi bhagavantaṁ prati nija-dainyādi-vedanādinā bhakter evānuvṛttir iti jñeyam |

|| 3.21 || śrī-śukaḥ kardamam || 122 ||

[123]

duṣṭa-jīvādi-bhaya-nivārakatvam āha—

**dig-gajair dandaśūkendrair abhicārāvapātanaiḥ |**

**māyābhiḥ sannirodhaiś ca gara-dānair abhojanaiḥ ||**

**hima-vāyv-agni-salilaiḥ parvatākramaṇair api |**

**na śaśāka yadā hantum apāpam asuraḥ sutam ||**

**cintāṁ dīrghatamāṁ prāptas tat-kartuṁ nābhyapadyata |** [bhā.pu. 7.5.43-45]

atra dantā gajānāṁ kuliśāstra-niṣṭhurāḥ [vi.pu. 1.17.44] ity ādikaṁ vaiṣṇava-vacana-jātam anusandheyam | na yatra śravaṇādīni [bhā.pu. 10.6.3] ity ādikaṁ ca | yathā bṛhan-nāradīye—

yatra pūjā-paro viṣṇor vahnis tatra na bādhate |

rājā vā taskaro vāpi vyādhayaś ca na santi hi ||

pretāḥ piśācāḥ kūṣmāṇḍa-grahā bāla-grahās tathā |

ḍākinyo rākṣasāś caiva na bādhante'cyutārcakam || [nā.pa. 1.10.8-9]

|| 7.5 || śrī-nāradaḥ śrī-yudhiṣṭhiram || 123 ||

[124]

tathā—

**śārīrā mānasā divyā vaiyāse ye ca mānuṣāḥ |**

**bhautikāś ca kathaṁ kleśā bādhante hari-saṁśrayam ||** [bhā.pu. 3.22.37]

evam apy uktaṁ gāruḍe—

na ca durvāsasaḥ śāpo vajraṁ cāpi śacīpateḥ |

hantuṁ samarthaṁ puruṣaṁ hṛdisthe madhusūdane || [ga.pu. 1.234.33] iti |

|| 3.22 || śrī-maitreyo viduram || 124 ||

[125]

atha pāpaghnatve tāvad aprārabdha-pāpaghnatvam āha—

**yathāgniḥ su-samṛddhārciḥ karoty edhāṁsi bhasmasāt |**

**tathā mad-viṣayā bhaktir uddhavaināṁsi kṛtsnaśaḥ ||** [bhā.pu. 11.14.19]

ṭīkā ca—pādādy-arthaṁ prajvālito’gnir yathā kāṣṭhāni bhasmīkaroti tathā rāgādināpi kathañcin mad-viṣayā bhaktiḥ samasta-pāpānīti | bhagavān api sva-bhakti-mahimāścaryeṇa sambodhayati—aho uddhava | vismayaṁ śṛṇu ity eṣā |

pādma-pātāla-khaṇḍa-stha-vaiśākhya-māhātmye ca—

yathāgniḥ su-samṛddhārciḥ karoty edhāṁsi bhasmasāt |

pāpāni bhagavad-bhaktis tathā dahati tat-kṣaṇāt || [pa.pu. 5.85.31] iti |

yadyapi harir ity avaśenāpi pumān nārhati yātanārtham [bhā.pu. 6.2.15] ity ādau liṅ-ādi-pratyaya-virahe’pi pūṣāpraviṣṭa-bhāgo yad āgneyāṣṭāka-pālo bhavati [yajur-veda] ity ādivad vidhitvam asti |

tasmād bhārata sarvātmā bhagavān īśvaro hariḥ |

śrotavyaḥ kīrtitavyaś ca smartavyaś cecchatābhayam || [bhā.pu. 2.10.5]

ity ādau sākṣād vidhitva-śravaṇam apy asti | “tasmād” iti hetu-nirdeśaś cākaraṇe doṣaṁ kroḍīkaroti | tathāpi vidhi-sāpekṣeyaṁ na bhavatīti tathābhūta-svabhāvāgni-lakṣaṇa-vastu-dṛṣṭāntena sūcitam | ata eva yān āsthāya naro rājan [bhā.pu. 11.2.33] ity ādikam api dṛśyate | susamiddhārcir ity anena sādhanāntara-sāpekṣatvam aśakya-sādhyatvaṁ vilambitatvaṁ ca nirākṛtam | tad eva vyaktaṁ pādmāt “tat-kṣaṇād” iti |

|| 11.14 || śrī-bhagavān || 125 ||

[126]

tathā ca—

**kecit kevalayā bhaktyā vāsudeva-parāyaṇāḥ |**

**aghaṁ dhunvanti kārtsnyena nīhāram iva bhāskaraḥ ||** [bhā.pu. 6.1.15]

ṭīkā ca—kecid ity anenaivambhūtā bhakti-prādhānā viralā iti darśayati | kevalayā tapa-ādi-nirapekṣayā vāsudeva-pārāyaṇā iti nādhikāri-viśeṣaṇam etat kintu anyeṣām aśraddhayā tatra pravṛtter arthāt teṣv eva paryavasānād anuvāda-mātram ity eṣā |

atra bhāskaro’pi kevalena svaraśminā sva-sv>avata eva nīhāraṁ niḥśeṣaṁ dhunoti | na tad arthaṁ prayatnatas tathā vāsudeva-parāyaṇā api bhaktyeti jñeyam |

[127]

kiṁ ca—

**na tathā hy aghavān rājan pūyeta tapa-ādibhiḥ |**

**yathā kṛṣṇārpita-prāṇas tat-puruṣa-niṣevayā ||** [bhā.pu. 6.1.16]

ṭīkā ca—etac ca jñāna-mārgād api śreṣṭham ity āha na tathā pūyeta śudhyet | tat-puruṣa-niṣedhayā kṛṣṇe arpitāḥ prāṇā yena ity eṣā |

atra prāyaścittaṁ vimarśanam [bhā.pu. 6.1.10] iti jñānasyāpi prāyaścittatvaṁ pūrvam uktam | ata eva ṭīkoktam etac cety ādi | tad evaṁ ṛtambhara-dhyāna-nivāritāghaḥ [bhā.pu. 6.13.13] ity ādy-uktyā bhagavad-dhyāna-nivārita-vṛtra-hatyā-pāpasyendrasya taṁ ca [bhā.pu. 6.13.14] ity ādau punar aśvamedha-vidhānaṁ sādhāraṇa-loke pāpa-prasiddher eva nivāraṇārtham iti jñeyam | nanu kathaṁ tadānīm apy āvirbhūta-bhagavat-prematvāt parama-bhāgavatasya vṛtrasya hatyā bhagavad-ārādhanenāpi gacchatu | mahad-aparādha-mātram api bhogaika-nāśyaṁ tat-prasāda-nāśyaṁ veti matam | ucyate, tathāpi bhagavat-preraṇayā tatra pravṛttasyendrasya na tādṛśo doṣa iti tad-ārādhanam evātra prāyaścittaṁ vihitam | śrī-bhagavatāpi tad-āsura-bhava-nivāraṇāyaiva tathopadiṣṭam ity anavadyam |

|| 6.1 || śrī-śukaḥ || 126-127 ||

[128]

kvacit prārabdha-pāpa-hārtvam apy āha dvābhyām—

**yan-nāma-dheya-śravaṇānukīrtanād**

**yat-prahvaṇād yat-smaraṇād api kvacit |**

**śvādo’pi sadyaḥ savanāya kalpate**

**kutaḥ punas te bhagavan nu darśanāt ||**

**aho bata śva-paco’to garīyān**

**yaj-jihvāgre vartate nāma tubhyam |**

**tepus tapas te juhuvuḥ sasnur āryā**

**brahmānūcur nāma gṛṇanti ye te ||** [bhā.pu. 3.33.6-7]

śvādatvam atra śva-bhakṣaka-jāti-viśeṣatvam eva śvānam attīti nirukter vartamāna-prayogāt kravyādavat tac-chīlatva-prāpteḥ | kādācitka-bhakṣaṇe prāyaścitta-vivakṣāyāṁ tv atīta-prayogaḥ kriyeta | rūḍhir yogam apaharatīti nyāyena ca tad virudhyate | ata eva śvapaca iti tair vyākhyātam | savanaṁ cātra soma-yāga ucyate | tataś cāsya bhagavan-nāma-śravaṇādy-ekatarāt sadya eva savana-yogyatā-pratikūla-durjātitva-prārambhaka-prārabdha-pāpa-nāśaḥ pratipadyate | uddhavaṁ prati bhagavatā ca—tasmāt bhaktiḥ punāti man-niṣṭhā śvapākān api sambhavāt [bhā.pu. 11.14.20] iti kaimutyārtham eva proktam ity āyāti | kintu yogyatvam atra śvapacatva-prāpaka-prārabdha-pāpa-vicchinnatva-mātram ucyate | savanārthaṁ tu guṇāntarādhānam apekṣata eva | brāhmaṇa-kumārāṇāṁ śaukre janmani yogyatve saty api sāvitra-daiksya-janmāpekṣāvat | sāvitrādi-janmani tu sad-ācāra-prāpter iti savane pravṛttir na yujyate | tasmāt pūjyatva-mātre tātparyam ity abhipretya ṭīkā-kṛdbhir apy uktam anena pūjyatvaṁ lakṣyata iti | tathāpi jāti-doṣa-haratvena prārabdha-hāritvaṁ tu vyaktam evāyātam |

ṭīkā ca—tad upapādayati aho bata āścarye, yasya jihvāgre tava nāma vartate śvapaco’pi | atas tasmād eva hetor garīyān yad yasmād vartata iti vā kuta ity ata āha ta eva tapas tepur... ity ādikā | tvan-nāma-kīrtane tapa-ādy-antar-bhūtaṁ tatas te puṇyatamā ity antā |

uddhavaṁ prati śrī-bhagavatā coktaṁ bhaktiḥ punāti man-niṣṭhā śvapākān api sambhavāt [bhā.pu. 11.14.20] iti | atra jāti-doṣa-haratvena prārabdha-hāritvaṁ spaṣṭam | evaṁ prārabdha-hetu-vyādhy-ādi-haratvaṁ ca skānde—

ādhayo vyādhayo yasya smaraṇān nāma-kīrtanāt |

tad eva vilayaṁ yānti tam anantaṁ namāmy aham || iti |

uktaṁ ca nāma-kaumudyām—prārabdha-pāpa-haratvaṁ ca kvacid upāsakecchā-vaśāt iti |

|| 3.33 || śrī-devahūtiḥ || 128 ||

[129]

tad-vāsanā-hāritvam āha—

**tais tāny aghāni pūyante tapo-dāna-vratādibhiḥ |**

**nādharmajaṁ tad-dhṛdayaṁ tad apīśāṅghri-sevayā ||** [bhā.pu. 6.20.17]

adharmāj jātaṁ teṣām aghānāṁ hṛdayaṁ saṁskārākhyena śuddhyati tad apīśāṅghri-sevayā śuddhyatīty arthaḥ | pādme ca—

aprārabdha-phalaṁ pāpaṁ kūṭaṁ bījaṁ phalonmukham |

krameṇaiva pralīyeta viṣṇu-bhakti-ratātmanām || iti |

aprārabdha-phalaṁ vakṣyamāṇebhyo’nyat | kūṭaṁ bījatvonmukhaṁ bījaṁ prārabdhonmukhaṁ phalonmukhaṁ prārabdham ity arthaḥ |

|| 6.2 || śrī-viṣṇu-dūtā yama-dūtān || 129 ||

[130]

avidyā-haratvam āha—

**tvaṁ pratyag-ātmani tadā bhagavaty ananta**

**ānanda-mātra upapanna-samasta-śaktau |**

**bhaktiṁ vidhāya paramāṁ śanakair avidyā-**

**granthiṁ vibhetsyasi mamāham iti prarūḍham ||** [bhā.pu. 4.11.30]

tathā ca pādme—

kṛtānuyātrā-vidyābhir hari-bhaktir anuttamā |

avidyāṁ nirdahaty āśu dāva-jvāleva pannagīm || iti |

|| 4.11 || śrī-manur dhruvam || 130 ||

[131]

sarva-prīṇana-hetutvam uktam—yathā taror mūla-niṣecanena [bhā.pu. 4.31.12] ity ādinā | tathāha surucis taṁ samutthāpy apādāvanatam arbhakam | pariṣvajyāha jīveti bāṣpa-gadgadayā girā |

**yasya prasanno bhagavān guṇair maitry-ādibhir hariḥ |**

**tasmai namanti bhūtāni nimnam āpa iva svayam ||** [bhā.pu. 4.9.47]

surucir nija-vidveṣiṇī mātuḥ sapatny api ta# bhagavad-ārādhanata āyātaṁ śrī-dhruvam | yathā pādme—

yenārcito haris tena tarpitāni jaganty api |

rajyanti jantavas tatra jangamāḥ sthāvarā api || iti |

|| 4.9 || śrī-maitreyaḥ || 131 ||

[132]

jñāna-vairāgyādi-sad-guṇa-hetutvam uktaṁ—yasyāsti bhaktir bhagavaty akiñcanā [bhā.pu. 5.18.12] ity ādinā | svargāpavarga-bhagavad-dhāmādi-sarvānanda-hetutvam apy uktaṁ yat karmabhir yat tapasā [bhā.pu. 11.20.32] ity ādinā | svataḥ parama-sukha-dānena karmādi-jñānānanta-sādhana-sādhya-vastūnāṁ heyatva-kāritām āha—

**na pārameṣṭhyaṁ na mahendra-dhiṣṇyaṁ**

**na sārvabhaumaṁ na rasādhipatyam |**

**na yoga-siddhīr apunar-bhavaṁ vā**

**mayy arpitātmecchati mad vinānyat ||** [bhā.pu. 11.14.14]

rasādhipatyaṁ pātālādi-svāmyam | apunarbhavaṁ brahma-kaivalya-rūpaṁ mokṣam | kiṁ bahunā, yat kiñcid api sādhya-jātaṁ tat sarvaṁ necchaty eva, kintu mad māṁ vinā tādṛśa-bhakti-sādhyaṁ mām eva sarva-puruṣārthādhikam icchatīty arthaḥ | mayy arpitātmā kṛtātma-nivedanaḥ |

|| 11.14 || śrī-bhagavān || 132 ||

[133]

atha sākṣād bhakter nirguṇatvaṁ vaktuṁ bhagavad-arpita-karmārabhya sarveṣāṁ karmaṇāṁ tāvat saguṇatvam āhaikena—

**mad-arpaṇaṁ niṣphalaṁ vā sāttvikaṁ nija-karma tat |**

**rājasaṁ phala-saṅkalpaṁ hiṁsā-prāyādi tāmasam ||** [bhā.pu. 11.25.23]

mayi arpaṇaṁ yasya mad-arpitam ity arthaḥ | niṣphalaṁ niṣkāmam | phalaṁ saṅkalpyate yasmin tat | ādi-śabdād dambha-mātsaryādibhiḥ kṛtam |

[134]

athānuṣṭhānāntarāṇāṁ triguṇāntargatatvaṁ vadan caturtha-kakṣāyāṁ sākṣād-bhakter nirguṇatvam āha catuḥṣu—

**kaivalyaṁ sāttvikaṁ jñānaṁ rajo vaikalpikaṁ tu yat |**

**prākṛtaṁ tāmasaṁ jñānaṁ man-niṣṭhaṁ nirguṇaṁ smṛtam ||**

[bhā.pu. 11.25.23]

prākṛtaṁ bāla-mūkādi-jñāna-tulyam | vaikalpikaṁ dehādi-viṣayaṁ yat tad rajo rājasam | kevalasya nirviśeṣasya brahmaṇaḥ śuddha-jīva-bhedena jñānaṁ kaivalyaṁ, tvat-padārtha-mātra-jñānasya kevalatvānupapattiḥ | tat-padārtha-jñāna-sāpekṣatvāt | sattva-yukte hi citte prathamataḥ śuddhaṁ sūksmaṁ jīva-caitanyaṁ prakāśate | tataś cid-ekākāratvābhedena tasmin śuddhaṁ pūrṇaṁ brahma-caitanyam apy anubhūyate | tataḥ sattva-guṇasyaiva tatra kāraṇatā-prācuryāt sāttvikatvam | tathā ca śrī-gītopaniṣadaḥ—sattvāt sañjāyate jñānaṁ [gītā 14.17] iti | bhagavaj-jñānasya tu—

devānāṁ śuddha-sattvānām ṛṣīṇāṁ cāmalātmanām |

bhaktir mukunda-caraṇe na prāyeṇopajāyate || [bhā.pu. 6.14.2]

muktānām api siddhānāṁ nārāyaṇa-parāyaṇaḥ

sudurlabhaḥ praśāntātmā koṭiṣv api mahāmune || [bhā.pu. 6.14.5]

ity ādy-uktyā sattvādi-sad-bhāve’py abhāvāt—

rajas-tamaḥ-svabhāvasya brahman vṛtrasya pāpmanaḥ |

nārāyaṇe bhagavati katham āsīd dṛḍhā matiḥ || [bhā.pu. 6.14.1]

ity-uktyā tad-abhāve’pi vṛtrāsurasya sad-bhāvān na tat-kāraṇatvam | kintu tad-uttaratvena tasya pūrva-janmani nāradādi-saṅga-varṇanayā |

naiṣāṁ matis tāvad urukramāṅghriṁ

spṛśaty anarthāpagamo yad-arthaḥ |

mahīyasāṁ pāda-rajo-'bhiṣekaṁ

niṣkiñcanānāṁ na vṛṇīta yāvat || [bhā.pu. 7.5.32]

ity uktyā ca bhagavat-kṛpā-parimala-pātra-bhūtasya śrīmato mahataḥ saṅga eva kāraṇam | tat-saṅgaś ca—

tulayāma lavenāpi na svargaṁ nāpunar-bhavam |

bhagavat-saṅgi-saṅgasya martyānāṁ kim utāśiṣaḥ || [bhā.pu. 1.18.13, 4.30.33]

ity uktyā nirguṇāvasthāto’py adhikatvāt parama-nirguṇa eva | saptamasya ca prathame ca samaḥ priyaḥ suhṛd brahman [bhā.pu. 7.1.1] ity ādau sa-guṇe devādau tasya kṛpā vāstavī na bhavati, kintu śrīmat-prahlādādiṣv eveti pratipādanān mahatāṁ nirguṇatvābhivyaktyā sat-saṅgasyāpi nirguṇatvaṁ vyaktam | tathā bhakter api guṇa-saṅga-nirdhūnanānantaraṁ cānuvṛttiḥ śrūyate | yad uktam uddhavaṁ prati śrī-bhagavatā—

tasmād deham imaṁ labdhvā jñāna-vijñāna-sambhavam |

guṇa-saṅgaṁ vinirdhūya māṁ bhajantu vicakṣaṇāḥ || [bhā.pu. 11.25.33] iti |

parameśvara-jñānasya nairguṇya-hetutvena nirguṇatvoktis tu lakṣaṇā-maya-kaṣṭa-kalpanā | tathā kaivalya-jñānasyāpi nairguṇya-hetutvād avaiśiṣṭyenodāharaṇa-bhedāpravṛttiś ca syāt | tasmāt svata eva nirguṇaṁ bhagavaj-jñānam | ata eva—

sāttvikaṁ sukham ātmotthaṁ viṣayotthaṁ tu rājasam |

tāmasaṁ moha-dainyotthaṁ nirguṇaṁ mad-apāśrayam || [bhā.pu. 11.25.29]

ity atra tat-sukhasyāpi nirguṇatvaṁ vakṣyate | śravaṇādi-lakṣaṇa-kriyā-rūpāyā api bhakteḥ śuśrūṣoḥ śraddadhānasya vāsudeva-kathā-ruciḥ syān mahat-sevayā [bhā.pu. 1.2.13] ity uktyā tad-eka-nidānatvena nirguṇatvam eva |

nanu—

madīyaṁ mahimānaṁ ca paraṁ brahmeti śabditam |

vetsyasy anugṛhītaṁ me sampraśnair vivṛtaṁ hṛdi || [bhā.pu. 8.24.38] iti |

śrī-matsya-deva-vacanena brahma-jñānam api śrī-bhagavat-prasādotthaṁ śrūyate, tat kathaṁ tasya saguṇatvam ? ucyate—brahma-jñānaṁ dvividhānāṁ jāyate | tatra bhagavad-upāsakānām ānuṣaṅgikatvena brahmopāsakānāṁ svatantratvena | bhagavad-upāsakais tu bhagavac-chakti-rūpayā bhaktyā kiñcid-bhedenaiva gṛhyate tac ca brahma-bhūtaḥ prasannātmā [gītā 18.54] ity-ādi-śrī-gītoktānusāreṇa ātmārāmāś ca munayaḥ [bhā.pu. 1.7.10] ity ādy-anusāreṇa ca bhagavataḥ parākhya-bhakti-parikaro bhavati | brahmopāsakais tu pūrvavad abhedenaiva gṛhyate | tat-phalasya nātyantikaṁ vigaṇayaty api te prasādam [bhā.pu. 6.15.48] ity-ukta-diśā parair ātyantikatvena matasyāpi parama-vidvadbhir ādṛtatvāt | tathā bhakti-viruddhatvena svargāpavarga-narakeṣv api tulyārtha-darśinaḥ [bhā.pu. 6.17.23] ity uktyā narakavad apavargasyāpi heyatvāt prasādābhāsa evāsau | sva-maty-anusāreṇa prasādatayā gṛhyamāṇas tan-mati-kalpitatvāt sa-guṇa eva | tataḥ kaivalya-jñānam api tathā | viśeṣatas tasya sa-guṇa-sambandhena janmāṅgīkṛtam asti |

nanu antar bahiś ca karaṇaṁ puruṣasya guṇamayam eva | tad-udbhavayor bhakti-rūpayoḥ kathaṁ nirguṇatvam ? ucyate, jñāna-śaktiḥ kriyā-śaktir vā na tāvaj jaḍasya traiguṇyasya dharme ghaṭasy eva | na ca cid-rūpasyāpi jīvasya īśvarādhīna-śaktitvenāmukhyatvād devatāviṣṭa-puruṣasyevātaḥ paramātma-caitanyasyeivety āyātam | tathoktaṁ—

dehendriya-prāṇa-mano-dhiyo’mī

yad-aṁśa-viddhāḥ pracaranti karmasu | [bhā.pu. 6.16.24] iti |

tathā ca śrutiḥ—prāṇasya prāṇa uta cakṣuṣaś cakṣur uta śrotrasya śrotraṁ manaso mana iti na ṛte tat kriyate kiṁ ca nāre ity ādikā |

[śrotrasya śrotraṁ manaso mano yad

vāco ha vācaṁ sa u prāṇasya prāṇaḥ |

cakṣuṣaś cakṣur atimucya dhīrāḥ

pretyāsmāl lokād amṛtā bhavanti || KenaU 1.2||]

tad evaṁ sati traiguṇya-kārya-prādhānyena bhavantyau te guṇamayatvenocyete | parameśvara-prādhānyena tu svato guṇātīte eva te | tad uktaṁ devāmṛta-pānādhyāye śrī-śukena—

yad yujyate’su-vasu-karma-mano-vacobhir

dehātmajādiṣu nṛbhis tad asat pṛthaktvāt |

tair eva sad bhavati yat kriyate’pṛthaktvāt

sarvasya tad bhavati mūla-niṣecanaṁ yat || [bhā.pu. 8.9.29] iti |

pṛthaktvāt paramātmetarāśrayatvāt | apṛthaktvāt tad-ekāśrayatvād ity arthaḥ | ato yuktam eva jñāna-kriyātmikāyā hari-bhakter nirguṇatvam | viśeṣatas tasya bhakter guṇa-sambandhena janmābhāvaś cāṅgīkṛta iti na tu brahma-jñānasyeva guṇa-sambandhena janma-bhāva iti | tato’sau bhaktis tasyāpi prīṇanatvādi-guṇair udāhariṣyate | yat tu śrī-kapila-devena bhakter api nirguṇa-saguṇāvasthāḥ kathitās tāḥ punaḥ puruṣāntaḥkaraṇa-guṇā eva tasyām upacaryanta iti sthitam |

tad evam abhipretya jñāna-rūpāyā bhakter nirguṇatvam uktvā kriyā-rūpāyā vyācaṣṭe | tatrāpy astu tāvat śravaṇa-kīrtanādi-rūpāyā bhagavat-sambandhena vāsa-mātra-rūpāyā āha—

**vanaṁ tu sāttviko vāso grāmo rājasa ucyate |**

**tāmasaṁ dyūta-sadanaṁ man-niketaṁ tu nirguṇam ||** [bhā.pu. 11.25.24]

vanaṁ vāsa iti tat-sambandhinī vasana-kriyety artho vānaprasthānām iti jñeyam | evaṁ grāmya iti gṛhasthānām | tāmasam iti durācārāṇām | dyūta-sadanam ity upalakṣaṇam | man-niketam iti mat-sevā-parāṇām iti ca | vanādīnāṁ vāsena saha āyur ghṛtam itivad ekādhikaraṇatvam | vanasya vṛkṣa-ṣaṇḍa-rūpasya rajas-tamaḥ-prādhānyāt | ata eva vivktatva-lakṣaṇa-tadīya-sāttvika-guṇasyāpi tad-yugala-miśratvena gauṇatvam | vāsa-kriyāyās tu sattvopapannatvāt tad-vardhanatvāc ca sāttvikatve mukhyatvam iti tasyā evābhidheyatvam ucitam | ata eva grāmya iti taddhitānta eva paṭhitaḥ | evaṁ dyūta-sadanam ity atra ca vāsa-kriyaiva vivakṣitā | man-niketam ity atrāpi | kintu bhagavat-sambandha-māhātmyena niketasyāpi nirguṇatvaṁ bhavet sparśa-maṇi-nyāyena tādṛśatvaṁ tu tādṛśa-bhakti-cakṣurbhir evopalabdhavyam | diviṣṭhās tatra paśyanti sarvān eva caturbhujān itivat | evam eva ṭīkā ca—bhagavan-niketaṁ tu sākṣāt tad-āvirbhāvān nirguṇaṁ sthānam ity eṣā |

[136]

evaṁ vāsa-mātrasya tādṛśatvam uktvā sarvāsām eva tat-kriyāṇāṁ tādṛśatvam āha—

**sāttvikaḥ kārako’saṅgī rāgāndho rājasaḥ smṛtaḥ |**

**tāmasaḥ smṛti-vibhraṣṭo nirguṇo mad-apāśrayaḥ ||** [bhā.pu. 11.25.26]

atra ca kriyāyām eva tātparyaṁ na tad-āśrite dravye | sāttvika-kārakasya śarīrādikaṁ hi guṇa-traya-pariṇatam eva |

[137]

tad evaṁ kriyā-mātrasya tādṛśatvam uktvā tat-pravṛtti-hetu-bhūtāyāḥ śraddhāyā apy āha—

**sāttviky ādhyātmikī śraddhā**

**karma-śraddhā tu rājasī |**

**tāmasy adharme yā śraddhā**

**mat-sevāyāṁ tu nirguṇā ||** [bhā.pu. 11.25.27]

adharmo’tra para-dharmaḥ | anyat pūrvavat |

|| 11.25 || śrī-bhagavān || 133-137 ||

[138]

ata āha **dharmaṁ bhāgavataṁ śuddhaṁ traividyaṁ ca guṇāśrayam |** [bhā.pu. 6.2.24] śuddhaṁ nirguṇam iti | traividyaṁ veda-traya-pratipādyaṁ guṇāśrayam iti |

ṭīkā ca—veda-śabdenātra karma-kāṇḍam evocyate evaṁ trayī-dharmam [gītā 9.21] ity ādeḥ |

|| 6.2 || śrī-śukaḥ || 138 ||

[139]

ata eva bhakteḥ śrī-bhagavat-svarūpa-śakti-bodhakatvaṁ svayam-prakāśatvam āha—

**yajñāya dharma-pataye vidhi-naipuṇāya**

**yogāya sāṅkhya-śirase prakṛtīśvarāya |**

**nārāyaṇāya haraye nama ity udāraṁ**

**hāsyan mṛgatvam api yaḥ samudājahāra ||** [bhā.pu. 5.14.45]

ya ārṣabheyo bharato maraṇa-samaye tatrāpi mṛga-śarīre tad-vacana-janmātyantāsambhāvāt sva-prakāśatvam eva tasyāḥ kīrtana-lakṣaṇāyā bhakteḥ sidhyati | evaṁ gajendre’pi jñeyam ||

|| 5.14 || śrī-śukaḥ || 139 ||

[140]

parama-sukha-rūpatvaṁ ca dṛśyate | tatra sādhana-daśāyāṁ ato vai kavayo nityam [bhā.pu. 1.2.12] ity ādau karmaṇy asminn anāśvāse [bhā.pu. 1.18.12] ity ādau ca tad-rūpatvābhivyaktir darśitaiva siddha-daśāyāṁ tu sutarāṁ prakaṭībhavati | yathā—

**mat-sevayā pratītaṁ te sālokyādi-catuṣṭayam |**

**necchanti sevayā pūrṇāḥ kuto’nyat kāla-viplutam ||** [bhā.pu. 9.4.67]

atrānyasya kāla-viplutatvam iti sevāyās tad-abhāve nirguṇitvaṁ siddham | akāla-vipluta-sālokyādibhyo’tiśaye kim uteti |

|| 9.4 || śrī-viṣṇur durvāsasam || 140 ||

[141]

śrī-bhagavad-viṣayaka-rati-pradatvam uktam | evaṁ nirjita-ṣaḍ-vargaiḥ kriyate bhaktir īśvare [bhā.pu. 7.7.33] ity ādinā | yat tu—astv evam aṅga bhagavān bhajatāṁ mukundo muktiṁ dadāti karhicit sma na bhakti-yogam [bhā.pu. 5.6.18] ity uktyāpi tad-ratir na prāpyata iti śaṅkyate tat khalv avivekād eva | karhicid iti bhakti-yogākhya-tad-rati-puruṣārthatāyāṁ śaithilye saty evety artha-lābhāt karhicid apy anuktatvāt asākalye tu cic-canau ity amara-koṣāc ca | tathā yady aticiram āvṛttiḥ syāt tadā ratim api dadāti—satyaṁ diśaty arthitam arthito nṝṇām [bhā.pu. 5.19.24] ity āder iti ca karhicit-padena gamyate | bhakti-viṣayaka-bhagavat-prīty-eka-hetutvam apy udāhṛtam | nālaṁ dvijatvaṁ devatvam [bhā.pu. 7.7.43] ity ādi |

tathā cāha—

**manye dhanābhijana-rūpa-tapaḥ-śrutaujas-**

**tejaḥ-prabhāva-bala-pauruṣa-buddhi-yogāḥ |**

**nārādhanāya hi bhavanti parasya puṁso**

**bhaktyā tutoṣa bhagavān gaja-yūtha-pāya ||** [bhā.pu. 7.9.9]

abhijanaḥ sat-kula-janma | buddhir jñāna-yogaḥ | yogo’ṣṭāṅgaḥ ||

|| 7.9 || śrī-prahlādaḥ śrī-nṛsiṁha-devam || 141 ||

[142]

nanu niratiśaya-nityānanda-rūpasya bhagavataḥ kathaṁ tayā sukham utpadyeta niratiśayatva-nityatvayor virodhāt | ucyate—śāstre khalu niratiśayānandatvaṁ nityatvaṁ ca bhagavataḥ śrūyate | bhakter api tathā tat-prīti-hetutvaṁ śrūyate | tata evaṁ gamyate—tasya paramānandaika-rūpasya sva-parānandinī svarūpa-śaktir yā hlādinī nāmnī vartate prakāśa-vastunaḥ sva-para-prakāśana-śaktivat parama-vṛtti-rūpaivaiṣā | tāṁ ca bhagavān sva-vṛnde nikṣipann eva nityaṁ vartate | tat-sambandhena ca svayam atitarāṁ prīṇātīti | ata eva tasya prīti-rūpasyāpi bhakti-prīṇanīyatvam āha—

**yat-prīṇanād barhiṣi deva-tiryaṅ-**

**manuṣya-vīrut-tṛṇam āviriñcāt |**

**prīyeta sadyaḥ sa ha viśva-jīvaḥ**

**prītaḥ svayaṁ prītim agād gayasya ||** [bhā.pu. 5.15.13]

viśva-bījaḥ sarva-jīvana-hetuḥ | devādīnāṁ dvandvaikyam | prītiḥ sukha-rūpo’pi ||

|| 5.15 || śrī-śukaḥ || 142 ||

[143]

ata eva tathābhūtatvenātmārāmasya pūrṇa-kāmasyāpi tasya kṣudra-guṇa-vastv api kalpata iti dṛṣṭānenāha—

**tatropanīta-balayo raver dīpam ivādṛtāḥ**

**ātmārāmaṁ pūrṇa-kāmaṁ nija-lābhena nityadā |**

**prīty-utphulla-mukhāḥ procur harṣa-gadgadayā girā**

**pitaraṁ sarva-suhṛdam avitāram ivārbhakāḥ ||** [bhā.pu. 1.11.4-5]

atra śrī-dvārakāyāṁ raver upahāra-rūpaṁ dīpam ādṛtavanto janā ivety arthaḥ | evaṁ stuty-ādikam api tat-prīṇanatām arhatīty āha prītyeti | pitaram arbhakā iveti dṛṣṭāntaḥ | tasya prītāvasādhāraṇa-guṇa-viśeṣam apy āha sarva-suhṛdam iti | sarva-suhṛttve liṅgam avitāram iti | tathā ātmārāma-pūrṇa-kāmatve’pi tādṛśasya sva-sambandhābhimāni-prīti-mat-putrādiṣu prīti-viśeṣodayo yathā dṛśyate, tathā teṣu taṁ prītimantam ity arthaḥ | evaṁ kalpataru-dṛṣṭānte’pi bhagavato bhakti-viṣayikā kṛpā yathārtham evopapadyate | ye khalu sahaja-tat-prītim evātmani prārthayamānā bhajante tebhyas tad-dāna-yāthārthyasyāvaśyakatvāt | tasmād asty evānanda-rūpasyāpi bhaktāv ānandollāsa iti |

|| 1.11 || śrī-sūtaḥ || 143 ||

[144]

evaṁ bhakti-rūpāyās tac-chakter jīve’bhivyaktau bhagavān eva kāraṇam | tad-indriyādi-pravṛttasu sa ca eveti | tasmiṁs tayā jīvasyopakārābhāsatvam eva | tathāpi bhaktānurajyad ātmatve bhagavataḥ sva-kṛpā-prābalyam eva kāraṇam iti vadan pūrvārtham eva sādhayati—

**kiṁ varṇaye tava vibho yad-udīrito’suḥ**

**saṁspandate tam anu vāṅ-mana-indriyāṇi |**

**spandanti vai tanu-bhṛtām aja-śarvayoś ca**

**svasyāpy athāpi bhajatām asi bhāva-bandhuḥ ||** [bhā.pu. 12.8.40]

he vibho | tava kim ahaṁ varṇaye | tvat-kṛpālutāyāḥ kiyantam aṁśaṁ varṇayeyam ity arthaḥ | yato yena tvayaiva udīritaḥ prerito’suḥ prāṇaḥ saṁspandante pravartate, tam asum anu ca vāg-ādayaḥ spandanti tatra hetur vai anvaya-vyatirekābhyāṁ śrotrasya śrotram [KenaU 1.2] ity-ādi-śrutibhyaś ca tat-prasiddha ity arthaḥ | na kevalaṁ prākṛtānāṁ tanu-bhṛtāṁ kintu aja-śarvayoś ca | ataḥ svasya mamāpi tathaiva | evaṁ saty api na kvacid api kasyāpi svātantryam | tathāpi dāru-yantravat pravartitair api vāg-ādibhir bhajatāṁ puṁsāṁ bhāvena svadattayaiva bhaktyā bandhur asīti |

|| 12.8 || mārkaṇḍeyaḥ śrī-nara-nārāyaṇau || 144 ||

[145]

śrī-bhagavad-anubhava-kartṛtve’nanya-hetutvam āha—

**śṛṇvanti gāyanti gṛṇanty abhīkṣṇaśaḥ**

**smaranti nandanti tavehitaṁ janāḥ |**

**ta eva paśyanty acireṇa tāvakaṁ**

**bhava-pravāhoparamaṁ padāmbujam ||** [bhā.pu. 1.8.36]

spaṣṭam || 1.8 || śrī-kuntī śrī-bhagavantam || 145 ||

[146]

śrī-bhagavat-prāpakatvam āha—

**bhaktyoddhavānapāyinyā sarva-loka-maheśvaram |**

**sarvotpatty-apyayaṁ brahma kāraṇaṁ mopayāti saḥ ||** [bhā.pu. 11.18.45]

ṭīkā ca—maheśvaratve hetuḥ sarvotpatty-apyayaṁ sarvasyotpatty-apyayau yasmāt tam | ata eva tat-kāraṇaṁ māṁ brahma-svarūpaṁ vaikuṇṭha-nivāsinam | yad vā brahmaṇo vedasya kāraṇaṁ mām upayāti sāmīpyena prāpnoti ity eṣā | śrī-gītāsu ca puruṣaḥ sa paraḥ pārtha bhaktyā labhyas tv ananyayā [gītā 8.22] iti |

|| 11.18 || śrī-bhagavān || 146 ||

[147]

tathā manaso’py agocara-phala-dāne śrī-dhruva-caritaṁ pramāṇaṁ parama-bhakti-saṁvalita-sva-loka-dānāt | tad-vaśīkāritvaṁ tūdāhṛtaṁ na sādhayati māṁ yogo [bhā.pu. 11.14.20] ity ādi | tathā tat-padyānte **bhaktyāham ekayā grāhyaḥ śraddhayātmā priyaḥ satām** [bhā.pu. 11.14.21] iti |

atraiva vivecanīyam | yadyapy asya vākyasyaikādaśa-caturdaśādhyāya-prakaraṇe sādhya-sādhana-bhaktyor aviviktatayaiva mahima-nirūpaṇam iti sādhana-paratvaṁ durnirṇeyaṁ, tathāpi phala-bhakti-mahima-dvārāpi sādhana-mahima-paratvam eva yatredṛśam api phalaṁ bhavatīti | vadanti kṛṣṇa śreyāṁsi [bhā.pu. 11.14.1] ity ādi-praśnam ārabhya sādhanasyopakrāntatvāt | yathā yathātmā parimṛjyate’sau mat-puṇya-gāthā-śravaṇābhidhānaiḥ [bhā.pu. 11.14.26] ity ādinā tasyaivopasaṁhṛtatvāc ca | viśeṣas tu tatra bādhyamāno’pi mad-bhakto [bhā.pu. 11.14.18] ity ādikaṁ dharmaḥ satya-dayopetaḥ [bhā.pu. 11.14.22] ity-ādy-anta-tadīyam ukta-prakaraṇaṁ prāya-sādhana-mahima-param eva | tatra bādhyamāno’pi iti padyaṁ sādhya-bhaktau jātāyāṁ bādhyamānatvāyogāt—

dadhati sakṛn manas tvayi ya ātmani nitya-sukhe

na punar upāsate puruṣa-sāra-harāvasathān || [bhā.pu. 10.87.35] ity ukteḥ |

viṣayāviṣṭa-cittānāṁ viṣṇv-āveśaḥ sudūrataḥ |

vāruṇī-dig-gataṁ vastu vrajann aindrīṁ kim āpnuyāt ||

iti viṣṇu-purāṇāc ca tan-mahima-paratvena gamyate | atraiva tad vakṣyate—

kathaṁ vinā roma-harṣaṁ dravatā cetasā vinā |

vinānandāśru-kalayā śudhyed bhaktyā vināśayaḥ || [bhā.pu. 11.14.23] ity anena,

mad-bhakti-yukto bhuvanaṁ punāti [bhā.pu. 11.14.24] iti kaimutya-vākyena ca sādhya-bhakteḥ saṁskāra-hāritvam | tato viṣayā eva bādhyamānā bhavantīti |

atha yathāgniḥ susamṛddhārciḥ [bhā.pu. 11.14.19] iti padyaṁ nāmābhāsādeḥ sarva-pāpa-kṣaya-kāritva-prasiddhes tat-param | atha na sādhayati māṁ yogaḥ [bhā.pu. 11.14.20] ity etat sārdha-padyaṁ yogādīnāṁ sādhana-rūpāṇāṁ pratiyogitvena nirdiṣṭatvāt śraddhā-sahāyatvena vidhānāc ca tat-param | sādhyāyāṁ śraddhollekhaḥ punar-ukta iti | yadyapi phala-bhakti-dvāraiva tad-vaśīkāritvaṁ tasyās tathāpy atra sādhaka-rūpāyā mukhyatvena prātatvāt tatraivodāhṛtam |

kiṁ vā—

astv evam aṅga bhagavān bhajatāṁ mukundo

muktiṁ dadāti karhicit sma na bhakti-yogam [bhā.pu. 5.6.18]

iti nyāyena nāvaśaḥ san premāṇaṁ dadātīti tasyā eva sākṣāt tad-guṇakatvaṁ jñeyam | atha dharmaḥ satya-dayopetaḥ [bhā.pu. 11.14.21] iti padyaṁ ca dharmādi-sādhana-pratiyogitvena nirdeśāt | sādhya-bhakter evānyatrāpi tat-phalatayodāhṛtatvāc ca tat-param | yat tu kathaṁ vinā [bhā.pu. 11.14.23] ity ādikaṁ tac ca sādhana-bhakti-phalasya śodhakatvātiśaya-pratipādanena tat-param iti | tasmāt sādhv eva bādhyamāno’pi [bhā.pu. 11.14.17] ity ādi-padyāni tat-prasaṅge darśitāni |

|| 11.14 || śrī-bhagavān || 147 ||

[148]

tathāstu tasyāḥ sākṣād bhakteḥ para-dharmatvādikam | bhagavad-arpaṇa-siddha-tad-anugatikasya laukika-karmaṇo’pi para-dharmam udāhariṣyate yo yo mayi pare dharmaḥ [bhā.pu. 11.29.21] ity ādau | tathā pāpa-ghnatvādikaṁ tasyāḥ śravaṇādināpi bhavatīty uktaṁ śruto’nupaṭhito dhyātaḥ [bhā.pu. 11.2.3] ity ādau | pādme māgha-māhātmye deva-dūta-vākyaṁ ca—

prāhāsmān yamunā-bhrātā sādaraṁ hi punaḥ punaḥ |

bhavadbhir vaiṣṇavas tyājyo viṣṇuṁ ced bhajate naraḥ ||

vaiṣṇavo yad-gṛhe bhuṅkte yeṣāṁ vaiṣṇava-saṅgatiḥ |

te’pi vaḥ parihāryāḥ syus tat-saṅga-hata-kilbiṣāḥ || iti |

bṛhan-nāradīye yajñamāly-upākhyānānte—

hari-bhakti-parāṇāṁ tu saṅgināṁ saṅga-mātrataḥ |

mucyate sarva-pāpebhyo mahā-pātakavān api || [nā.pa. 1.36.61] iti |

tataḥ sutarām evedam ādideśa—

**jihvā na vakti bhagavad-guṇa-nāmadheyaṁ**

**cetaś ca na smarati tac-caraṇāravindam |**

**kṛṣṇāya no namati yac-chira ekadāpi**

**tān ānayadhvam asato’kṛta-viṣṇu-kṛtyān ||** [bhā.pu. 6.3.29]

āstāṁ tāvat tān ānayadhvam [bhā.pu. 6.3.28] ity ādikenaitat pūrva-dvitīya-padyenoktānāṁ mukunda-pādāravinda-vimukhānām ānayana-vārtā | tathā te deva-siddhaḥ [bhā.pu. 6.3.27] ity ādikena tat-pūrva-tṛtīya-padyenoktānāṁ deva-siddha-parigīta-pavitra-gāthānāṁ sādhūnāṁ samadṛśāṁ bhagavat-parāṇāṁ nikaṭa-gamana-niṣedha-vārtāpi | yad yasya jihvāpi śrī-bhagavato guṇaṁ ca nāmadheyaṁ caikadā janma-madhye yadā kadācid api na vakti | jihvāyā abhāve cetaś ca tac-caraṇāravindam ekadāpi na smarati | cetaso vikṣiptatve śiraś ca kṛṣṇāya kṛṣṇaṁ lakṣīkṛtya na namatīti |

śaṭhenāpi namaskāraṁ kurvataḥ śārṅgadhanvine |

śata-janmārjitaṁ pāpaṁ tat-kṣaṇād eva naśyati ||

iti skāndokta-mahimānaṁ namaskāraṁ na karoti tān ānayadhvam | tatra hetur asataḥ | asattve hetur akṛta-viṣṇu-kṛtyān | yathā skānde revā-khaṇḍe śrī-brahmoktau—

sa kartā sarva-dharmāṇāṁ bhakto yas tava keśava |

sa kartā sarva-pāpānāṁ yo na bhaktas tavācyuta ||

pāpaṁ bhavati dharmo’pi tavābhaktaiḥ kṛto hare |

niḥśeṣa-dharma-kartā vāpy abhakto narake hare |

sadā tiṣṭhati bhaktas te brahmahāpi vimucyate ||

pādme (?) ca—

man-nimittaṁ kṛtaṁ pāpam api kṣemāya kalpate |

mām anādṛtya dharmo’pi pāpaṁ syān mat-prabhāvataḥ ||

yuktaṁ caitat | śravaṇaṁ kīrtanaṁ cāsya [bhā.pu. 7.11.10] ity ādinā | mukha-bāhūru-pādebhyaḥ [bhā.pu. 11.5.2] ity ādinā | sarva-vidhi-niṣedhāḥ syuḥ ity ādinā ca parama-nityatvādi-pratipādanāt | eṣāṁ kīrtanādīnāṁ trayāṇām api sukarāṇām abhāve pareṣāṁ sutarām evābhāvo bhaved iti sāmānyenaiva viṣṇu-kṛtya-rahitatvam uktam | jihvādīnāṁ karaṇa-bhūtānām api kartṛtvena nirdeśaḥ puruṣān icchayāpi yathā-kathañcit kīrtanādikam ādatte | caraṇāravindam iti viśeṣāṅga-nirdeśaḥ śrī-yamasya bhakti-khyāpaka eva, na tu tan-mātra-smaraṇa-niyāmakaḥ | atrābhaktānām ānayanena bhaktānām anānayanam eva vidhīyate | ānayanasyotsarga-siddhatvāt vaivasvataṁ saṁyamanaṁ prajānām iti śruteḥ |

sakṛn manaḥ kṛṣṇa-padāravindayor

niveśitaṁ tad-guṇa-rāgi yair iha |

na te yamaṁ pāśa-bhṛtaś ca tad-bhaṭān

svapne’pi paśyanti hi cīrṇa-niṣkṛtāḥ || [bhā.pu. 6.1.19]

ity atra tad-guṇa-rāgīti viśeṣaṇaṁ tu teṣāṁ tad-dṛṣṭi-patha-gamana-sāmarthyasyāpi ghātakaṁ tādṛśa-tat-smaraṇasya prabhāva-viśeṣam eva bodhayatīti jñeyam | yathaiva nārasiṁhe—

aham amara-gaṇārcitena dhātrā

yama iti loka-hitāhite niyuktaḥ |

hari-guru-vimukhān praśāsmi martyān

hari-caraṇa-praṇatān namaskaromi || [nṛ.pu. 9.2] iti |

tathaivāmṛta-sāroddhāre skānda-vacanam—

na brahmā na śivāgnīndrā nāhaṁ nānye divaukasaḥ |

śaktās tu nigrahaṁ kartuṁ vaiṣṇavānāṁ mahātmanām || iti ||

|| 6.3 || śrī-yamas tad-dūtān || 148 ||

[149]

tathā sakṛd-bhajanenaiva sarvam apy āyuḥ saphalam ity udāhṛtam eva śrī-śaunaka-vākyena āyur harati vai puṁsām udyann astaṁ ca yann asau [bhā.pu. 2.3.17] ity ādi-granthena | evaṁ bhakty-ābhāsenāpy ajāmilādeḥ pāpaghnatvaṁ ca dṛśyate | tathā sarva-karmādi-vidhvaṁsa-pūrvaka-parama-gati-prāptāv api svalāyāsenaiva bhakteḥ kāraṇatvaṁ ca śrūyate | laghu-bhāgavate—

vartamānaṁ ca yat pāpaṁ yad bhūtaṁ yad bhaviṣyati |

tat sarvaṁ nirdahaty āśu govindānala[[6]](#footnote-7)-kīrtanāt || iti |

tathaiva ca tatra yathā-kathañcit tad-bhakti-sambandhasya kāraṇatvaṁ dṛśyate | brahma-vaivarte—

sa samārādhito devo muktikṛt syād yathā tathā |

anicchayāpi huta-bhuk saṁspṛṣṭo[[7]](#footnote-8) dahati dvija || iti |

skānde umā-maheśvara-saṁvāde—

dīkṣā-mātreṇa kṛṣṇasya narā mokṣaṁ labhanti vai |

kiṁ punar ye sadā bhaktyā pūjayanty acyutaṁ narāḥ || iti |

bṛhan-nāradīye—

akāmād api ye viṣṇoḥ sakṛt pūjāṁ prakurvate |

na teṣāṁ bhava-bandhas tu kadācid api jāyate || [nā.pa. 36.58] iti |

pādme deva-dyuti-stutau—

sakṛd uccārayed yas tu nārāyaṇam atandritaḥ |

śuddhāntaḥkaraṇo bhūtvā nirvāṇam adhigacchati || iti |

tathānyatra—

samparkād yadi vā mohād yas tu pūjayate harim |

sarva-pāpa-vinirmuktaḥ prayāti paramaṁ padam ||

itihāsa-samuccaye śrī-nārada-puṇḍarīka-saṁvāde—

ye nṛśaṁsā durācārāḥ pāpācāra-ratāḥ sadā |

te’pi yānti paraṁ dhāma nārāyaṇa-padāśrayāḥ ||

lipyante na ca pāpena vaiṣṇavā vīta-kalmaṣāḥ |

punanti sakalān lokān sahasrāṁśur ivoditaḥ ||

janmāntara-sahasreṣu yasya syān matir īdṛśī |

dāso’haṁ vāsudevasya sarvān lokān samuddharet ||

sa yāti viṣṇu-sālokyaṁ puruṣo nātra saṁśayaḥ |

kiṁ punas tad-gata-prāṇāḥ puruṣāḥ saṁyatendriyāḥ ||

ata eva—

sakṛd eva prapanno yas tavāsmīti ca yācate |

abhayaṁ sarvadā tasmai dadāmy etad vrataṁ hareḥ ||

iti ca garuḍa-purāṇe | tathā cāha—

**āpannaḥ saṁsṛtiṁ ghorāṁ yan‑nāma vivaśo gṛṇan |**

**tataḥ sadyo vimucyeta yad bibheti svayaṁ bhayam ||** [bhā.pu. 1.1.14] iti |

spaṣṭam || 1.1 || śrī-śaunakaḥ || 149 ||

[150]

tathā—

**na hi bhagavann aghaṭitam idaṁ**

**tvad-darśanān nṛṇām akhila-pāpa-kṣayaḥ |**

**yan-nāma sakṛc chravaṇāt**

**pukkaśo’pi vimucyate saṁsārāt ||** [bhā.pu. 6.16.44]

spaṣṭam || 6.16 || citraketuḥ śrī-saṅkarṣaṇam || 150 ||

[151]

ata evoktaṁ śrī-viṣṇu-dharmottare—

jīvitaṁ viṣṇu-bhaktasya varaṁ pañca dināni vai |

na tu kalpa-sahasrāṇi bhakti-hīnasya keśave || iti |

atra yat tṛtīye garbha-sthasya jīvasya stutiḥ śrūyate, tasyaiva saṁsāro’pi varṇyate | tatrocyate jāty-ekatvenaika-varṇanam iti | vastutas tu kaścid eva jīvo bhāgyavān bhagavantaṁ stauti | sa ca nistaraty api | na tu sarvasyāpi bhagavaj-jñānaṁ bhavati | tathā ca nairuktāḥ[[8]](#footnote-9) paṭhanti navame sarvāṅga-sampūrṇo bhavati [ni. 13.19] iti paṭhitvā, amṛtaś cāhaṁ punar jāto jātaś cāhaṁ punar mṛtaḥ ity-ādi tad-bhāvanā-pāṭhāntaraṁ—

avāṅ-mukhaḥ pīḍyamāno jantubhiś ca samanvitaḥ |

sāṅkhya-yogaṁ samabhyaset puruṣaṁ vā pañcaviṁśakam ||

tataś ca daśame māsi prajāyate ity ādi |

atra puruṣaṁ veti vā-śabdāt kasyacid eva bhagavaj-jñānam iti gamyate | sarvāsv apy avasthāsu bhakteḥ samarthatvaṁ varṇitam catuḥślokī-VYyām |

bhede’py ekavad-varṇanam anyatrāpi dṛśyate | tṛtīye yathā pāda-kalpa-sṛṣṭi-kathane’pi śrī-sanakādīnāṁ sṛṣṭiḥ kathyata iti | ṭīkāyāṁ ca—brahma-kṛta-sṛṣṭi-mātra-kathana-sāmyenaikīkṛtyoktir iyam iti yojitaṁ, śrī-varāhāvatāravac ca | tatra prathama-manvantarasyādau pṛthivī-majjane brahma-nāsikāto’vatīrṇaḥ śrī-varāhas tām uddharan hiraṇyākṣeṇa saṁgrāmaṁ kṛtavān iti varṇyate | hiraṇyākṣaś ca ṣaṣṭha-manvantarāvasāna-jāta-prācetasa-dakṣa-kanyāyā diter jātaḥ | tasmāt tathā-varṇanaṁ tad-avatāra-mātratva-pṛthivī-majjana-mātratvaikya-vivakṣayaiva ghaṭate, tadvad atrāpīti | kaścid evānyo jīvaḥ stauty anyaḥ saṁsaratīty eva mantavyam |

atra pūrvavat parama-gati-prāptau bhakteḥ paramparākāraṇatvaṁ ca dṛśyate | bṛhan-nāradīye dhvajāropaṇa-māhātmye—

yatīnāṁ viṣṇu-bhaktānāṁ paricaryā-parāyaṇaiḥ |

īkṣitā api gacchanti pāpino'pi parāṁ gatim || [nā.pu. 1.20.73]

śrī-viṣṇu-dharme—

kulānāṁ śatam āgāmi samatītaṁ tathā śatam |

kārayan bhagavad-dhāma nayaty acyuta-lokatām ||

ye bhaviṣyanti ye’tītā ākalpāt puruṣāḥ kule |

tāṁs tārayati saṁsthāpya devasya pratimāṁ hareḥ || iti |

dūtān prati yamājñā ceyam—

yenārcā bhagavad-bhaktyā vāsudevasya kāritā |

navāyutaṁ tat-kulajaṁ bhavatāṁ śāsanātigam || iti |

yathāha—

**triḥ-saptabhiḥ pitā pūtaḥ pitṛbhiḥ saha te’nagha |**

**yat sādho’sya kule jāto bhavān vai kula-pāvanaḥ ||** [bhā.pu. 7.10.18]

triḥ-saptabhiḥ prācīna-kalpāgata-tadīya-pūrva-janma-sambandhibhiḥ pitṛbhiḥ saha asmin janmani hiraṇyakaśipu-marīci-brahmāṇa eva tat-pitara iti ||

|| 7.10 || śrī-nṛsiṁhaḥ prahlādam || 151 ||

[152]

tathā bhakty-ābhāsasyāpi sarva-pāpa-kṣaya-pūrvaka-śrī-viṣṇu-pada-prāpakatvaṁ yathā bṛhan-nāradīye kokila-māninor madironmattayor dhṛta-cīra-khaṇḍa-daṇḍayor jīrṇa-bhagavan-mandire nṛtyator dhvajāropaṇa-phala-prāptyā tādṛśatvaṁ jātam | tathā vyāghatasya pakṣiṇaḥ kukkura-mukha-gatasya tat-palāyana-vṛttyā bhagavan-mandira-parikramaṇa-phala-prāptyā tādṛśatva-prāptir iti | kvacit tatra mahā-bhakti-prāptiś ca | yathā bṛhan-nāradīya-purāṇa śrī-prahlādasya | tasya prāg-janmani veśyayā saha vivādena śrī-nṛsiṁha-caturdaśyāṁ daivād upavāsaḥ sampanno jāgaraṇaṁ ceti | tathā cāha—

**yasyāvatāra-guṇa-karma-viḍambanāni**

**nāmāni ye’su-vigame vivaśā gṛṇanti |**

**te’naika-janma-śamalaṁ sahasaiva hitvā**

**saṁyānty apāvṛtāmṛtaṁ tam ajaṁ prapadye ||** [bhā.pu. 3.9.15]

asuvagame’pīti tadānīntana-nāma-mātratvam aśuddha-varṇatvaṁ ca vyañjitam | vivaśā iti tad-icchāṁ vināpi kenacit kāraṇāntareṇāpīty arthaḥ | vaśakāntau ity amaraḥ | tādṛśa-śaktitve hetum āhāvatāreti | avatārādi-sadṛśāni tat tulya-śaktīnīty arthaḥ | karma-viḍambanāni tad-viṣaya-prayuktāni giridharety ādīni tāny api | kim uta sākṣāt tan-nāmāni kṛṣṇa-govindety-ādīnīty arthaḥ |

|| 3.9 || brahmā śrī-garbhodaka-śāyinam || 152 ||

[153]

astu tāvat śuddha-bhakty-ābhāsasya vārtā | aparādhatvena dṛśyamāno’py asau mahā-prabhāvo dṛśyate | yathā viṣṇu-dharme bhagavan-mantreṇa kṛta-nija-rakṣaṁ vipraṁ prati rākṣasa-vākyaṁ—

tvām attum āgataḥ kṣiptau rakṣayā kṛtayā tvayā |

tat-saṁsparśāc ca me brahman sādhv etan manasi sthitam ||

kā sā rakṣā na tāṁ vedmi vedmi nāsyāḥ parāyaṇam |

kintv asyāḥ saṅgamāsādya nirvedaṁ prāpitaḥ param || iti |

yathā vā viṣṇu-dharmādy-udāhṛtāyāḥ śrī-bhagavad-gṛha-dīpa-tailaṁ pibantyāḥ kasyāścin mūṣikāyā daivato mukhoddhṛta-vartau dīpe samujjvalite sati mukha-dāhena maraṇāt rājītvaṁ prāpya dīpa-dānādi-lakṣaṇa-bhakti-niṣṭhā-prāptir ante parama-pada-prāptiś ca | yathā brahmāṇḍa-purāṇe janmāṣṭamī-māhātmye kṛta-janmāṣṭamīkāyā dāsyā duḥsaṅgenāpi kasyacit tat-phala-prāptiḥ | tathā ca bṛhan-nāradīye tādṛśa-duṣṭakāryārtham api bhagavan-mandiraṁ mārjayitvā kaścid uttamāṁ gatim avāpa | na tv īdṛśatvaṁ brahma-jñānasyāpi |

yathoktaṁ brahma-vaivarte—

dṛṣṭaḥ paśyed aharahaḥ saṁśritaḥ pratisaṁśrayet |

arcitaś cārcayen nityaṁ sa devo dvija-puṅgava || iti |

yathā ca śrī-viṣṇu-dharme śrī-nārada-vākyam—

tulasī-dala-mātreṇa jalasya culukena ca |

vikrīṇīte svam ātmānaṁ bhaktebhyo bhakta-vatsalaḥ || iti |

tad īdṛśaṁ māhātmya-vṛndaṁ na praśaṁsā-mātram ajāmilādau prasiddhatvāt | darśitāś ca nyāyāḥ śrī-bhagavan-nāma-kaumudy-ādau |

tathaiva nāmny arthavāda-kalpanāyāṁ doṣo’pi śrūyate tathārtha-vādo hari-nāmni [ha.bha.vi. 11.284] iti nāmāparādha-gaṇane |

artha-vādaṁ harer nāmni

sambhāvayati yo naraḥ |

sa pāpiṣṭho manuṣyāṇāṁ

niraye patati sphuṭam || iti kātyāyana-saṁhitāyām |

man-nāma-kīrtana-phalaṁ vividhaṁ niśamya

na śraddadhāti manute yad utārtha-vādam |

yo mānuṣas tam iha duḥkha-caye kṣipāmi

saṁsāra-ghora-vividhārti-nipīḍitāṅgam ||

iti brahma-saṁhitāyāṁ bodhāyanaṁ prati śrī-parameśvaroktau | tato’ntarbhūta-nāmānusandhāneṣv anyeṣu tad-bhajaneṣu ca sutarām evārtha-vāde doṣo’vagamyate tad evaṁ yathārtha eva tan-māhātmye saty api yatra samprati tad-bhajane phalodayo na dṛśyate| kutracic chāstre ca purātanānām apy anyathā śrūyate tatra nāmārtha-vāda-kalpanā vaiṣṇavānādarādayo durantā aparādhā eva pratibandha-kāraṇaṁ vaktavyam | ata evoktaṁ śrī-śaunakena—

tad aśma-sāraṁ hṛdayaṁ batedaṁ

yad gṛhyamāṇair hari-nāma-dheyaiḥ |

na vikriyetātha yadā vikāro

netre jalaṁ gātra-ruheṣu harṣaḥ || [bhā.pu. 2.3.24] iti |

yathā prāyeṇādhunikānām—

brahmaṇyasya vadānyasya tava dāsasya keśava |

smṛtir nādyāpi vidhvastā bhavat-sandarśanārthinaḥ || [bhā.pu. 10.64.25]

tad-ukta-rītyādhyavasita-bhakter api nṛgasya jihvā na vakti [bhā.pu. 6.3.29] ity ādi-yama-vākya-viruddhaṁ yama-loka-gamanaṁ prāptavato vinā cārthavāda-kalpanāmayaṁ bhāvaṁ śruta-śāstrasyāpi tasya satyāṁ tādṛśa-māhātmyāyāṁ bhaktau śrīmad-ambarīṣādivat sevāgrahaṁ parityajya dāna-karmāgraho na syāt | tādṛśāparādhe bhakti-stambhaś ca śrūyate | yathā pādme nāmāparādha-bhañjana-stotre—

nāmaikaṁ yasya vāci smaraṇa-patha-gataṁ śrotra-mūlaṁ gataṁ vā

śuddhaṁ vāśuddha-varṇaṁ vyavahita-rahitaṁ tārayaty eva satyam |  
tac ced deha-draviṇa-janatā-lobha-pāṣaṇḍa-madhye

nikṣiptaṁ syān na phala-janakaṁ śīghram evātra vipra ||

dehādi-lobhārthaṁ ye pāṣaṇḍā gurv-avajñādi-daśāparādha-yuktās tan-madhya ity arthaḥ | skānde prahlāda-saṁhitāyāṁ dvārakā-māhātmye—

pūjito bhagavān viṣṇur janmāntara-śatair api |

prasīdati na viśvātmā haris tasya pūjāṁ dvādaśa-varṣikīm ||

dṛṣṭvā bhāgavataṁ vipraṁ namaskāreṇa nārcayet |

dehinas tasya pāpasya na ca vai kṣamate hariḥ || iti |

evaṁ bahūny evāparādhāntarāṇy api dṛśyate |

evam eva śrī-viṣṇu-purāṇe śata-dhanur nāmno rājño bhagavad-ārādhana-tatparasyāpi veda-vaiṣṇava-nindakālpa-sambhāṣayaiva kukkurādi-yoni-prāptir uktā | ataḥ śuśrūṣoḥ śraddadhānasya [bhā.pu. 1.2.16] ity ādau āvṛttir asakṛd-upadeśāt [ve.sū. 4.1.1] ity ādau ca puruṣāṇāṁ prāyaḥ sāparādhatvābhi-prāyeṇaivāvṛti-vidhānam | sāparādhānām āvṛtty-apekṣā coktā pādme nāmāparādha-bhañjana-stotre nāmopalakṣya—

nāmāparādha-yuktānāṁ nāmāny eva haranty agham |  
aviśrānti-prayuktāni tāny evārtha-karāṇi ca || iti |

etad-apekṣayaiva trailokya-sammohana-tantrādāv aṣṭādaśākṣarāder āvṛtti-vidhānam | yathā—

idānīṁ śṛṇu devi tvaṁ kevalasya manor vidhim |

daśa-kṛtvo japen mantram āpat-kalpena mucyate ||

sahasra-japtena yathā mucyate mahatainasā |

ayutasya japenaiva mahā-pātaka-nāśanam || ity ādi |

tathā brahma-vaivarte nāmopalakṣya—

hanan brāhmaṇam atyantaṁ kāmato vā surāṁ piban |

kṛṣṇa kṛṣṇety ahorātraṁ saṅkīrtya śucitām iyāt || ity ādi |

atrāparādhālambanatvenaiva vartamānānāṁ pāpa-vāsanānāṁ sahaivāparādhena nāśa iti tātparyam | etādṛśa-pratibandhopekṣayaivoktaṁ viṣṇu-dharme—

rāgādi-dūṣitaṁ cittaṁ nāspadaṁ madhusūdane |

badhnāti na ratiṁ haṁsaḥ kadācit kardamāmbuni ||

na yogyā keśavaṁ stotuṁ vāg duṣṭā cānṛtādinā |

tamaso nāśanāyālaṁ nendor lekhā ghanāvṛtā || iti |

siddhānām āvṛttis tu pratipadam eva sukha-viśeṣodayārthā | asiddhānām āvṛtti-niyamaḥ phala-paryāpit-paryantaḥ | tad-antarāye’parādhāvasthiti-vitarkāt | yataḥ kauṭilyam aśraddhā bhagavan-niṣṭhā-cyāvakas tv antarābhiniveśo bhakti-śaithilyaṁ sva-bhakty-ādi-kṛta-mānitvam ity evam ādīni mahat-saṅgādi-lakṣāṇa-bhaktyāpi nivartayituṁ duṣkarāṇi cet tarhi tasyāparādhasyaiva kāryāṇi | tāny eva ca prācīnasya tasya liṅgāni | ata eva kuṭilātmanām uttamam api nānopacārādikaṁ nāṅgīkaroti bhagavān yathā dūtya-gato duryodhanasya | ādhunikānāṁ ca śruta-śāstrāṇām aparādha-doṣena bhagavati śrī-gurau tad-bhaktādiṣu cāntarānādarādāv api sati bahis tad-arcanādy-ārambhaḥ kauṭilyam | ata evākuṭila-mūḍhānāṁ bhajanābhāsādināpi kṛtārthatvam uktam | kuṭilānāṁ tu bhakty-anuvṛttir api na sambhavatīti | skānde śrī-parāśara-vākye dṛśyate—

apuṇyavatāṁ loke mūḍhānāṁ kuṭilātmanām |

bhaktir bhavati govinde kīrtanaṁ smaraṇaṁ tathā || iti |

tad apekṣayaivoktaṁ viṣṇu-dharme—

satyaṁ śatena vighnānāṁ sahasreṇa tathā tapaḥ |

vighnāyutena govinde nṝṇāṁ bhaktir nivāryate || iti |

ata evāha—

**taṁ sukhārādhyam ṛjubhir ananya-śaraṇair nṛbhiḥ |**

**kṛtajñaḥ ko na seveta durārādhyam asādhubhiḥ ||** [bhā.pu. 3.19.36]

spaṣṭam || 3.11 | śrī-sūtaḥ || 153 ||

[154]

yathaiva bhagavad-bhaktā apy akuṭilātmano’jñānanugṛhṇanti na tu kuṭilātmano vijñān iti dṛśyate | yathā—

**dūre hari-kathāḥ kecid dūre cācyuta-kīrtanāḥ**

**striyaḥ śūdrādayaś caiva te’nukampyā bhavādṛśām |**

**vipro rājanya-vaiśyau vā hareḥ prāptāḥ padāntikam**

**śrautena janmanāthāpi muhyanty āmnāya-vādinaḥ ||** [bhā.pu. 11.5.5]

ṭīkā ca—tatra ye’jñās te bhavad-vidhānām anugrāhyā ity āha dūra iti | jñāna-lava-durvidagdhās tv acikitsyatvād upekṣyā ity āśayenāha vipra iti | ity eṣā |

|| 11.5 || camaso nimim || 154 ||

[155]

||

||

athāśraddhā dṛṣṭe śrute’pi tan-mahimādau viparīta-bhāvanādinā viśvāsābhāvaḥ | yathā |dviśvarūpa-darśanādāv api | ata eva yathā—āpannaḥ saṁsṛtiṁ ghorāṁ yan‑nāma vivaśo ||

gṛṇan [bhā.pu. 1.1.14] ity-ādi-śaunakasya, dantā gajānāṁ kuliśāgra-niṣṭhurāḥ [vi.pu. 1.17.44] iti śrī-prahlādasyānubhava-siddhaṁ, na tathā sarveṣām | īdṛśam ānuṣaṅgikaṁ phalaṁ tu śuddha-bhaktair bhagavan-mahima-khyāpanecchā yadi syāt, tadaiveṣyate, na tu sva-rakṣaṇāya sva-mahima-darśanāya vā | yathaivoktaṁ—

dantā gajānāṁ kuliśāgra-niṣṭhurāḥ

śīrṇā yad ete na balaṁ mamaitat |

mahā-vipat-pāta-vināśano’yaṁ

janārdanānusmaraṇānubhāvaḥ || [vi.pu. 1.17.44]

śrī-parīkṣit-prabhṛtibhis tu tad api neṣṭaṁ, yathā—

**dvijopasṛṣṭaḥ kuhakas takṣako vā**

**daśatv alaṁ gāyata viṣṇu-gāthāḥ ||** [bhā.pu. 1.19.15]

|| spaṣṭam | 1.19 || rājā || 155 ||

[156]

ata evādhunikeṣu mahānubhāva-lakṣaṇavatsu tad-adarśane’pi nāviśvāsaḥ kartavyaḥ | kutracid bhagavad-upāsanā-viśeṣeṇaiva tādṛśam ānuṣaṅgikaṁ phalam udayate | yathā—

**yadaika-pādena sa pārthivārbhakas**

**tasthau tad-aṅguṣṭha-nipīḍitā mahī |**

**nanāma tatrārdham ibhendra-dhiṣṭhitā**

**tarīva savyetarataḥ pade pade ||** [bhā.pu. 4.8.79]

atra sarvātmakatayaiva viṣṇu-samādhinā tādṛk phalam uditam | etādṛśy upāsanā cāsya bhāvi-jyotir-maṇḍalātmaka-viśva-cālana-padopayogitayoditeti jñeyam ||

|| 4.9 || śrī-maitreyaḥ || 156 ||

[157]

atha bhagavan-niṣṭhā-cyāvaka-vastv-antarābhiniveśo yathā—

**evam aghaṭamāna-manorathākula-hṛdayo mṛga-dārakābhāsena svārabdha-karmaṇā yogārambhaṇato vibhraṁśitaḥ sa yoga-tāpaso bhagavad-ārādhana-lakṣaṇāc ca |** [bhā.pu. 5.8.26] iti |

sa śrī-bharataḥ | atraivaṁ cintyaṁ bhagavad-bhakty-antarāyakaṁ sāmānyam ārabdha-karma na bhavitum arhati durbalatvāt | tataḥ ^rācīnāparādhātmakam eva tal labhyata indradyumnādīnām iveti ||

|| 5.8 || śrī-śukaḥ || 157 ||

[158]

kecit tu sādhāraṇasyaiva prārabdhasya tādṛśeṣu bhakteṣu prābalyaṁ tad-utkaṇṭhā-vardhanārthaṁ svayaṁ bhagavataiva kriyata iti manyante | sā ca varṇitā mṛga-dehaṁ prāptasya tasya | tathaiva śrī-nāradasya pūrva-janmani jāta-rater api kaṣāya-rakṣaṇam āha—

**hantāsmin janmani bhavān mā māṁ draṣṭum ihārhati |**

**avipakva-kaṣāyāṇāṁ durdarśo’haṁ kuyoginām ||** [bhā.pu. 1.6.22]

spaṣṭam || 1.6 || śrī-bhagavān || 158 ||

[160]

tad evam aparādha-hetuka-tad-abhiniveśodāharaṇaṁ gajendrādīnāṁ viṣayāvasthāyāṁ kāryam | atha bhakti-śaithilyaṁ yenādhyātmikādi-sukha-duḥkha-niṣṭhaivollasati | bhakti-tat-parāṇāṁ tu tatrānādaro bhavati | yathā sahasra-nāma-stotre—

na vāsudeva-bhaktānām aśubhaṁ vidyate kvacit |

janma-mṛtyu-jarā-vyādhi-bhayaṁ cāpy upajāyate || iti |

yā tu sat-sādhakasya manuṣya-deha-rirakṣiṣā jāyate sāpy upāsanā-vṛddhi-lobhena na tu deha-mātra-rirakṣiṣayeti | na tayā ca bhakti-tātparya-hāniḥ | tad evaṁ viveka-sāmarthya-yuktasyāpi bhakti-tātparya-vyatireka-gamyaṁ tac-chaithilyaṁ madhye madhye rucyamānayā bhaktyā yad dūrīkriyate tad-aparādhālambaname eveti gamyate | ata evāparādhānumānāpravṛtter mūḍhe cāsamarthe cālpena siddhiḥ samartheva | tatra dīna-dayāloḥ śrī-bhagavataḥ kṛpā cādhikā pravartate |

kiṁ ca viveka-sāmarthya-yukte smapraty api yo’parādhāpāto bhavati so’tyanta-daurātmyād eva tad-viparīte tu nātidaurātmyād iti viduṣaḥ samarthasya śatadhanupo’ntarāyo’nanta-ravi-hita-bhagavad-upāsanasyāpi yukta eva | mūḍhānāṁ tu mūṣikādīnām aparādhe’pi siddhis tathaiva yuktā | daurātmyābhāvena bhajana-svarūpa-prabhāvasyāparādham atikramyodayāt |

atha bhaktyādi-kṛtābhimānatvaṁ cāparādha-kṛtam eva vaiṣṇavāvamānādi-laksaṇāparādhāntara-janakatvāt | yathā dakṣasya prāktana-śrī-śivāparādhena prācetasatvāvasthāyāṁ śrī-nāradāparādha-janmāpi dṛśyate | tad evaṁ yaḥ sakṛd bhajanādinaiva phalodaya uktas tad yathāvad eva, yadi prācīno’rvācīno vāparādho na syāt | maraṇe tu sarvathā sakṛd eva yathā-kathañcid api bhajanam apekṣate, tatra hi tasyaiva sakṛd api bhagavan-nāma-grahaṇādikaṁ jāyate, yasya pūrvatra vātra vā janmani siddhena bhagavad-ārādhanādinā tadānīṁ svīya-prabhāvaṁ prakaṭayatānantaram eva bhagavat-sākṣātkāro gamyate |

yaṁ yaṁ vāpi smaran bhāvaṁ

tyajanty ante kalevaram |

taṁ tam evaiti kaunteya

sadā tad-bhāva-bhāvitaḥ || [gītā 8.6] iti śrī-gītopaniṣadbhyaḥ |

tato’parādhābhāvā tat-kṣayārthaṁ na tatrāvṛtty-apekṣayā | yathājāmilasya na tathā kṛta-tan-nāma-śravaṇādīnām api yama-dūtānām | yathāha—

**athāpi me durbhagasya vibudhottama-darśane |**

**bhavitavyaṁ maṅgalena yenātmā me prasīdati ||** [bhā.pu. 6.2.32]

pūrveṇa maṅgalena mahatā puṇyeneti ṭīkā ca |

[160]

vyatirekeṇāha—

**anyathā mriyamāṇasya nāśucer vṛṣalī-pateḥ |**

**vaikuṇṭha-nāma-grahaṇaṁ jihvā vaktum ihārhati ||** [bhā.pu. 6.2.33]

spaṣṭam || 6.2 || śrīmān ajāmilaḥ || 159-160 ||

[161]

yat tu śrī-bharatasya mṛga-śarīraṁ tyajato nāmāni gṛhītvāpi śarīrāntara-prāptis tatrāpi sākṣād-bhāva-prāptir eva tādṛśānāṁ hṛdi sadāvirbhāvāt | evam ajāmilasya pūrva-śarīra-sthitāv api jñeyam | tato maraṇa-samaye sakṛd-bhajanasyānantaram eva kṛtārthatva-prāpaṇe vyabhicāro na syāt | ata evāha—

**etāvān sāṅkhya-yogābhyāṁ sva-dharma-pariniṣṭhayā |**

**bhagavaty acalo bhāvo yad bhāgavata-saṅgataḥ ||** [bhā.pu. 2.3.11]

ṭīkā ca—etāvān eva janmano lābhaḥ phalam | tam āha nārāyaṇa-smṛtir iti | sāṅkhyādibhiḥ sādhya iti teṣāṁ svātantryeṇa lābhatvaṁ vārayati | ante ca smṛtiḥ paro lābho na tan-mahimā vaktuṁ śakyate ity eṣā |

nāma-kaumudī-kāraiś cāntima-pratyayo’bhyarhita ity uktam ||

|| 2.1 || śrī-śukaḥ || 161 ||

[162]

ata evājāmilasyānyadāpi putropacāritaṁ nārāyaṇa-nāma gṛhṇataḥ—

prayāṇe cāprayāṇe ca yan nāma smaratāṁ nṝṇām |

sadyo naśyati pāpaugho namas tasmai cid-ātmane ||

iti pādma-deva-dyuti-stotrānusāreṇa jarā-maraṇa-daśāyām api sakala-kaśmala-nirasanāni tava guṇa-kṛta-nāma-dheyāni [bhā.pu. 5.3.14] iti pañcamokta-sthitāpi-śabdena ca prathama-nāma-grahaṇād eva kṣīṇa-sarva-pāpasyāpi maraṇe yan-nāma-grahaṇaṁ tat-praśaṁsaiva śrūyate | tatrāpy āvṛttyā—

**athainaṁ māpanayata kṛtāśeṣāgha-niṣkṛtam |**

**yad asau bhagavan-nāma mriyamāṇaḥ samagrahīt ||** [bhā.pu. 6.2.13]

ity ādi | aśeṣa-śabdo’tra vāsanā-paryantaḥ | agha-śabdaś cāparādha-paryanta iti | atra maraṇe sarveṣāṁ dainyādayo’pi śrī-bhagavat-kṛpātiśaya-dvāram iti draṣṭavyam |

|| 6.1 || śrī-viṣṇu-dūtāḥ yama-dūtān || 162 ||

[163]

tad evam adhikāri-viśeṣaṁ prāpyaiva tat-tat-phalodayo draṣṭavyaḥ | yathaiva pūrvam udāhṛtam | yathā ca jāta-ruciṁ prāpya—

**tava vikrīḍitaṁ kṛṣṇa nṛṇāṁ parama-maṅgalam |**

**karṇa-pīyūṣam āsādya tyajanty anya-spṛhāṁ janāḥ ||** [bhā.pu. 11.6.44]

ata evoktam—

na krodho na ca mātsaryaṁ na lobho na śubhā matiḥ |

bhavanti kṛta-puṇyānāṁ bhaktānāṁ puruṣottama || iti ||

|| 11.6 || śrīmad-uddhavaḥ || 163 ||

[164]

jāta-premāṇaṁ prāpya—

**naiṣātiduḥsahā kṣun māṁ tyaktodam api bādhate |**

**pibantaṁ tvan-mukhāmbhoja- cyutaṁ hari-kathāmṛtam ||** [bhā.pu. 10.1.13]

spaṣṭam || 10.1 || śrī-rājā || 164 ||

[165]

vyākhyāte yathā-kathañcid bhajana-samyag-bhajanāvṛttī | tad evaṁ bhagavad-arpita-dharmādi-sādhyatvāt tāṁ vinānyeṣām akiñcitkaratvāt tasyāḥ svata eva samarthatvāt sva-leśena svābhāsādināpi paramārtha-paryanta-prāpakatvāt sarveṣāṁ varṇānāṁ nityatvāt sākṣād bhakti-rūpaṁ tat-sāmmukhyam evātrābhidheyaṁ vastv iti sthitam | iyam eva kevalatvād ananyatākhyā |

ananyāś cintayanto māṁ ye janāḥ paryupāsate |

teṣāṁ nityābhiyuktānāṁ yogakṣemaṁ vahāmy aham ||

ye’py anyadevatābhaktā yajante śraddhayānvitāḥ |

te’pi mām eva kaunteya yajanty avidhipūrvakam || [gītā 9.22-23]

iti vākya-dvaye’nvaya-vyatirekoktyā | ananyatvaṁ nāma hy anyopāsanā-rāhityena tad-bhajanam ucyate | ittham evāṅgīkṛtam—api cet sudurācāro bhajate mām ananyabhāk [gītā 9.30] ity ādau | tasyāś ca mahā-durbodhatvaṁ mahā-durlabhatvaṁ coktam—dharmaṁ tu sākṣād bhagavat-praṇītaṁ na vai vidur ṛṣayo nāpi devāḥ [bhā.pu. 6.3.19] ity ādau, ye’bhyarthitām api ca no nṛ-gatiṁ prapannā [bhā.pu. 3.15.24] ity ādau ca |

tad evaṁ tasyāḥ śravaṇādi-rūpāyāḥ sākṣād-bhakteḥ sarva-vighna-nivāraṇa-pūrvaka-sākṣād-bhagavat-prema-phaladatve sthite parama-durlabhatve ca saty anya-kāmanayā ca nābhidheyatvam | tathā caturthe—

taṁ durārādhyam ārādhya satām api durāpayā |

ekānta-bhaktyā ko vāñchet pāda-mūlaṁ vinā bahiḥ || [bhā.pu. 4.24.55] iti |

tan-mātrakām anāyāṁ ca bhakter evākiñcanatvam akāmatvaṁ ca saṁjñāpitam |

matto’py anantāt parataḥ parasmāt

svargāpavargādhipater na kiñcit |

yeṣāṁ kim u syād itareṇa teṣām

akiñcanānāṁ mayi bhakti-bhājām || [bhā.pu. 5.5.25]

iti śrī-ṛṣabhadeva-vākyāt | akāmaḥ sarva-kāmo vā ity ādeś ca | tathā iyam evaikāntitety ucyate—

ekāntino yasya na kañcanārthaṁ

vāñchanti ye vai bhagavat-prapannāḥ [bhā.pu. 8.3.20] iti gajendra-vākyam |

evaṁ pralobhyamāno’pi

varair loka-pralobhanaiḥ |

ekāntitvād bhagavati

naicchat tān asurottamaḥ || [bhā.pu. 7.9.55] iti nārada-vākyāc ca |

ata evoktaṁ gāruḍe—

ekāntena sadā viṣṇau yasmād eva parāyaṇāḥ |

tasmād ekāntinaḥ proktās tad-bhāgavata-cetasaḥ || [ga.pu. 1.231.14] iti |

eṣaivopadiṣṭā śrī-gītopaniṣatsu—

bhaktyā tv ananyayā śakya aham evaṁvidho’rjuna |

jñātuṁ draṣṭuṁ ca tattvena praveṣṭuṁ ca parantapa ||

mat-karma-kṛn mat-paramo mad-bhaktaḥ saṅga-varjitaḥ |

nirvairaḥ sarva-bhūteṣu yaḥ sa mām eti pāṇḍava || [gītā 11.54-55]

mat-karma śravaṇa-kīrtanādi | aham eva paramaḥ sādhanatvena sādhyatvena ca yasya | ata eva sādhana-sādhyāntara-saṅga-vivarjita iti vyākhyeyam | imām eva bhaktim āha—

**tasmād arthāś ca kāmāś ca dharmāś ca yad-apāśrayāḥ |**

**bhajatānīhayātmānam anīhaṁ harim īśvaram ||** [bhā.pu. 7.7.48]

yad-apāśrayā yad-adhīnāḥ | taṁ harim ity anvayaḥ | anīhayā kāmanā-tyāgena | anīhaṁ tathaiva kāmanā-śūnyam | icchākāṅkṣā-spṛhehātṛṅ ity amaraḥ |

|| 7.7 || śrī-prahlādo’sura-bālakān || 165 ||

[166]

tathaivobhayoḥ kāmanā-śūnyatvaṁ svayam evāha—

**āśāsāno na vai bhṛtyaḥ svāminy āśiṣa ātmanaḥ |**

**na svāmī bhṛtyataḥ svāmyam icchan yo rāti cāśiṣaḥ ||**

**ahaṁ tv akāmas tvad-bhaktas tvaṁ ca svāmy anapāśrayaḥ |**

**nānyathehāvayor artho rāja-sevakayor iva ||** [bhā.pu. 7.10.5]

spaṣṭam || 7.10 || śrī-prahlādaḥ śrī-nṛsiṁhadevam || 166 ||

[167]

evam evāha—

**naivātmanaḥ prabhur ayaṁ nija-lābha-pūrṇo**

**mānaṁ janād aviduṣaḥ karuṇo vṛṇīte |**

**yad yaj jano bhagavate vidadhīta mānaṁ**

**tac cātmane prati-mukhasya yathā mukha-śrīḥ ||** [bhā.pu. 7.9.11]

ayaṁ prabhur ātmano mānaṁ janān nija-bhaktān na vṛṇīte necchati | tatra hetur nijasya bhaktasyaiva lābhena pūrṇaḥ parama-santuṣṭaḥ | hetv-antaraṁ karuṇaḥ pūjārthaṁ tat-prayāsādāv asahiṣṇuḥ | kathambhūtāj janād aviduṣaḥ | pitur agre bālakavat tasyāgre na kiñcid api jānataḥ | eṣā svasya janaika-vargatvena dainyoktiḥ yad vā tad-āveśenānyat kiñcid api na jānata ity arthaḥ | ubhayatra pakṣe’pi tac ca tasya kāruṇya-hetur iti bhāvaḥ | tarhi kiṁ janas tasya pūjāṁ na kuruta ity āśaṅkyāha yad iti | sa ca jano yaṁ yaṁ mānaṁ bhagavate vidadhīta sampādayati sa sarvo’py ātmārtham eva | tat-sambhāvanā-mātreṇaiva sva-sammānanābhimananāt sukhaṁ manyamānas tan-mānaṁ karoty evety arthaḥ | tat-sammāna-mātreṇa sva-sammānaś ca | tad-eka-jīvanasya taj-janasya yukta eveti dṛṣṭāntam āha—yathā mukhe yā śobhā kriyate tan-mātram eva pratimukhasya śobhaiva bhavati nānyad iti ||

|| 7.9 || śrī-prahlādaḥ śrī-nṛsiṁham || 167 ||

[168]

ata evāha—

**nālaṁ dvijatvaṁ devatvam ṛṣitvaṁ vāsurātmajāḥ |**

**prīṇanāya mukundasya na vṛttaṁ na bahu-jñatā ||**

**na dānaṁ na tapo nejyā na śaucaṁ na vratāni ca |**

**prīyate’malayā bhaktyā harir anyad viḍambanam ||** [bhā.pu. 7.7.51-52]

amalayā niṣkāmayā viḍambanaṁ naṭana-mātram | ataḥ sakāma-bhaktasyāpi bhakter naṭana-mātratvāt | yathā pareṣām api naṭānāṁ kvacit tad-anukaraṇaṁ tathaiveti | tatra sakāmatvam aihikaṁ pāralaukikaṁ ceti dvividhaṁ tat sarvam eva niṣidhyate | śrī-nāgapatnī-vacanādau na pārameṣṭhyaṁ na mahendra-dhiṣṇyam ity ādinā | tasmād vaivasvata-manu-putrasya pṛṣadhrasya tu mumukṣor api ekāntitva-vyapadeśo gauṇa eva boddhavyaḥ |

mā māṁ pralobhayotpattyā saktaṁkāmeṣu tair varaiḥ |

tat-saṅga-bhīto nirviṇṇo mumukṣus tvām upāśritaḥ || [bhā.pu. 7.10.2]

ity atra śrī-prahlāda-vākye mumukṣā tu kāma-tyāgecchaiva |

yadi dāsyasi me kāmān varāṁs tvaṁ varadarṣabha |

kāmānāṁ hṛdy asaṁrohaṁ bhavatas tu vṛṇe varam || [bhā.pu. 7.10.7] iti vakṣamāṇāt |

bhakti-yogasya tat sarvam antarāyatayārbhakaḥ [bhā.pu. 7.10.1] iti śrī-nāradena prāg uktatvāc ca | evaṁ śrīmad-ambarīṣasya yajña-vidhānam api loka-saṅgrahārthakam eva jñeyam | tam uddiśyāpy ekānta-bhakti-bhāvenety uktam asti | tatra caihikaṁ niṣkāmatvaṁ bhaktyā jīvikāpy upārjanaṁ yat tad abhāva-mayam api boddhavyam | viṣṇuṁ yo nopajīvati it gāruḍe śuddha-bhakta-lakṣaṇam |

mauna-vrata-śruta-tapo-'dhyayana-sva-dharma-

vyākhyā-raho-japa-samādhaya āpavargyāḥ |

prāyaḥ paraṁ puruṣa te tv ajitendriyāṇāṁ

vārtā bhavanty uta na vātra tu dāmbhikānām || [bhā.pu. 7.9.46]

iti śrī-prahlāda-vākyavat | maunādaya evājitendriyāṇāṁ vārtā jīvanopāyā bhavanti | dāmbhikānāṁ tu vārtā api bhavanti na vā dambhasyāniyata-phalatvād ity arthaḥ | ata evoktaṁ—

ārādhanaṁ bhagavata īhamānā nirāśiṣaḥ |

ye tu necchanty api paraṁ te svārtha-kuśalāḥ smṛtāḥ || [bhā.pu. 6.18.74] iti |

paraṁ mokṣam apīti ṭīkā ca | tasmāt sādhūktaṁ nālaṁ dvijatvam ity ādi |

|| 7.7 || śrī-prahlādo’sura-bālakān || 168 ||

[169]

tato’syā eva bhakteḥ sarva-śāstra-sāratvam āha—

**śravaṇaṁ kīrtanaṁ viṣṇoḥ smaraṇaṁ pāda-sevanam |**

**arcanaṁ vandanaṁ dāsyaṁ sakhyam ātma-nivedanam ||**

**iti puṁsārpitā viṣṇau bhaktiś cen nava-lakṣaṇā |**

**kriyeta bhagavaty addhā tan manye’dhītam uttamam ||** [bhā.pu. 7.5.23-24]

śravaṇa-kīrtane tadīya-nāmādīnāṁ smaraṇaṁ ca | pāda-sevanaṁ paricaryā | arcanaṁ vidhy-ukta-pūjā | vandanaṁ namaskāraḥ | dāsyaṁ tad-dāso’smīty abhimānam | sakhyaṁ bandhu-bhāvena tadīya-hitāśaṁsanam | ātma-nivedanaṁ gavāśvādi-sthānīyasya sva-dehādi-saṅghātasya tad-eka-bhajanārthaṁ vikraya-sthānīyaṁ tasminn arpaṇaṁ, yatra tad-bharaṇa-pālana-cintāpi svayaṁ na kriyate | udāhṛtāni caitāni prācīnaiḥ |

śrī-viṣṇoḥ śravaṇe parīkṣid abhavad vaiyāsakiḥ kīrtane

prahlādaḥ smaraṇe tad-aṅghri-bhajane lakṣmīḥ pṛthuḥ pūjane |

akrūras tv abhivandane kapi-patir dāsye’tha sakhye’rjunaḥ

sarvasvātma-nivedane balir abhūt kṛṣṇāptir eṣāṁ parā || [padyāvalī 53]

iti nava-lakṣaṇāni yasyāḥ sā bhagavati tad-viṣayikā | addhā sākṣād-rūpāṁ na tu karmādy-arpaṇa-rūpā pāramparikī bhaktir iyam | tatrāpi śrī-viṣṇāv evārpitā tad-artham evedam iti bhāvitā | na tu dharmārthādiṣv arpitā | evaṁ-bhūtā cet kriyate tadā tena kartrā yad adhītaṁ tad uttamaṁ manya ity artham | tathā ca śrī-gopāla-tāpanī-śrutiḥ—

bhaktir asya bhajanam | tad ihāmutropādhi-nairāsyenaivāmuṣmin manaḥ-kalpanam | etad eva ca naiṣkarmyam || [go.tā.u. 1.14]

ata eva nava-lakṣaṇeti samuccayo nāvaśyakaḥ | ekenaivāṅgena sādhyāvyabhicāra-śravaṇāt | kvacid anyāṅga-miśraṇaṁ tu tathāpi bhinna-śraddhā-rucitvāt | tato nava-lakṣaṇa-śabdena bhakti-sāmānyoktyā tan-mātrānuṣṭhānaṁ vidhīyata iti jñeyam | tato nava-lakṣaṇatvaṁ cāsyā anyeṣām apy aṅgānāṁ tad-antarbhāvād uktam ||

|| 7.5 || śrī-prahlādaḥ sva-pitaram || 169 ||

[170]

athāsyā akiñcanākhyāyā bhakteḥ sarvordhva-bhūmikāvasthitiḥ | adhikāri-viśeṣa-niṣṭhatvaṁ ca darśayituṁ prakriyāntaram | tatra para-tattvasya vaimukhyasya parihārāya yathā-kathañcit sāmmukhya-mātraṁ kartavyatvena labhyate | tac ca tridhā—nirviśeṣa-rūpasya tadīya-brahmākhyāvirbhāvasya jñāna-rūpam | sa-viśeṣa-rūpasya ca tadīya-bhagavad-ākhyāvirbhāvasya bhakti-rūpam iti dvayam | tṛtīyaṁ ca tasya dvayasyaiva dvāraṁ karmārpaṇa-rūpam iti | tad etat trayaṁ puruṣa-yogyatā bhedena vyavasthāpayituṁ loke jñāna-karma-bhaktīnām evopāyatvaṁ nānyeṣām ity anuvadati—

**yogās trayo mayā proktā nṝṇāṁ śreyo-vidhitsayā |**

**jñānaṁ karma ca bhaktiś ca nopāyo’nyo’sti kutracit ||** [bhā.pu. 11.20.6]

yogāḥ upāyāḥ | mayā śāstra-yoninā śreyāṁsi mukti-tri-varga-premāṇi | anena bhakteḥ karmatvaṁ ca vyāvṛttam |

[171]

teṣv adhikāri-hetūn āha dvābhyām—

**nirviṇṇānāṁ jñāna-yogo nyāsinām iha karmasu |**

**teṣv anirviṇṇa-cittānāṁ karma-yogas tu kāminām ||**

**yadṛcchayā mat-kathādau jāta-śraddhas tu yaḥ pumān |**

**na nirviṇṇo nāti-sakto bhakti-yogo’sya siddhi-daḥ ||** [bhā.pu. 11.20.7-8]

iha eṣāṁ madhye nirviṇṇānām aihika-pāralaukika-viṣaya-pratiṣṭhā-sukheṣu viraktānām ata eva tat-sādhana-bhūteṣu laukika-vaidika-karmasu nyāsināṁ tāni tyaktavatām ity arthaḥ | pada-dvayena dṛḍha-jāta-mumukṣūṇām atrābhipretam | eṣāṁ jñāna-yogaḥ siddhida ity uttareṇānvayaḥ | kāmināṁ tat-tat-sukheṣu rāgiṇām ata eva teṣu karmasu anirviṇṇa-cittānāṁ tāni tyaktum asamarthānāṁ karma-yogaḥ siddhidaḥ tat-saṅkalpānurūpa-phaladaḥ |

atha te vai vidanty atitaranti na deva-māyām [bhā.pu. 2.5.45] ity ādau tiryag-janā api ity anena bhakty-adhikāre karmādivat jātyādi-kṛta-niyamātikramāt śraddhā-mātraṁ hetur ity āha yadṛcchayeti | yadṛcchayā kenāpi parama-svatantra-bhagavad-bhakta-saṅga-tat-kṛpā-jāta-maṅgalodayena | yad uktaṁ śuśrūṣoḥ śraddadhānasya [bhā.pu. 1.2.16] ity ādi |

tad etat padyaṁ svayam evāgre vyākhyāsyate dvābhyāṁ—

**jāta-śraddho mat-kathāsu nirviṇṇaḥ sarva-karmasu |**

**veda duḥkhātmakaṁ kāmān parityāge’py anīśvaraḥ ||**

**tato bhajeta māṁ prītaḥ śraddhālur dṛḍha-niścayaḥ |**

**juṣamāṇaś ca tān kāmān duḥkhodarkāṁś ca garhayan ||**

[bhā.pu. 11.20.27-28]

kathety upalakṣaṇaṁ mat-kathādiṣu etad eva kevalaṁ paramaṁ śreya iti jāta-viśvāsaḥ | ata evānyeṣu karmasu udvignaḥ kintu vartamāneṣu prācīna-puṇya-karma-phala-bhāgeṣu evaṁ-bhūta ity āha vedeti |

tatas tān vedety-ādi-vyākhyā | tān na nirviṇṇo nātisakta [bhā.pu. 11.20.8] ity evaṁ-lakṣaṇām avasthāṁ ārabhyaivety arthaḥ | māṁ bhajeta madīyānanyākhya-bhakty-adhikārī syāt, na tu jñānavaj jāte samyag-vairāgya eva, tasyāḥ svataḥ śaktimattvenānya-nirapekṣatvād ity arthaḥ | anantaraṁ ca vakṣyate—

tasmān mad-bhakti-yuktasya yogino vai mad-ātmanaḥ |

na jñānaṁ na ca vairāgyaṁ prāyaḥ śreyo bhaved iha ||

yat karmabhir yat tapasā jñāna-vairāgyataś ca yat | [bhā.pu. 11.20.31-32] ity ādi |

na ca karma-nirveda sāpekṣatvam āpatitam | sa tu bhakteḥ sarvottamatva-viśvāsena svata eva pravartate | nirviṇṇa ity anuvāda-mātram | ata eva yadyapi jñāna-karmaṇor api śraddhāpekṣāsty eva tāṁ vinā bahir antaḥ samyak pravṛtty-anupapattes tathāpy atra śraddhā-mātrasya kāraṇatvena viśeṣatas tad-aṅgīkāraḥ | atrāpi ca tad-apekṣā pūrvavat samyak-pravṛtty-arthaiva, tāṁ vinā ananyatākhya-bhaktis tathā na pravartate | kadācit kiñcit pravṛttā ca naśyatīti | ata eva na nirviṇṇo nātisaktaḥ [bhā.pu. 11.20.8] ity asyānantaram api mat-kathā-śravaṇādau vā [bhā.pu. 11.24.9] ity atra śraddhāyāṁ jātāyām eva karma-parityāgo vihitaḥ | bhakti-mātraṁ tu tāṁ vinā siddhyati |

sakṛd api parigītaṁ śraddhayā helayā vā

bhṛgu-vara nara-mātraṁ tārayet kṛṣṇa-nāma | ity ādau |

satāṁ prasaṅgān mama vīrya-saṁvido

bhavanti hṛt-karṇa-rasāyanāḥ kathāḥ |

taj-joṣaṇād āśv apavarga-vartmani

śraddhā ratir bhaktir anukramiṣyati || [bhā.pu. 3.25.25]

ity ādau ca tat-pūrvato’pi tasyāḥ phala-dātṛtva-śravaṇāt |

mriyamāṇo harer nāma gṛṇan putropacāritam |

ajāmilo’py agād dhāma kim uta śraddhayā gṛṇan || [bhā.pu. 6.2.49} ity ādau

tathā phala-dātṛtva-sauṣṭhava-śravaṇāc ca | sā ca śraddhā śāstrābhidheyāva-dhāraṇasyaivāṅgaṁ, tad-viśvāsa-rūpatvāt | tato nānuṣṭhānāṅge praviśati | bhaktiś ca phalotpādane vidhi-sāpekṣāpi na syād dāhādi-karmaṇi vahny-ādivat, bhagavac-chravaṇa-kīrtanādīnāṁ svarūpasya tādṛśa-śaktitvāt | tatas tasyāḥ śraddhādy-apekṣā kutaḥ syāt ? ataḥ śraddhāṁ vinā ca kvacin-mūḍhādāv api siddhir dṛśyate, śraddhayā helayā vā ity ādau | helā tv aparādhādy-abuddhi-pūrvaka-kṛtā ced daurātmyābhāve na bhaktyā[[9]](#footnote-10) bādhyata ity uktam eva | jñāna-lava-durvidagdhādau tu tad-vaiparītyena bādhyate | yathā matsareṇa nāmādikaṁ gṛhṇāti veṇe kvacid vastu-śaktir bādhitā dṛśyate, ārdrendhanādau vahni-śaktir iva |

śraddhayopāhṛtaṁ preṣṭhaṁ bhaktena mama vāry api |

bhūry apy abhaktopahṛtaṁ na me toṣāya kalpate || [bhā.pu. 11.27.18]

ity atra śraddhā-bhakti-śabdābhyām ādara evocyate | sa tu bhagavat-toṣa-lakṣaṇa-phala-viśeṣasyotpattāv anādara-lakṣaṇa-tad-vighātakāparādhasya nirasana-paraḥ | tasmāt śraddhā na bhakty-aṅgaṁ kintu karmaṇy arthi-samartha-vidvat tāvad ananyatākhyāyāṁ bhaktau adhikāri-viśeṣaṇam evety ata eva tad-viśeṣaṇatvenaivoktaṁ yadṛcchayā mat-kathādau jāta-śraddhas tu yaḥ pumān [bhā.pu. 11.20.8] iti, jāta-śraddho mat-kathāsu [bhā.pu. 11.20.27] iti ca |

atra tām ārabhyety arthena lyab-lope pañcamy-antena tata iti padenānavadhika-nirdeśenātmārāmatāvasthāyām api sā keṣāṁcit pravartata iti tasyāḥ sāmrājyam abhipretam | anantaraṁ ca vakṣyate na kiñcit sādhavo dhīrāḥ [bhā.pu. 11.20.34] iti | ataḥ sāmrājya-jñāpanayā tāṁ vinā karma-jñāne api na sidhyata iti ca jñāpitam |

tad evam ananya-bhakty-adhikāre hetuṁ śraddhā-mātram uktvā sa yathā bhajet tathā śikṣayati—sa śraddhālur viśvāsavān | prīto jātāyāṁ rucāv āsaktaḥ | dṛḍha-niścayaḥ sādhanādhyavasāya-bhaṅga-rahitaḥ san | sahasā tyaktum asamarthatvāt kāmān juṣamāṇaś ca garhayaṁś ca | garhaṇe hetuḥ—duḥkhodarkān śokādi-kṛd-uttara-kālān iti | atra kāmā apāpa-karā eva jñeyāḥ | śāstre kathañcid apy anyānuvidhānāyogāt | pratyuta—

para-patnī-para-dravya-para-hiṁsāsu yo matim |

na karoti pumān bhūpa tuṣyate tena keśavaḥ || [vi.pu. 3.8.14]

iti viṣṇu-purāṇa-vākyādau karmārpaṇāt pūrvam eva tan-niṣedhāt | atraiva ca niṣkāma-karmaṇy api yady anyan na samācaret [bhā.pu. 11.20.10] iti vakṣyamāṇa-niṣedhāt | karma-parityāga-vidhānena sutarāṁ duṣkarma-parityāga-pratyāsatteḥ | viṣṇu-dharme—

maryādāṁ ca kṛtāṁ tena yo bhinatti sa mānavaḥ |

na viṣṇu-bhakto vijñeyaḥ sādhu-dharmārcito hariḥ ||

iti vaiṣṇaveṣv api tan-niṣedhāt |

yat-pāda-sevābhirucis tapasvinām

aśeṣa-janmopacitaṁ malaṁ dhiyaḥ |

sadyaḥ kṣiṇoty anvaham edhatī satī

yathā padāṅguṣṭha-viniḥsṛtā sarit || [bhā.pu. 4.21.31]

ity atra sadyaḥ-śabda-prayogeṇa jāta-mātra-rucīnām—

yadā necchati pāpāni yadā puṇyāni vāñchati |

jñeyas tadā manuṣyeṇa hṛdi tasya hariḥ sthitaḥ || iti viṣṇu-dharma-niyamena ca |

vikarma ya cotpatitaṁ kathañcid dhunoti sarvaṁ hṛdi sanniviṣṭaḥ [bhā.pu. 11.5.38] ity atrāpi “kathañcit”-śabda-prayogeṇa labdha-bhaktīnāṁ ca, svatas tat-pravṛtty-ayogāt | nāmno balād yasya hi pāpa-buddhir na vidyate tasya yamair hi śuddhiḥ iti pādme nāmāparādha-bhañjana-stotrādau hari-bhakti-balenāpi tat-pravṛttāv aparādhāpātāc ca | api cet sudurācāraḥ [gītā 9.30] iti tu tad-anādara-doṣa-para eva, na tu durācāratā-vidhāna-paraḥ, kṣipraṁ bhavati dharmātmā [gītā 9.31] ity anantara-vākye durācāratāpagamasya śreyastva-nirdeśād iti ||

|| 11.20 || śrī-bhagavān || 172 ||

[173]

nanv evaṁ kevalānāṁ karma-jñāna-bhaktīnāṁ vyavasthoktā | nitya-naimittikaṁ karma tu sarveṣv āvaśyakaṁ, tarhi sāṅkarye kathaṁ śuddhe jñāna-bhaktī pravarteyātāṁ tad etad āśaṅkya tayoḥ karmādhikāritāṁ vārayati |

**tāvat karmāṇi kurvīta na nirvidyeta yāvatā |**

**mat-kathā-śravaṇādau vā śraddhā yāvan na jāyate ||** [bhā.pu. 11.20.9]

karmāṇi nitya-naimittikādīnīti ṭīkā ca | ata eva—

śruti-smṛtī mamaivājñe yas te ullaṅghya vartate |

ājñā-cchedī mama dveṣī mad-bhakto’pi na vaiṣṇavaḥ ||

ity ukta-doṣo’py atra nāsti, ājñā-karaṇāt | pratyuta jātayor api nirveda-śraddhayos tat-karaṇa evājñā-bhaṅgaḥ syāt | yathā ca vyākhyātam ājñāyaiva guṇān doṣān [bhā.pu. 11.11.32] ity asya ṭīkāyāṁ—bhakti-dārḍhyena nivṛtty-adhikāratayā santyajya iti | nivṛtty-adhikāritvaṁ coktaṁ śrī-karabhājanena—

devarṣi-bhūtāpta-nṛṇāṁ pitṝṇāṁ

na kiṅkaro nāyam ṛṇī ca rājan |

sarvātmanā yaḥ śaraṇaṁ śaraṇyaṁ

gato mukundaṁ parihṛtya kartam || [bhā.pu. 11.5.41]

iti teṣāṁ na kiṅkaraḥ kintu śrī-bhagavata eva ity anadhikāritvam | kartaṁ kṛtyam | kartaṁ bhedam ity arthe tato devatādīnāṁ svātantryam iti yāvat | evam evoktaṁ gāruḍe—

ayaṁ devo munir vandya eṣa brahmā bṛhaspatiḥ |

ity ākhyā jāyate tāvad yāvan nārcayate harim || [ga.pu. 1.235.20]

na ca vikarma-prāyaścitta-rūpaṁ karmāntaraṁ kartavyaṁ tasya tac-charaṇasya vikarma-pravṛtty-abhāvāt | kathañcid āpatite’pi vikarmaṇi tad-anusmaraṇenaiva prāyaścittasyāpy ānuṣaṅgika-siddhir ity apy uktam anantara-padyenaiva—

sva-pāda-mūlaṁ bhajataḥ priyasya

tyaktānya-bhāvasya hariḥ pareśaḥ |

vikarma yac cotpatitaṁ kathañcid

dhunoti sarvaṁ hṛdi sanniviṣṭaḥ || [bhā.pu. 11.5.42] iti |

tyakto’nyatra devatāntare bhagavatīva bhāvo bhaktir yeneti vyākhyeyam | atra karma-parityāga-hetutvenābhidhānāt śraddhā-śaraṇāpattyor aikārthyaṁ labhyate, tac ca yuktam | śraddhā hi śāstrārtha-viśvāsaḥ | śāstraṁ ca tad-aśaraṇasya bhayaṁ, tac-charaṇasyābhayaṁ vadati | tato jātāyāḥ śraddhāyāḥ śaraṇāpattir eva liṅgam | na ca devādīnāṁ tarpaṇa-mātra-tātparyeṇāpi pṛthak-pṛthag-ārādhanaṁ kartavyam | yathā taror mūla-niṣecanena [bhā.pu. 4.31.12] ity ādau tat-paunaruktya-prāpteḥ | na ca tyakta-karmaṇo madhye vighna-sthagitāyām api bhaktau tat-tyāgānutāpo yujyate—tyaktvā sva-dharmaṁ [bhā.pu. 1.5.17] ity-ādy-ukteḥ | śrī-gītāsu—

sarva-dharmān parityajya mām ekaṁ śaraṇaṁ vraja |

ahaṁ tvā sarvapāpebhyo mokṣayiṣyāmi mā śucaḥ || [gītā 18.66]

ity asya devarṣi-bhūtāpta-nṝṇāṁ [bhā.pu. 11.5.37] ity ādi-dvayenaikārthyaṁ dṛśyate | ato bhakty-ārambha eva tu svarūpata eva karma-tyāgaḥ kartavyaḥ | parityajyety atra pariśabdasya hi tathaivārthaḥ | gautamīye ca—

na japo nārcanaṁ naiva dhyānaṁ nāpi vidhi-kramaḥ |

kevalaṁ satataṁ kṛṣṇa-caraṇāmbhoja-bhāvinām || [gau.ta. 33.57]

man-manā bhava mad-bhakto mad-yājī māṁ namaskuru | [gītā 9.34] ity ādinā cānanyām eva bhaktim upadideśa | yathā viṣṇu-purāṇe’pi bharatam uddiśya—

yajñeśācyuta govinda mādhavānanta keśava |

kṛṣṇa viṣṇo hṛṣīkeśety āha rājā sa kevalam |

nānyaj jagāda maitreya kiñcit svapnāntareṣv api || [vi.pu. ?] iti |

atra vacanāntarasyānavakāśāt | sutarām eva tad-vacanamaya-karmāntara-parityāgo’ṅgīkṛtaḥ | kathañcit kriyamāṇam api tan-nāmnaiva kṛtam ity avagateś ca sarvatra tad-īkṣaṇāc chuddha-bhaktitvam evāṅgīkṛtam | yathoktaṁ pādme—

sarva-dharmojjhitā viṣṇor nāma-mātraika-jalpakaḥ |

sukhena yāṁ gatiṁ yānti na tāṁ sarve’pi dharmikāḥ || [pa.pu. 6.71.99] iti |

tasmān matāntareṇāpy ucitaḥ śraddhāvato’nanya-bhakty-adhikāraḥ karmādy-anadhikāraś ceti | kintu śraddhā-sad-bhāva eva kathaṁ jñāyate iti vicāryam | tatra ca liṅgatvena pūrvaṁ śaraṇāpattir upadiṣṭaiva | yasmāc ca śaraṇāpattau vakṣyamāṇāni ānukūlyasya saṅkalpaḥ ity ādīni liṅgāni | tathā vyavahāra-kārpaṇyādy-abhāvo’pi śraddhā-liṅgaṁ jñeyam | śāstraṁ hi tathaiva śraddhām utpādayati |

ananyāś cintayanto māṁ ye janāḥ paryupāsate |

teṣāṁ nityābhiyuktānāṁ yoga-kṣemaṁ vahāmy aham || [gītā 9.22]

kiṁ ca śraddhāvataḥ puruṣasya bhagavat-sambandhi-dravya-jāti-guṇa-kriyāṇāṁ śāstre śrūyamāṇeṣv aihika-vyavahārika-prabhāveṣv api na kathañcid anāśvāso bhavati | tatas tāsu prākṛta-dravyādi-sādhāraṇa-dṛṣṭyā doṣa-viśeṣānusandhānato na kadācid apravṛttiḥ syāt | te ca tādṛśa-prabhāvāḥ—

akāla-mṛtyu-śamanaṁ sarva-vyādhi-vināśanam |

sarva-duḥkhopaśamanaṁ hari-pādodakaṁ smṛtam || [nā.pa. 37.16] ity ādayaḥ |

kecit tu tatra śraddhāvanto’pi svāparādha-doṣeṇa samprati tat phalaṁ nodeṣyatīti sthagitāyante | yat tu yaḥ smaret puṇḍarīkākṣaṁ sa bāhyābhyantara-śuciḥ ity ādau śraddadhānā api snānādikam ācaranti | tat khalu śrīman-nārada-vyāsādi-sat-paramparācāra-gauravād eva | anyathā tad-atikrame’py aparādhaḥ syāt | te ca tathā maryādāṁ lokasya kadarya-vṛttyādi-nirodhāyaiva sthāpitavanta iti jñeyam |

kiṁ ca, jātāyāṁ śraddhāyāṁ siddhāv asiddhau ca svarṇa-siddhi-lipsor iva sadā tad-anugati-ceṣṭaiva syāt | siddhiś cātrāntaḥkaraṇa-kāmādi-doṣa-kṣaya-kāri-paramānanda-paramākāṣṭhā-gāmi-śrī-hari-sphuraṇa-rūpaiva jñeyā | tasyāṁ svārtha-sādhanānupravṛttau ca dambha-pratiṣṭhādi-lipsādi-maya-ceṣṭā-leśo’pi na bhavati | na teṣāṁ sutarāṁ jñāna-pūrvakaṁ mahad-avajñādayo’parādhāś cāpatanti, virodhād eva | ata eva citraketoḥ śrī-mahādevāparādhaḥ tasya sva-ceṣṭāntareṇācchanna-svabhāvasya bhāgavatatvājñānād eva mantavyaḥ | yadi vā śraddhāvato’pi prārabdhādi-vaśena viṣaya-sambandhābhyāso bhavati | tathāpi tad-bādhayā viṣaya-sambandha-samaye’pi dainyātmikā bhaktir evocchalitā syāt | yathoktaṁ—juṣamāṇaś ca tān kāmān duḥkhodarkāṁś ca garhayet [bhā.pu. 11.14.17] ity atra bādhyamāno’pi mad-bhaktaḥ [bhā.pu. 11.14.18] ity ādau ca |

api cet sudurācāraḥ [gītā 9.30] ity-ādy-uktasyānanya-bhāktvena lakṣitā tu yā śraddhā sā khalu ye śāstra-vidhim utsṛjya yajante śraddhayānvitāḥ [gītā 17.1] itival loka-paramparā-prāptā, na tu śāstrāvadhāraṇa-jātā | śāstrīya-śraddhāyāṁ tu jātāyāṁ sudurācāratvāyogaḥ syāt | para-patnī-para-dravya- [vi.pu. 3.8.14] ity-ādi-viṣṇu-toṣaṇa-śāstra-virodhāt | maryādāṁ kṛtāṁ tena ity ādinā tad-bhaktatva-virodhāc ca | na tu sā durācāratā tad-bhakti-mahima-śraddhākṛtaiva | api-śabdena durācāratvasya heyatva-vyañjanāt | tathā kṣipraṁ bhavati dharmātmā ity-uttarāpratipatteḥ | nāmno balād yasya hi pāpa-buddhiḥ ity ādināparādhāpātāc ca |

tataḥ sā śraddhā na śāstrīya-bhakty-adhikāriṇāṁ viśeṣaṇatve praveśanīyā, kintu bhakti-praśaṁsāyām eva | tādṛśyāpi śraddhayā bhakteḥ sattva-hetutvaṁ na tu devāntara-yajanavat | ye śāstra-vidhim utsṛjya [gītā 17.1] ity-ādāv evoktam anyādṛśatvam iti |

asyāḥ śraddhāyāḥ pūrṇatāvasthā tu brahma-vaivarte—

kiṁ satyam anṛtaṁ ceti vicāraḥ sampravartate |

vicāre’pi kṛte rājann asatya-parivarjanam |

siddhaṁ bhavati pūrṇā syāt tadā śraddhā mahā-phalā ||

tad evaṁ-laksaṇeṣu śraddhotpatti-lakṣaṇeṣu satsu vidhīyate | tad evaṁ-lakṣaṇeṣu śraddhotpatti-lakṣaṇeṣu satsu vidhīyate, yadṛcchayā mat-kathādau jāta-śraddhas tu yaḥ [bhā.pu. 11.20.8] ity ādi, mat-kathā-śravaṇādau vā [bhā.pu. 11.20.9] ity ādi ca | ata evānadhikāry-adhikāri-viṣayatva-vivakṣayaiva śrī-bhagavan-nāradayor vākye vyavatiṣṭhate—

na buddhi-bhedaṁ janayed ajñānāṁ karma-saṅginām |

joṣayet sarva-karmāṇi vidvān yuktaḥ samācaran || [gītā 3.26] ity ādi |

jugupsitaṁ dharma-kṛte’nuśāsataḥ

svabhāva-raktasya mahān vyatikramaḥ |

yad-vākyato dharma itītaraḥ sthito

na manyate tasya nivāraṇaṁ janaḥ || [bhā.pu. 1.5.15] iti ca |

evam ajita-vākyaṁ ca tad-adhikāri-viṣayam eva—

svayaṁ niḥśreyasaṁ vidvān na vakty ajñāya karma hi |

na rāti rogiṇo’pathyaṁ vāñchato’pi bhiṣaktamaḥ || [bhā.pu. 6.9.50] iti |

atra yadyapy adhikāritāyāṁ śraddhaiva hetuḥ sā cājñasya na sambhavatīti naitat tad-viṣayaṁ syāt | tathāpi katham api prācīna-saṁskāra-vitarkeṇa tad-adhikāritva-nirṇayān na doṣa iti jñeyam | anyathopadeṣṭur eva doṣāpātaḥ syāt | aśraddadhāne vimukhe’py aśṛṇvati yaś copadeśaḥ iti vakṣyamāṇāparādha-śravaṇāt |

atha prakṛtam anusarāmaḥ | tad evaṁ yoga-trayaṁ tad-adhikāra-hetuś coktvā karmaṇo’pi yathā bhagavat-sammukhya-rūpatvaṁ syāt tathāha—

**sva-dharma-stho yajan yajñair anāśīḥ-kāma uddhava |**

**na yāti svarga-narakau yady anyan na samācaret ||**

**asmin loke vartamānaḥ sva-dharma-stho’naghaḥ śuciḥ |**

**jñānaṁ viśuddham āpnoti mad-bhaktiṁ vā yadṛcchayā ||**

[bhā.pu. 11.20.12-13]

anāśīḥ kāmo’phala-kāmaḥ | anyan niṣiddhaṁ kāmyaṁ ca | naraka-yānaṁ hi dvidhaiva bhavati vihitātikramān niṣiddhācaraṇād vā | ataḥ sva-dharma-sthatvān niṣiddha-varjanāc ca narakaṁ na yāti | aphala-kāmatvān na svargam apīty arthaḥ || kintv asmin loke asminn eva dehe anagho niṣiddha-parityāgī | ataḥ śucir nivṛtta-rāgādi-malaḥ | yadṛcchayeti kevala-jñānād api bhakter durlabhatāṁ dyotayatīty eṣā |

atrāphala-kāmatvaṁ kevaleśvarājñā-buddhyā kurvāṇatvam | atra jñāni-saṅge sati tan-mātratvam eva bhagavad-arpaṇaṁ bhavet | bhakta-saṅge tu satoṣamayatvam |

ato yadṛcchayeti pūrvavad bhakta-saṅga-tat-kṛpā-lakṣaṇaṁ bhāgyaṁ bodhitam | yad uktam etāvān eva yajatām [bhā.pu. 2.3.11] ity ādi | tad evaṁ karmārpaṇa-kevala-jñāna-kevala-bhaktayo’dhikāri-bhedena vyavasthāpitāḥ |

ataḥ svādhikārānusāreṇaiva sthātavyam ity āha—

**sve sve’dhikāre yā niṣṭhā**

**sā guṇaḥ parikīrtitaḥ** [bhā.pu. 11.21.2] spaṣṭam |

|| 11.21 || śrī-bhagavān || 175 ||

[176]

tatra sāmmukhya-dvāra-bhūtasya karmaṇaḥ sākṣāt-sāmmukhya-rūpa-jñāna-bhakty-udaya-paryantatvāt svayam eva tābhyāṁ nyakkāraḥ | tatra sākṣāt-sāmmukhye ca nirviśeṣa-sāmmukhyaṁ jñānam | sa-viśeṣasyāpi tattvasya bhagavattvaṁ paramātmatvaṁ ceti mukhyam āvirbhāva-dvayam iti | sa-viśeṣa-sāmmukhya-rūpāyā bhaktes tu mukhyaṁ bheda-dvayaṁ ca bhagavan-niṣṭhatvaṁ paramātma-niṣṭhatvaṁ ca | tad etat trayaṁ tatra śrī-gītāsūktam | tatra akṣaraṁ brahma paramam [gītā 8.3] ity akṣara-śabdena pūrvoktaṁ brahma | tat-sāmmukhya-rūpaṁ jñānātmakam upāsanaṁ cottaroktaṁ yathā—yad akṣaraṁ veda-vido vadanti [gītā 8.11] ity ādi | yathā paramātmānam api puruṣaś cādhidaivatam [gītā 8.4] iti, adhiyajño’ham evātra dehe dehabhṛtāṁ vara [gītā 8.4] iti ca, virāḍ vyaṣṭi-rūpādhiṣṭhāna-dvaya-bhedena bhinna-prāyam uktvā bhakti-rīti-dvayī tayor eka-prāyā darśitā | abhyāsa-yoga-yuktena [gītā 8.8] ity-ādinaikā | kavi-purāṇam anuśāsitāram [gītā 8.9] ity ādinānyā | tathā mat-śabdokta-śrī-kṛṣṇākhyasya bhagavad-bhakti-prakāśaś cāyam—

ananya-cetāḥ satataṁ yo māṁ smarati nityaśaḥ |

tasyāhaṁ sulabhaḥ pārtha nitya-yuktasya yoginaḥ || [gītā 8.14]

tad etat sāmmukhya-trayaṁ śrī-kapila-devenāpy uktam |

jñāna-mātraṁ paraṁ brahma paramātmeśvaraḥ pumān |

dṛśy-ādibhiḥ pṛthag bhāvair bhagavān eka īyate || [bhā.pu. 3.32.26] iti |

dṛśir jñānaṁ pṛthak paramparam anyādṛśo bhāvo bhāvanā | yeṣu tathāvidhair jñānādibhir eka eva paripūrṇa-svarūpa-guṇaḥ paraṁ brahmeyate paramātmeyate bhagavāṁś ceyate | tatra jñānena para-brahmatayā jñāyate | bhakti-viśeṣeṇa paramātmatayā pūrṇayā bhaktyā bhagavattayeti jñeyam | para-brahmaṇaḥ svarūpa-lakṣaṇaṁ jñāna-mātram iti paramātmana īśvaraḥ pumān iti | bhagavato bhagavān ity eva | vivṛtaṁ caitat sāmmukhya-trayaṁ bhagavat-paramātma-sandarbhayoḥ | brahmaṇaḥ tathāpi bhūman [bhā.pu. 10.14.6] ity ādinā | paramātmanaḥ kecit svadehāntar-hṛdayāvakāśe prādeśa-mātraṁ puruṣaṁ vasantam [bhā.pu. 2.2.8] ity ādinā | bhagavato bhakti-yogena manasi [bhā.pu. 1.7.4] ity ādinā ca |

tathā ca yadyapi sāmmukhyatvenāviśiṣṭaṁ jñānādi-trayam api tad-vaimukhya-pratiyogi bhavet, tathāpi śreyaḥ-sṛtiṁ bhaktim udasya te vibho [bhā.pu. 10.14.4] ity ādinā bhaktiṁ vinā kevala-jñānasyākiñcitkaratvāt, tatrāpi ca tasmān mad-bhakti-yuktasya [bhā.pu. 11.20.31] ity ādau bhaktes tan-nirapekṣatvāt, yat karmabhir yat tapasā [bhā.pu. 11.20.32] ity ādāv ānusaṅgika-sarva-phalatvāc ca jñānam api nyakkṛtam | tato’vaśiṣṭāyāṁ sa-viśeṣopāsana-rūpāyāṁ bhaktau ca śrī-viṣṇu-rūpam abahu-manyamānāḥ kecin nirākāreśvarasya vopāsanāṁ yāṁ manyante sāpi nyakkṛtāsti | yato hiraṇyakaśipor api nitya ātmāvyayaḥ śuddhaḥ [bhā.pu. 7.2.18] ity ādi-tad-vākyena yadṛcchayeśaḥ sṛjatīdam avyayaḥ [bhā.pu. 7.2.34] ity-ādi-tad-udāhṛtetihāsa-vākyena tat-kṛta-brahma-stavena ca brahma-jñānaṁ nirākāreśvara-jñānam anyākāreśvara-jñānaṁ tasyāstīti varṇyate | śrī-viṣṇau devatā-sāmānya-dṛṣṭer nindyate ca sa iti | tathānyatrāhaṁgrahopāsanā ca nyakkṛtā, pauṇḍraka-vāsudevādau yadubhir iva śuddha-bhaktair upahāsyatvāt | sālokya-sārṣṭi-sārūpya- [bhā.pu. 3.29.11] ity-ādiṣu tat-phalasya heyatayā nirdeśāt | tad uktaṁ śrī-hanumatā—ko mūḍho dāsatāṁ prāpya prābhavaṁ padam icchati [padyā. 110] iti | tad etat sarvam abhipretya niṣkiñcanāṁ bhaktim eva tādṛśa-bhakta-praśaṁsā-dvāreṇa sarvordhvam upadiśati,

**na kiñcit sādhavo dhīrā**

**bhaktā hy ekāntino mama |**

**vāñchanty api mayā dattaṁ**

**kaivalyam apunar-bhavam ||** [bhā.pu. 11.20.34]

ṭīkā ca—dhīrā dhīmanto yato mamaikāntino mayy eva prīti-yuktāḥ | ato mayā dattam api na gṛhṇanti, kiṁ punar vaktavyaṁ na vāñchantīty arthaḥ | apunar-bhavam ātyantika-kaivalyam ity eṣā |

īdṛśānām ekāntinām eva parama-mahimā gāruḍe—

brāhmaṇānāṁ sahasrebhyaḥ satra-yājī viśiṣyate |

satra-yāji-sahasrebhyaḥ sarva-vedānta-pāragaḥ ||

sarva-vedānta-vit-koṭyāṁ viṣṇu-bhakto viśiṣyate |

vaiṣṇavānāṁ sahasrebhyaḥ ekānty eko viśiṣyate || iti |

yasmād evaṁ sarvānandātikrama-liṅgena paramānanda-svarūpāsau bhaktis tasmāt tatra svabhāvata eva pravṛttir guṇaḥ | tathābhūtām api tan-mādhurīṁ svadoṣeṇānubhavitum asamarthānāṁ tu kevala-vidhi-niṣedha-sambhava-guṇa-doṣa-dṛṣṭyaivapravṛttir api pūrvāpekṣayā doṣa eva | yathoktam etat pūrvādhyāye śamo man-niṣṭhatā-buddhiḥ [bhā.pu. 11.19.33] ity ādau, sākṣād-bhakter api vidhānāvidhānayor guṇa-doṣatāṁ kiṁ varṇitena bahunā [bhā.pu. 3.29.11] ity antena granthena pratipādya guṇa-doṣa-dṛśir doṣo guṇas tūbhaya-varjitaḥ [bhā.pu. 11.19.43] iti | ata eva labdha-tan-mādhuryānubhāvanāṁ tad-vidhi-niṣedha-kṛta-guṇa-doṣau nas ta evety āha—

**na mayy ekānta-bhaktānāṁ**

**guṇa-doṣodbhavā guṇāḥ** [bhā.pu. 11.20.36] |

ṭīkā ca—guṇa-doṣair vihita-pratiṣiddhair udbhavā yeṣāṁ te guṇāḥ puṇya-pāpādaya ity eṣā |

|| 11.20 || śrī-bhagavān || 177 ||

[178]

iyam akiñcanākhyā bhaktir eva jīvānāṁ svabhāvata ucitā | svābhāvika-tad-āśrayā hi jīvāḥ | sa kāraṇaṁ kāraṇādhipādhipaḥ iti śruteḥ | aṁśatve’pi bahiraṅgava-svīkārāt tad-āśrayatvaṁ sūrya-maṇḍala-bahir-ātapa-paramāṇūnām iva | ata eva pādmottara-khaṇḍe praṇava-vyākhyāne—

akāraś cāpy u-kāraś ca ma-kāraś ca tataḥ param |

veda-trayātmakaṁ proktaṁ praṇavaṁ brahmaṇaḥ padam ||22||

akāreṇocyate viṣṇuḥ śrīr ukāreṇa cocyate |

ma-kāras tv anayor dāsaḥ pañcaviṁśaḥ prakīrtitaḥ || [pa.pu. 6.226.22-23]

ante ca—bahagavac-cheṣa-rūpo’sau ma-kārākhyaḥ sa-cetanaḥ iti | tathā—

avadhāraṇa-vācy evam u-kāraḥ kaiścid ucyate |

śrīś ca tat-pakṣa-pātitvād a-kāreṇaiva cocyate |

bhāskarasya prabhā yadvat tasya nityānapāyinī || [pa.pu. 6.226.29-30] ity ādi |

ata eva śrī-vaiṣṇavānāṁ praṇava eva mahā-vākyam iti sthitam | tathāṣṭādaśākṣara-vyākhyāne—

śrīmate viṣṇave tasmai dāsyaṁ sarvaṁ karomy aham |

deśa-kālādy-avasthāsu sarvāsu kamalāpateḥ ||

iti svarūpa-saṁsiddhaṁ sukhaṁ dāsyam avāpnuyāt |

evaṁ viditvā mantrārthaṁ tad bhaktiṁ samyag ācaret ||

dāsa-bhūtam idaṁ tasya jagat sthāvara-jaṅgamam |

śrīman-nārāyaṇaḥ svāmī jagatāṁ prabhur īśvaraḥ || [pa.pu. 6.226.36-38] iti |

tad etad āhuḥ—

**sva-kṛta-pureṣv amīṣv abahir-antara-saṁvaraṇaṁ**

**tava puruṣaṁ vadanty akhila-śakti-dhṛto’ṁśa-kṛtam |**

**iti nṛ-gatiṁ vivicya kavayo nigamāvapanaṁ**

**bhavata upāsate’ṅghrim abhavaṁ bhuvi viśvasitāḥ ||** [bhā.pu. 10.87.20]

svayena tvā kṛteṣu pareṣu deheṣu vartamānaṁ puruṣaṁ janaṁ tavaivāṁśa-rūpeṇa kṛtaṁ nitya-siddhaṁ vadanti | tatrākhila-śakti-dhṛtas tava ity uktvā tad-akhila-śakti-guṇāntaḥ-pāti-jīvākhya-taṭastha-śakti-viśiṣṭasyaiva tavāṁśo na tu svarūpa-śakti-viśiṣṭasya kevala-svarūpasyety āyātam | tato mūla-maṇḍala-sthānīya-tvad-āśrayakas tvadevajīvanaś cāsau jīva iti tattvaṁ vivicya jñātvā kavayaḥ paṇḍitāḥ viśvasitāḥ śraddadhānā bhavata evāṅghrim upāsate | viśvāse hetur nigamāvapanaṁ sakala-veda-bījojjīvanaikāśraya-ksetraṁ śāstra-yonim ity arthaḥ | ato nityatvāśrayaika-jīvanānām api teṣāṁ tvad-vaimukhyena yat saṁsāra-duḥkhaṁ bhavati tad api svayam eva palāyata ity āhuḥ abhavam iti | na vidyate bhavaḥ saṁsāro yatreti | athavā bhajanīyasya nityatvena bhakter apy anaśvaratvaṁ pratipādayanti abhavaṁ janma-rahitam aṅghrim iti | tasmād akiñcānākhyā bhaktir eva sarvordhvam abhidheyā ||

|| 10.87 || śrutayaḥ śrī-bhagavantam || 178 ||

[179]

atha tasyā eva prakārāntareṇa sthāpanāya prakaraṇāntaraṁ yāvat-tal-lakṣaṇa-prakaraṇam | tad evaṁ parama-durlabha-svarūpaṁ parama-durlabha-phalaṁ cākiñcanākhya-sākṣād-bhakti-rūpaṁ sāmmukhyaṁ kathaṁ syād iti vaktuṁ sāmmukhya-mātrasya nidānam upalakṣayati |

**bhavāpavargo bhramato yadā bhavej**

**janasya tarhy acuta sat-samāgamaḥ |**

**sat-saṅgamo yarhi tadaiva sad-gatau**

**parāvareśe tvayi jāyate matiḥ ||** [bhā.pu. 10.51.53]

yadā bhramataḥ saṁsarato bhavāpavargo bhavet samprāpta-kālaḥ syāt, tadā sat-saṅgamo bhavet | tadā bhavāpavargo bhaved iti vaktavye vaiparītyena nirdeśas tatra sat-saṅgamasya śrīghratayāvaśyakatayā ca hetutā-vivakṣayā tathoktaṁ nalakūvara-maṇigrīvau prati śrī-bhagavatā—

sādhūnāṁ sama-cittānāṁ sutarāṁ mat-kṛtātmanām |

darśanān no bhaved bandhaḥ puṁso’kṣṇoḥ savitur yathā || [bhā.pu. 10.10.41] iti |

ata evātiśayokti-nāmālaṅkārasya caturtho bhedo’yam ity ālaṅkārikāḥ | tad uktaṁ tad-vivṛttau—

caturthī sā kāraṇasya gadituṁ śīghra-kāritām |

yā hi kāryasya pūrvoktiḥ iti |

tatra hetur yarhi yadā sat-saṅgamasya daiva-parāvareśe tvayi matir bhavati tad-vaimukhya-karān ādi-siddha-taj-jñāna-saṁsargābhāvānte tat-sāmmukhyakaraṁ taj jñānaṁ jāyata ity arthaḥ | ata evoktaṁ śrī-vidureṇa—

janasya kṛṣṇād vimukhasya daivād

adharma-śīlasya suduḥkhitasya |

anugrahāyeha caranti nūnaṁ

bhūtāni bhavyāni janārdanasya || [bhā.pu. 3.5.3] iti |

atra daivāt prācīna-karmaṇo hetos tadāveśād adharma-śīlasya bhagavad-dharma-rahitasyety arthaḥ | mūla-padye yarhi yadeti nirdeśān na kāla-vilambena | tatra caivakārān nānyadā kadācid apīty arthaḥ | tena tan-matau hetuḥ sad-gatau yatra yatrasantaḥ saṅgacchante tatra tatra gatiḥ sphuraṇaṁ yasya tasmiṁs tvayīti | tathā ca itihāsa-samuccaye—

yatra rāgādi-rahitā vāsudeva-parāyaṇāḥ |

tatra sannihito viṣṇur nṛpate nātra saṁśayaḥ || iti |

satāṁ gatāv ity atra vyākhāne’pi asatāṁ tv asau na gatiḥ | atas tad-dvāraivānyeṣāṁ tal-lābho yukta iti pūrvavad eva | piṅgalāyā api sat-saṅge videhānāṁ pure hy asminn aham ekaiva mūḍha-dhīḥ [bhā.pu. 11.8.34] ity atra vyakto’sti | ṭīkā ca—sat-saṅgatau satyām apy aho me moha ity āha—videhānām iti | ity eṣā |

tad evaṁ yatra nopalabhyate sat-saṅgaḥ, tatrāpy ādhunikaḥ prāktano vā pārampariko vānumeya eva | atra kṛta-śrī-nāradādi-darśanāder api devatādeḥ śrī-nalakūvarādivat tādṛśatva-prāptir na śrūyata ity ata evaṁ vivecanīyam | yadyapy aparādha-sad-bhāvo vartate puruṣe, tadā tad-doṣeṇa satsu nirādarāṇāṁ sādhāraṇa-puṇyādi-dṛṣṭīnāṁ ca tad-doṣa-śānty-arthaṁ sat-saṅgasya bhagavat-sāmmukhya-kāraṇatve’pi tat-kṛpā-sāhāyyam apekṣate | niraparādhatve sati tat-saṅgenaiva jāta-paramottama-dṛṣṭīnāṁ teṣu mano’vadhānābhāve’pi sat-saṅga-mātraṁ tat-kāraṇam iti | ataḥ sāparādhān evādhikṛtyoktam ajān aja-devaiḥ—

tān vai hy asad-vṛttibhir akṣibhir ye

parāhṛtāntar-manasaḥ pareśa |

atho na paśyanty urugāya nūnaṁ

ye te padanyāsa-vilāsa-lakṣyāḥ || [bhā.pu. 3.5.44]

te tava pada-nyāsa-vilāsa-kṣaṇyāḥ sambandhino ye bhaktā ity arthaḥ | te tān nūnaṁ prāyo na paśyanti na kṛpā-dṛṣṭi-viṣayīkurvantīty arthaḥ | kān ? ya asad-vṛttibhiḥ sāparādha-ceṣṭair akṣibhir indriyaiḥ para-kṛtāntarmanaso dūrīkṛtāntarmukha-citta-vṛttayo bahirmukhā ity evaṁ vyākhyānam atrāpy anusandheyam | atra sādhāraṇāsad-vṛttitvaṁ na gṛhyate | sarvasya tat-kṛpāyāḥ prāk tathābhūtatvāt | janasya kṛṣṇād vimukhasya daivād [bhā.pu. 3.5.3] ity ādika-viṣayaṁ syād iti tasmād aparādhāsad-vṛttau teṣāṁ kṛpā pravartata eva | kathañcid aparādhābhāvena tad-apravṛttāv api saṅga-mātreṇaiva teṣāṁ sammatiḥ syāt | yatra tu sāparādhe’pi svairatayaiva kṛpāṁ kurvanti tasyaiva tan-matiḥ syān nānyasya nalakūvaravat sādhāraṇa-devatāvac ceti |

tathā śrī-bharatasya rahūgaṇe yathā coparicara-vasor vṛttaṁ viṣṇu-dharme—sa hi deva-sāhāyyāyaiva daityān hatvā virajya ca bhagavad-anudhyānāya pātālaṁ ca praviṣṭavān | taṁ ca nivṛttam api hantuṁ labdha-cchidrā daityāḥ samāgatya tat-prabhāveṇodyata-śastrā evātiṣṭhan | tataś ca vyarthodyamāḥ punaḥ śakropadeśena taṁ prati pāṣaṇḍa-mārgam upadiśanto’pi jātayā tat-kṛpayā bhagavad-bhaktā babhūvuḥ [vi.dha.pu. 3.346] iti |

ata uktaṁ viṣṇu-dharma eva—

aneka-janma-saṁsāra-racite pāpa-samuccaye |

nākṣīṇe jāyate puṁsāṁ govindābhimukhī matiḥ || iti |

nanu,

naitān vihāya kṛpaṇān vimumukṣa eko

nānyaṁ tvad asya śaraṇaṁ bhramato’nupaśye [bhā.pu. 7.9.44]

ity evaṁ śrī-prahlādasya sarvasminn api saṁsāriṇi kṛpā jātā, tarhi kathaṁ na sarva-muktiḥ syāt ? ucyate, jīvānām anantatvān na te sarve manasi tasyārūḍhā yāvanto dṛṣṭvā śrutās tac-cetasyārūḍhās tāvatāṁ tat-prasādād bhaviṣyaty eva mokṣaḥ | naitān ity etac-chabda-prayogāt | ye cānye teṣām api tat-kīrtana-smaraṇa-mātreṇaiva kṛtārthatāvaraṁ svayam eva kṛpayā dattavān śrī-nṛsiṁha-devaḥ—

ya etat kīrtayen mahyaṁ tvayā gītam idaṁ naraḥ |

tvāṁ ca māṁ ca smaran kāle karma-bandhāt pramucyate || [bhā.pu. 7.10.14] iti |

yas tvāṁ kīrtayed api kiṁ punas tvaṁ yān kṛpayā smarasīti bhāvaḥ | tasmāt sādhūktaṁ bhavāpavargo bhramato yadā bhaved iti |

|| 10.51 || mucukundaḥ śrī-bhagavantam || 179 ||

[180]

tataḥ sat-saṅgasyaiva tatra nidānatvaṁ siddham | tac ca yuktam anādi-siddha-taj-jñāna-maya-tad-vaimukhyavatām | anyathā hi tad-asambhavaḥ | tad uktam—

tarko’pratiṣṭhaḥ śrutayo vibhinnā

nāsāv ṛṣiḥ yasya mataṁ na bhinnam |

dharmasya tattvaṁ nihitaṁ guhāyāṁ

mahājano yena gataḥ sa panthāḥ || [ma.bhā 3.313.117]

tathaiva śrī-prahlāda-vākyam—

matir na kṛṣṇe parataḥ svato vā

mitho’bhipadyeta gṛha-vratānām | [bhā.pu. 7.5.30] ity upakramya—

naiṣāṁ matis tāvad urukramāṅghriṁ

spṛśaty anarthāpagamo yad-arthaḥ |

mahīyasāṁ pāda-rajo-'bhiṣekaṁ

niṣkiñcanānāṁ na vṛṇīta yāvat || [bhā.pu. 7.5.32]

tathā tad-vimukha-karmādibhis tat-sāmmukhya-pratipatteś cātyāntāyogaḥ | kṛtākṛtād anyatra bhūtāc ca bhavyāc ca iti śruty-ādeḥ | tam etam ātmānaṁ vedānuvacanena brāhmaṇā vividiṣanti yajñena dānena tapasānaśakena [bṛ.ā.u. 4.4.2] iti śruty-ādikaṁ tu tat-sāmmukhyenaiva prayuktāni karmāṇy abhidadhāti | tarhi tad eva sāmmukhyaṁ kathaṁ syād iti punar api hetur eva praṣṭavyaḥ syāt |

atha bhagavat-kṛpaiva tat-sāmmukhye prāthamikaṁ kāraṇam iti ca gauṇam | sā hi saṁsāra-durantānanta-santāpa-santapteṣv api tad-vimukheṣu svatantrā na pravartate, tad-asambhavāt | kṛpā-rūpaś ceto-vikāro hi para-duḥkhasya sva-cetasi sparśe saty eva jāyate | tasya tu sadā paramānandaika-rasatvenāpahata-kalmaṣatvena ca śrutau jīva-vilakṣaṇatva-sādhanāt | tejo-mālinas timirāyogavat tac-cetasy api tamo-maya-duḥkha-sparśanāsambhavena | tatra tasyā janmāsambhavaḥ ata eva sarvadā virājamāṇe’pi kartum akartum anyathā kartuṁ samarthe tasmiṁs tad-vimukhānāṁ na saṁsāra-santāpāḥ santi | ataḥ sat-kṛpaikāvaśiṣyate | santo’pi tadānīṁ yadyapi sāṁsārika-duḥkhair na spṛśyanta eva, tathāpi labdha-jāgarāḥ svapna-duḥkhavattve kadācit smareyur apīty atas teṣāṁ saṁsārike’pi kṛpā bhavati, yathā śrī-nāradasya nalakūvara-maṇigrīvayoḥ | tasmāt prastute’pi saṁsārika-duḥkhasya tad-dhetutvābhāvāt | parameśvara-kṛpā tu sa evātra mama śaraṇam ity-ādi-dainyātmikā bhakti-sambandhenaiva jāyate, yathā gajendrādau vyatireke nārakyādau | bhaktir hi bhakta-koṭi-praviṣṭa-tad-ārdrībhāvayitṛ-tac-chakti-viśeṣa iti vivṛtaṁ vivariṣyate ca | dainya-sambandhena ca sādhv iyam ucchalitā bhavatīti tatra tad-ādhikyam | tasmād yā kṛpā tasya satsu vartate sā sat-saṅga-vāhanaiva vā sat-kṛpā-vāhanaiva vā satī jīvāntare saṅkramate na svatantreti sthitam | tathaiva cāhuḥ—

**svayaṁ samuttīrya sudustaraṁ dyuman**

**bhavārṇavaṁ bhīmam adabhra-sauhṛdāḥ |**

**bhavat-padāmbhoruha-nāvam atra te**

**nidhāya yātāḥ sad-anugraho bhavān ||** [bhā.pu. 10.2.31]

he dyuman sva-prakāśa ! bhavat-padāmbhoruha-lakṣaṇā yā naur bhavārṇava-taraṇopāyas tām atra bhavārṇava-pāre nidhāya uttarottara-janeṣu prakāśyety arthaḥ | nanu kathaṁ tāṁ na svayaṁ prakāśayāmi ? katham iva teṣām apekṣā ? tatra sadbhir eva dvāra-bhūtair anyān anugṛhṇāti yaḥ sa sad-anugraho bhavān iti | yad vā santa evānugraho yasya saḥ | tavānugraho yaḥ prāpañcike carati sa tad-ākāratayaiva carati, nānya-rūpatayety arthaḥ | tathoktaṁ śrī-rudra-gīte—

athānaghāṅghres tava kīrti-tīrthayor

antar-bahiḥ-snāna-vidhūta-pāpmanām |

bhūteṣv anukrośa-susattva-śīlināṁ

syāt saṅgamo’nugraha eṣa nas tava || [bhā.pu. 4.24.58] iti |

satsv anugraho yasyeti vyākhyāne’pi tad-vimukheṣv asatsu tavānugraho nāstīti prāpteḥ sad-dvāraiva tat prakāśanam ucitam ity evāyāti | tad evaṁ—

jāyamānaṁ hi puruṣaṁ yaṁ paśyen madhusūdanaḥ |

sāttvikas tu sa vijñeyo bhaven mokṣe ca niścitaḥ || [ma.bhā. 12.336.68]

iti mokṣa-dharma-vacanam api sat-saṅgānantara-janma-param eva boddhavyam |

|| 10.2 || devāḥ bhagavantam || 180 ||

[181]

tataḥ sat-saṅga-hetuś ca satāṁ svaira-cāritaiva nānyaḥ | yathāha—

**ta ekadā nimeḥ satram upajagmur yadṛcchayā |** [bhā.pu. 11.2.24]

te nava-yogeśvarā yadṛcchayā svairatayā na tu hetv-antara-prayuktety arthaḥ | yadṛcchā svairitā ity amaraḥ | satsu parameśvara-prayoktṛtvaṁ ca sad-icchānusāreṇaiva | tad uktaṁ svecchāmayasya [bhā.pu. 10.14.2] iti | ahaṁ bhakta-parādhīnaḥ [bhā.pu. 9.4.46] iti ca |

|| 11.2 || śrī-nāradaḥ || 181 ||

[182]

tathā—

**tasyaikadā tu bhavanam aṅgirā bhagavān ṛṣiḥ |**

**lokān anucarann etān upāgacchad yadṛcchayā ||** [bhā.pu. 6.14.14]

tasya citraketoḥ | atrāpi tadaiva tasya sāmmukhyaṁ jāyam | kālāntare tu prādurbhūtam iti mantavyam | ata eva tad-vilāpa-samaye śrīmatāṅgirasaiva—brahmaṇyo bhagavad-bhakto nāvasīditum arhati [bhā.pu. 6.15.12] ity uktam |

|| 6.14 || śrī-śukaḥ || 182 ||

[183]

satāṁ kṛpā ca duravasthā-darśana-mātrodbhavā na svopāsanādy-apekṣā, yathā śrī-nāradasya nalakūvara-maṇigrīvayoḥ | tad āha—

**bhajanti ye yathā devān devā api tathaiva tān |**

**chāyeva karma-sacivāḥ sādhavo dīna-vatsalāḥ ||** [bhā.pu. 11.2.6] iti |

spaṣṭam || 11.2 || śrīmān ānakadundubhiḥ || 183 ||

[184]

sat-saṅgamasya parama-saṁskāra-hetutvāt tad-arthaṁ na puruṣasya saṁskāra-hetv-antaram apekṣyaṁ ca, yata āha—

**na hy an-mayāni tīrthāni na devā mṛc-chilā-mayāḥ |**

**te punanty uru-kālena darśanād eva sādhavaḥ ||** [bhā.pu. 10.84.11]

iti te kathaṁ nādriyante gauṇatvāt, ity āha—te punantīti |

|| 10.84 || śrī-bhagavān muni-vargam || 184 ||

[185]

tad evaṁ sat-saṅga-mātrasya tat-sāmmukhya-mātre nidānatvam uktam | etad eva vyatirekeṇāha—

**jñānaṁ viśuddhaṁ paramārtham ekam**

**anantaraṁ tv abahir brahma satyam |**

**pratyak praśāntaṁ bhagavac-chabda-saṁjñaṁ**

**yad vāsudevaṁ kavayo vadanti ||**

**rahūgaṇaitat tapasā na yāti**

**na cejyayā nirvapaṇād gṛhād vā |**

**na cchandasā naiva jalāgni-sūryair**

**vinā mahat-pāda-rajo-'bhiṣekam ||** [bhā.pu. 5.12.12]

tarhi kiṁ satyam ? jñānaṁ satyam | vyāvahārika-satyatvaṁ vyāvartayati | paramārtham | vṛtti-jñāna-vyavacchedārthāni ṣaḍ-viśeṣaṇāni | viśuddhaṁ tat tu āvidyakam | ekaṁ tat tu nānā-rūpam | anantaraṁ tu bahir bāhyābhyantara-śūnyaṁ tat tu viparītaṁ brahma paripūrṇaṁ tat tu paricchinnam | pratyak tat tu viṣayākāram | praśāntaṁ nirvikāraṁ, tat tu sa-vikāram | tad evaṁ svarūpaṁ jñānaṁ satyam ity uktam | kīdṛśaṁ tat ? aiśvaryādi-ṣaḍ-guṇatvena bhagavac-chabdaḥ saṁjñā yasya | yac ca jñānaṁ vāsudevaṁ vadanti | tat-prāptiś ca mahat-sevāṁ vinā na bhavatīty āha he rahūgaṇa | etaj jñānaṁ tapasā puruṣo na yāti ijyayā vaidika-karmaṇā nirvapaṇād annādi-saṁvibhāgena gṛhād vā tan-nimitta-paropakāreṇa chandasā vedābhyāsena jalāgny-ādibhir upāsitair ity eṣā |

atra brahmatvādinā jīva-svarūpaṁ sūkṣmatvādi-dharmakaṁ jñānam api nirastaṁ veditavyam ||

|| 5.12 || śrī-brāhmaṇo rahūgaṇam || 185 ||

[186]

tad evaṁ sat-saṅga eva tat-sāmmukhye dvāram ity uktam | te ca santas tat-sammukhā evātra gṛhyante | na tu vaidikācāra-mātra-parā anupayogitvāt | tatra yādṛśaḥ sat-saṅgas tādṛśam eva sāmmukhyaṁ bhavatīti vaktuṁ teṣu satsu ye mahāntas teṣāṁ dvaividhyam āha sārdhena |

**mahāntas te sama-cittāḥ praśāntā**

**vimanyavaḥ suhṛdaḥ sādhavo ye |**

**ye vā mayīśe kṛta-sauhṛdārthā**

**janeṣu dehambhara-vārtikeṣu ||**

**gṛheṣu jāyātmaja-rātimatsu**

**na prīti-yuktā yāvad-arthāś ca loke ||** [bhā.pu. 5.5.2-3]

ye sama-cittā nirviśeṣa-brahma-niṣṭhās te mahāntas teṣāṁ śīlam āha praśāntā ity ādi | mahad-viśeṣam āha ye veti | vā-śabdaḥ pakṣāntare | uttara-pakṣatvād asyaiva śreṣṭhatvaṁ mayi kṛtaṁ siddhaṁ yat sauhṛdaṁ prema tad eva arthaḥ puruṣārtho yeṣāṁ yathā-bhūtā ye te mahānta iti pūrveṇānvayaḥ | yato mayi sauhṛdārthās tata eva dehambhara-vārttikeṣu viṣaya-vārtā-niṣṭheṣu janeṣu tathā geheṣu jāyātmaja-bandhu-varga-yukteṣu na prīti-yuktāḥ, kintu yāvad-arthaḥ yāvān arthaḥ śrī-bhagavad-bhajanānurūpaṁ prayojanaṁ tāvān artho dhanaṁ yeṣāṁ tathābhūtā ity arthaḥ | ubhayor mahattvaṁ ca mahā-jñānitvān mahā-bhāgavatatvāc ca, na tu dvayoḥ sāmyābhiprāyeṇa | muktānām api siddhānāṁ nārāyaṇa-parāyaṇaḥ [bhā.pu. 6.14.5] ity ādy-ukteḥ | atra jñāna-mārge brahmānubhavino mahānto bhakti-mārge labdha-bhagavat-premāṇo mahānta iti lakṣaṇa-sāmānyam iti jñeyam |

|| 5.5 || śrī-ṛṣabhaḥ sva-putrān || 186 ||

[187]

atra caivaṁ vivecanīyam | tat-tan-mārge siddhā mahānto dvividhā darśitāḥ | atra ca jñāna-siddhāḥ | dehaṁ ca naśvaram avasthitam utthitaṁ vā siddho na paśyati yato’dhyagamat svarūpam [bhā.pu. 11.13.35] ity ādau varṇitāḥ |

atra bhakta-siddhās trividhāḥ | prāpta-bhagavat-pārṣada-dehā nirdhūta-kaṣāyā mūrcchita-kaṣāyāś ca | yathā śrī-nāradādayaḥ śrī-śukādayaḥ prāg-janma-gata-nāradādayaḥ |

prayujyamāne mayi tāṁ śuddhāṁ bhāgavatīṁ tanum |

ārabdha-karma-nirvāṇo nyapatat pāñca-bhautikaḥ || [bhā.pu. 1.6.29] ity ādau |

sva-sukha-nibhṛta-cetās tad-vyudastānya-bhāvo’py

ajita-rucira-līlākṛṣṭa-sāraḥ [bhā.pu. 12.12.69] ity ādau |

hantāsmin janmani bhavān

mā māṁ draṣṭum ihārhati |

avipakva-kaṣāyāṇāṁ

durdarśo’haṁ kuyoginām || [bhā.pu. 1.6.22] ity ādau ca prasiddheḥ |

śrī-nāradasya pūrva-janmani sthita-kaṣāyasya prema varṇitaṁ svayam eva |

premātibhara-nirbhinna- pulakāṅgo’tinirvṛtaḥ |

ānanda-samplave līno nāpaśyam ubhayaṁ mune || [bhā.pu. 1.6.18] ity ādau |

śrī-bharata evātrodāharaṇīyaḥ | tasya ca bhūta-pipālayiṣā-rūpaḥ prārabdhālambanaḥ sāttvika-kaṣāyo nigūḍha āsīt premā ca varṇita iti | tad evaṁ samāna-premṇi trividhe pūrva-pūrvādhikyaṁ jñeyam | kvacit sthite’pi prākṛta-dehāditve yadi premṇaḥ parimāṇataḥ svarūpato vādhikyaṁ dṛśyate, tadā premādhikyenaivādhikyaṁ jñeyam | tac ca bhajanīyasya bhagavato’ṁśāṁśitva-bhedena bhajataś ca dāsya-sakhyādi-bhedena svarūpādhikyaṁ, premāṅkura-premādi-bhedena parimāṇādhikyaṁ ca prīti-sandarbhe [98-104 paricchede] vivṛtya darśayiṣyāmaḥ | sākṣātkāra-mātrasyāpi yadyapi puruṣa-prayojanatvaṁ tathāpi tasminn api sākṣātkāre yāvān yāvān śrī-bhagavataḥ priyatva-dharmānubhavas tāvāṁs tāvān utkarṣaḥ | nirupādhi-prīty-āspadatā-svabhāvasya priyatva-dharmaṁ vinā tu sākṣātkāro’py asākṣātkāra eva, mādhuryaṁ vinā duṣṭa-jihvayā khaṇḍasyeva | ata evoktaṁ śrī-ṛṣabha-devena—prītir na yāvan mayi vāsudeve [bhā.pu. 5.5.6] iti |

tataḥ prema-tāratamyenaiva bhakta-mahattva-tāratamyaṁ mukhyam | ata eva mayīśe kṛta-sauhṛdārthāḥ [bhā.pu. 5.5.3] ity eva tal-lakṣaṇatvenoktam | yatra tu sākṣātkāra eva premādhikyam, kaṣāyādi-rāhityādikam apy asti, sa paramo mukhyaḥ | tatraikaikāṅga-vaikalye nyūna-nyūna iti jñeyam | tad evaṁ ye vā mayīśe [bhā.pu. 5.5.3] ity ādinā ye uktās te tu prāpta-pārṣada-dehā na bhavanti, tathā viṣaya-vairāgyo’pi nigūḍha-saṁskāravanto’pi sambhavanti | tatas tad-vivecanāya prakaraṇāntaram utthāpyate | yathā rājovāca—

**atha bhāgavataṁ brūta yad-dharmo yādṛśo nṛṇām |**

**yathārcarati yad brūte yair liṅgair bhagavat-priyaḥ ||** [bhā.pu. 11.2.44]

athānantaraṁ bhāgavataṁ brūta taj-jñānārthaṁ sa ca nṝṇāṁ madhye yad-dharmo yat-svabhāvas taṁ svabhāvaṁ brūta | yathā ca sa ācarati anutiṣṭhati tad-anuṣṭhānaṁ brūta | yad brūte tad-vacanaṁ ca brūteti mānasa-kāyika-vācika-liṅga-pṛcchā |

nanu pūrvaṁ śṛṇvan subhadrāṇi rathāṅga-pāṇeḥ [bhā.pu. 11.2.37] ity ādinā granthena tat-tal-liṅgaṁ śrī-kavinaivoktam ? satyam | tathāpi punas tad-anuvādena teṣu liṅgeṣu yair liṅgair bhagavat-priyo yādṛśa uttama-madhyamatādi-bheda-vivikto bhavati tāni liṅgāni vivicya brūtety arthaḥ |

[188]

tatrottaraṁ śrī-havir uvāca—

**sarva-bhūteṣu yaḥ paśyed bhagavad-bhāvam ātmanaḥ |**

**bhūtāni bhagavaty ātmany eṣa bhāgavatottamaḥ ||** [bhā.pu. 11.2.45]

tatra tat-tad-anubhava-dvārāvagamyena mānasa-liṅgena mahā-bhāgavataṁ lakṣayati sarva-bhūteṣv ity ādi | evaṁ-vrataḥ sva-priya-nāma-kīrtyā jātānurāgo druta-citta uccaiḥ [bhā.pu. 11.2.38] iti śrī-kavi-vākyokta-rītyā yaś citta-drava-hāsa-rodanādy-anubhāvakānurāga-vaśatvāt khaṁ vāyum agnim [bhā.pu. 11.2.39] ity ādi-tad-ukta-prakāreṇaiva cetanācetaneṣu sarva-bhūteṣu ātmano bhagavad-bhāvam ātmābhīṣṭo yo bhagavad-ādy-anubhavas tam evety arthaḥ | paśyed anubhavati | atas tāni ca bhūtāni ātmani sva-citte tathā sphurati yo bhagavān tasminn eva tad-āśritatvenaiva anubhavati, eṣa bhāgavatottamo bhavati | ittham eva śrī-vraja-devībhir uktam—vana-latās tarava ātmani viṣṇuṁ vyañjayantya iva puṣpa-phalāḍhyāḥ [bhā.pu. 10.35.5] ity ādi |

yad vā, ātmano yo bhagavati bhāvaḥ premā, tam eva cetanācetaneṣu bhūteṣu paśyati | śeṣaṁ pūrvavat | ata eva bhakta-rūpa-tad-adhiṣṭhāna-buddhi-jāta-bhaktyā tāni namaskarotīti khaṁ vāyum ity ādau pūrvam uktam iti bhāvaḥ | tathaiva coktaṁ tābhir eva—

nadyas tadā tad upadhārya mukunda-gītam

āvarta-lakṣita-mano-bhava-bhagna-vegāḥ || [bhā.pu. 10.21.15] ity ādi |

śrī-paṭṭa-mahiṣībhir api kurari vilapasi tvam [bhā.pu. 10.90.7] ity ādi | atra na brahma-jñānāny abhidhīyate bhāgavatais taj-jñānasya tat-phalasya ca heyatvena jīva-bhagavad-vibhāgābhāvena ca bhāgavatva-virodhāt | ahaituky avyavahitā [bhā.pu. 3.29.10] ity ādau hy aikāntika-bhakti-lakṣaṇānusāreṇa sutarām uttamatva-virodhāc ca | na ca nirākāreśvara-jñānaṁ praṇaya-raśanayā dhṛtāṅghri-padmaḥ [bhā.pu. 11.2.53] ity upasaṁhāra-gata-lakṣaṇa-parama-kāṣṭhā-virodhād eveti vivecanīyam |

[189]

atha mānasa-liṅga-viśeṣaṇenaiva madhyama-bhāgavataṁ lakṣayati—

**īśvare tad-adhīneṣu bāliśeṣu dviṣatsu ca |**

**prema-maitrī-kṛpopekṣā yaḥ karoti sa madhyamaḥ ||** [bhā.pu. 11.2.46]

parameśvare prema karoti | tasmin bhakti-yukto bhavatīty arthaḥ | tathā tad-adhīneṣu bhakteṣu ca maitrīṁ bandhu-bhāvam | bāliśeṣu tad-bhaktim ajānatsu udāsīneṣu kṛpām | yathoktaṁ śrī-prahlādena—

śoce tato vimukha-cetasa indriyārthā

māyā-sukhāya bharam udvahato vimūḍhān | [bhā.pu. 7.9.42] iti |

ātmano dviṣatsu upekṣām | tadīya-dveṣe cittākṣobhenodāsīnyam ity arthaḥ | teṣv api bāliśatvena kṛpāṁśa-sad-bhāvāt | yathaiva śrī-prahlādo hiraṇyakaśipau | bhagavato bhāgavatasya vā dviṣatsu tu saty api citta-kṣobhe tatrānabhiniveśa ity arthaḥ | asya bāliśeṣu kṛpāyāḥ sphuraṇaṁ dviṣatsūpekṣāyā eva | na tu prāgvat sarvatra premṇā vā sphuraṇam | tato madhyamatvam |

athottamasyāpi tad-adhīna-darśanena tat-sphuraṇānandodayo viśeṣata eva | tataś ca tasminn adhikaiva maitrī yad bhavati tan na niṣidhyate, kintu sarvatra tad-bhāvāvaśyakatā vidhīyate | paramottame’pi tathā dṛṣṭam—

kṣaṇārdhenāpi tulaye na svargaṁ nāpunar-bhavam |

bhagavat-saṅgi-saṅgasya martyānāṁ kim utāśiṣaḥ || [bhā.pu. 4.24.57]

atha bhāgavatā yūyaṁ priyāḥ stha bhagavān yathā [bhā.pu. 4.25.30] iti ca rudra-gītāt |

harer guṇākṣipta-matir

bhagavān bādarāyaṇiḥ |

adhyagān mahad ākhyānaṁ

nityaṁ viṣṇu-jana-priyaḥ || [bhā.pu. 1.7.11] iti sūta-vākyāc ca |

evaṁ bhojānāṁ kulapāṁsanāḥ [bhā.pu. 10.1.24] ity ādau tatra bādarāyaṇi-prabhṛtīnāṁ dveṣo’pi dṛśyate | kintu madhyamānāṁ tatrānābhiniveśa eva sphurati | teṣāṁ tu tatrāpi tad-vidha-śāstṛtvena nijābhīṣṭa-deva-parisphūrtir na vyāhanyeta iti viśeṣaḥ | tad-dṛṣṭyaiva ca śrīmad-uddhavādīnām api śrī-duryodhanādau namaskāraḥ |

sattvaṁ viśuddhaṁ vasudeva-śabditaṁ

yad īyate tatra pumān apāvṛtaḥ | [bhā.pu. 4.3.21] ity ādi śrī-śiva-vākyavat |

uktaṁ ca lakṣmaṇā-haraṇe—so’bhivandyāmbikā-putram [bhā.pu. 10.68.17] ity ādau duryodhanaś ceti | yatra pakṣe ca svakīya-bhāvasyaiva sarvatra parisphūrteḥ śrī-bhagavad-ādi-dviṣatsv api sā paryavasyati, tatra ca nāyuktatā, yatas te nija-prāṇa-koṭi-nirmañchanīya-tac-caraṇa-paṅkaja-parāga-leśās teṣāṁ durvyavahāra-dṛṣṭyā kṣubhyanti | svīya-bhāvānusāreṇa tv evaṁ manyante—aho īdṛśaś cetano vā kaḥ syād yaḥ punar asmin sarvānanda-kadambake nirupādhi-parama-premāspade sakala-loka-prasādaka-sad-guṇa-maṇi-bhūṣite sarva-hita-paryavasāyi-caryāmṛte śrī-puruṣottame tat-priya-jane vā prītiṁ na kurvīta | tad-dveṣa-kāraṇaṁ tu sutarām evāsmad-buddhi-paddhatim atītam | tasmād brahmādi-sthāvara-paryantā aduṣṭā duṣṭāś ca tasmin bāḍhaṁ rajyanta eveti | tad uktaṁ śrī-śukena—

govinda-bhuja-guptāyāṁ dvāravatyāṁ kurūdvaha |

avātsīn nārado’bhīkṣṇaṁkṛṣṇopāsana-lālasaḥ ||

ko nu rājann indriya-vān mukunda-caraṇāmbujam |

na bhajet sarvato-mṛtyur upāsyan amarottamaiḥ || [bhā.pu. 11.2.1-2] iti |

[190]

atha bhagavad-dharmācaraṇa-rūpeṇa kāyikena kiñcin mānasena ca liṅgena kaniṣṭhaṁ lakṣayati—

**arcāyām eva haraye pūjāṁ yaḥ śraddhayehate |**

**na tad-bhakteṣu cānyeṣu sa bhaktaḥ prākṛtaḥ smṛtaḥ ||** [bhā.pu. 11.2.47]

arcāyāṁ pratimāyām eva tad-bhakteṣu anyeṣu ca sutarāṁ na bhagavat-premābhāvad bhakta-māhātmya-jñānābhāvāt sarvādara-lakṣaṇa-bhakta-guṇānudayāc ca | sa prākṛtaḥ prakṛti-prārabdho’dhunaiva prārabdha-bhaktir ity arthaḥ | iyaṁ ca śraddhā na śāstrārthāvadhāraṇa-jātā |

yasyātma-buddhiḥ kuṇape tri-dhātuke

sva-dhīḥ kalatrādiṣu bhauma ijya-dhīḥ |

yat-tīrtha-buddhiḥ salile na karhicij [bhā.pu. 10.84.13] ity ādi śāstra-jñānāt |

tasmāl loka-paramparā-prāptaiveti pūrvavat | ataś cājāta-premāśāstrīya-śraddhā-yuktaḥ sādhakas tu mukhyo kaniṣṭho jñeyaḥ |

[191]

atha ṭīkā—punar aṣṭabhiḥ ślokair abhyarhitatvād uttamasyaiva lakṣaṇāny āha gṛhītvā ity eṣā | tathā hi—

**gṛhītvāpīndriyair arthān yo na dveṣṭi na hṛṣyati |**

**viṣṇor māyām idaṁ paśyan sa vai bhāgavatottamaḥ ||** [bhā.pu. 11.2.48]

pūrvokta-prakāreṇa tadāviṣṭa-citto na gṛhṇāti tāvad-indriyair arthān gṛhītvāpīty api-śabdārthaḥ | idaṁ viśvaṁ māyāṁ bahiraṅga-śakti-vilāsatvād dheyam ity arthaḥ | atrāpi kāyika-mānasayoḥ sāṅkaryam |

[192]

atha kevala-mānasa-liṅgenāha yāvat prakaraṇam—

**dehendriya-prāṇa-mano-dhiyāṁ yo**

**janmāpyaya-kṣud-bhaya-tarṣa-kṛcchraiḥ |**

**saṁsāra-dharmair avimuhyamānaḥ**

**smṛtyā harer bhāgavata-pradhānaḥ ||** [bhā.pu. 11.2.49]

yo hareḥ smṛtyā dehādīnāṁ saṁsāra-dharmair janmāpyayādibhir avimuhyamāno bhavati sa bhāgavata-pradhānaḥ uktaṁ ca śrī-gītāsu—

yeṣāṁ tv anta-gataṁ pāpaṁ janānāṁ puṇya-karmaṇām |

te dvandva-moha-nirmuktā bhajante māṁ dṛḍha-vratāḥ || [gītā 7.28]

[193]

tathā—

**na kāma-karma-bījānāṁ yasya cetasi sambhavaḥ |**

**vāsudevaika-nilayaḥ sa vai bhāgavatottamaḥ ||** [bhā.pu. 11.2.50]

bījāni vāsanāḥ | vāsudevam atrāśrayaḥ |

[194]

tathā—

**na yasya janma-karmabhyāṁ na varṇāśrama-jātibhiḥ |**

**sajjate’sminn aham-bhāvo dehe vai sa hareḥ priyaḥ ||** [bhā.pu. 11.2.51]

janma sat-kulam | karma tapa-ādi | jātayaḥ anulomajā mūrdhābhiṣiktādayaḥ | etābhir yasyāsmin deha ahambhāvo na sajjate kintu bhagavat-sevaupayika-sādhya-deha eva sajjata ity arthaḥ sa hareḥ priyo bhāgavatottama iti pūrveṇānvayaḥ | prakaraṇārthatvād dhareḥ priya iti bhāgavata-mātra-vāci-bhāgavatatvād eva |

[195]

tathā—

**na yasya svaḥ para iti vitteṣv ātmani vā bhidā |**

**sarva-bhūta-samaḥ śāntaḥ sa vai bhāgavatottamaḥ ||** [bhā.pu. 11.2.52]

vitteṣu mamatāspada-mātreṣu svīyaṁ parakīyam iti ātmani svaḥ para iti | atra vittavad ātmani ca sva-pakṣapāta-mātraṁ niṣidhyate na vyakti-bhedaḥ | tathoktaṁ skānde mārkaṇḍeya-bhagīratha-saṁvāde—

para-duḥkhenātma-duḥkhaṁ manyante ye nṛpottama |

bhagavad-dharma-niratās te narā vaiṣṇavottamāḥ ||

[196]

kiṁ ca—

**tri-bhuvana-vibhava-hetave’py akuṇṭha-**

**smṛtir ajitātma-surādibhir vimṛgyāt |**

**na calati bhagavat-padāravindāl**

**lava-nimiṣārdham api yaḥ sa vaiṣṇavāgryaḥ ||** [bhā.pu. 11.2.53]

acalena hetus tribhuvaneti | tatra hetur ajite harāv eva ātmā yeṣāṁ tair brahmeśa-prabhṛtibhiḥ surādibhir api vimṛgyād durlabhād ity arthaḥ |

[197]

api ca viṣayābhisandhinā calanaṁ kāmenātisantāpe sati bhavet | sa tu bhagavat-sevā-nirvṛtau na sambhavatīty āha—

**bhagavata uru-vikramāṅghri-śākhā-**

**nakha-maṇi-candrikayā nirasta-tāpe |**

**hṛdi katham upasīdatāṁ punaḥ sa**

**prabhavati candra ivodite’rka-tāpaḥ ||** [bhā.pu. 11.2.54]

uru-vikramau ca tāv aṅghrī | tayoḥ śākhā aṅga layaḥ | candrikā tāpa-hāriṇī dīptiḥ | tāpaḥ kāmādi-santāpaḥ |

[198]

tathā—

**visṛjati hṛdayaṁ na yasya sākṣād**

**dharir avaśābhihito’py aghaugha-nāśaḥ ||** [bhā.pu. 11.2.55]

ṭīkā ca—ukta-samasta-lakṣaṇa-sāram āha—visṛjatīti | harir eva svayaṁ sākṣād yasya hṛdayaṁ na visṛjati na muñcati | avaśenāpy abhihita-mātro’py aghaughaṁ nāśayati yaḥ saḥ | tat kiṁ na visṛjati | yataḥ praṇaya-raśanayā dhṛtaṁ hṛdaye baddham aṅghr-padmaṁ yasya sa bhāgavata-pradhāna ukto bhavati ity eṣā |

atra kāmādīnām asambhave hetuḥ sākṣād iti padam uttara-kālatvāt sāksātkārasya | tathā harir avaśābhihito’pīty ādinā yat tādṛśa-praṇayavāṁs tenānena tu sarvadā parmāveśenaiva kīrtyamānaḥ sutarām evāghaugha-nāśaḥ syād ity abhihitam | uktaṁ ca—etan nirvidyamānānām icchatām akuto-bhayam [bhā.pu. 2.1.11] ity ādi | tata ubhayathaiva teṣām agha-saṁskāro’pi na sthātum iṣṭa iti dhvanitam | anena vācika-liṅgam api nirdiśya yad brūte [bhā.pu. 11.2.42] ity asyottaram uktam | prakaraṇe’smin gṛhītvāpi [bhā.pu. 11.2.43] ity ādīnām uttama-bhāgavata-lakṣaṇa-padyānām amīṣām apṛthak pṛthak ca vākyatvaṁ jñeyam | tathābhūta-bhagavad-vaśīkāravati bhāgavatottame tat-tal-lakṣaṇānām antarbhāvāt | kvacit dvitrādimātra-lakṣaṇa-darśanāc ca | tatrāpṛthag-vākyatāyām ekaika-vākya-gatenaikaikenaiva lakṣaṇena ayam eva sarva-bhūteṣu ity-ādy-ukto mahā-bhāgavato lakṣyate | tat-tad-dharma-hetutvena tu visṛtatīty ādinā sarva-lakṣṇa-sāropanyāsaḥ | yā ca tatrāpi smṛtyā harer ity ādinā hetutvena smṛtir uktā | tasyā eva vivaraṇam idam antima-vākyam iti samarthanīyam | ata eva pṛthak pṛthag bhāgavatottama ity ādy-anuvādo’pi saṅgacchate | pṛthag-vākyatāyāṁ yatra sākṣād-bhagavat-sambandho na śrūyate | tatra bhāgavata-pada-balenaiva prakaraṇa-balenaiva vā jñeyaḥ | pūrvottara-padya-stha-smṛtyety ādi-padaṁ vā yojanīyam | tathātra pakṣe cāpekṣikam evānyatra bhāgavatottamatvam | tatrottara-śraiṣṭhya-kramo’yam | arcāyām eva iti | na yasya janma-karmābhyām iti | na yasya svaḥ paraḥ iti | gṛhītvāpīndriyaiḥ iti | dehendriya-prāṇa iti | asya saṁskāro’sti | kintu tena vimoho na syād iti mūrcchita-saṁskāro’yaṁ jāta-navīna-premāṅkuraḥ syāt | tathā na kāma-karma-bījānām ity asyaiva vivaraṇaṁ tribhuvana-vibhava-hetave’pi iti | iyam eva naiṣṭhikī bhaktir dhyānākhyā dhurvānusmṛtir ity ucyate | asya premāṅkuro’py anācchādyatayā jāto’sti | anyathā tādṛśa-smaraṇa-sātatya-bhāvaḥ syāt | ayaṁ hi nirdhūta-kaṣāyo nirūdḥa-premāṅkura iti labhyate | ata ūrdhvaṁ sākṣāt-prema-janmataḥ īśvare tad-adhīneṣu iti | asya maitry-ādikaṁ trayam api bhakti-hetukam eveti na kaṣāya-sthitir avagantavyā | nirdhūta-kaṣāya-mahā-prema-sūcakasya sarva-bhūteṣu ity asya tu vivaraṇaṁ visṛjati iti |

tāpādi-pañca-saṁskārī

navejyā-karma-kārakaḥ |

artha-pañcaka-vid vipro

mahā-bhāgavataḥ smṛtaḥ || iti pādmottara-khaṇḍa-vacanam [6.253.27] |

mahattvaṁ cārcana-mārga-parāṇāṁ madhya eva jñeyam asiddha-prematvāt | atra **tāpādi-pañca-saṁskārādi** tāpaḥ puṇḍraṁ tathā nāma [pa.pu. 6.226.6] ity ādinā tatraiva darśitam |

**navejyā-karma-kārakatvaṁ** cānena vacanena dṛśyate—

arcanaṁ mantra-paṭhanaṁ yogo yāgo hi vandanam |

nāma-saṅkīrtanaṁ sevā tac-cihner aṅkanaṁ tathā ||

tadīyārādhanaṁ cejyā navadhā bhidyate śubhe |

nava-karma-vidhānejyā viprāṇāṁ satataṁ smṛtā || iti |

**artha-pañcaka-vittvaṁ** tu—(1) upāsyaḥ śrī-bhagavān, (2) tat paramaṁ padaṁ, (3) tad-dravyaṁ, (4) tan-mantraḥ, (5) jīvātmā ceti pañca-tattva-jñātṛtvam | tac ca śrī-hāyaśīrṣe vivṛtaṁ saṅkṣipya likhyate—

(1) eka eveśvaraḥ kṛṣṇaḥ sac-cid-ānanda-vigrahaḥ |

puṇḍarīka-viśālākṣaḥ kṛṣṇa-cchurita-mūrdhajaḥ ||

vaikuṇṭhādhipatir devyā līlayā cit-svarūpayā |

svarṇa-kāntyā viśālākhyā svabhāvād gāḍham āśritaḥ ||

nityaḥ sarvagataḥ pūrṇo vyāpakaḥ sarva-kāraṇam |

veda-guhyo gabhīrātmā nānā-śaktyodayo naraḥ || ity ādi |

(2) sthāna-tattvam ato vakṣye prakṛteḥ param avyayam |

śuddha-sattva-mayaṁ sūrya-candra-koṭi-sama-prabham ||

cintāmaṇimayaṁ sākṣāt sac-cid-ānanda-lakṣaṇam |

ādhāraṁ sarva-bhūtānāṁ sarva-pralaya-varjitam || ity ādi |

(3) dravya-tattvaṁ śṛṇu brahman pravakṣyāmi samāsataḥ |

sarva-bhoga-pradā yatra pādapāḥ kalpa-pādapāḥ ||

bhavanti tādṛśā vallyas tad-bhavaṁ cāpi tādṛśam |

gandha-rūpaṁ svādu-rūpaṁ dravyaṁ puṣpādikaṁ ca yat ||

heyāṁśānām abhāvāc ca rasa-rūpaṁ bhaved dhi tat |

tvag-bījaṁ caiva heyāṁśaṁ kaṭhināṁśaṁ ca yad bhavet ||

sarvaṁ tad bhautikaṁ viddhi na hy abhūtamayaṁ ca tat |

rasasya yogato brahman bhautikaṁ svāduvad bhavet ||

tasmāt sādhyo raso brahman rasaḥ syād vyāpakaḥ paraḥ |

rasavad bhautikaṁ dravyam atra syād rasa-rūpakam || iti |

(4) vācyatvaṁ vācakatvaṁ ca deva-tan-mantrayor iha |

abhedenocyate brahmaṁs tattvavidbhir vicāritaḥ || ity ādi |

(5) marut-sāgara-saṁyoge taraṅgāt kaṇikā yathā |

jāyante tat-svarūpāś ca tad-upādhi-samāvṛtāḥ ||

āśleṣād ubhayos tadvad ātmanaś ca sahasraśaḥ |

sañjātāḥ sarvato brahman mūrtāmūrta-svarūpataḥ || ity ādy api |

kintu śrī-bhagavad-āvirbhāvādiṣu sva-svopāsanā-śāstrānusāreṇāparo’pi bhedaḥ[[10]](#footnote-11) kaścij jñeyaḥ |

jīva-nirūpaṇaṁ cedam—na ghaṭata udbhavaḥ [bhā.pu. 10.87.31] ity ādy-anusāreṇopādhi-sahitam eva kṛtam | nirupādhikaṁ tu—

viṣṇu-śaktiḥ parā proktā

kṣetrajñākhyā tathāparā |

avidyā-karma-saṁjñānyā

tṛtīyā śaktir iṣyate || [vi.pu. 6.7.61] iti viṣṇu-purāṇānusāreṇa |

tathā—

apareyam itas tv anyāṁ prakṛtiṁ viddhi me parām |

jīvabhūtāṁ mahābāho yayedaṁ dhāryate jagat || [gītā 7.5] iti |

mamaivāṁśo jīva-loke jīva-bhūtaḥ sanātanaḥ [gītā 15.7] iti ca gītānusāreṇa | tathā—

yat taṭasthaṁ tu cid-rūpaṁ

sva-saṁvedyād vinirgatam |

rañjitaṁ guṇa-rāgeṇa

sa jīva iti kathyate || iti śrī-nārada-pañcarātrānusāreṇa jñeyam ||

|| 11.2 || hari-yogeśvaro nimim || 187-198 ||

[199]

tad evam upadiṣṭā bhāgavata-satsu mūrcchita-kaṣāyādayā mahad-bhedāṁ bhāgavata-sanmātra-bhedāś ca tat-san-mātra-bhedeṣu arcāyām eva haraye [bhā.pu. 11.2.45] ity ādinā tat-tad-guṇāvirbhāva-tāratamyāl labdha-tāratamyāḥ katicid darśitāḥ |

atha sādhana-tāratamyenāpi teṣāṁ tāratamyam āha pañcabhiḥ | tatrāvaraṁ miśra-bhakti-sādhakam āha tribhiḥ—

**kṛpālur akṛta-drohas titikṣuḥ sarva-dehinām |**

**satya-sāro’navadyātmā samaḥ sarvopakārakaḥ ||**

**kāmair ahata-dhīr dānto mṛduḥ śucir akiñcanaḥ |**

**anīho mita-bhuk śāntaḥ sthiro mac-charaṇo muniḥ ||**

**apramatto gabhīrātmā dhṛti-māñ jita-ṣaḍ-guṇaḥ |**

**amānī māna-daḥ kalyo maitraḥ kāruṇikaḥ kaviḥ ||** [bhā.pu. 11.11.29-31]

ṭīkā ca—kṛpāluḥ para-duḥkhāsahiṣṇuḥ | sarva-dehināṁ keṣāñcid apy akṛta-drohaḥ | titikṣuḥ kṣamāvān | satyaṁ sāraṁ sthiraṁ balaṁ vā yasya saḥ | anavadyātmā asūyādi-rahitaḥ | sukha-duḥkhayoḥ samaḥ | yathā-śakti sarveṣām apy akārakaḥ | kāmair akṣubhita-cittaḥ | dāntaḥ saṁyata-bāhyendriyaḥ | mṛdur akaṭhina-cittaḥ | akiñcanaḥ aparigrahaḥ | anīho dṛṣṭa-kriyā-śūnyaḥ | mitabhuk laghv-āhāraḥ | śānto niyatāntaḥ-karaṇaḥ sthiraḥ sva-dharme | mac-charaṇo mad-ekāśrayaḥ | munir manana-śīlaḥ | apramattaḥ sāvadhānaḥ | gabhīrātmā nirvikāraḥ | dhṛtimān vipady apy akṛpaṇaḥ | jita-ṣaḍ-guṇaḥ śoka-mohau jarā-mṛtyū kṣt-pipāse ṣaḍ-ūrmaya ete jitā yena saḥ | amānī na mānākāṅkṣī | anyebhyo mānadaḥ | kalyaḥ para-bodhane dakṣaḥ maitraḥ avañcakaḥ | kāruṇikaḥ karuṇayaiva pravartamāno na tu dṛṣṭa-lobhena | kaviḥ samyak jñānī ity eṣā |

atra mac-charaṇa iti viśeṣyam | uttaratra sa ca sattama iti ca-kāreṇa tu pūrvokto yathā sattamaḥ tathāyam api sattama iti vyaktir evam evaṁ-bhūto mac-charaṇaḥ sattama ity ākṣipyate |

[200]

madhyamam amiśra[[11]](#footnote-12)-sākṣād-bhakti-sādhakam āha—

**ājñāyaivaṁ guṇān doṣān mayādiṣṭān api svakān |**

**dharmān santyajya yaḥ sarvān māṁ bhajeta sa tu sattamaḥ ||** [bhā.pu. 11.11.32]

ṭīkā ca—mayā veda-rūpeṇādiṣṭān api sva-dharmān santyajya yo māṁ bhajat so’py evaṁ pūrvoktavat sattamaḥ | kim ajñānād nāstikyād vā ? na | dharmācaraṇe sattva-śuddhy-ādīn guṇān vipakṣe santyajya | yad vā bhakti-dārḍhyena nivṛttādhikāratayā santyajya ity eṣā | yathā hāyaśīrṣa-pañcarātrokta-nārāyaṇa-vyūha-stave—

ye tyakta-loka-dharmārthā viṣṇu-bhakti-vaśaṁ gatāḥ |

dhyāyanti paramātmānaṁ tebhyo’pīha namo namaḥ || iti |

atra tv evaṁ vyākhyā—yadi ca svātmani tat-tad-guṇa-yogābhāvas tathāpy evaṁ pūrvokta-prakāreṇa guṇān kṛpālutvādīn doṣāṁs tad-viparītāṁś cājñāya heyopādeyatvena niścityāpi yo mayā teṣu guṇeṣu madhye tatrādiṣṭān api svakān nitya-naimittika-lakṣaṇān sarvān eva varṇāśrama-vihitān dharmān tad-upalakṣaṇaṁ jñānam api mad-ananya-bhakti-vighātakatayā santyajya māṁ bhajet sa ca sattamaḥ | ca-kārāt pūrvokto’pi sattama ity uttarasya tat-tad-guṇābhāve’pi pūrva-sāmyaṁ bodhayati | tato yas tu tat-tad-guṇān labdhvā dharma-jñāna-parityāgena māṁ bhajati kevalaṁ sa tu parama-sattama eveti vyakty-ananya[[12]](#footnote-13)-bhaktasya pūrvata ādhikyaṁ darśitam |

atra adveṣṭā sarva-bhūtānāṁ [gītā 12.12] ity ādi śrī-gītā-dvādaśādhyāya-prakaraṇam apy anusandheyam | sattama ity anena tad avaratrāpi samatvam[[13]](#footnote-14) apy astīti darśitam | astu tāvat sadācārasya tad-bhaktasya sattvam | ananya-devatā-bhaktatva-mātreṇāpi durācārasyāpi sattvānya-paryāyaṁ sādhutvaṁ vidhīyate api cet sudurācāraḥ [gītā 9.30] ity ādau | atra sādhu-saṅga-prastāve yat tādṛśaṁ lakṣaṇaṁ notthāpitaṁ tat khalu tādṛśa-saṅgasya bhakty-unmukhe’nupayuktatābhiprāyeṇa | yathoktaṁ śrī-prahlādena—saṅgena sādhu-bhaktānām [bhā.pu. 7.7.25] iti | sādhur atra sad-ācāraḥ |

tad evam īśvara-buddhyā vidhi-mārga-bhaktayos tāratamyam uktam | tatraivottarasyānanyatvena śreṣṭhatvaṁ darśitam | tatraivārcana-mārge trividhatvaṁ labhyate pādmottara-khaṇḍāt | tatra **mahattvaṁ** tāpādi-pañca-saṁskārī [pa.pu. 6.253.27] ity ādau |

**madhyamatvam—**

tāpaṁ puṇḍraṁ tathā nāma mantro yāgaś ca pañcamaḥ |

amī pañcaiva saṁskārāḥ paramaikānti-hetavaḥ || ity atra |

**kaniṣṭhatvaṁ**—

śaṅkha-cakrādy-ūrdhva-puṇḍra-dhāraṇādy-ātma-lakṣaṇam |

tan-namaskaraṇaṁ caiva vaiṣṇavatvam ihocyate || ity atra |

[201]

atha śuddha-dāsya-sakhyādi-bhāva-mātreṇa yo’nanyaḥ sa tu sarvottama ity āha—

**jñātvājñātvātha ye vai māṁ yāvān yaś cāsmi yādṛśaḥ |**

**bhajanty ananya-bhāvena te me bhaktatamā matāḥ ||** [bhā.pu. 11.11.33]

yāvān deśa-kālādy-aparicchinaḥ | yaś ca sarvātmā | yādṛśaḥ sac-cid-ānanda-rūpaḥ | taṁ māṁ jñātvājñātvā vā ye kevalam ananya-bhāvena śrī-vrajendra-nandana ālambano yaḥ svabhīpsito dāsyādīnām ekataro bhāvas tenaiva bhajanti na kadācid anyena ity arthaḥ | te tu mayā bhaktatamā matāḥ | ata eva caturthe śrī-yogeśvarair api prārthitam—

preyān na te’nyo’sty amutas tvayi prabho

viśvātmanīkṣen na pṛthag ya ātmanaḥ |

athāpi bhaktyeśa tayopadhāvatām

ananya-vṛttyānugṛhāṇa vatsala || [bhā.pu. 4.7.38] iti |

śrī-gītāsu—

jñānaṁ te’haṁ savijñānam idaṁ vakṣyāmy aśeṣataḥ |

yaj jñātvā neha bhūyo’nyaj jñātavyam avaśiṣyate || [gītā 7.2] ity uktvāha—

bhūmir āpo’nalo vāyuḥ khaṁ mano buddhir eva ca |

ahaṁkāra itīyaṁ me bhinnā prakṛtir aṣṭadhā ||

apareyam itas tv anyāṁ prakṛtiṁ viddhi me parām |

jīvabhūtāṁ mahābāho yayedaṁ dhāryate jagat ||

etadyonīni bhūtāni sarvāṇīty upadhāraya |

ahaṁ kṛtsnasya jagataḥ prabhavaḥ pralayas tathā ||

mattaḥ parataraṁ nānyat kiṁ cid asti dhanaṁjaya |

mayi sarvam idaṁ protaṁ sūtre maṇigaṇā iva || [gītā 7.4-7] iti |

pradhānākhya-jīvākya-nija-śakti-dvārā jagat-kāraṇatvam | tac-chaktimayatvena jagatas tad-ananyatvam | svasya tu tayoḥ paratvaṁ tad-āśrayatvaṁ ca vadan nija-jñānam upadiṣṭavān | prasaṅgena jīva-svarūpa-jñānaṁ ca | sa caivambhūto jñānī-mat-svarūpa-man-mahimānusandhānakṛttvād jñāni-bhaktārta-bhaktādīn atikramya mat-priyo bhavatīty apy ante’bhihitavān—

caturvidhā bhajante māṁ janāḥ sukṛtino’rjuna |

ārto jijñāsur arthārthī jñānī ca bharatarṣabha ||

teṣāṁ jñānī nityayukta ekabhaktir viśiṣyate |

priyo hi jñānino’tyartham ahaṁ sa ca mama priyaḥ ||

udārāḥ sarva evaite jñānī tv ātmaiva me matam |

āsthitaḥ sa hi yuktātmā mām evānuttamāṁ gatim || [gītā 7.16-18] iti |

tataś cāyam arthaḥ | yas tvayi viśvātmany ātmani jīvān īkṣet tvac-chakttvād ananyatvenaiva jānāti na tu pṛthak svatantratvenekṣeta | mauta amuṣmād yadyapi te preyān nāsti tathāpi he vatsala he bhṛtya-priya bhṛtyeśabhāvena ye bhajanti teṣāṁ yānanyā vṛttir avyabhicāriṇī nijā bhaktis tayaivānugṛhāṇa | prastutatvenāsmān jñāni-bhaktān iti labhyata iti |

atha mūla-padye jñātvājñātvety atra jñānājñānayor heyopādeyatvaṁ niṣiddham | bhaktatamā ity atra pūrva-vākya-stha-sat-padam atikramya viśeṣato bhakta-pada-nirdeśād bhakteḥ svarūpādhikyam atraiva vivakṣitam | te me matā ity atra mama tu viśiṣṭā sammatir atraiveti sūcitam īdṛśānukta-caratvāt | ata eva prakaraṇa-prāptim eka-vacana-nirdeśam apy atikramya gauraveṇaiva ye ta iti bahu-vacanaṁ nirdiṣṭam | tataḥ kim uta tad-bhāva-siddha-premāṇa iti bhāvaḥ | eṣāṁ bhāva-bhajana-vivṛttir agre rāgānugā-kathane jñeyā |

|| 11.11 || śrī-bhagavān || 200-201 ||

[202]

ete hi vaiṣṇavāḥ santo mahattvena san-mātratvena ca vibhidya nirdiṣṭāḥ | san-mātra-bhede tāratamyaṁ cātra yad aviviktaṁ tad-bhakti-bheda-nirūpaṇe purato vivecanīyam | anye tu sva-goṣṭhy-apekṣayā vaiṣṇavāḥ | tatra karmiṣu tad-apekṣayā yathā skānde mārkaṇḍeya-bhagīratha-saṁvāde—

dharmārthaṁ jīvitaṁ yeṣāṁ santānārthaṁ ca maithunam |

pacanaṁ vipramukhyārthaṁ jñeyās te vaiṣṇavā narāḥ || ity ādi |

atra śrī-viṣṇor ājñā-buddhyaiva tat tat kriyata iti vaiṣṇava-padena gamyate | śrī-visṇu-purāṇe ca—

na calati nija-varṇa-dharmato yaḥ

sama-matir ātma-suhṛd-vipakṣa-pakṣe |

na harati na hanti kiñcid uccaiḥ

sthita-manasaṁ tam avehi viṣṇu-bhaktam || [vi.pu. 3.7.20] iti |

tad-arpaṇe tu sutarām eva vaiṣṇavatvam | yathā pātāla-khaṇḍe vaiśākha-māhātmye—

jīvitaṁ yasya dharmārthaṁ dharmo hary-artham eva ca |

aho-rātrāṇi puṇyārthaṁ taṁ manye vaiṣṇavaṁ bhuvi || [pa.pu. 5.94.8] iti |

tathaiva śaiveṣu tad-apekṣayā yathā bṛhan-nāradīye—

śive ca parameśāne viṣṇau ca paramātmani |

samabuddhyā pravarttante te vai bhāgavatottamāḥ || [nā.pa. 1.5.72] iti |

śaiva-goṣṭhīṣu bhāgavatottamatvaṁ tatraiva prasiddham iti tathoktam | vaiṣṇava-tantre tu tan-nindaiva—

yas tu nārāyaṇaṁ devaṁ brahma-rudrādi-daivataiḥ |

samatvenaiva vīkṣeta sa pāṣaṇḍī bhaved dhruvam || iti |

tad evaṁ teṣāṁ bahu-bhedeṣu satsu teṣām eva prabhāva-tāratamyena kṛpā-tāratamyena bhakti-vāsanā-tāratamyena sat-saṅgāt kāla-śaighrya-svarūpa-vaiśiṣṭyābhyāṁ bhaktir udayate | evaṁ jñāni-saṅgāc ca jñānaṁ jñeyam | atra yadyapy akiñcanā bhaktir evābhidheyeti tat-kāraṇatvena tad-bhakta-saṅga evābhidheye bhakto’pi sa eva lakṣayitavyas tathāpi tat-parīkṣārtham eva tat-tad-anuvādaḥ kriyate |

tatra prathamaṁ tāvat tat-tat-saṅgāj jātena tat-tac-chraddhā-tat-tat-paramparā-kathā-rucy-ādinā jāta-bhagavat-sāmmukhyasya tat-tad-anuṣaṅgenaiva tat-tad-bhajanīye bhagavad-āvirbhāva-viśeṣe tat-tad-bhajana-mārga-viśeṣe ca rucir jāyate | tataś ca viśeṣa-bubhutsāyāṁ satyāṁ teṣv ekato’nekato vā śrī-gurutvenāśritāc chravaṇaṁ kriyate | tac copakramopasaṁhārādibhir arthāvadhāraṇaṁ punaś cāsambhāvanāviparīta-bhāvanā-viśeṣevatā svayaṁ tad-vicāra-rūpaṁ mananam api kriyate | tato bhagavataḥ sarvasminn evāvirbhāve tathāvidho’sau sadā sarvatra virājata ity evaṁrūpā śraddhā jāyate | tatraikasmiṁs tv anayā prathama-jātayā rucyā saha nijābhīṣṭa-dāna-sāmarthyādy-atiśayavattā-nirdhāraṇa-rūpatvena saiva śraddhā samullasati | tatra yadyapy ekatraivātiśayitā-paryavasānaṁ sambhavati na tu sarvatra, tathāpi keṣāṁcit tato viśiṣṭasyājñānād anyatrāpi tathā-buddhi-rūpā śraddhā sambhavaty evaṁ bhajana-mārga-viśeṣaś ca vyākhyātavyaḥ | tad evaṁ siddhe jñāna-vijñānārthaṁ nididhyāsana-lakṣaṇa-tat-tad-upāsanā-mārga-bhedo’nuṣṭhīyata ity evaṁ vicāra-pradhānānāṁ mārgo darśitaḥ |

ruci-pradhānānāṁ tu na tādṛg-vicārāpekṣā jāyate | kintu sādhu-saṅga-līlā-kathana-śravaṇa-ruci-śraddhā-śravaṇādy-āvṛtti-rūpa evāsau mārgo, yathā—śuśrūṣoḥ śraddadhānasya [bhā.pu. 1.2.16] ity ādinā pūrvaṁ darśitaḥ | satāṁ prasaṅgāt mama vīrya-saṁvidaḥ [bhā.pu. 3.25.22] ity ādau ca draṣṭavyaḥ | prīti-lakṣaṇa-bhaktīcchānāṁ tu ruci-pradhāna-mārga eva śreyān, nājāta-rucīnām iva vicāra-pradhānaḥ | yathoktaṁ prahlādena—

naite guṇā na guṇino mahad-ādayo ye

sarve manaḥ prabhṛtayaḥ sahadeva-martyāḥ |

ādy-antavanta urugāya vidanti hi tvām

evaṁ vimṛśya sudhiyo viramanti śabdāt ||

tat te’rhattama namaḥ stuti-karma-pūjāḥ

karma smṛtiś caraṇayoḥ śravaṇaṁ kathāyām |

saṁsevayā tvayi vineti ṣaḍ-aṅgayā kiṁ

bhaktiṁ janaḥ paramahaṁsa-gatau labheta || [bhā.pu. 7.9.49-50] iti |

karma paricaryā | karma-smṛtir līlā-smaraṇam | caraṇayor iti sarvatrānvitaṁ bhakti-vyañjakam |

tad etad ubhayasminn api tad-bhajana-vidhi-śikṣā-guruḥ | prāktanaḥ śravaṇa-gurur eva bhavati tathāvidhasya prāptatvāt | prāktanānāṁ bahutve’pi prāyas teṣv evānyataro’bhirucitaḥ | pūrvasmād eva hetoḥ—śrī-mantra-gurus tv eka eva niṣetsyamānatvād bahūnām | athātra pramāṇāni | tatra tad-āvirbhāva-viśeṣe ruciḥ—mahā-puruṣam abhyarcen mūrtyābhimatayātmanaḥ [bhā.pu. 11.3.48] ity ādau śrīmad-āvirhotrādinābhipretā | bhajana-viśeṣa-ruciś ca—

vaidikas tāntriko miśra iti me tri-vidho makhaḥ |

trayāṇām īpsitenaiva vidhinā māṁ samarcayet || [bhā.pu. 11.27.7]

ity ādau śrī-bhagavatābhipretā | atha **śravaṇa-gurum** āha—

**tasmād guruṁ prapadyeta jijñāsuḥ śreya uttamam |**

**śābde pare ca niṣṇātaṁ brahmaṇy upaśamāśrayam ||** [bhā.pu. 11.3.21]

śābde brahmaṇi vede vicāra-tātparyeṇa pare brahmaṇi bhagavad-ādi-rūpāvirbhāve ’parokṣānubhavena niṣṇātaṁ tathaiva niṣṭhāṁ prāptam | yathoktaṁ śrī-purañjanopākhyādy-upasaṁhāre śrī-nāradena—

sa vai priyatamaś cātmā yato na bhayam aṇv api |

iti veda sa vai vidvān yo vidvān sa gurur hariḥ || [bhā.pu. 4.29.51] iti |

|| 11.3 || śrī-prabuddho nimim || 202 ||

[203]

atra brahma-vaivarte viśeṣaḥ—

vaktā sa-rāgo nīrāgo dvividhaḥ parikīrtitaḥ |

sa-rāgo lolupaḥ kāmī tad uktaṁ hṛn na saṁspṛśet ||

upadeśaṁ karoty eva na parīkṣāṁ karoti ca |

aparīkṣyopadiṣṭaṁ yal loka-nāśāya tad bhavet ||

kiṁ ca—

kulaṁ śīlam athācāram avicārya paraṁ gurum |

bhajeta śravaṇādy-arthī sarasaṁ sāra-sāgaram ||

sarasatvādikaṁ ca vyañjitaṁ tatraivānyatra—

kāma-krodhādi-yukto’pi kṛpaṇo’pi viṣādavān |

śrutvā vikāśam āyāti sa vaktā paramo guruḥ || iti |

evaṁ-bhūta-guror abhāvād yukti-bheda-bubhutsayā bahūn apy āśrayante kecit | yathā—

**na hy ekasmād guror jñānaṁ susthiraṁ syāt supuṣkalam |**

**brahmaitad advitīyaṁ vai gīyate bahudha rṣibhiḥ ||** [bhā.pu. 11.9.31]

spaṣṭam || 11.9 || śrī-dattātreyo yadum || 203 ||

[204]

tatra ruci-pradhānānāṁ śravaṇādikam—

tatrānvahaṁ kṛṣṇa-kathāḥ pragāyatām

anugraheṇāśṛṇavaṁ manoharāḥ |

tāḥ śraddhayā me’nupadaṁ viśṛṇvataḥ

priya-śravasy aṅga mamābhavad ruciḥ || [bhā.pu. 1.5.26] ity-ādy-ukta-prakāram |

vicāra-pradhānānāṁ **śravaṇaṁ** yathā catuḥśloky-ādīnām | **mananaṁ** yathā bhagavān brahma kārtsnyena [bhā.pu. 2.2.34] ity ādau |

atha taj-jātā bhagavati śraddhā, yathā—

**asti yajña-patir nāma keṣāñcid arha-sattamāḥ |**

**ihāmutra ca lakṣyante jyotsnāvatyaḥ kvacid bhuvaḥ ||**

**manor uttānapādasya dhruvasyāpi mahīpateḥ |**

**priyavratasya rājarṣer aṅgasyāsmat-pituḥ pituḥ ||**

**īdṛśānām athānyeṣām ajasya ca bhavasya ca |**

**prahlādasya baleś cāpi kṛtyam asti gadābhṛtā ||**

**dauhitrādīn ṛte mṛtyoḥ śocyān dharma-vimohitān |**

**varga-svargāpavargāṇāṁ prāyeṇaikātmya-hetunā ||** [bhā.pu. 4.21.27-30]

he arha-sattamāḥ yajña-patir nāma sarva-karma-phala-dātṛtvena śruti-pratipāditaḥ parameśvaraḥ keṣāṁcit śruty-artha-tattva-vijñānāṁ mate tāvad asti tathāpi vipratipatter na tat-siddhir ity āśaṅkya tatra jagad-vaicitryānyathānupapatti-pramāṇam apy upodvalakam ity āha | iha pratyakṣeṇāmutra-śāstreṇa tadvad ity anumānena ca jyotsnāvatyaḥ kāntamatyo bhuvo bhoga-bhūmayo dehāś ca kvacid evopalabhyante na sarvatrety ayaṁ bhāvaḥ | na tāvaj jaḍasya karmaṇas tat-tat-phala-dātṛtvaṁ ghañate phalam ata upapatteḥ [ve.sū. 3.2.38] iti nyāyāt | na cārvāg-devatānāṁ svātantryam antaryāmi-śrutiḥ | na ca karma-sāmye phala-tāratamyaṁ kvacic ca tad-asiddhiḥ sambhavati | ataḥ svatantreṇa parameśvareṇa bhāvyam |

atra vidvad-anubhavo’pi pramāṇam ity āha manor iti tribhiḥ | asmat-pitāmahasyāṅgasya | prahlāda-balī tadānīṁ śāstrād eva jñātvā gaṇitau | gadābhṛtā parameśvareṇa kṛtyam asti hṛdaye bahir apy āvirbhūya teṣāṁ muhuḥ kṛtya-sampādanāt tena yat kṛtyaṁ karaṇīyaṁ tat teṣām astīty arthaḥ | teṣām eva tena saha kṛtyam asti nānyeṣām ity artho vā | tad-anyāṁs tu ninditatvenāha mṛtyor dauhitrādīn veṇa-prabhṛtīn dharma-vimohitān |

gadābhṛc-chabdena tan-nāmnā prasiddhāt śrī-viṣṇor anyatra parameśvaratvaṁ vārayati | śruti-yukti-vidvad-anubhaveṣu taṁ gadābhṛtaṁ viśinaṣṭi | vargeti vargo’tra trivargaḥ | svargo dhardharasya phalam | apavargo mokṣaḥ | teṣām aikātmyenaika-rūpeṇa sarvāntargatena hetunā | tatrāpi prāyeṇa pracareṇa hetunā | tad uktaṁ skānde—

bandhako bhava-pāśena bhava-pāśāc ca mocakaḥ |

kaivalyadaḥ paraṁ brahma viṣṇur eva sanātanaḥ || iti |

[205]

atha bhajana-śraddhā—

**yat-pāda-sevābhirucis tapasvinām**

**aśeṣa-janmopacitaṁ malaṁ dhiyaḥ |**

**sadyaḥ kṣiṇoty anvaham edhatī satī**

**yathā padāṅguṣṭha-viniḥsṛtā sarit ||**

**vinirdhutāśeṣa-mano-malaḥ pumān**

**asaṅga-vijñāna-viśeṣa-vīryavān |**

**yad-aṅghri-mūle kṛta-ketanaḥ punar**

**na saṁsṛtiṁ kleśa-vahāṁ prapadyate ||** [bhā.pu. 4.21.31-32]

tapasvināṁ saṁsāra-taptānam | tat-pāda-sambandhasyaiveṣa mahimeti dṛṣṭāntenāha yatheti | asaṅgas tato’nyatrānāsaktis tena vijñāna-viśeṣo bhagavato nānāvirbhāvatvāt teṣāṁ madhye kasyāpy āvirbhāvasya sākṣātkāras tad eva vīryaṁ vidyate yasya saḥ | yasyāṅkghri-mūle kṛtāśramaḥ san |

|| 4.21 || śrī-pṛthu-rājaḥ sabhyān || 204-205 ||

[206]

atha śravaṇa-guru-bhajana-śikṣā-gurvoḥ prāyikam ekatvam iti tathaivety āha—

**tatra bhāgavatān dharmān śikṣed gurv-ātma-daivataḥ |**

**amāyayānuvṛttyā yais tuṣyed ātmātma-do hariḥ ||** [bhā.pu. 11.3.22]

tasmād guruṁ prapadyeta iti pūrvoktes tatra śravaṇa-gurau | gurur evātmā jīvanaṁ daivataṁ nijeṣṭa-devatatayābhimataś ca yasya tathābhūtaḥ san | amāyayā nirdambhayānuvṛttyā tad-anugatyā śikṣet | yair dharmaiḥ | ātmā paramātmā | bhaktebhyaḥ ātma-pradaḥ śrī-bali-prabhṛtibhya iva | asya śikṣā-guror bahutvam api prāgvaj jñeyam |

|| 11.3 || śrī-prabuddho nimim || 206 ||

[207]

mantra-gurus tv eka evety āha—

**labdhānugraha ācāryāt tena sandarśitāgamaḥ |**

**mahā-puruṣam abhyarcen mūrtyābhimatayātmanaḥ ||** [bhā.pu. 11.3.48]

anugraho mantra-dīkṣā-rūpaḥ | āgamo mantra-vidhi-śāstram | asyaikatvam eka-vacanatvena bodhyate |

bodhaḥ kaluṣitas tena daurātmyaṁ prakaṭīkṛtam |

gurur yena parityaktas tena tyaktaḥ purā hariḥ ||

iti brahma-vaivartādau tat-tyāga-niṣedhāt | tad-aparitoṣeṇāpy anyo guruḥ kriyate tato’neka-guru-karaṇe pūrva-tyāga eva siddhaḥ | etac cāpavāda-vacana-dvārāpi śrī-nārada-pañcarātre bodhitam—

avaiṣṇavopadiṣṭena mantreṇa nirayaṁ vrajet |

punaś ca vidhinā samyag grāhayed vaiṣṇavād guroḥ || iti |[[14]](#footnote-15)

|| 11.3 || śrī-āvirhotro nimim || 207 ||

[208]

tatra śravaṇa-guru-saṁsargeṇaiva śāstrīya-vijñānotpattiḥ syāt nānyathety āha—

**ācāryo’raṇir ādyaḥ syād ante-vāsy uttarāraṇiḥ |**

**tat-sandhānaṁ pravacanaṁ vidyā-sandhiḥ sukhāvahaḥ ||** [bhā.pu. 11.10.12]

ādyo’dharaḥ | tat-sandhānaṁ tayor madhyamaṁ manthana-kāṣṭhaṁ pravacanam upadeśaḥ | vidyā śāstrokta-jñānaṁ tu sandhau bhavo’gnir iva | tathā ca śrutiḥ—ācāryaḥ pūrva-rūpam ity ādi | ata eva tad-vijñānārthaṁ sa gurum evābhigacched [MuṇḍU 1.1.12] iti, ācāryavān puruṣo veda [chā.u.U 6.14.2] iti, naiṣā tarkeṇa matir apaneyā proktānyenaiva sujñānāya preṣṭhā [KaṭhU 1.2.9] iti |

|| 11.10 || śrī-bhagavān || 208 ||

[209]

śikṣā-guror apy avaśyakatvam āhuḥ—

**vijita-hṛṣīka-vāyubhir adānta-manas tura-gaṁ**

**ya iha yatanti yantum ati-lolam upāya-khidaḥ |**

**vyasana-śatānvitāḥ samavahāya guroś caraṇaṁ**

**vaṇija ivāja santy akṛta-karṇa-dharā jaladhau ||** [bhā.pu. 10.87.33]

ye guroś caraṇaṁ samavahāya atilolam adāntam adamitaṁ mana eva turagaṁ vijitair indriyaiḥ prāṇaiś ca kṛtvā yantuṁ bhagavad unmukhīkartuṁ prayatante te upāya-khidaḥ | teṣu teṣu upāyeṣu khidyante | ato vyasana-śatānvitā bhavanti | ata eva iha saṁsāre tiṣṭhanty eva | he aja akṛta-karṇadharā asvīkṛta-nāvikā jaladhā yathā tadvat | śrī-guru-pada-darśita-bhagavad-bhajana-prakāreṇa bhagavad-vartma-jñāne sati tat-kṛpayā vyasanānabhibhūtau satyāṁ śīghram eva mano niścalaṁ bhavatīti bhāvaḥ | ato brahma-vaivarte—

guru-bhaktyā sa milati smaraṇāt sevyate budhaiḥ |

milito’pi na labhyeta jīvair ahamikā-paraiḥ ||

śrutiś ca—

yasya deve parā bhaktir yathā deve tathā guruḥ |

tasyaite kathitā hy arthāḥ prakāśante mahātmanaḥ || [śve.u. 6.23]

|| 10.87 || śrutayaḥ || 209 ||

[210]

ato mantra-guror āvaśyaktavaṁ sutarām eva | tad etat paramārtha-gurv-āśrayo vyavahārika-gurv-ādi-tyāgenāpi kartavya ity āha—

**gurur na sa syāt sva-jano na sa syāt**

**pitā na sa syāj jananī na sā syāt |**

**daivaṁ na tat syān na patiś ca sa syān**

**na mocayed yaḥ samupeta-mṛtyum ||** [bhā.pu. 5.5.18]

samupetaḥ samprāpto mṛtyuḥ saṁsāro yena tam | ata uktaṁ śrī-nāradena—

jugupsitaṁ dharma-kṛte’nuśāsataḥ

svabhāva-raktasya mahān vyatikramaḥ | [bhā.pu. 1.5.15] ity ādi |

tasmāt tāvad eva teṣāṁ gurv-ādi-vyavahāro yāvat mṛtyu-mocakaṁ śrī-guru-caraṇaṁ nāśriyata ity arthaḥ |

|| 5.5 || śrī-ṛṣabhadevaḥ sva-putrān || 210 ||

[211]

anyadā sva-gurau karmibhir api bhagavad-dṛṣṭiḥ kartavyety āha—

**ācāryaṁ māṁ vijānīyān nāvamanyeta karhicit |**

**na martya-buddhyāsūyeta sarva-deva-mayo guruḥ ||** [bhā.pu. 11.17.27]

brahmacāri-dharmāntaḥ-paṭhitam idam |

|| 11.17 || śrī-bhagavān || 211 ||

[212]

ataḥ sutarām eva paramārthibhis tādṛśe gurāv ity āha—

**yasya sākṣād bhagavati jñāna-dīpa-prade gurau |**

**martyāsad-dhīḥ śrutaṁ tasya sarvaṁ kuñjara-śaucavat ||**

**eṣa vai bhagavān sākṣāt pradhāna-puruṣeśvaraḥ |**

**yogeśvarair vimṛgyāṅghrir loko yaṁ manyate naram ||**

[bhā.pu. 7.15.26-27]

eṣa śrī-kṛṣṇa-lakṣaṇo’pi | tataḥ prākṛta-dṛṣṭir na bhagavat-tattva-grahaṇe pramāṇam iti bhāvaḥ |

|| 7.15 || śrī-nārado yudhiṣṭhiram || 212 ||

[213]

śuddha-bhaktās tv eke śrī-guroḥ śrī-śivasya ca bhagavatā sahābheda-dṛṣṭiṁ tat-priyatamatvenaiva manyante | yathā—

**vayaṁ tu sākṣād bhagavan bhavasya**

**priyasya sakhyuḥ kṣaṇa-saṅgamena |**

**suduścikitsyasya bhavasya mṛtyor**

**bhiṣaktamaṁ tvādya gatiṁ gatāḥ sma ||** [bhā.pu. 4.30.38]

ṭīkā ca—tava yaḥ priyaḥ sakhā tasya bhavasya | atyantam acikitsasya bhavasya janmano mṛtyoś ca bhiṣaktamaṁ sad vaidyaṁ tvāṁ gatiṁ prāptā ity eṣā | śrī-śivo hy eṣāṁ vakṛṇāṁ guruḥ |

|| 4.30 || śrī-pracetasaḥ śrīad-aṣṭa-bhuja-puruṣam || 213 ||

[214]

tad evaṁ rucy-ādinā gurv-āśrayānte upāsanā-pūrvāṅga-rūpaḥ sāmmukhya-bhedo bahu-vidho darśitaḥ | atha sākṣād upāsanā-lakṣaṇas tad-bhedo’pi bahu-vidho darśyate | atra sāmmukhyaṁ dvividhaṁ nirviśeṣa-mayaṁ sa-viśeṣa-mayaṁ ca | atra pūrvaṁ jñānam | uttaraṁ tu dvividham—ahaṅgrahopāsanā-rūpaṁ bhakti-rūpaṁ ca | asya jñānasya lakṣaṇaṁ **jñānaṁ caikātmya-darśanam** [bhā.pu. 11.19.25] iti | abhedopāsanaṁ jñānam ity arthaḥ |

|| 11.19 || śrī-bhagavān || 214 ||

[215]

tat-sādhana-prakāraṁ caivaṁ bahu-vidhas tatra tatroktiḥ | sa ca jñānam evocyate | tatra śravaṇaṁ śrī-pṛthu-sanatkumāra-saṁvādādau draṣṭavyam |

tad-anusāreṇa **mananaṁ** ca jñeyam | prathamataḥ śrotṝṇāṁ hi vivekas tāvān eva yāvatā jaḍātirikta-cin-mātraṁ vastūpasthitaṁ bhavati | tasmiṁś cin-mātre’pi vastuni ye viśeṣāḥ svarūpa-bhūta-śakti-siddhā bhagavattādi-rūpā vartante tāṁs tu te vivektuṁ na kṣamante, yathā divā-rajanī-khaṇḍini jyotiṣi jyotir-mātratve’pi ye maṇḍalāntar-bahiś ca divya-vimānādi-paraspara-pṛthag-bhūta-raśmi-paramāṇu-rūpā viśeṣās tāṁś carma-cakṣuṣo vivektuṁ na kṣamante tadvat |

pūrvavac ca yadi mahat-kṛpā-viśeṣeṇa divya-dṛṣṭitā bhavati tadā viśeṣopalabdhiś ca bhavet | na cen, nirviśeṣa-cin-mātra-brahmānubhavena tal-līna eva bhavati | tathaiva nididhyāsanam api teṣām | tad yathā—

**sthiraṁ sukhaṁ cāsanam āsthito yatir**

**yadā jihāsur imam aṅga lokam |**

**kāle ca deśe ca mano na sajjayet**

**prāṇān niyacchen manasā jitāsuḥ ||**

**manaḥ sva-buddhyāmalayā niyamya**

**kṣetra-jña etāṁ ninayet tam ātmani |**

**ātmānam ātmany avarudhya dhīro**

**labdhopaśāntir virameta kṛtyāt ||** [bhā.pu. 2.2.15-16]

etāṁ buddhiṁ kṣetrajñe buddhy-ādi-draṣṭari nilayet, pravilāpayet | taṁ ca kṣetrajñaṁ svarūpa-bhūtayā buddhyā ātmani tad-draṣṭṛtvādi-rahite śuddhe jīve, taṁ ca śuddham ātmānam ātmani brahmaṇy avarudhya tad-ekatvena vicintya labdhopaśāntiḥ prāpta-nirvṛtiḥ san kṛtyād viramet, tasya tataḥ paraṁ prāpyābhāvāt |

|| 2.2 || śrī-śukaḥ || 215 ||

[216]

tad evaṁ jñāna-muktim idam eva svābhāvo’dhyātmam ucyate ity anena śrī-gītāsūktam | svasya śuddhasyātmano bhāvo bhāvanā ātmany adhikṛtya vartamānatvād adhyātma-śabdenocyata ity arthaḥ |

athāhaṁgrahopāsanaṁ tac-chakti-viśiṣṭa īśvara evāham iti cintanam | asya phalaṁ svasmiṁs tac-chakty-ādy-āvirbhāvaḥ yathā viṣṇu-purāṇe nāgapāśādi-yantritaḥ śrī-prahlādas tādṛśam ātmānaṁ smaran nāgapāśādikam utsāritavān | atrāntima-phalaṁ ca kīṭa-peśaskṛn-nyāyena sārūpya-sārṣṭyādikaṁ jñeyam |

atha **bhaktiḥ** | tasyās taṭastha-lakṣaṇaṁ svarūpa-lakṣaṇaṁ ca yathā garuḍa-purāṇe—

viṣṇu-bhaktiṁ pravakṣyāmi yayā sarvam avāpyate |

yathā bhaktyā haris tuṣyeta tathā nānyena kenacit ||

ity uktvāha—

bhaja ity eṣa vai dhātuḥ sevāyāṁ parikīrtitaḥ |

tasmāt sevā budhaiḥ proktā bhaktiḥ sādhana-bhūyasī || iti |

yayā sarvam avāpyate iti taṭastha-laksaṇam | atra ca akāmaḥ sarva-kāmo vā ity ādi-siddhatvād avyāpty-abhāvaḥ | yathā bhaktyā ity-ādy-uktatvād ativyāpty-abhāvaḥ | budhaiḥ proktatvād asambhavābhāvaś ca | sevā-śabdena svarūpa-lakṣaṇam | sā ca sevā kāyika-vācika-mānasātmikā trividhaivānugatir ucyate | ata eva bhaya-dveṣādīnām ahaṅgrahopāsanāyāś ca vyāvṛttiḥ | sādhana-bhūyasī sādhaneṣu śreṣṭhety arthaḥ |

tad evaṁ lakṣaṇa-dvayaṁ prakārāntareṇāha—

**ye vai bhagavatā proktā upāyā hy ātma-labdhaye |**

**añjaḥ puṁsām aviduṣāṁ viddhi bhāgavatān hi tān ||** [bhā.pu. 11.2.34]

aviduṣāṁ puṁsāṁ tan-māhātmyam avidvadbhir api kartṛbhiḥ | ātmano brahma paramātmā bhagavān ity āvirbhāva-bhedavataḥ svasya dharma-bhūtasya añjaḥ anāyāsenaiva labdhaye lābhāya upāyāḥ sādhanāni svayaṁ bhagavatā —

kālena naṣṭā pralaye vāṇīyaṁ veda-saṁjñitā |

mayādau brahmaṇe proktā dharmo yasyāṁ mad-ātmakaḥ || [bhā.pu. 11.14.3]

ity anusāreṇa proktāḥ | tān upāyān bhāgavatān dharmān viddhi bhāgavatīṁ bhaktiṁ jānīhīty arthaḥ | hi prasiddhau | tatra sākṣād bhakter api bhāgavata-dharmākhyatvaṁ etāvān eva loke’smin [bhā.pu. 11.3.23] ity atra parama-dharmatva-khyāpanāya darśitam | atra ātma-labdhaye proktā iti taṭastha-laksaṇam | anyena tad-alābhād avyabhicāri | ātma-labdhaya upāyā iti svarūpa-lakṣaṇam | tal-lābhopāyo hi tad-anugatir eva |

|| 11.2 || śrī-kavir nimim || 216 ||

[217]

sā bhaktis trividhā—**āropa-siddhā, saṅga-siddhā, svarūpa-siddhā** ca | tatrāropa-siddhā svato bhaktitvābhāve’pi bhagavad-arpaṇādinā bhaktitvaṁ prāptā karmādi-rūpā | saṅga-siddhā svato bhaktitvābhāve’pi tat-parikaratayā saṁsthāpanena tatra bhāgavatān dharmān śikṣed gurv-ātma-daivataḥ [bhā.pu. 11.3.24] ity ādi-prakaraṇeṣu sarvato manaso’saṅgam [bhā.pu. 11.3.23] ity ādinā labdha-tad-antaḥ-pātā jñāna-karma-tad-aṅga-rūpā | svarūpa-siddhā cājñānādināpi tat-prādurbhāve bhaktitvāvyabhicāriṇī sākṣāt-tad-anugaty-ātmā tadīya-śravaṇa-kīrtanādi-rūpā, śravaṇaṁ kīrtanaṁ viṣṇoḥ [bhā.pu. 7.5.23] ity ādau viṣṇoḥ śravaṇaṁ viṣṇoḥ kīrtanam iti viśiṣṭasyaiva vivakṣitatvāt | teṣām api nāropa-siddhatvaṁ, pratyuta mūḍha-pronmattādiṣu tad-anukartṛṣv api kathañcit sambandhena phala-prāpakatvāt svarūpa-siddhatvaṁ, yathā śrī-prahlādasya pūrva-janmani śrī-nṛsiṁha-caturdaśy-upavāsaḥ, yathā kukkura-mukha-gatasya śyenasya bhagavan-mandira-parikramaḥ | evam anya-dṛṣṭy-ādinā mūḍhādibhiḥ kṛtasya vandanasyāpi jñeyam |

tad evaṁ trividhāpi sā punar **akaitavā sakaitavā** ceti dvividhā jñeyā | tatrāropa-saṅga-siddhayor yasyā bhakteḥ sambandhena bhakti-pada-prāptyāṁ sāmarthyaṁ tan-mātrāpekṣatvaṁ ced akaitavatvaṁ, svīyānyadīya-phalāpekṣatvaṁ cet sakaitavatvam | svarūpa-siddhāyāś ca yasya bhagavataḥ sambandhena tādṛśaṁ māhātmyaṁ tan-mātrāpekṣa-parikaratvaṁ ced akaitavatvaṁ, prayojanāntarāpekṣayā karma-jñāna-parikaratvaṁ cet sakaitavatvam | iyam evākaitavā akiñcanākhyatvena pūrvam uktā | dharmaḥ projjhita-kaitavo’tra paramaḥ [bhā.pu. 1.1.2] ity atra cāsyās tad-ubhaya-vidhatve pramāṇaṁ jñeyam | tathoktaṁ—prīyate’malayā bhaktyā harir anyad viḍambanam [bhā.pu. 7.7.52] iti |

atha **āropa-siddhā**—etad-artham eva naiṣkarmyam apy acyuta-bhāva-varjitam [bhā.pu. 1.5.12] ity ādau sakāma-niṣkāmayor dvayor api karmaṇor nindā, bhagavad-vaimukhyāviśeṣāt |

tatra yādṛcchika-ceṣṭāyā api bhagavad-arpitatve bhagavad-dharmatvaṁ bhavati kim uta vaidika-karmaṇa iti vaktuṁ tasyā api tad-rūpatvam āha—

**kāyena vācā manasendriyair vā**

**buddhyātmanā vānusṛta-svabhāvāt |**

**karoti yad yat sakalaṁ parasmai**

**nārāyaṇāyeti samarpayet tat ||** [bhā.pu. 11.2.36]

pūrvaṁ hi dharmān bhāgavatān brūta [bhā.pu. 11.2.31] iti praśnānantaraṁ, ye vai bhagavatā proktā [bhā.pu. 11.2.34] ity ādinā mukhyatvena sākṣāt-tal-labdhaye upāya-bhūtāḥ śravaṇa-kīrtanādayo bhāgavatā dharmā lakṣitāḥ | te cātraiva śṛṇvan subhadrāṇi rathāṅga-pāṇer [bhā.pu. 11.2.39] ity-ādinā katicid darśitāḥ | uttarādhyāye ca—tatra bhāgavatān dharmān śikṣed gurv-ātma-daivataḥ [bhā.pu. 11.3.22] ity upakrama-vākyād anantaraṁ iti bhāgavatān dharmān śikṣan bhaktyā tad-utthayā [bhā.pu. 11.3.33] ity upasaṁhāra-vākyasya prāg bhāgavata-dharmatvenānya-saṅga-tyāgādikam api vakṣyate—sarvato manaso’saṅgam [bhā.pu. 11.3.23] ity ādinā | tasmāt laukika-karmādy-arpaṇam idaṁ, yathā-kathañcit tad-dharma-siddhy-artham evocyate |

arthaś cāyaṁ ṭīkāyām—ātmanā cittenāhaṅkāreṇa vā anusṛto yaḥ svabhāvas tasmāt | ayam arthaḥ—na kevalaṁ vidhitaḥ kṛtam eveti niyamaḥ svabhāvānusāri laukikam apīti | śrī-gītāsu ca—

yat karoṣi yad aśnāsi yaj juhoṣi dadāsi yat |

yat tapasyasi kaunteya tat kuruṣva mad-arpaṇam || [gītā 9.27] iti | ity eṣā |

itaḥ pūrvaṁ prāṇa-buddhi-dharmādhikārataḥ ity-ādi-mantraś ca tathā | atra svābhāvika-karmaṇo’rpaṇe duṣkarmaṇo dvividhā gatiḥ | jñānecchūnām aviśeṣeṇa | bhaktīcchūnāṁ tu anena durvāsana-duḥkha-darśanena ca sa karuṇāmayaḥ karuṇāṁ karotv iti vā |

yā prītir avivekānāṁ

viṣayeṣv anapāyinī |

tvām anusmarataḥ sā me

hṛdayān nāpasarpatu || [vi.pu. 1.20.19] iti viṣṇu-purāṇokta-prakāreṇa |

yuvatīnāṁ yathā yūni yūnāṁ ca yuvatau yathā |

mano’bhiramate tadvan mano’bhiramatāṁ tvayi || [pa.pu. 6.128.258]

iti pādmokta-prakāreṇa ca mama sukarmaṇi duṣkarmaṇi yad rāga-sāmānyaṁ tat sarvato-bhāvena bhagavad-viṣayam eva bhavatv iti samādheyam | kāmināṁ tu na sarvathaiva sarva-duṣkarmārpaṇam | vedoktam eva kurvāṇo niḥsaṅgo’rpitam īśvare [bhā.pu. 11.3.4] ity atra punar vaidikam eveśvare’rpitaṁ kurvāṇa ity uktam ||

|| 11.2 || śrī-kavir nimim || 217 ||

[218]

atha vaidika-karmārpaṇasya praśaṁsām āhuḥ—

**kleśa-bhūry-alpa-sārāṇi karmāṇi viphalāni vā |**

**dehināṁ viṣayārtānāṁ na tathaivārpitaṁ tvayi ||** [bhā.pu. 8.5.47]

viṣayārtānāṁ karmāṇi kvacit kleśo bhūrir yeṣu tathāpy alpaṁ phalaṁ yeṣu tathāpy abhūtāni bhavanti, kvacit kṛṣyādivad viphalāni vā bhavanti, tvayy arpitaṁ karma tu na tathā | kintu kleśaṁ vinā yathā-kathañcit kṛtasya kāmanayāpy arpaṇe tat-kāmasyāvaśyaka-prāptiḥ | sā ca sarvata utkṛṣṭā bhavati | tathā tan-mātra-phalena ca paryāptir na bhavati saṁsāra-vidhvaṁsādi-phalatvād ity arthaḥ | tad uktam—

yān āsthāya naro rājan na pramādyeta karhicit |

dhāvan nimīlya vā netre na skhalen na pated iha || [bhā.pu. 11.2.35] iti |

satyaṁ diśaty arthitam arthito nṝṇām [bhā.pu. 5.19.28] ity ādi ca | yathaiva nābhiḥ ṛṣabha-deva-rūpaṁ bhagavantaṁ putratvenāpi lebhe | śrī-gītāsu ca—

nehābhikrama-nāśo’sti pratyavāyo na vidyate |

svalpam apy asya dharmasya trāyate mahato bhayāt || [gītā 2.40] iti |

|| 8.5 || devāḥ śrīmad-ajitam || 218 ||

[219]

tad eva karmārpaṇam upapādayati tribhiḥ—

**etat saṁsūcitaṁ brahmaṁs tāpa-traya-cikitsitam |**

**yad īśvare bhagavati karma brahmaṇi bhāvitam ||** [bhā.pu. 1.5.32]

brahman ! he śrī-veda-vyāsa ! etat tāpa-trayasya cikitsitaṁ cikitsā taiś cāturmāsya-vāsibhiḥ paramahaṁsaiḥ sūcitam | kiṁ tat ? bhagavati karma yat samarpitaṁ bhavati | tatra karma-samarpaṇam evety arthaḥ | kathaṁ-bhūte ? svayaṁ bhagavati pūrṇa-svarūpaiśvaryādi-mattayā sarvāṁśiny eva, kenacid aṁśena jīvādi-niyantṛtayā īśvare paramātma-śabda-vācye svarūpa-bhūta-viśeṣaṇena vinā kevala-cin-mātratayā pratipādyatvena brahmani tac-chabda-vācye ||

[220]

nanu, utpattyaiva tat-tat-saṅkalpena vihitatvāt saṁsāra-hetoḥ karmaṇaḥ kathaṁ tāpa-traya-nivartakatvam ? ucyate—sāmagrī-bhedena ghaṭata iti, yathā—

**āmayo yaś ca bhūtānāṁ jāyate yena suvrata |**

**tad eva hy āmayaṁ dravyaṁ na punāti cikitsitam ||** [bhā.pu. 1.5.33]

āmayo rogo yena ghṛtādinā jāyate, tad eva kevalam āmaya-kāraṇaṁ dravyam | tam āmayaṁ na nivartayati, kintu cikitsitaṁ dravyāntarair bhāvitaṁ sat nivartayaty eva ||

[221]

**evaṁ nṛṇāṁ kriyā-yogāḥ sarve saṁsṛti-hetavaḥ |**

**ta evātma-vināśāya kalpante kalpitāḥ pare ||** [bhā.pu. 1.5.34]

pare bhagavati kalpitāḥ kāmanayāpy arpitāḥ santaḥ saṁsāra-dhvaṁsa-paryanta-phalatvād ātma-vināśāya karma-nivṛttaye kalpante ||

|| 1.5 || śrī-nārado śrī-veda-vyāsam || 219-221 ||

[222]

kiṁ ca, karma-phalaṁ vastuto bhagavad-āśrayam eva | tat tu durbuddher ātma-sāt-kurvato yuktyaiva tuccha-phala-prāptiḥ saṁsāraś ca | sudhiyas tu tat-sākṣāt-kurvatas tad-vaiparītyam ity āha gadyābhyām—

**sampracaratsu nānā-yāgeṣu viracitāṅga-kriyeṣv apūrvaṁ yat tat kriyā-phalaṁ dharmākhyaṁ pare brahmaṇi yajña-puruṣe sarva-devatā-liṅgānāṁ mantrāṇām artha-niyāma-katayā sākṣāt-kartari para-devatāyāṁ bhagavati vāsudeva eva bhāvayamāna ātma-naipuṇya-mṛdita-kaṣāyo haviḥṣv adhvaryubhir gṛhyamāṇeṣu sa yajamāno yajña-bhājo devāṁs tān puruṣāvayaveṣv abhyadhyāyat** | [bhā.pu. 5.7.6] iti |

ṭīkā ca—sampracaratsu pravartamāneṣu viracitā anuṣṭhitā aṅga-kriyā yeṣāṁ, teṣu yad apūrvaṁ tad vāsudeva eva bhāvayamānaś cintayan, sa yajamāno yajña-bhāga-bhājo ye devās tān puruṣasya vāsudevasya āvayaveṣu caksur-ādiṣu abhyadhyāyat, na tu tat-pṛthaktvenety anvayaḥ |

apūrve pakṣa-dvayaṁ mīmāṁsakānām | tadānīm eva sūkṣmatvenotpannaṁ phalam evāpūrvaṁ kālāntara-phalotpādikā karma-śaktir veti | tad uktam—

yāgād eva phalaṁ tad dhi śakti-dvāreṇa siddhyati |

sūkṣma-śakty-ātmakaṁ vāpi phalam evopajāyate || iti |

tad etad āha—“kriyā-phalaṁ dharmākhyam” iti ca |

nanu yady aṅgaṁ devatā karma pradhānam iti mataṁ tarhi kartṛ-niṣṭham apūrvaṁ syāt | tad uktam—

karmabhyaḥ prāg ayogyasya karmaṇaḥ puruṣasya vā |

yogyatā śāstra-gamyā yā parā sāpūrvam iṣyate || iti |

atha devatā-pradhānaṁ karma tu devatārādhanārthaṁ, tadā devatā-prasāda-rūpatvād apūrvasya devatāśrayatvam eva yuktaṁ | prokṣaṇādy-apūrvasyeva vrīhy-ādy-āśrayatvam | kuto vāsudevāśrayam apūrvaṁ bhāvayati ? ucyate | yadi kartṛ-niṣṭham apūrvaṁ syāt tarhi vāsudevasyāntaryāmiṇaḥ pravartakatvena mukhya-kartṛtvāt tad-āśrayam evāpūrvaṁ, na tu tat-prayojya-yajamānāśrayaṁ, śāstra-phalaṁ prayoktarīti nyāyāt | anyathā ṛtvijām apy apūrvāśrayatva-prasaṅgāt | tad evāha—sākṣāt-kartarīti | devatāśrayatve’pi vāsudevāśrayatvam evety āha—para-devatāyām iti | paradevatātve hetuḥ sarvadevatā-liṅgānāṁ tat-tad-devatā-prakāśakānāṁ mantrāṇāṁ ye’rthā indrādi-devatās teṣāṁ niyāmakatayā tasyaiva prasādanīyatvāt phala-dātṛtvāc ca yukta-sevāśrayatvam ity arthaḥ | evaṁ bhāvanam evātmano naipuṇyaṁ kauśalaṁ tena mṛditāḥ kṣīṇāḥ kaṣāyā rāgādayo yasya | adhvaryubhir iti bahu-vacanaṁ nānā-karmābhiprāyeṇa ity eṣā |

atra viṣṇor aṅgitve prāpte yajñāṅgatvena tad-bhajanaṁ ca doṣa iti labhyate | atra pādmottara-khaṇḍe yathā—

uddiśya devatā eva juhoti ca dadāti ca |

sa pāṣaṇḍīti vijñeyaḥ svatantro vāpi karmasu || [pa.pu. 6.235.8] iti |

pāṣaṇḍatvam atra vaiṣṇava-mārgād bhraṣṭatvam ity arthaḥ | śrī-gītāsu—

ye’py anya-devatā-bhaktā yajante śraddhayānvitāḥ |

te’pi mām eva kaunteya yajanty avidhi-pūrvakam ||

ahaṁ hi sarva-yajñānāṁ bhoktā ca prabhur eva ca |

na tu mām abhijānanti tattvenātaś cyavanti te || [gītā 9.23.-24]

ato vāstava-vicāre sarva eva veda-mārgāḥ śrī-bhagavaty eva paryavasyantīty abhipretyoktaṁ śrīmad-akrūreṇa—

sarva eva yajanti tvāṁ sarva-deva-mayeśvaram |

ye’py anya-devatā-bhaktā yady apy anya-dhiyaḥ prabho ||

yathādri-prabhavā nadyaḥ parjanyāpūritāḥ prabho |

viśanti sarvataḥ sindhuṁ tadvat tvāṁ gatayo’ntataḥ || [bhā.pu. 10.40.9-10] iti |

gatayo mārgāḥ | antato vicāra-paryavasānena |

atha dvitīyaṁ gadyam—

**evaṁ karma-viśuddhyā viśuddha-sattvasyāntar-hṛdayākāśa-śarīre brahmaṇi bhagavati vāsudeve mahā-puruṣa-rūpopalakṣaṇe śrīvatsa-kaustubha-vana-mālāri-dara-gadādibhir upalakṣite nija-puruṣa-hṛl-likhitenātmani puruṣa-rūpeṇa virocamāna uccaistarāṁ bhaktir anudinam edhamāna-rayājāyata** [bhā.pu. 5.7.7] iti |

evaṁ pūrvokta-prakāreṇa karma-viśuddhyā viśuddha-sattvasya bhaktiḥ sa-śraddha-śravaṇa-kīrtanādi-lakṣaṇā jāyatety anvayaḥ | kva ? bhagavati vāsudeve pūrṇa-svarūpa-bhagābhyāṁ sarva-nivāsena ca tat-tan-nāmnā prasiddho’ntar-hṛdaye ya ākāśaḥ, sa eva śarīraṁ svasyaivāvirbhāva-viśeṣādhiṣṭhānaṁ yasya tasmin antaryāmiṇi paramātmākhye brahmaṇi nirviśeṣāvirbhāvāt tad-ākhye ca |

bhagavato nirākāratvaṁ vārayati—mahā-puruṣasya yad rūpaṁ śāstre śrūyate tad rūpaṁ lakṣyate dṛśyate yatra tasmin | kiṁ ca, śrīvatsādibhir api cihnite | edhamāna-rayā vardhamāna-prakarṣā |

|| 5.7 || śrī-śukaḥ || 223 ||

[224]

tad etat karmārpaṇaṁ dvividham—bhagavat-prīṇana-rūpaṁ, tasmiṁs tat-tyāga-rūpaṁ ceti | yathoktaṁ kaurme—

prīṇātu bhagavān īśaḥ karmaṇānena śāśvataḥ |

karoti satataṁ buddhyā brahmārpaṇam idaṁ param ||

yad vā phalānāṁ sannyāsaṁ prakuryāt parameśvare |

karmaṇām etad apy āhur brahmārpaṇam anuttamam || iti |

atra nimittāni ca trīṇi—kāmanā, naiṣkarmyaṁ, bhakti-mātraṁ ceti | niṣkāmas tu kevalaṁ na sambhavati, yad yad dhi kurute jantus tat tat kāmasya ceṣṭitam [manu 2.4][[15]](#footnote-16) ity ukteḥ | atra kāmanā-naiṣkarmyayoḥ prāyaḥ karma-tyāgaḥ | prīṇanaṁ tu tad-ābhāsa eva svārtha-paratvāt | bhaktau punaḥ prīṇanam eva bhaktes tu tad-eka-jīvanatvāt |

kāmanā-prāptir yathā—kleśa-bhūry-alpa-sārāṇi ity ādi | yathā cāṅgasya rājñaḥ putrārthake yajñe | naiṣkarmya-prāptiś ca—

vedoktam eva kurvāṇo niḥsaṅgo’rpitam īśvare |

naiṣkarmyāṁ labhate siddhiṁ [bhā.pu. 11.3.47] ity atra |

bhakti-prāptiś ca—evaṁ karma-viśuddhyā [bhā.pu. 5.7.7] ity-ādi-gadye darśitaiva |

yad atra kriyate karma bhagavat-paritoṣaṇam |

jñānaṁ yat tad adhīnaṁ hi bhakti-yoga-samanvitam || [bhā.pu. 1.5.35] ity atra ca |

bhakti-yoga-sahacaratvād jñānam atra bhagavaj-jñānam | parama-bhaktās tu bhagavat-paritoṣaṇaṁ prīṇanam eva prārthayante—

**yan naḥ svadhītaṁ guravaḥ prasāditā**

**viprāś ca vṛddhāś ca sadānuvṛttyā |**

**āryā natāḥ suhṛdo bhrātaraś ca**

**sarvāṇi bhūtāny anasūyayaiva ||** [bhā.pu. 4.30.39]

te tava paritoṣaṇāya bhavatv iti vṛṇīmahe |

|| 4.30 || pracetasaḥ śrīmad-aṣṭabhujaṁ puruṣam || 224 ||

[225]

tad evam āropa-siddhā darśitā | atha **saṅga-siddho**dāharaṇa-prāptā miśrā bhaktir darśyate | svarūpa-siddhāsaṅgena hy anyeṣām api bhaktitvaṁ darśitam | tatra bhāgavatān dharmān [bhā.pu. 11.3.24] ity-ādi-śrī-prabuddha-vākya-prakaraṇe sarvāsaṅga-dayā-maitry-ādīnām api bhāgavata-dharmatvābhidhānāt |

tatra karma-miśrā trividhā sambhavati—sa-kāmā, kaivalya-kāmā, bhakti-mātra-kāmā ca | yadyapi kāma-vaikalye api—

yā vai sādhana-sampattiḥ purṣārtha-catuṣṭaye |

tayā vinā tad āpnoti naro nārāyaṇāśrayaḥ ||

ity ukteḥ kevalayaiva bhaktyā sambhavataḥ, tathāpi tat-tad-vāsanānusāreṇa tatra tatra rucir jāyate | ity evaṁ tat-tad-arthaṁ tan-miśratā jāyata ity avagantavyam |

tataḥ sa-kāmā prāyaḥ karma-miśraiva | tatra karma-śabdena dharma eva gṛhyate | tal-lakṣaṇaṁ ca yama-dūtaiḥ sāmānyata uktaṁ veda-praṇihito dharmaḥ [bhā.pu. 6.2.36] iti | vedo’tra traiguṇya-viṣayaḥ, traiguṇya-viṣayā vedāḥ [gītā 2.45] iti śrī-gītokteḥ | tat-pravartana-mātratvena siddhaḥ, na tu bhaktivad ajñānenāpīty arthaḥ | śrī-gītāsv evānyatra tasya karma-saṁjñitatvaṁ coktaṁ—bhūta-bhāvodbhava-karo visargaḥ karma-saṁjñitaḥ [gītā 8.3] iti | visargo devatoddeśena dravya-tyāgaḥ | tad-upalakṣitaḥ sarvo’pi dharmaḥ karma-saṁjñita ity arthaḥ | sa ca bhūtānāṁ prāṇināṁ ye bhāvā vāsanāḥ, teṣām udbhava-kara iti viśeṣaṇād bhagavad-bhaktir vyāvṛttā |

atha bhakti-saṅgāya dharmasya vaiśiṣṭyaṁ caikādaśe śrī-bhagavatoktaṁ—dharmo mad-bhakti-kṛt proktaḥ [bhā.pu. 11.19.25] iti | bhagavad-arpaṇena bhakti-parikarīkṛtatvena ca bhakti-kṛttvam ucyate | tad evam īdṛśena karmaṇā miśrā sa-kāmā bhaktir yathā—

**prajāḥ sṛjeti bhagavān kardamo brahmaṇoditaḥ |**

**sarasvatyāṁ tapas tepe sahasrāṇāṁ samā daśa ||**

**tataḥ samādhi-yuktena kriyā-yogena kardamaḥ |**

**samprapede hariṁ bhaktyā prapanna-varadāśuṣam ||** [bhā.pu. 3.21.6-7]

atra tad-darśana-jāta-bhagavad-aśru-pāta-liṅgena niṣkāmasyāpy asya | brahmādeśa-gauraveṇaiva kāmanā jñeyā |

|| 3.21 || śrī-maitreyo viduram || 225 ||

[226]

atha kaivalya-kāmā kvacit karma-jñāna-miśrā, kvacid jñāna-miśrā ca | tatra jñānaṁ jñānaṁ caikātmya-darśanam [bhā.pu. 11.19.25] iti darśitam | tadīya-śravaṇādīnāṁ vairāgya-yoga-sāṅkhyānāṁ ca tad-aṅgatvāt tad-antaḥ-pātaḥ |

atha karma-jñāna-miśrā, yathā—

**animitta-nimittena sva-dharmeṇāmalātmanā |**

**tīvrayā mayi bhaktyā ca śruta-sambhṛtayā ciram ||**

**jñānena dṛṣṭa-tattvena vairāgyeṇa balīyasā |**

**tapo-yuktena yogena tīvreṇātma-samādhinā ||**

**prakṛtiḥ puruṣasyeha dahyamānā tv ahar-niśam |**

**tiro-bhavitrī śanakair agner yonir ivāraṇiḥ ||** [bhā.pu. 3.27.21-23]

nimittaṁ phalaṁ, na tan-nimittaṁ pravartakaṁ, yasmin tena niṣkāmena | amalātmanā nirmalena manasā | jñānena śāstrotthena | yogo jīvātma-paramātmano dhyānaṁ, yogaḥ sannahanopāya-dhyāna-saṅgati-yuktiṣu iti nānārtha-vargāt | dhyānam eva dhyātṛ-dhyeya-viveka-rahitaṁ samādhiḥ | atra sarvāsām eva siddhīnāṁ mūlaṁ tac-caraṇārcanam [bhā.pu. 10.81.16] ity uktyā bhakter aṅgitve’pi aṅgavan nirdeśaḥ, teṣāṁ tatra sādhanāntara-sāmānya-dṛṣṭir ity abhiprāyeṇa | ata eva teṣāṁ mokṣa-mātra-phalam iti |

|| 3.27 || śrī-kapila-devaḥ || 226 ||

[227]

jñāna-miśrām āha—

**vivikta-kṣema-śaraṇo mad-bhāva-vimalāśayaḥ |**

**ātmānaṁ cintayed ekam abhedena mayā muniḥ ||** [bhā.pu. 11.18.21]

bhāvo bhāvanā |

|| 11.18 || śrī-bhagavān || 227 ||

[228]

tad evaṁ kaivalya-kāmāyāṁ jñāna-miśroktā | atha bhakti-mātra-kāmāyāṁ karma-miśrā yathā—

**śraddhāmṛta-kathāyāṁ me śaśvan mad-anukīrtanam |**

**pariniṣṭhā ca pūjāyāṁ stutibhiḥ stavanaṁ mama ||** [bhā.pu. 11.19.20] iti |

**mad-arthe’rtha-parityāgo bhogasya ca sukhasya ca |**

**iṣṭaṁ dattaṁ hutaṁ japtaṁ mad-arthaṁ yad vrataṁ tapaḥ ||**

**evaṁ dharmair manuṣyāṇām uddhavātma-nivedinām |**

**mayi sañjāyate bhaktiḥ ko’nyo’rtho’syāvaśiṣyate ||** [bhā.pu. 11.19.23-24] ity antam |

mad-arthe mad-bhajanārthaṁ tad-virodhito’rthasya parityāgaḥ | bhogasya tat-sādhanasya candanādeḥ | sukhasya putropalālanādeḥ | iṣṭādi-vaidikaṁ yat karma tad api mad-arthaṁ kṛtaṁ bhakteḥ kāraṇam ity arthaḥ | dharmair bhāgavatābhidhaiḥ | evaṁ kāya-vāṅ-manobhis tad-artha-mātra-ceṣṭāvattvenānuṣṭhitair bhagavad-dharmair ātma-nivedinām | yasyāsti bhaktir bhagavaty akiñcanā [bhā.pu. 5.18.12] ity ādi-nyāyenāsya bhakti-mātra-kāmasya anyaḥ ko’rthaḥ sādhana-rūpaḥ sādhya-rūpo vāvaśiṣyate | sarvo’syānādṛto’pi tad-āśrito bhavatīty arthaḥ |

|| 11.19 || śrī-bhagavān || 228 ||

[229]

karma-jñāna-miśrā, yathā—

**niṣevitenānimittena sva-dharmeṇa mahīyasā |**

**kriyā-yogena śastena nātihiṁsreṇa nityaśaḥ ||**

**mad-dhiṣṇya-darśana-sparśa-pūjā-stuty-abhivandanaiḥ |**

**bhūteṣu mad-bhāvanayā sattvenāsaṅgamena ca ||**

**mahatāṁ bahu-mānena dīnānām anukampayā |**

**maitryā caivātma-tulyeṣu yamena niyamena ca ||**

**ādhyātmikānuśravaṇān nāma-saṅkīrtanāc ca me |**

**ārjavenārya-saṅgena nirahaṅkriyayā tathā ||**

**mad-dharmaṇo guṇair etaiḥ parisaṁśuddha āśayaḥ |**

**puruṣasyāñjasābhyeti śruta-mātra-guṇaṁ hi mām ||** [bhā.pu. 3.29.15-19]

niṣevitena samyag anuṣṭhitena animittena ca niṣāmena sva-dharmeṇa | mahīyasā śraddhādi-yuktena | kriyā-yogena pañcarātrādy-ukta-vaiṣṇavānuṣṭhānena | śastena uttama-deśa-kālādi-matā niṣkāmena ca | nātihiṁsreṇa atihiṁsā-rahitena | ati-śabdaḥ prāṇādi-pīḍā-parityāga-phala-patrādi-jīvāvayava-svīkārārthaḥ | mad-dhiṣṇyaṁ mad-arcādi | bhūteṣv antaryāmitvena mad-bhāvanayā | sattvena dhairyeṇa | asaṅgamena vairāgyeṇa ca | ahiṁsāsteya-brahmacarya-parigrahā yamāḥ | śauca-santoṣa-tapaḥ-svādhyāeśvara-praṇidhānāni niyamāḥ | ādhyātmikam ātmānam ātma-viveka-śāstram | nirahaṅkriyayā garva-rāhityena | mad-dharmaṇaḥ mad-dharmānuṣṭhātuḥ puruṣasyāśayaḥ | śruta-mātra-guṇaṁ mām añjasābhyeti mad-guṇa-śruti-mātreṇa mayi [bhā.pu. 3.29.11] ity-ādy-ukta-lakṣaṇāṁ dhruvānusmṛtiṁ prāpnotīty arthaḥ | atrādhyātmika-śravaṇādinā jñāna-miśratvam api ||

|| 3.29 || śrī-kapila-devaḥ || 229 ||

[230]

atha jñāna-miśrā—

**dṛṣṭa-śrutābhir mātrābhir nirmuktaḥ svena tejasā |**

**jñāna-vijñāna-santṛpto mad-bhaktaḥ puruṣo bhavet ||** [bhā.pu. 6.16.62]

dṛṣṭeti aihikāmuṣmika-viṣayaiḥ | svena tejasā viveka-balena |

|| 6.16 || śrī-saṅkarṣaṇaś citraketum || 230 ||

[231]

atha kevala-svarūpa-siddhodāhriyate | tatra sakāmā kaivalya-kāmā copāsaka-saṅkalpa-guṇais tat-tad-guṇatvenopacaryate | tataḥ sa-kāmā dvividhā—tāmasī rājasī ca | pūrvā yathā—

**abhisandhāya yo hiṁsāṁ dambhaṁ mātsaryam eva vā |**

**saṁrambhī bhinna-dṛg bhāvaṁ mayi kuryāt sa tāmasaḥ ||** [bhā.pu. 3.29.8]

abhisandhāya saṅkalpya | saṁrambhī sa-krodhaḥ | bhinna-dṛk svasminn iva sarvatra yatra sukhaṁ duḥkhaṁ ca tat-tad-devatā niranukampa ity arthaḥ |

[232]

uttarā yathā—

**viṣayān abhisandhāya yaśa aiśvaryam eva vā |**

**arcādāv arcayed yo māṁ pṛthag-bhāvaḥ sa rājasaḥ ||** [bhā.pu. 3.29.9]

pṛthak matto’nyatra viṣayādiṣv eva bhāvaḥ spṛhā yasya, na tu mayīti rājasatva-hetutā darśitā |

[233]

atha kaivalya-kāmā sāttviky eva | sā yathā—

**karma-nirhāram uddiśya parasmin vā tad-arpaṇam |**

**yajed yaṣṭavyam iti vā pṛthag-bhāvaḥ sa sāttvikaḥ ||** [bhā.pu. 3.29.10]

karma-nirhāraṁ mokṣam uddiśya parasmin parameśvare yo vā karmārpaṇaṁ kurute, yo vā yaṣṭavyaṁ sarveṣāṁ nitya-vidhi-prāptatvenāvaśyam eva tat-pūjanaṁ kartavyam iti buddhyā, na tu bhakti-tattva-jñānena yo bhajet parameśvaraṁ pūjayati, ata eva pūrvavat pṛthag-bhāvo bhakteḥ pṛthag mokṣam eva puruṣārthatvena bhāvayan, sa sāttvika ucyate | uttarasyāpi tātparyaṁ karma-nirhāra eva bhaved iti | uktaṁ ca—sāttvikaḥ kārako’saṅgī [bhā.pu. 11.25.25] iti, kaivalyaṁ sāttvikaṁ jñānam [bhā.pu. 11.25.23] iti, sāttvikaṁ sukham ātmottham [bhā.pu. 11.25.28] iti ca tat-sādhana-sādhyayoḥ saguṇatvam | atratyodāharaṇaṁ yajed ity uttarārdham eva |

[234]

atha yasyā evotkarṣa-jñānārtham ete bhakti-bhedā nirūpitāḥ sā bhakti-mātra-kāmatvān niṣkāmā nirguṇā kevalā svarūpa-siddhā nirūpyate | iyam evākiñcanākhyatvena sarvordhvaṁ pūrvam apy abhihitā | tām āha—

**mad-guṇa-śruti-mātreṇa mayi sarva-guhāśaye |**

**mano-gatir avicchinnā yathā gaṅgāmbhaso’mbudhau ||**

**lakṣaṇaṁ bhakti-yogasya nirguṇasya hy udāhṛtam |**

**ahaituky avyavahitā yā bhaktiḥ puruṣottame ||**

**sālokya-sārṣṭi-sāmīpya- sārūpyaikatvam apy uta |**

**dīyamānaṁ na gṛhṇanti vinā mat-sevanaṁ janāḥ ||**

**sa eva bhakti-yogākhya ātyantika udāhṛtaḥ |**

**yenātivrajya tri-guṇaṁ mad-bhāvāyopapadyate ||** [bhā.pu. 3.29.11-15]

mad-guṇa-śruti-mātreṇa na tu tatroddeśāntara-siddhy-abhiprāyeṇa | prākṛta-guṇa-maya-karaṇānāṁ sarveṣāṁ guhā karaṇāgocara-padavī tasyāṁ śete guhyatayā niścalatayā ca tiṣṭhati yas tasmin mayi avicchinnā viṣayāntareṇa vccettum aśakyā yā manogatiḥ sā | avicchinnatve dṛṣṭānto yatheti | gatir iti pūrvasmād ākṛṣyate nityāpekṣātvāt | lakṣaṇaṁ svarūpam |

nanu tasyā guṇa-śruteḥ kā vārtā uddeśyāntarābhāvena manogatitvābhāvena ca dvidhāpi nirdeṣṭum aśaktyatvāt | tatrāha—ahaitukī phalānusandhāna-rahitā | avyavahitā svarūpa-siddhatvena sākṣād-rūpā na tv āropa-siddhatvena vyavadhānātmikā | tādṛśī yā bhaktiḥ śrotrādinā sevana-mātraṁ sā ca tasya svarūpam ity arthaḥ | mātra-padenāvicchinnety anena ca mano-gater ahaitukītvādi-siddheḥ pṛthag-yojanānarhattvāt | sāttvikaḥ kārako’saṅgī [bhā.pu. 11.25.25] ity ādiṣu, nirguṇo mad-apāśrayaḥ [bhā.pu. 11.25.25] ity ādibhis tad-āśraya-kriyādīnāṁ nirguṇatva-sthāpanāt—

māṁ bhajanti guṇāḥ sarve nirguṇaṁ nirapekṣakam |

suhṛdaṁ priyam ātmānaṁ sāmyāsaṅgādayo’guṇāḥ || [bhā.pu. 11.13.40]

ity atra tad-guṇānām apy aprākṛtatva-śravaṇād ahaitukītvam eva viśeṣato darśayati | janā madīyāḥ | sālokyādikam api uta api dīyamānam api na gṛhṇanti mat-sevanaṁ vineti | gṛhṇanti cet, tarhi mat-sevārtham eva gṛhṇanti, na tu tad-artham evety arthaḥ | sārṣṭiḥ samānaiśvaryam | ekatvaṁ bhagavat-sāyujyaṁ brahma-sāyujyaṁ ca | anayos tal-līnātmakatvena tat-sevanārthatvābhāvād agrahaṇāvaśyakatvam eveti bhāvaḥ | tasmāt sa eva cātyantika-phalatayā bhavatīty apavarga ity arthaḥ | nātyantikaṁ vigaṇayanti [bhā.pu. 3.15.48] ity āder ātyantika-pralayatayā tat-prasiddheś ca |

nanu guṇa-trayātyaya-pūrvaka-bhagavat-sākṣātkāra evāpavarga iti cet tasyāpi tādṛśa-dharmatvaṁ svataḥ siddham evety āha yeneti | yena kadācid apy aparityājyena mama bhāvāya vidyamānatāyai sākṣātkārāyety arthaḥ | upapadyate samartho bhavati | yathoktaṁ pañcame yathā varṇa-vidhānam apavargaś ca bhavati [bhā.pu. 5.19.19] yo’sau bhagavati [bhā.pu. 5.19.20] ity ādikam, ananya-nimitta-bhakti-yoga-lakṣaṇo nānā-gati-nimittāvidyā-granthi-randhana-dvāreṇa [bhā.pu. 5.19.20] ity antam |

ato nirguṇāpi bahudhaivāvagantavyā | evam uktam etat-prakaraṇārambhe—

bhakti-yogo bahu-vidho mārgair bhāmini bhāvyate |

svabhāva-guṇa-mārgeṇa puṁsāṁ bhāvo vibhidyate || [bhā.pu. 3.29.7] iti |

mārgaiḥ prakāra-viśeṣaiḥ | ataḥ svasya bhakti-yogasyaiva mārgeṇa vṛtti-bhedena śravaṇādinā bhāvasyābhimānasya tad-bhedena dāsyādinā guṇānāṁ tama-ādīnāṁ ca tad-bhedena hiṁsādinā puṁsāṁ bhāvo’bhiprāyo vibhidyata ity arthaḥ |

atra muktā-phala-ṭīkā ca—ayam ātyantikas tataḥ paraṁ prakārāntarābhāvāt | asyaiva bhakti-yoga ity ākhyā | anvarthena bhakti-śabdasyātraiva mukhyatvāt | itareṣu phala evānurāgo na tu viṣṇau phala-lābhena bhakti-tyāgāt ity eṣā |

śrī-gopāla-tāpanī-śrutau ca—bhaktir asya bhajanam | tad ihāmutropādhi-nairāsyenaivāmuṣmin manaḥ-kalpanam | etad eva ca naiṣkarmyam [go.tā.u. 1.14] iti | śatapatha-śrutau—sa hovāca yājñavalkyas tat pumān ātma-hitāya premṇā hariṁ bhajet iti | premṇā prīti-mātra-kāmanayā yad ātma-hitaṁ tasmai ity arthaḥ |

|| 3.29 || śrī-kapila-devaḥ || 231-234 ||

[235]

tad evaṁ bahudhā sādhitaiṣākiñcanātyantikīty-ādi-saṁjñā bhaktir dvividhā—**vaidhī rāgānugā** ceti | tatra vaidhī śāstrokta-vidhinā pravartitā | sa ca vidhir dvividhaḥ | tatra prathamaḥ pravṛtti-hetuḥ | tad anukrama-kartavyākartavyānāṁ jñāna-hetuś ca | prathamas tūdāhṛtaḥ—

tasmād ekena manasā bhagavān sātvatāṁ patiḥ |

śrotavyaḥ kīrtitavyaś ca dhyeyaḥ pūjyaś ca nityadā || [bhā.pu. 1.2.14] ity ādinā |

dvitīyaś cārcana-vratādi-gataḥ | tam āha—

**mām eva nairapekṣyeṇa bhakti-yogena vindati |**

**bhakti-yogaṁ sa labhata evaṁ yaḥ pūjayeta mām ||** [bhā.pu. 11.27.53]

nairapekṣyeṇa ahaitukena | ahaituka-bhakti-yoga eva kathaṁ syāt ? tatrāha bhakti-yogam iti | evaṁ—

**yadā sva-nigamenoktaṁ dvijatvaṁ prāpya pūruṣaḥ |**

**yathā yajeta māṁ bhaktyā śraddhayā tan nibodha me ||** [bhā.pu. 11.27.8]

ity-ādy-ukta-vidhinā |

|| 11.27 || śrī-bhagavān || 235 ||

[236]

evam ekādaśī-janmāṣṭamy-ādi-gato’pi jñeyaḥ |

atha vaidhī-bhedāḥ śaraṇāpatti-śrī-gurv-ādi-sat-sevā-śravaṇa-kīrtanādayaḥ | ete ca pratyekam api dvi-trādayaḥ samudityāpi kāraṇāni bhavanti, tathā śravaṇāt |

tatra prathamataḥ **śaraṇāpattiḥ**| ṣaḍ-vargādy-avikṛta-saṁsāra-bhaya-bādhyamāna eva hi śaraṇaṁ praviśaty ananya-gatiḥ | bhakti-mātra-kāmo’pi tat-kṛta-bhagavad-vaimukhya-bādhyamānaḥ | ananya-gatitvaṁ ca dvidhā darśyate—āśrayāntarasyābhāva-kathanena, atiprajñayā[[16]](#footnote-17) kathañcid āśritasyānyasya tyājanena ca | pūrveṇa yathā—

martyo mṛtyu-vyāla-bhītaḥ palāyan

lokān sarvān nirbhayaṁ nādhyagacchat |

tvat pādābjaṁ prāpya yadṛcchayādya

susthaḥ śete mṛtyur asmād apaiti || [bhā.pu. 10.3.27]

uttareṇa yathā—

tasmāt tvam uddhavotsṛjya codanāṁ praticodanām |

pravṛttiṁ ca nivṛttiṁ ca śrotavyaṁ śrutam eva ca ||

mām ekam eva śaraṇam ātmānaṁ sarva-dehinām |

yāhi sarvātma-bhāvena mayā syā hy akuto-bhayaḥ || [bhā.pu. 11.12.14-15] iti |

codanāṁ śrutiṁ praticodanāṁ smṛtim iti ṭīkā ca |

śrī-gītāsu ca—sarva-dharmān parityajya [gītā 18.66] ity ādi | tasyā śaraṇāpatter lakṣaṇaṁ vaiṣṇava-tantre—

ānukūlyasya saṅkalpaḥ pratikūlya-vivarjanam |

rakṣiṣyatīti viśvāso goptṛtve varaṇaṁ tathā |

ātma-nikṣepa-kārpaṇye ṣaḍ-vidhā śaraṇāgatiḥ || iti |

aṅgāṅgi-bhedena ṣaḍ-vidhā | tatra goptṛtve varaṇam evāṅgi śaraṇāgati-śabdenaikārthyāt | anyāni tv aṅgāni tat-parikaratvāt | ānukūlya-prātikūlye tad-bhaktādīnāṁ śaraṇāgatasya bhāvasya vā | rakṣiṣyatīti viśvāsaḥ, kṣemaṁ vidhāsyati sa no bhagavāṁs try-adhīśas tatrāsmadīya-vimṛśe na kiyān ihārthaḥ [bhā.pu. 3.16.35] ity ādi-prakāraḥ |

ātma-nikṣepaḥ kenāpi devena ṛdi sthitena yathā niyukto’smi tathā karomi iti gautamīya-tantrokta-prakāraḥ | yathoktaṁ pādmottara-khaṇḍe cāṣṭākṣarasya namaḥ-śabda-vyākhyāne—

ahaṅkṛtir ma-kāraḥ syān na-kāras tan-niṣedhakaḥ |

tasmāt tu namasā cātra svātantryaṁ pratiṣidhyate ||

bhagavat-paratantro’sau tadāyattaś ca jīvati |

tasmāt sva-sāmarthya-vidhiṁ tyajet sarvam aśeṣataḥ ||

īśvarasya tu sāmarthyān nālabhyaṁ tasya vidyate |

tasmin nyasta-bhavaḥ śete tat-karmaiva samācaret || [pa.pu. 6.226.41-46]

ata eva brahma-vaivarte—

ahaṅkāra-nivṛttānāṁ keśavo na hi dūragaḥ |

ahaṅkāra-yutānāṁ hi madhye parvata-rāśayaḥ || iti |

ata eva tṛtīye brahma-stave svātantryābhimāninaḥ saṁsāraḥ śrūyate—

yāvat pṛthaktvam idam ātmana indriyārtha-

māyā-balaṁ bhagavato jana īśa paśyet |

tāvan na saṁsṛtir asau pratisaṅkrameta

vyarthāpi duḥkha-nivahaṁ vahatī kriyārthā || [bhā.pu. 3.9.9] iti |

kārpaṇyaṁ—

parama-kāruṇiko na bhavat-paraḥ

parama-śocyatamo na ca mat-paraḥ [padyā. 66] ity ādi-prakāram |

goptṛtve varaṇaṁ ca, yathā nārasiṁhe—

tvāṁ prapanno’smi śaraṇaṁ deva-devaṁ janārdanam |

iti yaḥ śaraṇaṁ prāptas taṁ kleśād uddharāmy aham || iti prakāram |

tad api tri-prakāraṁ kāyikatvādi-bhedena, yathoktaṁ brahma-purāṇe—

karmaṇā manasā vācā ye’cyutaṁ śaraṇaṁ gatāḥ |

na samartho yamas teṣāṁ te mukti-phala-bhāginaḥ || iti |

vyākhyātaṁ śrī-hari-bhakti-vilāse—

tavāsmīti vadan vācā tathaiva manasā vidan |

tat-sthānam āśritas tanvā modate śaraṇāgataḥ || [ha.bha.vi. 11.677] iti |

tad evaṁ yasya sarvāṅga-sampannā śaraṇāpattiḥ, tasya jhaṭity eva sampūrṇa-phalā, anyeṣāṁ tu yathā-sampatti yathā-kramaṁ ceti jñeyam | tām etāṁ śaraṇāpattiṁ ślāghate—

**tāpa-trayeṇābhihatasya ghore**

**santapyamānasya bhavādhvanīśa |**

**paśyāmi nānyac charaṇaṁ tavāṅghri-**

**dvandvātapatrād amṛtābhivarṣāt ||** [bhā.pu. 11.19.9]

śaraṇāgatānāṁ sarva-duḥkha-dūrīkaraṇaṁ nija-mādhurīṇāṁ sarvato-varṣaṁ cātrābhihitam |

|| 11.19 || uddhavaḥ śrī-bhagavantam || 236 ||

[237]

tad evaṁ śaraṇāpattir vivṛtā | asyāś ca pūrvatvaṁ, tāṁ vinā tadīyatvāsiddhiḥ | tatra yadyapi śaraṇāpattyaiva sarvaṁ sidhyati,

śaraṇaṁ taṁ prapannā ye dhyāna-yoga-vivarjitāḥ |

te vai mṛtyum atikramya yānti tad vaiṣṇavaṁ padam || iti gāruḍāt |

tathāpi vaiśiṣṭya-lipsuḥ śaktaś cet tato bhagavac-chāstropadeṣṭṝṇāṁ bhagavan-mantropadeṣṭṝṇāṁ vā śrī-guru-caraṇānāṁ nityam eva viśeṣataḥ sevāṁ kuryāt | tat-prasādaḥ sva-sva-nānā-pratīkāra-dustyajān artha-hānau parama-bhagavat-prasāda-siddhau ca mūlam | pūrvatra[[17]](#footnote-18), yathā saptame śrī-nārada-vākyam—

asaṅkalpāj jayet kāmaṁ krodhaṁ kāma-vivarjanāt |

arthānarthekṣayā lobhaṁ bhayaṁ tattvāvamarśanāt ||

ānvīkṣikyā śoka-mohau dambhaṁ mahad-upāsayā |

yogāntarāyān maunena hiṁsāṁ kāmādy-anīhayā ||

kṛpayā bhūtajaṁ duḥkhaṁ daivaṁ jahyāt samādhinā |

ātmajaṁ yoga-vīryeṇa nidrāṁ sattva-niṣevayā ||

rajas tamaś ca sattvena sattvaṁ copaśamena ca |

etat sarvaṁ gurau bhaktyā puruṣo hy añjasā jayet || [bhā.pu. 7.15.22-25] iti |

uttaratra[[18]](#footnote-19) vāmana-kalpe brahma-vākyam—

yo mantraḥ sa guruḥ sākṣād yo guruḥ sa hariḥ svayam |

gurur yasya bhavet tuṣṭas tasya tuṣṭo hariḥ svayam || iti |

anyatra—

harau ruṣṭe gurus trātā gurau ruṣṭe na kaścana |

tasmāt sarva-prayatnena gurum eva prasādayet || iti |

ata eva sevā-mātraṁ tu nityam eva | yathā cānyatra parameśvara-vākyam—

prathamaṁ tu guruḥ pūjyaḥ tataś caiva mamārcanam |

kurvan siddhim avāpnoti hy anyathā niṣphalaṁ bhavet || iti |

ata eva nārada-pañcarātre—

vaiṣṇavaṁ jñāna-vaktāraṁ yo vidyād viṣṇuvad gurum |

pūjayed vāṅ-manaḥ-kāyaiḥ sa śāstra-jñaḥ sa vaiṣṇavaḥ ||

śloka-pādasya vaktāpi yaḥ pūjyaḥ sa sadaiva hi |

kiṁ punar bhagavad-viṣṇoḥ svarūpaṁ vitanoti yaḥ || ity ādi |

pādme devahūti-stutau—

bhaktir yathā harau me’sti tadvan niṣṭhā gurau yadi |

mamāsti tena satyena svaṁ darśayatu hariḥ || iti |

tasmād anyad bhagavad-bhajanam api nāpekṣate | yathoktam āgame puraścaraṇa-phala-prasaṅge—

yathā siddha-rasa-sparśāt tāmraṁ bhavati kāñcanam |

sannidhānād guror evaṁ śiṣyo viṣṇu-mayo bhavet || iti |

tad etad āha—

**nāham ijyā-prajātibhyāṁ tapasopaśamena vā |**

**tuṣyeyaṁ sarva-bhūtātmā guru-śuśrūṣayā yathā ||** [bhā.pu. 10.80.34]

ṭīkā ca—jñāna-pradād guror adhikaḥ sevyo nāstīty uktam | ata eva tad-bhajanād adhiko dharmaś ca nāstīty āha—nāham iti | ijyā gṛhastha-dharmaḥ | prajātiḥ prakṛṣṭaṁ janma upanayanam | tena brahmacāri-dharma upalakṣyate, tābhyām | tathā tapasā vanastha-dharmeṇa | upaśamena yati-dharmeṇa vā | ahaṁ parameśvaras tathā na tuṣyeya, yathā sarva-bhūtātmāpi guru-śuśrūṣayā | ity eṣā |

atra jñānaṁ brahma-niṣṭhaṁ bhagavan-niṣṭhaṁ ceti dvividham | tatra pūrvatra tathaiva vyākhyā | uktaṁ[[19]](#footnote-20) tv evam—ijyā pūjā | prajātir vaiṣṇava-dīkṣā | tapaḥ samādhiḥ | upaśamo bhagavan-niṣṭheti ||

|| 10.80 || śrī-bhagavān śrīdāma-vipram || 237 ||

[238]

śrī-gurv-ājñayā tat-sevanāvirodhena cānyeṣām api vaiṣṇavānāṁ sevanaṁ śreyaḥ | anyathā doṣaḥ syāt | yathā śrī-nāradoktau—

gurau sannihite yas tu pūjayed anyam agrataḥ |

sa durgatim avāpnoti pūjanaṁ tasya niṣphalam || iti |

yaḥ prathamaṁ śābde pare ca niṣṇātaṁ [bhā.pu. 11.3.21] ity-ādy-ukta-lakṣaṇaṁ guruṁ nāśritavān tādṛśa-guroś ca matsarādito mahābhāgavata-satkārādāv anumatiṁ na labhate, sa prathamata eva tyakta-śāstro na vicāryate | ubhaya-saṅkaṭa-pāto hi tasmin bhavaty eva |

evam-ādikābhiprāyeṇaiva—

yo vakti nyāya-rahitam anyāyena śṛṇoti yaḥ |

tāv ubhau narakaṁ ghoraṁ vrajataḥ kālam akṣayam || iti nārada-pañcarātre |

ata eva dūrata evārādhyas tādṛśo guruḥ | vaiṣṇava-vidveṣī cet parityājya eva |

guror apy avaliptasya kāryākāryam ajānataḥ |

utpatha-pratipannasya parityāgo vidhīyate || [ma.bhā. 5.178.24] iti smaraṇāt |

tasya vaiṣṇava-bhāva-rāhityeṇāvaiṣṇavatayā avaiṣṇavopadiṣṭena ity-ādi-vacana-viṣayatvāc ca |

yathokta-lakṣaṇasya guror avidyamānāyāṁ tu, tasyaiva mahā-bhāgavatasyaikasya nitya-sevanaṁ parama-śreyaḥ | sa ca śrī-guruvat sama-vāsanaḥ svasmin kṛpālu-cittaś ca grāhyaḥ |

yasya yat-saṅgatiḥ puṁso maṇivat syāt sa tad-guṇaḥ |

sva-kularddhyai tato dhīmān sva-yūthāny eva saṁśrayet ||

iti śrī-hari-bhakti-sudhodaya-dṛṣṭyā kṛpāṁ vinā tasmin cittāratyā ca | atha sarvasyaiva bhāgavata-cihna-dhāri-mātrasya tu yathā-yogyaṁ sevā-vidhānam | tatra mahā-bhāgavata-sevā dvividhā—prasaṅga-rūpā, paricaryā-rūpā ca | tatra prasaṅga-rūpā, yathā—

**no rodhayati māṁ yogo na sāṅkhyaṁ dharma eva ca |**

**na svādhyāyas tapas tyāgo neṣṭā-pūrtaṁ na dakṣiṇā ||**

**vratāni yajñaś chandāṁsi tīrthāni niyamā yamāḥ |**

**yathāvarundhe sat-saṅgaḥ sarva-saṅgāpaho hi mām ||** [bhā.pu. 11.12.1-2]

pūrvādhyāye—

iṣṭā-pūrtena mām evaṁ yo yajeta samāhitaḥ |

labhate mayi sad-bhaktiṁ mat-smṛtiḥ sādhu-sevayā || [bhā.pu. 11.11.47]

ity anena sādhu-sevayā bhakti-niṣṭhā-janane sādhanānantara-sa-vyapekṣatvam ivoktam |

atreṣṭa-śabdena saptama-skandhokta-rītyāgnihotra-darśa-paurṇamāsa-cāturmāsya-yāga-paśu-yāga-vaiśvadeva-bali-haraṇāny ucyante [bhā.pu. 7.15.48-49] | pūrta-śabdena surālayārāma-kūpa-vāpī-taḍāga-prapā-satrāṇy ucyante [bhā.pu. 7.15.49] |

atra tu iṣṭaṁ haviṣāgnau yajeta mām [bhā.pu. 11.11.42] | ity ādau agnihotrādy upalakṣitaṁ pūrtam udyānopavanākrīḍety-ādy-upalakṣitaṁ jñeyam | evaṁ pūrvokta-prakāreṇeṣṭā-pūrtena yo māṁ yajeta sa mat-smṛtiḥ, tatra sādhu-sevayā satāṁ prasaṅgena sa bhaktim antaraṅga-bhakti-niṣṭhāṁ prāpnotīty arthaḥ | tatrāgni-hotrādīnāṁ bhaktau praveśo’gny-antaryāmi-rūpa-bhagavad-adhiṣṭhānatvenāgny-ādi-santarpaṇāt | kūpārāmādīnāṁ ca tat-paricaryārthaṁ kriyamāṇatvāt tatra praveśaḥ |

tad evaṁ sat-saṅgasya sarvāpekṣatvam uktam | punaś ca tatra ca tasya svātantryeṇa yatheṣṭa-phala-dātṛtvaṁ, sarvāpekṣayā parama-sāmarthyaṁ ca vaktuṁ parama-guhyam upadiṣṭam |

athaitat paramaṁ guhyaṁ śṛṇvato yadu-nandana |

sugopyam api vakṣyāmi tvaṁ me bhṛtyaḥ suhṛt sakhā || [bhā.pu. 11.11.49] iti |

etādṛśa-mahimatvenānūktatvāt tad etat parama-guhyatvam āha na rodhyatīti | tyāgaḥ sannyāsaḥ | dakṣiṇā dāna-mātram | yajño deva-pūjā | chandāṁsi rahasya-mantrāḥ | yathā sat-saṅgo mām avarundhe vaśīkarotīti, tathā yogo na vaśīkaroti, na ca sāṅkhyam ity-ādiko’nvayaḥ | tatas te’pi kiñcid vaśīkurvantīty artha-labdher bhagavat-parā eva jñeyāḥ, na ca sādhāraṇāḥ | ata eva ca vratāny ekādaśy-ādīnīti ṭīkā-kārāḥ | na caitāvataiṣāṁ nityānāṁ vaiṣṇava-vratānām akartavyatvaṁ prāptam, ekasya phalātiśaya-sāmarthya-praśaṁsayetarasya nityatva-nirākaraṇāyogāt | yathā karmādhikāriṇaḥ—

na hy agni-mukhato’yaṁ vai bhagavān sarva-yajña-bhuk |

ijyeta haviṣā rājan yathā vipra-mukhe hutaiḥ || [bhā.pu. 7.14.17]

iti śrutvāpi pūrvoktam agnihotrādinā yajeta [bhā.pu. 7.14.16] iti vidhiṁ na parityaktuṁ śaknuvanti, tadvat | bhakty-adhikāriṇaś ca yathā mad-bhakta-pūjābhyadhikā [bhā.pu. 11.19.29] ity śrutvāpi dīkṣānantaraṁ nityatayā prāptāṁ bhagavat-pūjāṁ tyaktuṁ na śaknuvanti tadvad iti | ata eva—

ṣaḍbhir māsopavāsais tu yat phalaṁ parikīrtitam |

viṣṇor naivedya-sikthena tat phalaṁ bhuñjatāṁ kalau || ity api na bādhakam |

ekādaśy-ādau hi nityatve’py ānuṣaṅgikam eva mahāphalakatvaṁ tatra tatra matam | ata eva nityatva-rakṣaṇārtham api tādṛśaṁ vaiṣṇavaṁ vratam avaśyam eva kartavyam ity āgatam | nitya-vaiṣṇava-vratatvādikaṁ caikādaśyāder arcana-prasaṅgaṁ kiñcid darśayiṣyāmaḥ | ata eva pūrvādhyāye ṭīkākārair api ājñāyaiva guṇān doṣān [bhā.pu. 11.11.32] ity atra biddhaikādaśī-kṛṣṇaikādaśy-upavāsānupavāsānivedya-śrāddhādayo ye bhakti-viruddhā dharmās tān santyajya ity artha ity uktam | prathame ca śrī-bhīṣma-yudhiṣṭhira-saṁvāde bhagavad-dharmān [bhā.pu. 1.9.24] ity atra hari-toṣaṇād dvādaśy-ādi-niyama-rūpān ity vyākhyātam | vratāni cere hari-toṣaṇāni [bhā.pu. 3.1.19] ity atra tṛtīya ekādaśyādīnīti | ata eva bhagavan-mahā-prasādaika-vratasya śrīmad-ambarīṣasya sac-chiromaṇer ācāra-darśanāya tad eva niścīyata iti |

[239]

atha prastutam anusarāmaḥ | vaśīkaraṇam atra dvividham—mukhyaṁ gauṇaṁ ca | tatra mukhyena prema labhyate |

astv evam aṅga bhagavān bhajatāṁ mukundo

muktiṁ dadāti karhicit sma na bhakti-yogam [bhā.pu. 5.6.18] iti nyāyena |

ata eva gauṇenānyat phalam | atra mukhyaṁ śrī-gopyādau | gauṇaṁ bāṇādau | uttaratra vaśīkaraṇatvaṁ phala-dānonmukhīkaraṇatayopacaryate | tad etad vaśīkaraṇe dṛṣṭāntam āha—

**sat-saṅgena hi daiteyā yātudhānā mṛgāḥ khagāḥ |**

**gandharvāpsaraso nāgāḥ siddhāś cāraṇa-guhyakāḥ ||**

**vidyādharā manuṣyeṣu vaiśyāḥ śūdrāḥ striyo’ntyajāḥ |**

**rajas-tamaḥ-prakṛtaya tasmiṁs tasmin yuge yuge ||**

**bahavo mat-padaṁ prāptās tvāṣṭra-kāyādhavādayaḥ |**

**vṛṣa-parvā balir bāṇo mayaś cātha vibhīṣaṇaḥ ||**

**sugrīvo hanumān ṛkṣo gajo gṛdhro vaṇik-pathaḥ |**

**vyādhaḥ kubjā vraje gopyo yajña-patnyas tathāpare ||** [bhā.pu. 11.12.3-6]

daiteyās tad-upalakṣitāsura-dānavāś ca | yātudhānā rākṣasāḥ | taj-jātiṣu dig-darśanaṁ—tvāṣṭrety ādi | tvāṣṭrā vṛtrāsuraḥ | vṛtāsurasya sat-saṅgaḥ prāg-janmani śrī-nāradāṅgirasoḥ saṅgaḥ śrī-saṅkarṣaṇa-saṅgaś ca prasiddhaḥ |

kāyādhavaḥ kayādhu-putraḥ prahlādaḥ | asya garbhe śrī-nārada-saṅgaḥ | ādi-śabda-gṛhītān pūrvokta-jāti-krameṇa katicid gaṇayati vṛṣeti | vṛṣa-parvā dānavaḥ | ayaṁ hi jāta-mātra-mātṛ-parityakto muni-pālitā viṣṇu-bhakto babhūveti purāṇāntara-prasiddhiḥ |

baleḥ śrī-prahlāda-saṅgaḥ śrī-vāmana-saṅgaś ca | tad-anantaram eva bhakty-udbodha-darśanāt | bāṇasya bali-maheśa-bhagavat-saṅgaḥ | asya bhuja-kartanānantaraṁ jñāta-viṣṇu-mahimno mahā-bhāgavata-maheśa-prāptir eva sva-prāptir ity ucyate | mayo dānavaḥ | asya sabhā-nirmāṇādau pāṇḍava-saṅgo bhagavat-saṅgaś ca | ante tat-prāptis tu jñeyā | vibhīṣaṇo yātudhānaḥ | asya hanūma-saṅgo bhagavat-saṅgaś ca |

sugrīvādyā gajāntā mṛgāḥ | tatra ṛkṣo jāmbavān | asya bhagavat-saṅgaḥ | gajo gajendraḥ | asya pūrva-janmani sat-saṅga unneyaḥ | uttara-janmānte bhagavat-saṅgaś ca | gṛdhro jaṭāyu-nāmā khagaḥ | asya śrī-garuḍa-daśarathādi-saṅgaḥ | śrī-sītā-darśanaṁ śrī-bhagavad-darśanaṁ ca |

gandharvādīs tv anati-prasiddhatvenānudāhṛtya manuṣyeṣu vaiśyādīn udāharati | vaṇik-pathas tulādhāraḥ | asya bhārate jājali-muni-gandharva-prasaṅge prokta-mahimnaḥ sat-saṅgo’nveṣaṇīyaḥ |

vyādho dharma-vyādhaḥ śūdro’ntyajo’pi | atra ādivārāhe katheyam—kvacit prācīna-kali-yuge vasu-nāmnā vaiṣṇavena rājñā prāg-janmani mṛga-bhrāntyā nihato brāhmaṇo brahma-rākṣasatāṁ prāptas tasya rājñaḥ prāpañcika-viṣṇu-loka-gamana-samaye tac-charīraṁ praviṣṭaḥ | punaś ca tasya tad-bhogānte rājatāṁ prāptasya dehāt tat-kartṛka-brahma-pārākhyastava-pāṭha-tejasā nirgatas tat-kṛta-dharma-vyādha-saṁjño hiṁsātiśaya-vimukhaḥ paryavasāne dṛṣṭa-nīlādri-nāthas taṁ ca stutavān | prāpta-tad-āliṅganas tat-sāyujyam avāpeti |

kubjāyā bhagavat-saṅgaḥ pūrva-janmani ca nārada-saṅga iti māthura-hari-vaṁśa-prasiddham | gopyo’tra sādhāraṇyaḥ śrī-kṛṣṇa-vraje tadānīṁ vivāhādinā samāgatāḥ | āsāṁ tan-nitya-preyasī-vṛnda-saṅgaḥ śrī-kṛṣṇa-darśanādi-rūpo bhagavat-saṅgaś ca | yajña-patnīnāṁ śrī-kṛṣṇa-guṇa-kathaka-loka-saṅgas tat-saṅgaś ca | apare daiteyādayo’nye ca |

[240]

teṣāṁ sat-saṅga-vyatirikta-sādhanābhāvam āha—

**te nādhīta-śruti-gaṇā nopāsita-mahattamāḥ |**

**avratātapta-tapaso mat-saṅgān mām upāgatāḥ ||** [bhā.pu. 11.12.7]

nādhītāḥ śruti-gaṇāḥ yaiḥ | tad-arthaṁ ca nopāsitā mahattamā yaiḥ | kiṁ ca akṛta-vratā akṛta-tapaskāś ca | pūrvavad adhyayanādikaṁ bhagavat-prīṇanam eva grāhyam | atraikeṣāṁ vṛtrādīnāṁ prāg-janmādau sādhanānantaraṁ yat tad api sat-saṅgānuṣaṅga-siddham ity abhipretya sat-saṅgasyaiva tat tat phalam uktam | dharma-vyādhādīnāṁ tu kevalasyaiva tasyeti jñeyam |

sat-saṅga-śabdenātra mama saṅgo madīyādīnāṁ ca saṅga ity abhidhāpyate | ubhayatāpi mat-sambandhitvādity abhiprāyeṇa | tatra svasyāpi sattvāt sat-saṅgo’py antrabhāvitaḥ | yat tu purā bhāgavata-saṅgenaiva bhagavat-kṛpā bhavatīty uktaṁ tat tu tat-sāmmukhya-janmany eva | atra tu sa eva bhāgavata-saṅgaḥ sādhana-viśeṣatvenocyata iti na doṣaḥ | yadi vātra kutracit sāmmukhya-janma-kāraṇam api bhagavat-saṅgo bhavet tadāpy evam ācakṣmahe | sac-chabdārtham avatāra-saṅgī-kṛtya yat kadācit sarvatra kṛpāṁ vitanoti bhagavān tac ca sat-sambandhenaivety ato nābhyupagama-hānir iti |

[241]

atha mukhyaṁ vaśīkaraṇam asambhāvita-sādhanāntareṇa sat-saṅga-mātreṇa śrī-gopy-ādīnāṁ darśayati—

**kevalena hi bhāvena gopyo gāvo nagā mṛgāḥ |**

**ye’nye mūṭha-dhiyo nāgāḥ siddhā mām īyur añjasā ||** [bhā.pu. 11.12.8]

bhāvena prakaraṇa-prāpta-mat-saṅgamātra-janmanā prītyā | bhāvo’tra vaśīkāra-mukhyatve cihnam | vaśe kurvanti māṁ bhaktyā sat-striyaḥ sat-patiṁ yathā [bhā.pu. 9.4.48] ity ādeḥ | bhaktyāham ekayā grāhyaḥ [bhā.pu. 11.14.20] ity ādeś ca | gāvo’pi gopīvad āgantukya eva jñeyāḥ | nagā yamalārjunādayaḥ | mṛgā api pūrvavat | nāgāḥ kāliyādayaḥ | yamalārjuna-kāliyayoḥ prāptis tadānīntana-tat-kṣaṇika-bhagavat-prāpty-āvaśyambhāvi-nitya-prāptim apekṣyoktā | siddhāḥ pūrvavad dvividhāt sat-saṅgāt | sa tu teṣāṁ bhāvo yogādibhir aprāpya eveti | yathāvarundhe [bhā.pu. 11.12.2] ity atra yathā-śabdārthasya parākāṣṭhā |

[242]

tām eva vyanakti—

**yaṁ na yogena sāṅkhyena dāna-vrata-tapo-'dhvaraiḥ |**

**vyākhyā-svādhyāya-sannyāsaiḥ prāpnuyād yatnavān api ||** [bhā.pu. 11.12.9]

yaṁ bhāvam | atrāpi yogādayo bhagavat-parā eva | yogādibhir yatnavān apīty anena tat-prāpty-arthaṁ prayujyamānatvāvagamāt | eṣv api śrī-gopīnāṁ paramakāṣṭhā-prāptiṁ darśayitum—asyaitat paramaṁ guhyaṁ śṛṇvato yadunandana ity etat-pūrvokta-parama-guhyatvasya [bhā.pu. 11.11.48] parama-kāṣṭhāṁ darśayituṁ rāmeṇa sārdhaṁ [bhā.pu. 11.12.9]ity-ādi-prakaraṇam anusandheyam |

|| 11.12 || śrī-bhagavān || 238-242 ||

[243]

eṣa ca sat-saṅgo jñānaṁ vināpi kṛto’rthada eva syād ity āha—

**saṅgo yaḥ saṁsṛter hetur asatsu vihito’dhiyā |**

**sa eva sādhuṣu kṛto niḥsaṅgatvāya kalpate ||** [bhā.pu. 3.23.55]

adhiyā ajñānena | yat tu pūrvaṁ śrī-nāradādau munyantara-sādhāraṇa-dṛṣṭir ninditā tad ihāsnigdhe jñāna-lava-durvidagdhe ca jñeyam |

|| 3.23 || śrī-devahūtiḥ || 243 ||

[244]

tad evaṁ mahā-bhāgavata-prasaṅga-phalam uktam | tat-paricaryā-phalam āha—

**yat-sevayā bhagavataḥ kūṭa-sthasya madhu-dviṣaḥ |**

**rati-rāso bhavet tīvraḥ pādayor vyasanārdanaḥ ||** [bhā.pu. 3.7.19]

yeṣāṁ yuṣmākaṁ mahā-bhāgavatānāṁ sevayā paricaryayā kūṭasthasya nityasya bhagavataḥ pādayo rati-rāsaḥ premotsavo bhavet | tīvra iti viśeṣaṇaṁ prasaṅga-mātrāt paricaryāyāṁ viśiṣṭaṁ phalaṁ dyotayati | ānuṣaṅgikaṁ phalam āha vyasanārdana iti | vyasanaṁ saṁsāraḥ | yata evoktaṁ mad-bhakta-pūjābhyadhikā [bhā.pu. 11.19.19] iti | mama pūjāto’py abhi sarvato-bhāvenādhikā adhika-mat-prīti-akarīty arthaḥ |

evaṁ pādmottara-khaṇḍe —

ārādhanānāṁ sarveṣāṁ viṣṇor ārādhanaṁ param |

tasmāt parataraṁ devi tadīyānāṁ samarcanam || [pa.pu. 6.253.176] iti |

|| 3.7 || viduraḥ śrī-maitreyam || 244 ||

[245]

vyatirekeṇāha—

**yasyātma-buddhiḥ kuṇape tri-dhātuke**

**sva-dhīḥ kalatrādiṣu bhauma ijya-dhīḥ |**

**yat-tīrtha-buddhiḥ salile na karhicij**

**janeṣv abhijñeṣu sa eva go-kharaḥ ||** [bhā.pu. 10.84.13]

jaḍatvāt kuṇape svayaṁ mṛta-tulye śarīre | cid-yoge’pi tribhir vāta-pittādibhir dūṣita ity arthaḥ | bhaume devatā-pratimādau | yat yasya | abhijñeṣu tattvavitsu tā buddhayo na santi | tatrātma-buddhiḥ parama-prītyāspadatvam | sa eva gokharo go-nikṛṣṭa ucyate | yad vā sindhu-sauvīra-prasiddho vanya-gardabha-jāti-viśeṣo mlecca-jāti-viśeṣo vā sa na tv anyaḥ prasiddhaḥ | vivekitvābhimānitāyāṁ satyām apy avivekitvāt tato’pi nikṛṣṭatvaṁ tasyeti | bhauma ijya-dhīr iti sādhāraṇa-devatā-viṣayakam eva pūrvaṁ tathaivopakrāntatvāt | arcāyām eva haraye [bhā.pu. 11.2.45] ity ādi-virodhāc ca | tad evaṁ yathā taror mūla-niṣecanena [bhā.pu. 4.31.12] ity ādi-vākyam atra nāvatāryitavam ||

|| 10.84 || bhagavān muni-vṛndam || 245 ||

[246]

atha mahābhāgavata-sevā-siddha-lakṣaṇam—

**te na smaranty atitarāṁ priyam īśa martyaṁ**

**ye cānv adaḥ suta-suhṛd-gṛha-vitta-dārāḥ |**

**ye tv abja-nābha bhavadīya-padāravinda-**

**saugandhya-lubdha-hṛdayeṣu kṛta-prasaṅgāḥ ||** [bhā.pu. 4.9.12]

parama-priyam api martyaṁ vapuḥ | ye cādo vapur anulakṣīkṛtya sutādayo vartante tān api na smaranti | ke ta ity apekṣāyām āha—ye tv iti |

|| 4.9 || dhruvaḥ śrī-dhruva-priyam || 246 ||

[247]

vaiṣṇava-mātrāṇāṁ ca yathāyogyam ārādhanaṁ yathā itihāsa-samuccaye—

tasmād viṣṇu-prasādāya vaiṣṇavān paritoṣayet |

prasāda-sumukho viṣṇus tenaiva syān na saṁśayaḥ || iti |

tatra—

sarvatrāskhalitādeśaḥ sapta-dvīpaika-daṇḍa-dhṛk |

anyatra brāhmaṇa-kulād anyatrācyuta-gotrataḥ || [bhā.pu. 4.21.12]

iti śrī-pṛthu-caritānusāreṇa yat kiñcij jātāv apy uttamatvam eva mantavyam |

yasya yal lakṣaṇaṁ proktaṁ puṁso varṇābhivyañjakam |

yad anyatrāpi dṛśyeta tat tenaiva vinirdiśet || [bhā.pu. 7.11.35]

iti nāradokti-dṛṣṭāntena vā | yathoktaṁ pādma-māgha-māhātmye—

śvapākam iva nekṣeta loke vipram avaiṣṇavam |

vaiṣṇavo varṇa-bāhyo’pi punāti bhuvana-trayam ||

na śūdrā bhagavad-bhaktās te tu bhāgavatā narāḥ |

sarva-varṇeṣu te śūdrā ye na bhaktā janārdane ||

itihāsa-samuccaye—

smṛtaḥ sambhāṣito vāpi pūjito vā dvijottama |

punāti bhagavad-bhaktaś cāṇḍālo’pi yadṛcchayā ||

anyathā doṣa-śravaṇaṁ ca tatraiva—

śūdraṁ vā bhagavad-bhaktaṁ niṣādaṁ śvapacaṁ tathā |

vīkṣate jāti-sāmānyāt sa yāti narakaṁ dhruvam || iti |

bhakti-vaiśiṣṭyena tu vaiśiṣṭyam api dṛśyate | yathā gāruḍe—

mad-bhakta-jana-vātsalyaṁ pūjāyāṁ cānumodanam |

mat-kathā-śravaṇe prītiḥ svara-netrādi-vikriyā ||

viṣṇoś ca kāraṇaṁ nṛtyaṁ tad-arthe dambha-varjanam |

svayam abhyarcanaṁ caiva yo viṣṇuṁ nopajīvati ||

bhaktir aṣṭa-vidhā hy eṣā yasmin mlecche’pi vartate |

sa viprendro muni-śreṣṭhaḥ sa jñānī sa ca paṇḍitaḥ |

tasmai deyaṁ tato grāhyaṁ sa ca pūjyo yathā hariḥ || iti |

ata evāha bhagavān—

na me bhaktaś catur-vedī mad-bhaktaḥ śvapacaḥ priyaḥ |

tasmai deyaṁ tato grāhyaṁ sa ca pūjyo yathā hy aham || iti |

ata eva bhakti-mahimnā satā durvāsasāpi śrīmad-ambarīṣasya tatraiva vandanāc ca pāda-grahaṇam apy ācaritam | kintu ambarīṣasyānabhīṣṭam eva tad iti tatraiva vyaktatvāt śrī-bhagavatā śrīmad-uddhavādibhiś ca brāhmaṇa-mātrasya vandanāc ca itara-vaiṣṇavais tu tat sarvathā na mantavyam |

vipraṁ kṛtāgasam api naiva druhyata māmakāḥ |

ghnantaṁ bahu śapantaṁ vā namas-kuruta nityaśaḥ || [bhā.pu. 10.64.41]

iti bhagavad-ādeśa-bhaṅga-prasaṅgāc ca | śvapākam iva nekṣeta ity ādikaṁ tu tad-darśanāsakti-niṣedha-paratvena samādheyam | dṛśyate yudhiṣṭhira-draupady-ādīnām aśvatthāmni tathā vyavahāraḥ | vaiṣṇava-pūjakais tu vaiṣṇavānām ācāro’pi na vicāraṇīyaḥ | api cet sudurācāraḥ [gītā 9.30] ity ādeḥ | yathoktaṁ gāruḍe—

viṣṇu-bhakti-samāyukto mithyācāro’py anāśramī |

punāti sakalān lokān sahasrāṁśur ivoditaḥ || iti |

tad etad udāhṛtam eva—aho bata śvapaco’to garīyān yaj jihvāgre vartate nāma tubhyam [bhā.pu. 3.33.7] ity ādau | atra śvapaca-śabdo yaugikārtha-puraskāreṇaiva vartate | tato durjātitvena durācāratvenāpi nāvamantavyas tad-bhakta-janaḥ | svavamantṛtve tu sutarām | ata evoktaṁ gāruḍe—

rukṣākṣaraṁ tu śṛṇvan vai tathā bhāgavateritam |

praṇāma-parvaṁ taṁ kṣāntyā yo vaded vaiṣṇavo his saḥ || iti |

tad evaṁ mahad-ādi-sevā darśitā | asyāś ca śravaṇāditaḥ pūrvatvaṁ mahat-sevāṁ dvāram āhur vimuktes tamo-dvāraṁ yoṣitāṁ saṅgi-saṅgam [bhā.pu. 5.5.2] ity ukteḥ tebhyo mahadbhyas tv anyad api kim api parama-maṅgalāyanaṁ jāyate | yathā—

**teṣu nityaṁ mahā-bhāga mahā-bhāgeṣu mat-kathāḥ |**

**sambhavanti hi tā nṛṇāṁ juṣatāṁ prapunanty agham ||**

**tā ye śṛṇvanti gāyanti hy anumodanti cādṛtāḥ |**

**mat-parāḥ śraddadhānāś ca bhaktiṁ vindanti te mayi ||**

**bhaktiṁ labdhavataḥ sādhoḥ kim anyad avaśiṣyate |**

**mayy ananta-guṇe brahmaṇy ānandānubhavātmani ||**

**yathopaśrayamāṇasya bhagavantaṁ vibhāvasum |**

**śītaṁ bhayaṁ tamo’py eti sādhūn saṁsevatas tathā ||** [bhā.pu. 11.26.28-31]

teṣu santo’napekṣā mac-cittāḥ [bhā.pu. 11.26.27] ity-ādy-ukta-lakṣaṇeṣu | bhaktiṁ prema | ata evoktaṁ śrī-rudreṇa—

kṣaṇārdhenāpi tulaye na svargaṁ nāpunar-bhavam |

bhagavat-saṅgi-saṅgasya martyānāṁ kim utāśiṣaḥ || [bhā.pu. 4.24.57] iti |

śrī-śaunakenāpi tulayāma lavenāpi na svargam ity ādi pūrvavat | tatānuṣaṅgikaṁ phalaṁ sa-dṛṣṭāntam āha—yatheti | vibhāvasum agnim | upāsya-buddhyā śrayamānasya homādy-arthaṁ jvālayata ity arthaḥ | tasya tathā śītādikam apaiti | bhayaṁ duṣṭa-jīvādi-kṛtam | tathā sādhūn sevamānasya karmādi-jāḍyam | āgāmi saṁsāra-bhayaṁ tan-mūlam ajñānaṁ ca naśyatīty arthaḥ |

|| 11.26 || śrī-bhagavān || 247 ||

[248]

atha krama-prāptaṁ **śravaṇam** | tac ca nāma-rūpa-guṇa-līlāmaya-śabdānāṁ śrotra-sparśaḥ | tatra **nāma-śravaṇaṁ** yathā—

**na hi bhagavann aghaṭitam idaṁ**

**tvad-darśanān nṛṇām akhila-pāpa-kṣayaḥ |**

**yan-nāma sakṛc chravaṇāt**

**pukkaśo’pi vimucyate saṁsārāt ||** [bhā.pu. 6.16.44]

tādṛśasyāpi sakṛc-chravaṇe’pi mukti-phala-prāpter uttamasya tac-chravaṇe tu parama-bhaktir eva phalam ity abhipretam |

|| 6.16 || citraketuḥ śrī-saṅkarṣaṇam || 248 ||

[249]

atha **rūpa-śravaṇam**—

**ye tu tvadīya-caraṇāmbuja-kośa-gandhaṁ**

**jighranti karṇa-vivaraiḥ śruti-vāta-nītam |**

**bhaktyā gṛhīta-caraṇaḥ parayā ca teṣāṁ**

**nāpaiṣi nātha hṛdayāmburuhāt sva-puṁsām ||** [bhā.pu. 3.9.5]

tu-śabdo yo nādṛto naraka-bhāgbhir asat-prasaṅgaiḥ [bhā.pu. 3.9.4] iti pūrvokta-ninditānāṁ bhagavad-rūpānādaravatāṁ pratiyogy-artha-nirdeśe nirdiṣṭaḥ | anena ye’tra etad-virodhino bhavanti ta eva pūrvoktā asat-prasaṅgā iti gamyate | caraṇa-mātra-nirdeśo bhakty-atiśayena | gandhaṁ varṇākārādi-mādhuryaṁ karṇa-vivarair jighranti nāsā-vivaraiḥ paramāmodam iva tair āsvādayantīty arthaḥ | śrutir vedas tad-anugāmi-śabdāntaraṁ ca saiva vātas tena prāpitam | tataḥ parayā ca bhaktyā prema-lakṣaṇayā gṛhīta-caraṇas tvaṁ nāpayātuṁ śaknoṣi |

|| 3.9 || brahmā śrī-garbhodaśāyinam || 249 ||

[250]

atha **guṇa-śravaṇam**—

**kathā imās te kathitā mahīyasāṁ**

**vitāya lokeṣu yaśaḥ pareyuṣām |**

**vijñāna-vairāgya-vivakṣayā vibho**

**vaco-vibhūtīr na tu pāramārthyam ||**

**yat tūttamaḥ-śloka-guṇānuvādaḥ**

**saṅgīyate’bhīkṣṇam amaṅgala-ghnaḥ |**

**tam eva nityaṁ śṛṇuyād abhīkṣṇaṁ**

**kṛṣṇe’malāṁ bhaktim abhīpsamānaḥ ||** [bhā.pu. 12.3.14-15]

ṭīkā ca—rāja-vaṁśānukīrtanasya tātparyam āha kathā imā iti | vijñānaṁ viṣayāsāratā-jñānam | tato vairāgyam | tayor vivakṣayā | pareyuṣāṁ mṛtānāṁ vaco-vibhūtīr vāg-vilāsa-mātra-rūpāḥ | pāramārthyaṁ paramārtha-yuktaṁ kathanaṁ na bhavatīty arthaḥ | kas tarhi puruṣāṇām upādeyaḥ paramārthas tam āha yas tv iti | nityaṁ pratyaham | tatrāpy abhīkṣṇam ity eṣā |

atra yat kvacic chrī-rāma-lakṣmaṇādayo’pi teṣāṁ rājñāṁ madhye vairāgyārthaṁ chatri-nyāyena paṭhyante tan nirasyate | ato yadyapi nigama-kalpa-taror [bhā.pu. 1.1.3] ity ādy-anusāreṇa sarvasyaiva prasaṅgasya rasa-rūpatvaṁ tathāpi kvacit sākṣād-bhakti-maya-śāntādi-rasa-rūpatvaṁ kvacit tad-upakaraṇa-śāntādi-rasa-rūpatvaṁ ca samarthanīyam | asti hi tatra tatra bhakti-raseṣv api tāratamyam iti | guṇāḥ kāruṇyādayaḥ | tad-guṇa-kīrtiḥ svabhāva evāsāv iti śrī-gītāsv api dṛṣṭam—sthāne hṛṣīkeśa tava prakīrtyā jagat prahṛṣyaty anurajyate ca [gītā 11.36] ity ādau |

atra mahā-bhāgavatānām api bhagavata iva guṇa-śravaṇaṁ matam—

tat kathyatāṁ mahā-bhāga yadi kṛṣṇa-kathāśrayam |

athavāsya padāmbhoja- makaranda-lihāṁ satām || [bhā.pu. 1.16.6]

iti śaunakokteḥ | yadyapy atra guṇa-śabdena rūpa-līlayor api sauṣṭhavaṁ gṛhyate tathāpi tat-prādhānya-nirdeśāt pṛthag-grahaṇam | evam uttaratrāpi jñeyam | bhaktiṁ premāṇam | amalāṁ kaivalyādīcchā-rahitām |

|| 12.3 || śrī-śukaḥ || 250 ||

[251]

kiṁ ca—

**yatrottamaśloka-guṇānuvādaḥ**

**prastūyate grāmya-kathā-vighātaḥ |**

**niṣevyamāṇo’nudinaṁ mumukṣor**

**matiṁ satīṁ yacchati vāsudeve ||** [bhā.pu. 5.12.13]

mumukṣor api kiṁ punar bhakti-mātrecchoḥ | satīṁ mumukṣādy-anya-kāmanā-rahitām | tad anyā tu vyabhicāriṇīti bhāvaḥ |

|| 3.9 || śrī-brāhmaṇo rahūgaṇam || 251 ||

[252]

vyatirekeṇa ca—

**nivṛtta-tarṣair upagīyamānād**

**bhavauṣadhāc chrotra-mano-'bhirāmāt |**

**ka uttamaśloka-guṇānuvādāt**

**pumān virajyeta vinā paśughnāt ||** [bhā.pu. 10.1.4]

nivṛtty-ādi-viśeṣaṇa-trayeṇa mukta-mumukṣu-viṣayi-janānāṁ grahaṇam | paśughno vyādhaḥ | tasya hi—

rāja-putra ciraṁ jīva

mā jīva muni-putraka |

jīva vā mara vā sādho

vyādho mā jīva mā mara || iti nyāyena viṣaya-sukhe’pi tātparyaṁ nāsti |

na ca tad-abhijñatvam asti, viśeṣatas tu kathā-rasa-jñāne | parama-mūḍhatvāt sāmarthyaṁ nāsty eva | yad vā daitya-svabhāvasya yasya nindā-mātra-tātparyaṁ sa eva hiṁsakatvena paśyaghna-śabdenocyate | paśughno vyādhaḥ | so’pi mṛgādīnāṁ saundaryādika-guṇam agaṇayann eva hiṁsā-mātra-tatpara iti | tato rasa-grahaṇābhāvād yuktam uktaṁ vinā paśughnād iti | ubhayathāpi tad-bahirmukhebhyo gāli-pradāna eva tātparyam | yathā tṛtīye śrī-maitreyasya—

ko nāma loke puruṣārtha-sāravit

purā-kathānāṁ bhagavat-kathā-sudhām |

āpīya karṇāñjalibhir bhavāpahām

aho virajyeta vinā naretaram || [bhā.pu. 3.13.51] iti |

|| 10.1 || śrī-rājā śrī-śukam || 252 ||

[253]

atha līlā-śravaṇam—

**jñānaṁ yad ā pratinivṛtta-guṇormi-cakram**

**ātma-prasāda uta yatra guṇeṣv asaṅgaḥ |**

**kaivalya-sammata-pathas tv atha bhakti-yogaḥ**

**ko nirvṛto hari-kathāsu ratiṁ na kuryāt ||** [bhā.pu. 2.3.12]

yat yāsu kathāsu jñānaṁ bhavati | kīdṛśaṁ ? ā sarvataḥ pratinivṛttaṁ uparataṁ guṇormīṇāṁ rāgādīnāṁ cakraṁ samūho yasmāt | yato yatra yāsu kathāsu tad-dhetur ātma-prasādaś ca tat-prasāda-hetur viṣayānāsaktiś ca | kiṁ bahunā ? tat phalaṁ yat kaivalyaṁ tad api | brahma-bhūtaḥ prasannātmā ity-ādy-uktānusāreṇa | sammataḥ panthāḥ prāpti-dvāraṁ yatra sa premākhyo bhakti-yogo’pi | yāsa śruta-mātrāsu tat-tad-anapekṣyaiva bhavati tāsu hari-kathāsu tac-cariteṣu kaṁ śravaṇa-sukhena nirvṛtaḥ san anyatrānirvṛto vā ratiṁ rāgaṁ na kuryāt |

|| 2.3 || śrī-śukaḥ || 253 ||

[254]

kiṁ bahunā, etad-artham evāsya mahā-purāṇāvirbhāva iti bhavatānudita-prāyaṁ yaśo bhagavato’malam [bhā.pu. 1.5.8] ity ādau samādhinānusmara tad-viceṣṭitam [bhā.pu. 1.5.16] ity ādau ca varṇitam |

sā ca līlā dvividhā—sṛṣṭy-ādi-rūpā līlāvatāra-vinoda-rūpā ca | tayor uttarā tu praśastatarety āśayenāha—

**prādhānyato yān ṛṣa āmananti**

**līlāvatārān puruṣasya bhūmnaḥ |**

**āpīyatāṁ karṇa-kaṣāya-śoṣān**

**anukramiṣye ta imān supeśān ||** [bhā.pu. 2.6.46]

yadyapi pūrvam ādyo’vatāraḥ puruṣaḥ parasya [bhā.pu. 2.6.40] ity ādi-granthena puruṣaṁ kālādi-tac-chaktiṁ mana ādi-tat-kāryaṁ brahmādi-tad-guṇāvatārān dakṣādi-tat-tad-vibhūtīṁś coktavān asmi, tena ca sṛṣṭy-ādi-līlāḥ, tathāpi yān he ṛṣe puruṣasya bhūmno līlāvatārān prādhānyena āmananti tān eva imān mama hṛdayādhirūḍhān karṇakaṣāya-śoṣān tad-itara-śravaṇa-rāga-hantṝn kiṁ ca supeśām | parama-manoharān anukramiṣye | tad-anukrameṇa ā samyak pīyatām |

|| 2.6 || śrī-brahmā nāradena || 254||

[255]

evaṁ duravagamātma-tattva-nigamāya [bhā.pu. 10.87.17] ity ādau veda-stutāv api tac-chlāghā draṣṭavyā | ata eva prathame bhāvayaty eṣaḥ [bhā.pu. 1.2.33] ity ādau, līlāvatārānurata [bhā.pu. 1.2.33] iti tad-viśeṣaṇaṁ dattam | tathā ca śrī-bhagavad-gītāsu—

janma karma ca me divyam evaṁ yo vetti tattvataḥ |

tyaktvā dehaṁ punarjanma naiti mām eti so’rjuna || [gītā 4.9] iti |

eṣā khalu martya-śarīram api pārṣada-bhāvena jita-mṛtyakaṁ vidadhāti | yad āha—

**sādhu vīra tvayā pṛṣṭam avatāra-kathāṁ hareḥ |**

**yat tvaṁ pṛcchasi martyānāṁ mṛtyu-pāśa-viśātanīm ||**

**yayottānapadaḥ putro muninā gītayārbhakaḥ |**

**mṛtyoḥ kṛtvaiva mūrdhny aṅghrim āruroha hareḥ padam ||** [bhā.pu. 3.14.5-6]

muninā śrī-nāradena | atas tena bhagavad-avatāra-kathāpi taṁ prati śrāvitāstīti gamyate | tena śarīreṇaiva mṛtyu-jayaḥ pārṣadatvaṁ coktam—

parītyābhyarcya dhiṣṇyāgryaṁ pārṣadāv abhivandya ca |

iyeṣa tad adhiṣṭhātuṁ bibhrad rūpaṁ hiraṇmayam || [bhā.pu. 4.12.29] iti |

|| 3.14 || śrī-maitreyaḥ || 255 ||

[256]

tad evaṁ nāmādi-śravaṇam uktam | atra **tat-parikara-śravaṇam** api jñeyam—

śrutasya puṁsāṁ sucira-śramasya

nanv añjasā sūribhir īḍito’rthaḥ |

tat-tad-guṇānuśravaṇaṁ mukunda-

pādāravindaṁ hṛdayeṣu yeṣām || [bhā.pu. 3.13.4] ity ādau |

tatra yadyapy ekatareṇāpi vyutkrameṇāpi siddhir bhavaty eva tathāpi prathamaṁ nāmnaḥ śravaṇam antaḥkaraṇa-śuddhy-artham apekṣyam | śuddhe cāntaḥkaraṇe rūpa-śravaṇena tad-udaya-yogyatā bhavati | samyag-udite ca rūpe guṇānāṁ sphuraṇaṁ sampadyate | tatas teṣu nāma-rūpa-guṇeṣu tat-parikareṣu ca samyak sphuriteṣv eva līlānāṁ sphuraṇaṁ suṣṭhu bhavatīty abhipretya sādhana-kramo likhitaḥ | evaṁ kīrtana-smaraṇayor jñeyam |

idaṁ ca śravaṇaṁ śrīman-mahan-mukharitaṁ cen mahā-māhātmyaṁ jāta-rucīnāṁ parama-sukhadaṁ ca | tac ca dvividhaṁ—mahad-āvirbhāvitaṁ mahat-kīrtyamānaṁ ceti | tatra śrī-bhāgavatam upalakṣya pūrvaṁ yathā—

**idaṁ bhāgavataṁ nāma purāṇaṁ brahma-sammitam |**

**uttama-śloka-caritaṁ cakāra bhagavān ṛṣiḥ ||** [bhā.pu. 1.3.40]

atra tan-māhātmya-sūcanārtham eva tat-kartṛkatva-vacanam |

|| 1.3 || śrī-sūtaḥ || 256 ||

[257]

yathā vā nigama-kalpa-taror galitaṁ phalaṁ śuka-mukhād amṛta-drava-saṁyutam [bhā.pu. 1.1.3] ity ādau | atra śrī-śuka-mukhād amṛta-drava-saṁyutatvena parama-sukhadatvam uktam | etad-upalakṣaṇatvena śrī-līlā-śukādy-āvirbhāvita-karṇāmṛtādi-granthā api kroḍīkartavyāḥ | atha mahat-kīrtyamānaṁ yathā—

**sa uttamaśloka mahan-mukha-cyuto**

**bhavat-padāmbhoja-sudhā-kaṇānilaḥ |**

**smṛtiṁ punar vismṛta-tattva-vartmanāṁ**

**kuyogināṁ no vitaraty alaṁ varaiḥ ||** [bhā.pu. 4.20.25]

na kāmaye nātha tad api [bhā.pu. 4.20.21] ity ādi pūrvoktānusārāt sva-sukhātiśayena kaivalya-sukha-tiraskārī mahatāṁ mukhād vigalito bhavat-pādāmbhoja-mādhurya-leśasyāpi sambandhī śabdātmako’nilo | vismṛta-parama-tattvātmaka-tvadīya-jñānānām asmākaṁ tvadīyāṁ smṛtim api yac ceti | tasmāt tathāvidhasya tasya parama-sādhya-sādhanātmakatvād alam anyair varair ity arthaḥ |

|| 4.20 || pṛthuḥ śrī-viṣṇum || 257 ||

[258-259 ]

tad eva mahā-māhātmyaṁ mahā-sukha-pradatvaṁ coktam | tad etad ubhayam apy atrāha dvābhyām—

**tasmin mahan-mukharitā madhubhic-**

**caritra-pīyūṣa-śeṣa-saritaḥ paritaḥ sravanti |**

**tā ye pibanty avitṛṣo nṛpa gāḍha-karṇais**

**tān na spṛśanty aśana-tṛḍ-bhaya-śoka-mohāḥ ||** [bhā.pu. 4.29.40]

asmin sādhu-saṅge | mahadbhir mukharitāḥ kīrtitāḥ | śeṣaḥ sāraḥ | avitṛṣo’laṁ-buddhi-śūnyāḥ | gāḍhatvaṁ sāvadhānatvam | aśanaṁ kṣut |

**etair upadruto nityaṁ jīva-lokaḥ svabhāvajaiḥ |**

**na karoti harer nūnaṁ kathāmṛta-nidhau ratim ||** [bhā.pu. 4.29.41]

yair etair aśanādibhir upadrutaiḥ san kathāmṛta-nidhau ratiṁ na karoti tān etān mahat-kīrtyamānāni bhagavad-yaśāṁsi sva-māhātmyena dūrīkṛtya sva-sukham anubhāvayantīti padya-dvaya-yojanārthaḥ ||

|| 3.29 || śrī-nāradaḥ prācīnabarhiṣam || 258-259 ||

[260]

tatrāpi śravaṇe śrī-bhāgavata-śravaṇaṁ tu parama-śreṣṭham | tasya tādṛśa-prabhāvamaya-śabdātmakatvāt parama-rasamayatvāc ca | tatra pūrvasmād yathā—

**śrīmad-bhāgavate mahā-muni-kṛte kiṁ vā parair īśvaraḥ |**

**sadyo hṛdy avarudhyate’tra kṛtibhiḥ śuśrūṣubhis tat-kṣaṇāt ||** [bhā.pu. 1.1.2] iti |

mahāmuniḥ sarva-mahan-mahanīya-caraṇa-paṅkajaḥ śrī-bhagavān | atra kiṁ vā parair ity ādinā śabda-svābhāvika-māhātmyaṁ darśitam |

|| 1.1 || śrī-vyāsaḥ || 260 ||

[261]

uttarasmād yathā—

**sarva-vedānta-sāraṁ hi śrī-bhāgavatam iṣyate |**

**tad-rasāmṛta-tṛptasya nānyatra syād ratiḥ kvacit ||** [bhā.pu. 12.13.12]

tad-rasa evāmṛtaṁ, tena tṛptasya |

|| 12.13 || śrī-sūtaḥ || 261 ||

[262]

atraiva vivecanīyam—śrī-bhagavan-nāmādeḥ śravaṇaṁ tāvat paramaṁ śreyaḥ | tatrāpi mahad-āvirbhāvita-prabandhādeḥ | tatra mahat-kīrtyamānasya | tato’pi śrī-bhāgavatasya | tatrāpi ca mahat-kīrtyamānasyeti | atra mūrtyābhimatayātmanaḥ itivat nijābhīsṭa-nāmādi-śravaṇaṁ tu muhur āvartayitavyam | tatrāpi sa-vāsana-mahānubhava-mukhāt sarvasya śrī-kṛṣṇa-nāmādi-śravaṇaṁ tu parama-bhāgyād eva sampadyate, tasya pūrṇa-bhagavattvād iti | evaṁ kīrtanādiṣv apy anusandheyam | tatra yat svayaṁ samprati kīrtyate, tad api śrī-śukadevādi-mahat-kīrtita-caratvenānusandhāya kīrtanīyam iti |

tad eva śravaṇaṁ darśitam | asya ca kīrtanāditaḥ pūrvatvaṁ, tad vinā tat-tad-ajñānāt | viśeṣataś ca yadi sākṣād eva mahat-kṛtasya śravaṇa-bhāgyaṁ na sampadyate, tadaivaṁ svayaṁ pṛthak-kīrtanīyam iti tat-prādhānyāt | ata evoktaṁ tad-vāg-visargo janatāgha-viplavaḥ [bhā.pu. 1.5.11, 12.12.52] ity ādau | ṭīkā-kṛdbhiḥ—yad yāni nāmāni vaktari sati śṛṇvanti śrotari sati gṛṇanti | anyadā tu svayam eva gāyanti iti |

athātaḥ **kīrtanam** | tatra pūrvavan nāmādi-kramo jñeyaḥ | nāmno yathā—

**sarveṣām apy aghavatām idam eva suniṣkṛtam |**

**nāma-vyāharaṇaṁ viṣṇor yatas tad-viṣayā matiḥ ||** [bhā.pu. 6.2.10]

ṭīkā ca—suniṣkṛtaṁ śreṣṭhaṁ prāyaścittam idam eva | tatra hetuḥ—yato nāma-vyāharaṇāt tad-viṣayā nāmoccāraka-puruṣa-viṣayā madīyo’yaṁ mayā sarvato rakṣaṇīya iti viṣṇor matir bhavati ity eṣā |

ataḥ svābhāvika-tadīyāveśa-hetutvena tadīya-svarūpa-bhūtatvāt parama-bhāgavatānāṁ tad-eka-deśa-śravaṇam api prītikaram | yathā pādmottara-khaṇḍe śrī-rāmāṣṭottara-śata-nāma-stotre śrī-śiva-vākyam—

rakārādīni nāmāni śṛṇvato devi jāyate |

prītir me manaso nityaṁ rāma-nāma-viśaṅkayā || [pa.pu. 6.254.21\*] iti |

tad evaṁ sati pāpa-kṣaya-mātra-phalaṁ kiyat ? iti bhāvaḥ |

|| 6.2 || śrī-viṣṇudūtā yama-dūtān || 262 ||

[263]

phalaṁ tv idam eva, yad āha—

**evaṁ-vrataḥ sva-priya-nāma-kīrtyā**

**jātānurāgo druta-citta uccaiḥ |**

**hasaty atho roditi rauti gāyaty**

**unmāda-van nṛtyati loka-bāhyaḥ ||** [bhā.pu. 11.2.40]

evaṁ śṛṇvan subhadrāṇi rathāṅgapāṇeḥ [bhā.pu. 11.2.38] ity-ādy-ukta-prakāraṁ vrataṁ vṛttaṁ yasya tathābhūto’pi sva-priyāṇi svābhīṣṭāni yāni nāmāni teṣāṁ kīrtanena jātānurāgas tata eva citta-dravād druta-cittaḥ | tatrocita-bhāva-vaicitrībhir hasatīty ādi | atra tṛtīyāśrutyā nāma-kīrtanasyaiva sādhakatvamatvaṁ labdham | tad evaṁ vrata ity atrāpi śabdo’py adhyāhṛtaḥ | ata eva bhaktiḥ pareśānubhavo viraktiḥ [bhā.pu. 11.2.40] ity ādy-uttara-padye ṭīkā-cūrṇikā—nanv iyam ārūḍha-yoginām api bahu-janmabhir durlabhā gatiḥ kathaṁ nāma-kīrtana-mātreṇaikāsmin janmani bhaved ity āśaṅkya sa-dṛṣṭāntam āha bhaktir iti ity eṣā |

ittham utthāpitaṁ ca śrī-bhagavan-nāma-kaumudyāṁ sahasra-nāma-bhāṣye ca purāṇāntara-vacanam—

naktaṁ divā ca gata-bhīr jita-nidra eko

nirviṇṇa īkṣita-patho mita-bhuk praśāntaḥ |

yady acyute bhagavati sa mano na sajjen

nāmāni tad-rati-karāṇi paṭhed vilajjaḥ || iti |

atra gata-bhītyādayo guṇā nāmaika-tatparatā-sampādanārthā na tu kīrtanāṅga-bhūtā | bhakti-mātrasya nirapekṣatvaṁ tasya tu sutarāṁ tādṛśatvam iti | yathā viṣṇudharma-sarva-pātakātipātaka-mahāpātaka-kāri-dvitīya-kṣatra-bandhūpākhyāne brāhmaṇa uvāca—

yady etad akhilaṁ kartuṁ na śaknoṣi bravīmi te |

svalpam ananyan mayoktaṁ bho kariṣyati bhavān yadi ||

kṣatra-bandhur uvāca—

aśakyam uktaṁ bhavatā cañcalatvād dhi cetasaḥ |

vāk-śarīra-viniṣpādyaṁ yac chakyaṁ tad udīraya ||

brāhmaṇa uvāca—

uttiṣṭhatā prasvapatā prasthitena gamiṣyatā |

govindeti sadā vācyaṁ kṣut-tṛṭ-praskhalitādiṣu || iti |

|| 11.3 || śrī-kavir videham || 263 ||

[264]

anyatra ca—

**na niṣkṛtair uditair brahma-vādibhis**

**tathā viśuddhyaty aghavān vratādibhiḥ |**

**yathā harer nāma-padair udāhṛtais**

**tad uttamaśloka-guṇopalambhakam ||** [bhā.pu. 6.2.11]

[265]

ata eva prathama-skandhānta-sthitānāṁ rājñaḥ śreyo-vividiṣā-vākyānām anantaraṁ dvitīya-skandhārambhe sarvottamam uttaraṁ vaktum—

idaṁ bhāgavataṁ nāma purāṇaṁ brahma-sammitam |

adhītavān dvāparādau pitur dvaipāyanād aham ||

pariniṣṭhito’pi nairguṇya uttama-śloka-līlayā |

gṛhīta-cetā rājarṣe ākhyānaṁ yad adhītavān ||

tad ahaṁ te’bhidhāsyāmi mahā-pauruṣiko bhavān |

yasya śraddadhatām āśu syān mukunde matiḥ satī || [bhā.pu. 2.1.8-10]

iti śrī-bhāgavatasya parama-mahimānam uktvā tad-anantaraṁ śrī-bhāgavatam upakramamāṇa eva tasya nānāṅgavataḥ śrī-bhagavad-unmukhatayā tan-nāma-kīrtanam evopadiśati | tatrāpi sarveṣām eva parama-sādhanatvena parama-sādhyatvena copadiśati—

**etan nirvidyamānānām icchatām akuto-bhayam |**

**yogināṁ nṛpa nirṇītaṁ harer nāmānukīrtanam ||** [bhā.pu. 2.1.11]

ṭīkā ca—sādhakānāṁ siddhānāṁ ca nātaḥ param anyac-chreyo’stīty āha etad iti | icchatāṁ kāmināṁ tat-tat-phala-sādhanam etad eva | nirvidyamānānāṁ mumukṣūṇāṁ mokṣa-sādhanam etad eva | yogināṁ jñānināṁ phalaṁ caitad eva nirṇītam | nātra pramāṇaṁ vaktavyam ity arthaḥ | ity eṣā |

nāma-kīrtanaṁ cedam uccair eva praśastam—nāmāny anantasya hata-trapaḥ paṭhan [bhā.pu. 1.6.27] ity ādau |

atha pādmoktā daśāpy aparādhāḥ parityājyāḥ | yathā sanat-kumāra-vākyam—

sarvāparādha-kṛd api mucyate hari-saṁśrayāt |

harer apy aparādhān yaḥ kuryād dvipada-pāṁsavaḥ ||

nāmāśrayaḥ kadācit syāt taraty eva sa nāmataḥ |

nāmno’pi sarva-suhṛdo hy aparādhāt pataty adhaḥ || iti |

**aparādhāś** caite—

satāṁ nindā nāmnaḥ paramam aparādhaṁ vitanute

yataḥ khyātiṁ yātaṁ katham u sahate tad‑vigarhām |

śivasya śrī‑viṣṇor ya iha guṇa‑nāmādi‑sakalaṁ

dhiyā bhinnaṁ paśyet sa khalu hari‑nāmāhita‑karaḥ ||

guror avajñā śruti‑śāstra‑nindanam

tathārtha‑vādo hari‑nāmni kalpanam |

nāmno balād yasya hi pāpa‑buddhir

na vidyate tasya yamair hi śuddhiḥ ||

dharma‑vrata‑tyāga‑hutādi‑sarva‑

śubha‑kriyā‑sāmyam api pramādaḥ |

aśraddadhāne vimukhe’py aśṛṇvati

yaś copadeśaḥ śiva‑nāmāparādhaḥ ||

śrutvāpi nāma‑māhātmye

yaḥ prīti‑rahito’dhamaḥ |

ahaṁ‑mamādi‑paramo

nāmni so’py aparādha‑kṛt || iti |

atra sarvāparādha-kṛd api ity ādau śrī-viṣṇu-yāmala-vākyam apy anusandheyam—

mama nāmāni loke’smin śraddhayā yas tu kīrtayet |

tasyāparādha-koṭīs tu kṣamāmy eva na saṁśayaḥ || iti |

**satāṁ nindā** ity anena hiṁsādīnāṁ vacanāgocaratvaṁ darśitam | nindādayas tu yathā skānde śrī-mārkaṇḍeya-bhagīratha-saṁvāde—

nindāṁ kurvanti ye mūḍhā vaiṣṇavānāṁ mahātmanām |

patanti pitṛbhiḥ sārdhaṁ mahāraurava-saṁjñite ||

hanti nindanti vai dveṣṭi vaiṣṇavān nābhinandati |

krudhyate yāti no harṣaṁ darśane patanāni ṣaṭ || iti |

**tan-nindā-śravaṇe’pi doṣa** uktaḥ—

nindāṁ bhagavataḥ śṛṇvan tat-parasya janasya vā |

tato nāpaiti yaḥ so’pi yāty adhaḥ sukṛtāc cyutaḥ ||[bhā.pu. 10.76.26] iti |

tato’pagamaś cāsamarthasyaiva | samarthena tu nindaka-jihvā chettavyā | tatrāpy asamarthana-svaprāṇa-parityāgo’pi kartavyaḥ | yathoktaṁ devyā—

karṇau pidhāya nirayād yad akalpa īśe

dharmāvitary asṛṇibhir nṛbhir asyamāne |

chindyāt prasahya ruśatīm asatīṁ prabhuś cej

jihvām asūn api tato visṛjet sa dharmaḥ || [bhā.pu. 4.4.17] iti |

**śivasya śrī-viṣṇor** ity atraivam anusandheyam | śrūyate’pi—

yad yad vibhūtimat sattvaṁ śrīmad ūrjitam eva vā |

tat tad evāvagaccha tvaṁ mama tejo’ṁśasaṁbhavam || [gītā 10.41] iti |

brahmā bhavo’ham api yasya kalāḥ kalāyāḥ [bhā.pu. 10.68.26] iti |

yat-pāda-niḥsṛta-sarit-pravarodakena

tīrthena mūrdhnādhikṛtena śivaḥ śivo’bhūt [bhā.pu. 3.28.22] iti |

sṛjāmi tan-niyukto’haṁ haro harati tad-vaśaḥ |

viśvaṁ puruṣa-rūpeṇa paripāti triśakti-dhṛk || [bhā.pu. 2.6.30]

tathā mādhva-bhāṣya-darśitāni vacanāni brahmāṇḍe—

rujaṁ drāvayate yasmād rudras tasmāj janārdanaḥ |

īśanād eva ceśāno mahā-devo mahattvataḥ ||

pibanti ye narā nākaṁ muktāḥ saṁsāra-sāgarāt |

tad-ādhāro yato viṣṇuḥ pinākīti tataḥ smṛtaḥ ||

śivaḥ sukhātmakatvena sarva-sarodhanād dharaḥ |

kṛtyātmakam imaṁ dehaṁ yato vaste pravartayan ||

kṛttivāsās tato devo viriñciś ca virecanāt |

bṛṁhaṇād brahma-nāmāsau aiśvaryād indra ucyate ||

evaṁ nānā-vidhaiḥ śabdair eka eva trivikramaḥ |

vedeṣu ca purāṇeṣu gīyate puruṣottamaḥ || iti |

vāmane—

na tu nārāyaṇādīnāṁ nāmnām anyatra saṁśayaḥ |

anya-nāmnāṁ gatir viṣṇur eka eva prakīrtitaḥ || iti |

skānde—

ṛte nārāyaṇādīni nāmāni puruṣottamaḥ |

adād anyatra bhagavān rājevarte svakaṁ puram || iti |

brāhme—

caturmukhaḥ śatānando brahmaṇaḥ padmabhūr iti|

ugro bhasmadharo nagnaḥ kapālīti śivasya ca |

viśeṣ-nāmāni dadau svakīyāny api keśavaḥ || iti |

tad evaṁ śrī-viṣṇoḥ sarvātmakatvena prasiddhatvāt tasmāt sakāśāt śivasya guṇa-nāmādikaṁ bhinnaṁ śakty-antara-siddham iti yo dhiyāpi paśyed ity arthaḥ | dvayor abheda-tātparyeṇa ṣaṣṭhy-antatve sati śrī-viṣṇoś cety apekṣya ca-śabdaḥ kriyeta | tat-prādhānya-vivakṣayaiva śrī-śabdaś ca tatraiva dattaḥ | ata eva śiva-nāmāparādha iti śiva-śabdena mukhyatayā śrī-viṣṇur eva pratipādita ity abhipretam | sahasra-nāmādau ca sthāṇu-śivādi-śabdās tathaiva |

atha **śruti-śāstra-nindanam**—yathā pāṣaṇḍa-mārgeṇa dattātreya-rṣabha-devopāsakānāṁ pāṣaṇḍinām |

tathārtha-vādaḥ stuti-mātram idam iti mananam | kalpanaṁ tan-māhātmya-gauṇatākaraṇāya gaty-antara-cintanam | yathoktaṁ kaurme vyāsa-gītāyāṁ—

deva-drohād guru-drohaḥ koṭi-koṭi-guṇādhikaḥ |

jñānāpavādo nāstikyaṁ tasmāt koṭi-guṇādhikam || iti |

yat tu śruta-nām-māhātmyasyāpy ajāmilasya so’haṁ vyaktaṁ patiṣyāmi narake bhṛśa-dāruṇe [bhā.pu. 6.2.27] ity etad vākyaṁ tat khalu sva-daurātmya-mātra-dṛṣṭyā | nāma-māhātmya-dṛṣṭyā tv agre vakṣyate tathāpi me durbhagasya [bhā.pu. 6.2.30] ity ādi dvayam |

**nāmno balād** iti | yadyapi bhaven nāmno balenāpi kṛtasya pāpasya tena nāmnā kṣayaḥ | tathāpi yena nāmno balena parama-puruṣārtha-svarūpaṁ sac-cid-ānanda-sāndraṁ sākṣāc-chrī-bhagavac-caraṇāravindaṁ sādhayituṁ pravṛttas tenaiva parama-ghṛṇāspadaṁ pāpa-viṣayaṁ sādhayatīti parama-daurātmyam | tataḥ kadarthayaty eva taṁ tan nāma ceti tat-pāpa-koṭi-mahattamasyāparādhasyāpāto bāḍham eva | tato yamair bahubhir yama-niyamādibhiḥ kṛta-prāyaścittasya krameṇa pātpādhikārair anekair api daṇḍa-dharair vā kṛta-daṇḍasya tasya śuddhy-abhāvo yukta eva | nāmāparādha-yuktānām ity ādi vakṣyamāṇānusāreṇa punar api satata-nāma-kīrtana-mātrasya tatra prāyaścittatvāt | sarvāparādha-kṛd api ity ādy ukty-anusāreṇa nāmāparādha-yuktasya bhagavad-bhaktimato’py adhaḥpāta-lakṣaṇa-bhoga-niyamāc ca | tata indrasyāśvamedhākhya-bhagavad-yajana-balena vṛtra-hatyā-pravṛttis tu lokopadrava-śāntiṁ tadīyāsura-bhāva-khaṇḍanaṁ cecchūām ṛṣīṇām aṅgīkṛtatvān na doṣa iti mantavyam |

**atha dharma-vrata-tyāgeti** dharmādibhiḥ sāmya-mananam api pramādaḥ | aparādho bhavatīty arthaḥ | ata eva ca—

vedākṣarāṇi yāvanti paṭhitāni dvijātibhiḥ |

tāvanti hari-nāmāni kīrtitāni na saṁśayaḥ ||

ity atideśenāpi nāmna eva māhātmyam āyāti | uktaṁ hi madhura-madhuram etan maṅgalaṁ maṅgalānāṁ sakala-nigama-vallī-sat-phalaṁ cit-svarūpam iti |

tathā śrī-viṣṇu-dharme—

ṛg-vedo hi yajur-vedaḥ sāma-vedo’py atharvaṇaḥ |

adhītās tena yenoktaṁ harir ity akṣara-dvayam ||

skānde pārvaty-uktau—

mā ṛco mā yajus tāta mā sāma paṭha kiñcana |

govindeti harer nāma geyaṁ gāyasva nityaśaḥ ||

pādme śrī-rāmāṣṭottara-śata-nāma-stotre—

viṣṇor ekaika-nāmaiva sarva-vedādhikaṁ matam [pa.pu. 6.254.27] iti |

atha **aśraddadhāne** ity ādinopadeṣṭur aparādhaṁ darśayitvopadeśasyāha—śrutveti | yataḥ ahaṁ-mamādi-paramaḥ ahantā-mamatādy-eka-tātparyeṇa tasminn anādaravān ity arthaḥ | nāmaikaṁ yasya vāci smaraṇa-patha-gatam ity ādau deha-draviṇādi-nimittaka-pāṣaṇḍa-śabdenan ca daśāparādhā lakṣyante pāṣaṇḍa-mayatvāt teṣām | tathā tad-vidhānām evāparādhāntaram uktaṁ pādma-vaiśākha-māhātmye—

avamanya ca ye yānti bhagavat-kīrtanaṁ narāḥ |

te yānti narakaṁ ghoraṁ tena pāpena karmaṇā || [pa.pu. 5.96.63] iti |

eṣāṁ cāparādhānām ananya-prāyaścittatvam evoktaṁ tatraiva—

nāmāparādha-yuktānāṁ nāmāny eva haranty agham |

aviśrānta-prayuktāni tāny evārtha-karāṇi ca || iti |

atra sta-prabhṛtiṣv aparādhe tu tat-santoṣārtham eva santata-nāma-kīrtanādikaṁ samucitam | ambarīṣa-caritādau tad-eka-kṣamyatvenāparādhānāṁ darśanāt | uktaṁ ca nāma-kaumudyām—mahad-aparādhasya bhoga eva nivartakaḥ tad-anugraho vā iti | tasmād agaty-antarābhāvāt sādhūktaṁ etan-nirvidyamānānām [bhā.pu. 2.1.11] iti |

|| 2.1 || śrī-śukaḥ || 265 ||

[266]

evaṁ śrī-nāradenoktaṁ bṛhan-nāradīye—

mahimnām api yan-nāmnaḥ pāraṁ gantum anīśvaraḥ |

manavo’pi munīndrāś ca kathaṁ taṁ kṣuṇṇa-dhīr bhaje || iti |

atha **śrī-rūpa-kīrtanam** |

**pratyākraṣṭuṁ nayanam abalā** ity ādau—

**yac chrīr vācāṁ janayati ratiṁ kīrtyamānā kavīnām ||** [bhā.pu. 11.30.3] iti |

yasya śrī-kṛṣṇa-rūpasya śobhā-sampattiḥ kīrtyamānā satī kavīnāṁ tat-kīrtakānāṁ vācāṁ tat-kīrtaneṣv eva rāgaṁ janayati | athoktaṁ śrī-catuḥsanena kāmaṁ bhavaḥ savṛjinair nirayeṣu nastāt [bhā.pu. 3.15.49] ity ādau | vācaś ca nas tulasivad yadi te’ṅghri-śobhāḥ iti |

|| 11.30 || rājā śrī-śukam || 266 ||

[267]

atha **guṇa-kīrtanam**—

**idaṁ hi puṁsas tapasaḥ śrutasya vā**

**sviṣṭasya sūktasya ca buddhi-dattayoḥ |**

**avicyuto’rthaḥ kavibhir nirūpito**

**yad uttamaḥśloka-guṇānuvarṇanam ||** [bhā.pu. 1.5.22]

śrutaṁ vedādhyayanam | sviṣṭaṁ yāgādi | sūktaṁ mantrādi-jayaḥ | buddha`aśāstrīya-bodhaḥ | dattaṁ dānam | eteṣāṁ bhagavad-arpitānāṁ satām evāvicyuto’rthaḥ nityaṁ phalam | kiṁ tat ? uttamaḥślokasya guṇānukīrtanaṁ yat | jātāyām api guṇānuvarṇana-sādhyāyāṁ parama-puruṣārtha-rūpāyāṁ ratau guṇānuvarṇanasya pratyuta nitya-nityollāsād avicyutatvam uktam | tasmād avicyutatvena ratim evāsya phalaṁ sūcayati |

|| 1.5 || śrī-nāradaḥ śrī-vyāsam || 267 ||

[268]

**atha līlā-kīrtanam—**

**śṛṇvataḥ śraddhayā nityaṁ gṛṇataś ca sva-ceṣṭitam |**

**kālena nāti-dīrghena bhagavān viśate hṛdi ||** [bhā.pu. 2.8.3]

nātidīrghena svalpenaiva | viśate sphurati |

|| 2.8 || śrī-parīkṣit || 268 ||

**[269]**

tathā—

**mṛṣā giras tā hy asatīr asat-kathā**

**na kathyate yad bhagavān adhokṣajaḥ |**

**tad eva satyaṁ tad u haiva maṅgalaṁ**

**tad eva puṇyaṁ bhagavad-guṇodayam ||** [bhā.pu. 12.12.49] ity ādi |

**yad uttamaḥśloka-yaśo’nugīyate** [bhā.pu. 12.12.50]

asatīr asatyaḥ | asatāṁ bhagavatas tad-bhaktebhyaś cānyeṣāṁ kathā yāsu tāḥ | yad yāsu gīḥṣu na kathyate | uttamaḥślokasya yaśo’nugīyata iti tu yat tat tadīya-līlā-mayānugānam eva | satyam ity ādi | kathaṁ satyatvaṁ maṅgalatvaṁ ca | tatrāha bhagavad-guṇānām udayo gāyaka-hṛdi sphūrtir yasmāt tat | tadīya-rati-pradam ity arthaḥ | skānde—

yatra yatra mahīpāla vaiṣṇavī vartate kathā |

tatra tatra harir yāti gaur yathā suta-vatsalā ||

viṣṇudharme skānde ca bhagavad-uktau—

mat-kathā-vācakaṁ nityaṁ mat-kathā-śravaṇe ratam |

mat-kathā-prīti-manasaṁ nāhaṁ tyakṣyāmi taṁnaram || iti |

atra cānugīyata ity anena sukaṇṭhatā ced gānam eva kartavyaṁ tac ca praśastam ity āyātam | evaṁ nāmādīnām api | uktaṁ ca—

gītāni nāmāni tad-arthakāni

gāyan vilajjo vicared asaṅgaḥ |

evaṁ-vrataḥ sva-priya-nāma-kīrtyā

jātānurāgo druta-citta uccaiḥ || [bhā.pu. 12.2.37] iti |

anyatra ca—

yānīha viśva-vilayodbhava-vṛtti-hetuḥ

karmāṇy ananya-viṣayāṇi hariś cakāra |

yas tv aṅga gāyati śṛṇoty anumodate vā

bhaktir bhaved bhagavati hy apavarga-mārge || [bhā.pu. 10.69.29] iti |

gāna-śakty-abhāve svasmād utkṛṣṭatarasya prāptau vā tac chṛṇoti | tadā śakty-abhāve tad anumodate’pīty arthaḥ | śrī-viṣṇu-dharme śrī-viṣṇūktau—

rāgeṇākṛṣyate ceto gāndharvābhimukhaṁ yadi |

mayi buddhiṁ samāsthāya gāyethā mama sat-kathāḥ || iti |

pādme ca kārttika-māhātmye śrī-bhagavad-uktau—

nāhaṁ vasāmi vaikuṇṭhe yogināṁ hṛdaye na ca |

mad-bhaktā yatra gāyanti tatra tiṣṭhāmi nārada ||

teṣāṁ pūjādikaṁ gandha-dhūpādyaiḥ kriyate naraiḥ |

tena prītiṁ parāṁ yāmi na tathā mama pūjanāt || iti |

te ca prāṇi-mātrāṇām eva paramopakartāraḥ, kim uta sveṣām | yathoktaṁ nārasiṁhe śrī-prahlādena—

te santaḥ sarva-bhūtānāṁ nirupādhika-bāndhavāḥ |

ye nṛsiṁha bhavan-nāma gāyanty uccair mudānvitāḥ || iti |

atra ca bahubhir militvā kīrtanaṁ saṅkīrtanam ity ucyate | tat tu camatkāra-viśeṣa-poṣāt pūrvato’py adhikam iti jñeyam | atra ca nāma-saṅkīrtane yathopadiṣṭaṁ kali-yuga-pāvanāvatāreṇa śrī-bhagavatā—

tṛṇād api sunīcena taror api sahiṣṇunā |

amāninā mānadena kīrtanīyaḥ sadā hariḥ || [padyā. 32] iti |

|| 12.12 || śrī-sūtaḥ || 269 ||

[270}

iyaṁ ca kīrtanākhyā bhaktir bhagavato dravya-jāti-guṇa-kriyābhir dīna-janaika-viṣayāpāra-karuṇā-mayīti śruti-purāṇādi-viśrutiḥ | kalau ca dīnatvaṁ, yathā brahma-vaivarte—

ataḥ kalau tapo-yoga-vidyā-yājñādikāḥ kriyāḥ |

sāṅgāḥ bhavanti na kṛtāḥ kuśalair api dehibhiḥ || iti |

ata eva kalau svabhāvata evātidīneṣu lokeṣv āvirbhūya tān anāyāsenaiva tat-tad-yuga-gata-mahā-sādhanānāṁ sarvam eva phalaṁ dadānā sā kṛtārthayati | ata eva tayaiva kalau bhagavato viśeṣataś ca santoṣo bhavati |

tathā caivottamaṁ loke tapaḥ śrī-hari-kīrtanam |

kalau yuge viśeṣeṇa viṣṇu-prītyai samācaret ||

iti skānda-cāturmāsya-māhātmya-vacanānusāreṇa | tad evam āha—

**kṛte yad dhyāyato viṣṇuṁ tretāyāṁ yajato makhaiḥ |**

**dvāpare paricaryāyāṁ kalau tad dhari-kīrtanāt ||** [bhā.pu. 12.3.52] iti |

yad yat kṛtādiṣu tena tena sādhanena syāt, tat sarvaṁ kalau hari-kīrtanād bhavatīti | anyatra ca—

dhyāyan kṛte yajan yajñais tretāyāṁ dvāpare’rcayan |

yad āpnoti tad āpnoti kalau saṅkīrtya keśavam || [vi.pu. 6.2.17] iti |

||12.3|| śrī-śukaḥ || 270 ||

[271]

ata eva—

**kaliṁ sabhājayanty āryā guṇa-jñāḥ sāra-bhāginaḥ |**

**yatra saṅkīrtanenaiva sarva-svārtho’bhilabhyate ||** [bhā.pu. 11.5.36]

guṇa-jñāḥ kīrtana-pracāra-rūpaṁ tad-guṇaṁ jānantaḥ | ata eva tad-doṣa-grahaṇāt sāra-bhāginaḥ sāra-mātra-grahaṇāḥ kaliṁ sabhājayanti | guṇam eva darśayati yatra pracāritena saṅkīrtanenaiva sādhanāntara-nirapekṣeṇa tenety arthaḥ | sarvo dhyānādibhiḥ kṛtādiṣu sādhana-sahasraiḥ sādhyaḥ |

[272]

**kīrtanasyaiva mahimānam** āha—

**na hy ataḥ paramo lābho dehināṁ bhrāmyatām iha |**

**yato vindeta paramāṁ śāntiṁ naśyati saṁsṛtiḥ ||** [bhā.pu. 11.5.37]

ataḥ kīrtanāt | yato yasmāt kīrtanāt | paramāṁ śāntiṁ śamo man-niṣṭhatā buddhiḥ iti bhagavad-vākyānusāreṇa dhyānādibhir apy asādhyāṁ sarvotkṛṣṭāṁ bhagavan-niṣṭhāṁ prāpnoti | anuṣaṅgeṇa saṁsāraś ca naśyati | ata eva dhyāna-niṣṭhā api kṛtādi-prajā etādṛśīṁ bhagavan-niṣṭhāṁ na prāptavatyaḥ | mahā-bhāgavatā nityaṁ kalau kurvanti kīrtanam iti skāndādy-anusāreṇa[[20]](#footnote-21) tādṛśa-niṣṭhā-kāraṇaṁ kīrtana-māhātmyaṁ ca | dīnaika-kṛpātiśaya-śālinā bhagavatā tadānīṁ tat-tat-sāmarthyāvasare yasmāt na prakāśitaṁ tasmāt dhyānādi-samarthās tāḥ prajā jihvauṣṭha-spandana-mātrasya nātisādhanatvaṁ bhaved iti matvā tan na śraddhitavatyaś ca |

[273]

tataḥ kali-prajānāṁ parama-bhagavan-niṣṭhatāṁ śrutvā tad-arthaṁ kalāv eva kevalaṁ nija-janma prārthayanta ity āha—

**kṛtādiṣu prajā rājan kalāv icchanti sambhavam |**

**kalau khalu bhaviṣyanti nārāyaṇa-parāyaṇāḥ ||** [bhā.pu. 11.5.35]

tat-parāyaṇatvam atra tadīya-premātiśayavattvam | etad eva paramāṁ śāntim ity anena kārya-dvārā vyañjitaṁ muktānām api siddhānāṁ nārāyaṇa-parāyaṇaḥ sudurlabhaḥ praśāntātmā [bhā.pu. 6.14.5] ity atra yadvat |

atra kali-saṅgena kīrtanasya guṇotkarṣa iti na vaktavyaṁ, bhakti-mātre kāla-deśa-niyamasya niṣiddhatvāt | viśeṣato nāmopalakṣya ca viṣṇu-dharme ca cakrāyudhasya nāmāni sadā sarvatra kīrtayet iti | skānda eva ca—

na deśa-kālāvasthātma-śuddhy-ādikam apekṣate |

kintu svatantram evaitan nāma kāmita-kāmadam || iti |

viṣṇu-dharme ca—

kalau kṛta-yugaṁ tasya kalis tasya kṛte yuge |

yasya cetasi govindo hṛdaye yasya nācyutaḥ || iti |

na ca kalāv anya-sādhanāsamarthatvād eva tenālpenāpi mahat phalaṁ bhavati, na tu tasya garīyastveneti mantavyam |

yasmin nyasta-matir na yāti narakaṁ svargo’pi yac-cintane

vighno yatra niveśitātma-manasāṁ brāhmo’pi loko’lpakaḥ |

muktiṁ cetasi yaḥ sthito’mala-dhiyāṁ puṁsāṁ dadāty avyayaḥ

kiṁ citraṁ yad aghaṁ prayāti vilayaṁ tatrācyute kīrtite || [vi.pu. 6.8.57]

iti samādhi-paryantād api smaraṇāt kaimutyena kīrtanasyaiva garīyastvaṁ śrī-viṣṇu-purāṇe darśitam | ata evoktam etan-nirvidyamānānāṁ [bhā.pu. 2.1.11] ity ādi | tathā ca—

aghacchit smaraṇaṁ viṣṇor bahv-āyāsena sādhyate |

oṣṭha-spandana-mātreṇa kīrtanaṁ tu tato varam || iti vaiṣṇava-cintāmaṇau |

yena janma-śataiḥ pūrvaṁ vāsudevaḥ samarcitaḥ |

tan-mukhe hari-nāmāni sadā tiṣṭhanti bhārata || ity anyatra |

sarvāparādha-kṛd api ity-ādi-nāmāparādha-bhajana-stotre ca | tasmāt sarvatraiva yuge śrīmat-kīrtanasya samānam eva sāmarthyam | kalau ca śrī-bhagavatā kṛpayā tad grāhyata ity apekṣayaiva tatra tat-praśaṁseti sthitam |

ata eva yadyapi anya-bhaktiḥ kalau kartavyā, tadā tat-saṁyogenaivety uktam—yajñaiḥ saṅkīrtana-prāyair yajanti hi sumedhasaḥ [bhā.pu. 11.5.29] iti | atra ca svatantram eva nāma-kīrtanam atyanta-praśastam—

harer nāma harer nāma harer nāmaiva kevalam |

kalau nāsty eva nāsty eva nāsty eva gatir anyathā || ity ādau |

tasmāt sādhūktaṁ kaliṁ sabhājayanty āryāḥ [bhā.pu. 11.5.3] ity-ādi-trayam ||

||11.5|| śrī-karabhājano nimim || 271-273 ||

[274]

tad evaṁ kalau nāma-kīrtana-pracāra-prabhāveṇaiva parama-bhagavat-parāyaṇatva-siddhir darśitā | tatra pāṣaṇḍa-praveśena nāmāparādhino ye, teṣāṁ tu tad-bahirmukhatvam eva syād iti vyatirekeṇa tad draḍhayati—

**kalau na rājan jagatāṁ paraṁ guruṁ**

**tri-loka-nāthānata-pāda-paṅkajam |**

**prāyeṇa martyā bhagavantam acyutaṁ**

**yakṣyanti pāṣaṇḍa-vibhinna-cetasaḥ ||**

**yan-nāmadheyaṁ mriyamāṇa āturaḥ**

**patan skhalan vā vivaśo gṛṇan pumān |**

**vimukta-karmārgala uttamāṁ gatiṁ**

**prāpnoti yakṣyanti na taṁ kalau janāḥ ||** [bhā.pu. 12.3.37-38]

spaṣṭam ||

|| 12.3 || śrī-śukaḥ || 274 ||

[275]

tad evaṁ kīrtanaṁ vyākhyātam | tatrāsmin kīrtane nija-dainya-nijābhīṣṭa-vijñapti-stava-pāṭhāv apy antarbhāvyau | tathā tatra śrī-bhāgavata-sthita-nāmādi-kīrtanaṁ tu pūrvavad anyadīya-nāmādi-kīrtanād adhikaṁ jñeyam | kalau tu praśastaṁ tat |

kṛṣṇe svadhāmopagate dharma-jñānādibhiḥ saha |

kalau naṣṭa-dṛśām eṣa purāṇārko’dhunoditaḥ || [bhā.pu. 1.3.42] iti |

atha śaraṇāpatty-ādibhiḥ śuddhāntaḥ-karaṇaś cet etan nirvidhyamānānām icchatām akuto-bhayam [bhā.pu. 2.1.11] ity-ādy-uktatvān nāma-kīrtanāparityāgena smaraṇaṁ kuryāt | tac ca manasānusandhānam | yad eva nāmādi-sambandhitvena bahu-vidhaṁ bhavati | tatra smaraṇa-sāmānyam—

**etāvān yoga ādiṣṭo mac-chiṣyaiḥ sanakādibhiḥ |**

**sarvato mana ākṛṣya mayy addhāveśyate yathā ||** [bhā.pu. 11.13.14]

yathā yathāvat mayy āveśyata ity etāvān ity arthaḥ | tathā ca skānde brahmoktau—āloḍya sarva-śāstrāṇi vicārya ca punaḥ punaḥ [li.pu. 2.7.11] ity-ādi ||

|| 11.13 || śrī-bhagavān || 275 ||

[276]

tatra **nāma-smaraṇam—**

harer nāma paraṁ japyaṁ dhyeyaṁ geyaṁ nirantaram |

kīrtanīyaṁ ca bahudhā nirvṛtīr bahudhecchatā ||

iti jābāli-saṁhitādy-anusāreṇa jñeyam | nāma-smaraṇaṁ tu śuddhāntaḥ-karaṇatām apekṣate | tat-kīrtanāc cāvaram iti mūle tu nodāharaṇa-spaṣṭatā |

**rūpa-smaraṇam** āha—

**avismṛtiḥ kṛṣṇa-padāravindayoḥ**

**kṣiṇoty abhadrāṇi ca śaṁ tanoti |**

**sattvasya śuddhiṁ paramātma-bhaktiṁ**

**jñānaṁ ca vijñāna-virāga-yuktam ||** [bhā.pu. 12.12.50]

paramātmani śrī-kṛṣṇe prema-lakṣaṇāṁ bhaktim iti mukhyaṁ phalam, anyāni tv ānuṣaṅgikāṇi |

|| 12.12 || śrī-sūtaḥ || 276 ||

[277]

kiṁ ca—

**smarataḥ pāda-kamalam**

**ātmānam api yacchati |**

**kiṁ nv artha-kāmān bhajato**

**nātyabhīṣṭān jagad-guruḥ ||** [bhā.pu. 10.80.11]

smarataḥ smarate | sākṣāt prādurbhūya ātmānaṁ smartur vaśīkarotīty arthaḥ | artha-kāmān iti bahu-vacanaṁ mokṣam apy antarbhāvayati liṅga-samavāya-nyāyena | yasmād evaṁ tan-māhātmyaṁ tasmād eva gāruḍe’pīdam uktam |

ekasminn apy atikrānte muhūrte dhyāna-varjite |

dasyubhir muṣitenaiva yuktam ākrandituṁ bhṛśam || iti |

|| 10.80 || śrīdāma-vipra-bhāryā tam || 277 ||

[278]

atha pūrvavat krama-sopāna-rītyā sukha-labhyaṁ guṇa-parikara-sevā-līlā-smaraṇaṁ cānusandheyam | tad idaṁ smaraṇaṁ pañca-vidham—yat kiñcid anusandhānaṁ smaraṇam | sarvataś cittam ākṛṣya sāmānyākāreṇa mano-dhāraṇaṁ dhāraṇā | viśeṣato rūpādi-vicintanaṁ dhyānam | amṛta-dhārāvad avicchinnaṁ tad dhruvānusmṛtiḥ | dhyeya-mātra-sphuraṇaṁ samādhir iti |

tatra **smaraṇam—**

yena kenāpy upāyena smṛto nārāyaṇo'vyayaḥ |

api pātaka-yuktasya prasannaḥ syān na saṁśayaḥ || [nā.pa. 1.1.77] iti bṛhan-nāradīyādau |

**dhāraṇā**—

viṣayān dhyāyataś cittaṁ viṣayeṣu visajjate |

mām anusmarataś cittaṁ mayy eva pravilīyate || [bhā.pu. 11.14.27] ity ādau |

**dhyānam**—

bhagavac-caraṇa-dvandva-dhyānaṁ nirdvandvam īritam |

pāpino’pi prasaṅgena vihitaṁ suhitaṁ param || iti nārasiṁhādau |

tatra nirdvandavaṁ śītoṣṇādi-maya-duḥkha-paramparātītam | īritaṁ śāstra-vihitam | tac ca pāpino’pi prasaṅgenāpi param utkṛṣṭaṁ suhitaṁ vihitaṁ tatraivety arthaḥ |

**dhruvānusmṛtiś** ca—mad-guṇa-smṛti-mātreṇa [bhā.pu. 3.29.10] ity ādau, tribhuvana-vibhava-hetave’py akuṇṭha-smṛtiḥ [bhā.pu. 11.2.51] ity ādau ca | eṣaiva śrī-rāmānuja-bhagavat-pādaiḥ prathama-sūtre darśitāsti |

**samādhim** āha—

**tayor āgamanaṁ sākṣād**

**īśayor jagad-ātmanoḥ |**

**na veda ruddha-dhī-vṛttir**

**ātmānaṁ viśvam eva ca ||** [bhā.pu. 12.10.9]

tayo rudra-tat-patnyoḥ | bhagavad-aṁśa-tac-chaktitvāt jagad-ātmanoḥ tat-pravartakayor api | tatra hetuḥ—ruddha-dhī-vṛttir bhagavad-āviṣṭa-cittaḥ, bhaktiṁ parāṁ bhagavati labdhavān [bhā.pu. 12.10.6] iti pūrvokteḥ | tasmād asamprajñāta-nāmno brahma-samādhito bhinna evāsau |

|| 12.10 || śrī-sūtaḥ || 278 ||

[279]

kvacil līlādi-yukte ca tasminn ananyā sphūrtiḥ samādhiḥ syāt | yathāha—

**urukramasyākhila-bandha-muktaye**

**samādhinānusmara tad-viceṣṭitam ||** [bhā.pu. 1.5.13]

iti spaṣṭam | etad-rūpo dāsādi-bhaktānām | pūrvaṁ tu prāyaḥ śānta-bhaktānām | sva-sukha-nibhṛta-cetās tad-vyudastānya-bhāvo'py ajita-rucira-līlākṛṣṭa-sāraḥ [bhā.pu. 12.12.69] ity-ādy-uktibhyaḥ |

|| 1.5 || śrī-nārado vyāsam || 279 ||

[280]

atha ruciḥ śaktiś ca cet tad-aparityāgena pāda-sevā ca kartavyā | sevā-smaraṇa-siddhy-arthaṁ ca sā kaiścit kriyate | tathā ca viṣṇu-rahasye parameśvara-vākyam—

na me dhyāna-ratāḥ samyag yoginaḥ parituṣṭaye |

tathā bhaktiś ca devarṣe kriyā-yoga-ratā yathā |

kriyā-krameṇa yogo’pi dhyāninaḥ sampravartate || iti |

yogo’tra samādhiḥ | pāda-sevāyāṁ pāda-śabdo bhaktyaiva nirdiṣṭaḥ | tataḥ sevāyāḥ sādaratvaṁ vidhīyate | sevā ca kāla-deśādy-ucitā paricaryādi-paryāyā | sā yathā—

**yat-pāda-sevābhirucis tapasvinām**

**aśeṣa-janmopacitaṁ malaṁ dhiyaḥ |**

**sadyaḥ kṣiṇoty anvaham edhatī satī**

**yathā padāṅguṣṭha-viniḥsṛtā sarit ||** [bhā.pu. 4.21.31]

tapasvināṁ saṁsāra-taptānāṁ, malaṁ tat-tad-vāsanām | tat-pādasyaivaiṣa mahimeti dṛṣṭāntenāha yatheti |

|| 4.21 || pṛthuḥ śrī-viṣṇum || 280 ||

[281]

tathā—

**na kāmaye’nyaṁ tava pāda-sevanād**

**akiñcana-prārthyatamād varaṁ vibho |**

**ārādhya kas tvāṁ hy apavarga-daṁ hare**

**vṛṇīta āryo varam ātma-bandhanam ||** [bhā.pu. 10.51.55]

akiñcanā mokṣa-paryanta-kāmanā-rahitāḥ | tatra hetuḥ—tvām ārādhya kas tvām apavargadaṁ santaṁ apavargadatayāvirbhavantaṁ vṛṇīta samāśrayetety arthaḥ | varam ity avyayam īṣat priye | varam ātmano bandhanam eva vṛṇīta | anantaraṁ cāsya tasmād visṛjyāśiṣaḥ [bhā.pu. 10.51.56] ity-ādi-vākye nirañjanam ity ādi | atra sevya-pādatvenaiva prāptasya tasya puruṣottamasya sac-cid-ānandatvam evābhipretam |

|| 10.51 || mucukundaḥ śrī-bhagavantam || 282 ||

[283]

atra pāda-sevāyāṁ śrī-mūrti-darśana-sparśa-parikramānuvrajana-bhagavan-mandira-gaṅgā-puruṣottama-dvārakā-mathurādi-tadīya-tīrtha-snāna-gamanādayo’py antarbhāvyāḥ | tat-parikara-prāyatvāt | yāvaj-jīvaṁ tan-mandirādi-nivāsas tu śaraṇāpattāv antarbhavati | gaṅgādīnāṁ tat-stha-prāṇi-vṛndānāṁ ca parama-bhāgavatatvam eveti | pakṣe tu, tat-sevādikaṁ mahat-sevādāv eva paryavasyati | tato gaṅgādiṣv api bhakti-nidānatvaṁ bhavet | ata eva—

śuśrūṣoḥ śraddadhānasya vāsudeva-kathā-ruciḥ |

syān mahat-sevayā viprāḥ puṇya-tīrtha-niṣevaṇāt || [bhā.pu. 1.2.16]

ity atra puṇya-tīrtha-śabdoktasya gaṅgādeḥ pṛthak-kāraṇatvaṁ vyākhyeyam | yathā tṛtīye—yat-pāda-niḥsṛta-sarit-pravarodakena tīrthena mūrdhny adhikṛtena śivaḥ śivo’bhūt [bhā.pu. 3.28.22] iti | śivatvaṁ nāma hy atra parama-sukha-prāptir iti ṭīkā-kṛn-matam | tādṛśa-sukhatvaṁ ca bhaktāv eva paryavasitam | tata ūrdhvaṁ sukhāntarābhāvāt | brāhme puruṣottamam uddiśya—

aho kṣetrasya māhātmyaṁ samantād daśa-yojanam |

diviṣṭhā yatra paśyanti sarvān eva caturbhujān ||

skānde—

saṁvatsaraṁ vā ṣaṇ-māsān māsaṁ māsārdham eva vā |

dvārakā-vāsinaḥ sarve narā nāryaś caturbhujāḥ ||

pādma-pātāla-khaṇḍe—

aho madhu-purī dhanyā vaikuṇṭhāc ca garīyasī |

dinam ekaṁ nivāsena harau bhaktiḥ prajāyate ||

ādi-vārāhe tām uddiśya janma-bhūmiḥ priyā mama iti | eṣu ca svopāsanā-sthānam adhikaṁ sevyam | śrī-kṛṣṇasya pūrṇa-bhagavattvāt tat-sthānaṁ tu sarveṣām eva pūrṇa-puruṣārthadaṁ bhavet | ata eva ādivārāhe—

mathurāṁ ca parityajya yo’nyatra kurute ratim |

mūḍho bhramati saṁsāre mohito mama māyayā || iti |

tad evaṁ tulasī-sevā ca sat-sevāyām antarbhāvyā, parama-bhagavat-priyatvāt tasyāḥ | yathā agastya-saṁhitāyāṁ gāruḍa-saṁhitāyāṁ ca—

viṣṇos trailokya-nāthasya rāmasya janakātmajā |

priyā tathaiva tulasī sarva-lokaika-pāvanī || iti |

skānde—

ratiṁ badhnāti nānyatra tulasī-kānanaṁ vinā |

deva-devo jagat-svāmī kali-kāle viśeṣataḥ ||

nirīkṣitā narair yais tu tulasī-vana-vāṭikā |

ropitā yais tu vidhinā samprāptaṁ paramaṁ padam ||

skānda eva tulasī-stave—tulasī-nāma-mātreṇa prīṇāty asura-darpa-hā iti | tad evaṁ pāda-sevā vyākhyātā | prasaṅga-saṅgatyā gaṅgādi-sevā ca |

tac cāgamoktāvāhanādi-kramakam | tan-mārge śraddhā ced āśrita-mantra-gurus taṁ viśeṣataḥ pṛcchet | tathodāhṛtam—labdhvānugraha ācāryāt tena sandarśitāgamaḥ [bhā.pu. 11.3.48] ity ādinā |

yadyapi śrī-bhāgavata-mate pañcarātrādivad arcana-mārgasyāvaśyakatvaṁ nāsti, tad vināpi śaraṇāpatty-ādīnām ekatareṇāpi puruṣārtha-siddher abhihitatvāt, tathāpi śrī-nāradādi-vartmānusaradbhiḥ śrī-bhagavatā saha sambandha-viśeṣaṁ dīkṣā-vidhānena śrī-guru-caraṇa-sampāditaṁ cikīrṣadbhiḥ kṛtāyāṁ dīkṣāyām arcanam avaśyaṁ kriyetaiva |

divyaṁ jñānaṁ yato dadyāt kuryāt pāpasya saṅkṣayam |

tasmād dīkṣeti sā proktā deśikais tattva‑kovidaiḥ ||

ato guruṁ praṇamyaivaṁ sarvasvaṁ vinivedya ca |

gṛhṇīyād vaiṣṇavaṁ mantraṁ dīkṣā‑pūrvaṁ vidhānataḥ || [ha.bha.vi. 2.9-10] ity āgamāt |

divyaṁ jñānaṁ hy atra śrīmati mantre bhagavat-svarūpa-jñānaṁ, tena bhagavatā sambandha-viśeṣa-jñānaṁ ca | yathā pādmottara-khaṇḍādāv aṣṭākṣarādikam adhikṛtya vivṛtam asti ye tu sampattimanto gṛhasthās teṣāṁ tv arcana-mārga eva mukhyaḥ | yathoktaṁ śrī-vāsudevaṁ prati munibhiḥ—

ayaṁ svasty-ayanaḥ panthā dvi-jāter gṛha-medhinaḥ |

yac chraddhayāpta-vittena śuklenejyeta pūruṣaḥ || [bhā.pu. 10.84.37] iti |

tad akṛtvā hi niṣkiñcanavat kevala-smaraṇādi-niṣṭhatve vitta-śāṭhya-vipratipattiḥ syāt | para-dvārā tat-sampādanaṁ vyavahāra-niṣṭhatvasyālasatvasya vā pratipādakam | tato’śraddhāmayatvād dhinam eva tat | tataś ca yo’māyayā satatayānuvṛttyā ity ādy-upadeśād bhraśyet |

kiṁ ca gṛhasthānāṁ paricaryā-mārge dravya-sādhyatayārcana-mārgād aviśeṣeṇa prāpte’py arcana-mārgasyaiva prādhānyam atyanta-vidhi-sāpekṣatvāt teṣām | tathā gārhasthya-dharmasya devatā-yāgasya śākhā-pallavādi-seka-sthānīyasya mūla-seka-rūpaṁ tad-arcanam ity api tad-akaraṇe mahān doṣaḥ | ataḥ skānde śrī-prahlāda-vākyam—

keśavārcā gṛhe yasya na tiṣṭhati mahīpate |

tasyānnaṁ naiva bhoktavyam abhakṣyeṇa samaṁ smṛtam || iti |

dīkṣitānāṁ tu sarveṣāṁ tad-akaraṇe naraka-pātaḥ śrūyate | yathā viṣṇu-dharmottare—

eka-kālaṁ dvi-kālaṁ vā tri-kālaṁ pūjayed dharim |

apūjya-bhojanaṁ kurvan narakāṇi vrajen naraḥ || ity ādi |

aśaktam ayogyaṁ prati ca āgneye—

pūjitaṁ pūjyamānaṁ vā yaḥ paśyed bhaktimato harim |

śraddhayā modayed yas tu so’pi yoga-phalaṁ labhet || iti |

yogo’tra pañcarātrādy-uktaḥ kriyā-yogaḥ | kvacid atra mānasa-pūjā ca vihitāsti | tathā ca pādmottara-khaṇḍe—sādhāraṇaṁ hi sarveṣāṁ mānasejyā nṝṇāṁ priyā iti |

kiṁ cāsminn arcana-mārge’vaśyaṁ vidhir apekṣaṇīyaḥ | tataḥ pūrvaṁ dīkṣā kartavyā | atha śāstrīyaṁ vidhānaṁ ca śikṣaṇīyam |

**dīkṣā** yathāgame—

dvijānām anupetānāṁ sva-karmādhyayanādiṣu |

yathādhikāro nāstīha syāc copanayanād anu ||

tathātrādīkṣitānāṁ tu mantra‑devārcanādiṣu |

nādhikāro’sty ataḥ kuryād ātmānaṁ śiva‑saṁstutam || [ha.bha.vi. 2.3-4] iti |

śāstrīya-vidhānaṁ ca, yathā viṣṇu-rahasye—

avijñāya vidhānoktaṁ hari-pūjā-vidhi-kriyām |

kurvan bhaktyā samāpnoti śata-bhāgaṁ vidhānataḥ || iti |

bhaktyā paramādareṇaiva śata-bhāgavaṁ prāpnoti | anyathā tāv antam api nety arthaḥ | vidhau tu vaiṣṇava-sampradāyānusāra eva pramāṇam | yato viṣṇu-rahasye—

arcayanti sadā viṣṇuṁ mano-vāk-kāya-karmabhiḥ |

teṣāṁ hi vacanaṁ grāhyaṁ te hi viṣṇu-samā matāḥ ||

kaurme—

saṁspṛṣṭvā vaiṣṇavān viprān viṣṇu-śāstra-viśāradān |

cīrṇa-vratān sadācārān tad uktaṁ yatnataś caret ||

vaiṣṇava-tantre—

yeṣāṁ gurau ca japye ca viṣṇau ca paramātmani |

nāsti bhaktiḥ sadā teṣāṁ vacanaṁ parivarjayet || iti |

tathāha evaṁ sadā ity ādau tan-niṣṭha-viprābhihitaḥ śaśāsa ha [bhā.pu. 3.4.18] iti | ambarīṣa iti prakaraṇa-labdham ||

|| 9.4 || śrī-śukaḥ || 283 ||

[284]

nanu bhagavan-nāmātmakā eva mantrāḥ | tatra viśeṣeṇa namaḥ-śabdādy-alaṁkṛtāḥ śrībhagavatā śrīmad-ṛṣibhiś cāhita-śakti-viśeṣāḥ śrībhagavatā samam ātma-sambandha-viśeṣa-pratipādakāś ca | tatra kevalāni śrībhagavan-nāmāny api nirapekṣāṇy eva parama-puruṣārtha-phala-paryanta-dāna-samarthāni | tato mantreṣu nāmato’py adhika-sāmarthye labdhe kathaṁ dīkṣādy-apekṣā | ucyate | yadyapi svarūpato nāsti tathāpi prāyaḥ svabhāvato dehādi-sambandhena kadartha-śīlānāṁ vikṣipta-cittānāṁ janānāṁ tat-tat-saṁkocīkaraṇāya śrīmad-ṛṣi-prabhṛtibhir atrārcana-mārge kvacit kvacit kācit kācin maryādā sthāpitāsti | tatas tad-ullaṅghane śāstraṁ prāyaścittam udbhāvayati |

tata ubhayam api nāsamañjasam iti tatra tat-tad-apekṣā nāsti | yathā śrī-rāmacandram uddiśya rāmārcana-candrikāyāṁ—

vaiṣṇaveṣv api mantreṣu rāma-mantrāḥ phalādhikāḥ |

gāṇapaty-ādi-mantrebhyaḥ koṭi-koṭi-guṇādhikāḥ ||

vinaiva dīkṣāṁ viprendra puraścaryāṁ vinaiva hi |

vinaiva nyāsa-vidhinā japa-mātreṇa siddhidāḥ || iti |

evaṁ sādhyatvādi-parīkṣānapekṣā ca kvacit śrūyate | yathoktaṁ mantra-deva-prakāśikāyām—

saura-mantrāś ca ye’pi syur vaiṣṇavā nārasiṁhakāḥ |

sādhya-siddha-susiddhāri-vicāra-parivarjitāḥ || iti |

tantrāntare—

nṛsiṁhārka-varāhāṇāṁ prasāda-pravaṇasya ca |

vaidikasya ca mantrasya siddhādīn naiva śodhayet || iti |

sanat-kumāra-saṁhitāyām—

sādhyaḥ siddhaḥ susiddhaś ca ariś caiva ca nārada |

gopāleṣu na boddhavyaḥ sva-prakāśo yataḥ smṛtaḥ ||

anyatra—

sarveṣu varṇeṣu tathāśrameṣu

nārīṣu nānāhvaya-janmabheṣu |

dātā phalānām abhivāñchitānāṁ

prāg eva gopālaka-mantra eṣaḥ || ity ādi |

maryādā, yathā brahma-yāmale—

śruti-smṛti-purāṇādi-pa carātra-vidhiṁ vinā |

aikāntikī harer bhaktir utpātāyaiva kalpate ||

ittham abhipretaṁ śrī-pṛthivyā caturthe—

asmin loke’thavāmuṣmin munibhis tattva-darśibhiḥ |

dṛṣṭā yogāḥ prayuktāś ca puṁsāṁ śreyaḥ-prasiddhaye ||

tān ātiṣṭhati yaḥ samyag upāyān pūrva-darśitān |

avaraḥ śraddhayopeta upeyān vindate’ñjasā ||

tān anādṛtya yo’vidvān arthān ārabhate svayam |

tasya vyabhicaranty arthā ārabdhāś ca punaḥ punaḥ || [bhā.pu. 4.18.3-5]

ata evoktaṁ pādme śrī-nārāyaṇa-nārada-saṁvāde—

mad-bhakto yo mad-arcāṁ ca karoti vidhivad ṛṣe |

tasyāntarāyāḥ svapne’pi na bhavanty abhayo hi saḥ || iti |

tad etad-arcanaṁ dvividhaṁ kevalaṁ karma-miśraṁ ca | tayoḥ pūrvaṁ nirapekṣāṇāṁ śraddhāvatāṁ darśitam āvirhotreṇa ya āśu hṛdaya-granthim ity ādau | uktaṁ ca śrī-nāradena—

yadā yasyānugṛhṇāti bhagavān atma-bhāvitaḥ |

sa jahāti matiṁ loke vede ca pariniṣṭhitām || [bhā.pu. 4.29.47] iti |

atra śrīmad-agastya-saṁhitā ca—

yathā vidhi-niṣedhau ca muktaṁ naivopasarpataḥ |

tathā na spṛśato rāmopāsakaṁ vidhi-pūrvakam || iti |

uttaraṁ vyavahāra-ceṣṭātiśayavattāyādṛcchika-bhakty-anuṣṭhānavatādilakṣaṇa-lakṣita-śraddhānāṁ tathā tad-vaiparītya-lakṣita-śraddhānām ai pratiṣṭhitānāṁ bhakti-vārtānabhijña-buddhiṣu sādhāraṇa-vaidika-karmānuṣṭhāna-lopo’pi mābhūd iti loka-saṅgraha-parāṇāṁ gṛhasthānāṁ darśitam | yathā na hy anto’nanta-pārasya [bhā.pu. 11.27.6] ity ādau—

**sandhyopāsty-ādi-karmāṇi**

**vedenācoditāni me |**

**pūjāṁ taiḥ kalpayet samyak-**

**saṅkalpaḥ karma-pāvanīm ||** [bhā.pu. 11.27.11] ity ādi |

spaṣṭam |

|| 11.27 || śrī-bhagavān || 284 ||

[285]

śrī-nārada-pañcarātre caivam eva śrī-nārāyaṇa-vākyaṁ śrāddha-kathanārambhe—

nācared yas tu siddho’pi laukikaṁ dharmam agrataḥ |

upaplavāc ca dharmasya glānir bhavati nāradaḥ ||

vivekajñair ataḥ sarvair lokācāro yathā-sthitaḥ |

ā deha-pātād yatnena rakṣaṇīyaḥ prayatnataḥ || iti |

eteṣāṁ ca dvividhā karma-vyavasthā śrī-nārada-pañcarātrādau antaryāmi-śrī-bhagavad-dṛṣṭyaiva sarvārādhānaṁ vihitam | viṣṇu-yāmalādau tu—

viṣṇu-pādodakenaiva pitṝṇāṁ tarpaṇa-kriyā |

viṣṇor niveditānnena yaṣṭavyaṁ devatāntaram || ity-ādi-prakāreṇa vihitam iti |

ye tu tatra śrī-bhagavat-pīṭhāvaraṇa-pūjāyāṁ gaṇeśa-durgādyā vartante, te hi viṣvaksenādivad bhagavato nitya-vaikuṇṭha-sevakāḥ | tataś ca te gaṇeśa-durgādyā, ye pare māyā-śaktyātmakā gaṇeśa-durgādyāḥ, te tu na bhavanti | na yatra māyā kim utāpare hareḥ [bhā.pu. 2.9.10] iti dvitīyokteḥ | tato bhagavat-svarūpa-bhūta-śakty-ātmakā eva te | yata eva ca śrī-kṛṣṇa-svarūpa-bhūta-śakti-vṛtti-viśeṣasyādhiṣṭhātṛtvaṁ śrūti-tantrādiṣv api dṛśyate, yathā nārada-pañcarātre śruti-vidyā-saṁvāde—

bhaktir bhajana-sampattir bhajate prakṛtiḥ priyam |

jñāyate’tyanta-duḥkhena seyaṁ prakṛtir ātmanaḥ ||

durgeti gīyate sadbhir akhaṇḍa-rasa-vallabhā || iti |

ata eva śrī-bhagavad-abhedenoktaṁ gautamīya-kalpe—yaḥ kṛṣṇaḥ saiva durgā syād yā durgā kṛṣṇa eva saḥ iti | tvam eva parameśāni asyādhiṣṭhātṛ-devatā ity ādikaṁ tu virāṭ-puruṣa-mahā-puruṣayor iva keṣāṁcid abhedopāsanā-vivakṣayaivoktam | sā hi māyāṁśa-rūpā, tad-adhīne prākṛte’smin loke mantra-rakṣā-lakṣaṇa-sevārthaṁ niyuktā | cic-chakty-ātmaka-durgāyā dāsīyate, na tu sevādhiṣṭhātrī | māyātīta-vaikuṇṭhāvaraṇa-kathane pādmottara-khaṇḍe—

satyācyutānanta-durgā-viṣvaksena-gajānanāḥ |

śaṅkha-padma-nidhī lokāś caturthāvaraṇaṁ śubham ||

aindra-pāvaka-yāmyāni nairṛtaṁ vāruṇaṁ tathā |

vāyavyaṁ saumyam aiśānaṁ saptamaṁ munibhiḥ smṛtam ||

sādhyā marud-gaṇāś caiva viśvedevās tathaiva ca |

nityāḥ sarve pare dhāmni ye cānye ca divaukasaḥ ||

te vai prākṛta-loke’sminn anityās tridaśeśvarāḥ |

te ha nākaṁ mahimānaḥ sacanta iti vai śrutiḥ || [pa.pu. 6.228.60, 64-66] iti |

kiṁ ca, bhagavat-svarūpā eva te | yathoktaṁ trailokya-sammohana-tantre aṣṭādaśākṣara-ṣaḍ-aṅgādi-devatābheda-kathanārambhe—

sarvatra deva-devo’sau gopa-veśa-dharo hariḥ |

kevalaṁ rūpa-bhedena nāma-bhedaḥ prakīrtitaḥ || iti |

ato nāma-mātra-sādhāraṇyenānanya-bhaktair na bhetavyam | kintu bhagavato nitya-vaikuṇṭha-sevakatvād viṣvaksenādivat sat-kāryā eva te | yasyātma-buddhiḥ kuṇape tri-dhātuke [bhā.pu. 10.84.8] ity ādau, arcayitvā tu govindaṁ tadīyān nārcayet tu yaḥ [pa.pu. 6.253.177] ity-ādi-pādmottara-khaṇḍa-vacanena tad-asat-kāre doṣa-śravaṇāt | atas tān evoddhiśyāha—

**durgāṁ vināyakaṁ vyāsaṁ**

**viṣvaksenaṁ gurūn surān |**

**sve sve sthāne tv abhimukhān**

**pūjayet prokṣaṇādibhiḥ ||** [bhā.pu. 11.27.29]

pādmottara-khaṇḍa eva ca—

tasmād avaidikānāṁ ca devānām arcanaṁ tyajet |

svatantra-pūjanaṁ yatra vaidikānām api tyajet ||

arcayitvā jagad-vandyaṁ devaṁ nārāyaṇaṁ harim |

tad-āvaraṇa-saṁsthānaṁ devasya parito'rcayet ||

harer bhuktāvaśeṣeṇa baliṁ tebhyo viniḥkṣipet |

homaṁ caiva prakurvīta tac-cheṣeṇaiva vaiṣṇavaḥ || [pa.pu. 6.253.103-6] ity ādi |

|| 11.27 || śrī-bhagavān || 285 ||

[286]

bhūtādi-pūjā tu tat-pūjāṅgatve vihitāpi na kartavyā, tad-āvaraṇa-devatātvābhāvāt | niṣiddhaṁ ca tatraiva—

yakṣāṇāṁ ca piśācānāṁ madya-māṁsa-bhujāṁ tathā |

divaukasāṁ tu bhajanaṁ surā-pāna-samaṁ smṛtam || [pa.pu. 6.253.95] iti |

ata evāvaśyaka-pūjyānām anyeṣāṁ tat-svīkṛtair api madyādibhiḥ pūjā niṣiddhā, yathā saṅkarṣaṇādīnām |

atha pīṭha-pūjāyāṁ ye’py adharmādyā vartante guṇa-trayaṁ ca, tāni tu pādmottara-khaṇḍe spaṣṭāny api na santi, tathā svāyambhuvāgame’pi, tasmān nādaraṇīyāni | kecit tu nārada-pañcarātra-dṛṣṭyā tāny anyathaiva vyācakṣate, yathoktaṁ tatraiva—adharmādy-ādya-catuṣkaṁ tu aśreyasi niyojanam ity adhārmikādiṣu tat-tad-antaryāmi-śaktir adharmādyam ity arthaḥ |

tathā pīṭha-pūjāyāṁ bhagavad-dhāme **śrī-guru-pādukā-pūjanam** evaṁ saṅgacchate | yathā ya eva bhagavān atra vyaṣṭi-rūpatayā bhaktāvatāratvena śrī-guru-rūpo vartate, sa eva tatra samaṣṭi-rūpatayā sva-vāma-pradeśe sākṣād-avatāratvenāpi tad-rūpo vartata iti |

tathā—ye cātra śrī-rāmādy-upāsanāyāṁ mainda[[21]](#footnote-22)-dvividādaya āvaraṇa-devatāḥ, te tu tadīya-nitya-dhāma-gatā nityāḥ śuddhāś ca jñeyāḥ | yathākrūrāgha-marṣaṇe tena śrī-prahlādādayo dṛṣṭāḥ | ya eva śrī-prahlādaḥ pṛthvī-dohane’pi vatso’bhūt, tadānīṁ taj-janmābhāvāt | cākṣuṣa-manvantara eva hiraṇyakaśipor jātatvāt |

anye tu sva-sva-dhāmni nitya-prākaṭyasyaiva śrī-rāmādeḥ prapañca-prākāṭyāvasaraṁ prāpya tat-sāhāyyārthaṁ nitya-pārṣadam mainda-dvividādi-śakty-āveśino jīvāḥ sugrīvādi-bhāgavata-dveṣi-bāli-prabhṛti-sambandhād uttara-kāle bhagavad-vidveṣi-narakāsurādi-saṅgāc ca duṣṭa-bhāvā bhavantīty avadheyam | prapañca-loka-miśratvenaiva prākaṭya-sambhavāt |

atha śrī-kṛṣṇa-gokulopāsanāyām api yat śrī-rukmiṇy-ādīnām āvaraṇatvaṁ, tat tu tac-chakti-viśeṣa-rūpāṇāṁ tāsāṁ vimalādīnām ivāntardhāna-gatatvenaiva, na tu tat-tal-līlā-gata-prākaṭyeneti jñeyam | ata eva dhyāne tā noktāḥ | kecit tu rukmiṇy-ādi-nāmāni śrī-rādhādi-nāmāntaratvenaiva manyante | yathā te śaṅkha-cakra-gadā-mudrādi-dhāraṇaṁ śrī-kṛṣṇa-caraṇa-cihnatvenaiva svīkurvanti, yathā ca dvārāntaḥ-pārśvayor gaṅgā-yamunayoḥ pūjyamānayor gaṅgā śrī-govardhane prasiddhā mānasa-gaṅgeti manyante | tathā ca viṣvaksenādayo bhadrasenādaya iti | śrī-kṛṣṇa-pīṭha-pūjāyāṁ śvetadvīpa-kṣīra-samudra-pūjā ca golokākhyasya tad-dhāmno’pi śvetadvīpeti-nāmatvāt, kāmadhenu-koṭi-niḥsṛta-dugdha-para-viśeṣasya ca tatra sthitatvāt | yathoktaṁ brahma-saṁhitāyāṁ tad-varṇanānte—

sa yatra kṣīrābdhiḥ sravati surabhībhyaś ca su‑mahān

nimeṣārdhākhyo vā vrajati na hi yatrāpi samayaḥ |

bhaje śvetadvīpaṁ tam aham iha golokam iti yaṁ

vidantas te santaḥ kṣiti‑virala‑cārāḥ katipaye || iti |

evam anyatrāpi jñeyam | tathā soma-sūryāgni-maṇḍalāny aprākṛtāny atiśaitya-tāpa-guṇa-parityāgenaiva vartante | tatra sarva-kalyāṇa-guṇa-vastūnām evābhidhānāya prākṛta-niṣedhāt | yathā nṛsiṁha-tāpanyām—tad vā etat paramaṁ dhāma mantra-rājādhyāpakasya, yatra na duḥkhādi, yatra na sūryas tapati, yatra na vāyur vāti, yatra na candramā bhāti, yatra na nakṣatrāṇi bhānti, yatra nāgnir dahati, yatra na mṛtyuḥ praviśati, yatra na doṣaḥ [nṛ.tā.u. 5.9] ity ādi | tad evaṁ karma-miśratvādi-nirasana-prasaṅga-saṅgatyā tat-parikarā vyākhyātāḥ |

atha teṣāṁ śuddha-bhaktānāṁ **bhūta-śuddhy**-ādikaṁ yathā-mati vyākhyāyate | tatra bhūta-śuddhir nijābhilaṣita-bhagavat-sevaupayika-tat-pārṣada-deha-bhāvanā-paryantaiva tat-sevaika-puruṣārthibhiḥ kāryā nijānukūlyāt | evaṁ yatra yatrātmano nijābhīṣṭa-devatā-rūpatvena cintanaṁ vidhīyate, tatra tatraiva pārṣadatve grahaṇaṁ bhāvyam, ahaṅgrahopāsanāyāḥ śuddha-bhaktair dviṣṭatvāt | aikyaṁ ca tatra sādhāraṇya-prāyam eva | tadīya-cic-chakti-vṛtti-viśuddha-sattvāṁśa-vigrahatvāt pārṣadānām |

atha **keśavādi-nyāsādīnāṁ** yatrādhamāṅga-viṣayatvaṁ tatra tan-mūrtiṁ dhyātvā tat-tan-mantrāṁś ca japtvaiva tat-tad-aṅga-sparśa-mātraṁ kuryāt, na tu tat-tan-mantra-devatās tatra tatra nyastā dhyāyet, bhaktānāṁ tad-anaucityāt |

atha mukhyaṁ dhyānaṁ śrī-bhagavad-dhāma-gatam eva | hṛdaya-kamala-gataṁ tu yogi-matam | smared vṛndāvane ramye ity ādy-uktatvāt | ata eva mānasa-pūjā ca tatraiva cintanīyā | kāma-gāyatrī-dhyānaṁ ca yat sūrya-maṇḍale śrūyate tatraiva cintyam | goloka eva nivasaty akhilātma-bhūtaḥ ity atraiva-kārāt | tatra śrī-vṛndāvana-nāthaḥ sākṣān na tiṣṭhati kintu tejomaya-pratimākāreṇaiveti |

atha bahir upacārair antaḥ-pūjāyāṁ veṇv-ādi-pūjā tad-aṅga-jyotir-vilīnāṅgasya svasyāṅge tāni bhāvyanta iti pūrva-hetor eva | tathā mānasādi-pūjāyāṁ bhūta-pūrva-tat-parikara-līlā-saṁvalitatvam api na kalpanā-mayaṁ, kintu yathārtham eva | yatas tasya prākaṭya-samaye līlās tat-parikarāś ca ye prādurbabhūvuḥ, tādṛśāś cāprakaṭam api nityaṁ tadīye dhāmni saṅkhyātītā eva vartante | asurās tu na tatra cetanā, kintu yantra-maya-tat-pratimā-nibhā jñeyāḥ | evaṁ vihāraiḥ [bhā.pu. 10.14.57] ity ādau, nilāyanaiḥ setu-bandhair markaṭa-plavanādibhiḥ [bhā.pu. 10.14.57] itivat tat-tal-līlānāṁ nānā-prakāśaiḥ kautukenānukriyamāṇatvād bhagavat-sandarbhādau hi tathā sa-nyāyaṁ darśitam asti |

atha **mānasa-pūjā-māhātmyaṁ**,yathā nārada-pañcarātre śrī-nārāyaṇa-vākyam—ayaṁ yo mānaso yogo jarā-vyādhi-bhayāpahaḥ ity ādau—

yaś caitat parayā bhaktyā sakṛt kuryān mahā-mate |

kramoditena vidhinā tasya tuṣyāmy ahaṁ mune || iti |

eṣā kvacit svatantrāpi bhavati | mano-mayyā mūrter aṣṭamatayā svātantryeṇa vidhānāt—arcādau hṛdaye vāpi yathopalabdhopacārakaiḥ [bhā.pu. 11.3.51] ity āvirhotra-vacanena vā-śabdāt |

atha **pūjā-sthānāni** vicāryante | tāni ca vividhāni | tatra śālagrāmādikaṁ tat-tad-bhagavad-ākārādhiṣṭhānam iti cintyam | ākāra-vailakṣaṇyāt | śālagrāma-śilā yatra tatra sannihito hariḥ ity ādy-ukteḥ | tatra ca sveṣṭākārasyaiva bhagavato’dhiṣṭhānaṁ suṣṭhu siddhi-karam | tasminn evāyatnatas tadīya-prākaṭyāt | mūrtyābhimatayātmanaḥ [bhā.pu. 11.3.49] ity ukteḥ | śrī-kṛṣṇādīnāṁ tu mathurādi-kṣetraṁ mahādhiṣṭhānam | mathurā bhagavān yatra nityaṁ sannihito hariḥ [bhā.pu. 1.10.28] ity-ādy-ukteḥ | tathā tat-tan-mantra-dhyeya-vaibhavatvena mathurā-vṛndāvanādīnāṁ śrī-gopāla-tāpanyādau prakhyātatvāt | mathurādi-kṣetrāṇy evānyatrādhiṣṭhāne dhyānena prakāśya teṣu bhagavāṁś cintyate |

atha śrīmat-pratimāyāṁ tu tad-ākāraka-rūpatayaiva cintayanti ākāraikyāt | śilā-buddhiḥ kṛtā kiṁ vā pratimāyāṁ harer mayā iti bhāvanāntare doṣa-śravaṇāc ca | evam eva śrī-bhagavatā calācaleti dvividhā pratiṣṭhā jīva-mandiram [bhā.pu. 11.27.13] ity uktam | pratiṣṭhā pratimā jīvasya jīvayituḥ paramātmano mama mandiraṁ mad-aṅga-pratyaṅgair ekākāratāspadam ity arthaḥ | yad vā pratiṣṭhā-lakṣaṇena karmaṇā pūrvoktā pratimā mama tad-āspadaṁ bhavatīty arthaḥ | tathā ca śrī-hayaśīrṣa-pañcarātre śrī-mūrti-pratiṣṭhā-prasaṅge viṣṇo sannihito bhava iti sānnidhya-karaṇa-mantra-viśeṣānantaraṁ mantrāntaram—

yac ca te paramaṁ tattvaṁ yac ca jñāna-mayaṁ vapuḥ |

tat sarvam ekato līnam asmin dehe vibudhyatām || iti |

athavā jīva-mandiraṁ sarva-jīvānāṁ paramāśrayaḥ sākṣād bhagavān eva pratiṣṭhety arthaḥ | paramopāsakāś ca sākṣāt parameśvaratvenaiva tāṁ paśyanti | bheda-sphūrter bhakti-vicchedakatvāt tathaiva hy ucitam | ittham evoktaṁ bhagavatā—

vastropavītābharaṇa-patra-srag-gandha-lepanaiḥ |

alaṅkurvīta sa-prema mad-bhakto māṁ yathocitam || [bhā.pu. 11.27.28]

ity atra mām iti sa-premeti ca | ata eva viṣṇudharme tām adhikṛtya ambarīṣaṁ prati śrī-viṣṇu-vākyam—

tasyāṁ cittaṁ samāveśya tyaja cānyān vyāpāśrayān |

pūjitā saiva te bhaktyā dhyātā caivopakāriṇī ||

gacchaṁs tiṣṭhan svapan bhuñjaṁs tām evāgre ca pṛṣṭhataḥ |

upary-adhas tathā pārśve cintayaṁs tām athātmanaḥ || ity ādi |

ata eva tat-pūjāyām **āvāhanādikam** itthaṁ vyākhyātam āgame—

āvāhanaṁ cādareṇa sammukhīkaraṇaṁ prabhoḥ |

bhaktyā niveśanaṁ tasya saṁsthāpanam udāhṛtam ||

tavāsmīti tadīyatva-darśanaṁ sannidhāpanam |

kriyā-samāpti-paryanta-sthāpanaṁ sannibodhanam ||

sakalīkaraṇaṁ proktaṁ tat-sarvāṅga-prakāśanam || iti |

atra śūdrādi-pūjitārcā-pūjā-niṣedha-vacanam avaiṣṇava-śūdrādi-param eva—

na śūdrā bhagavad-bhaktās te tu bhāgavatā narāḥ |

sarva-varṇeṣu te śūdrā ye na bhaktā janārdane || ity ukteḥ |

atha saptame, pātram [bhā.pu. 7.14.34] ity ādau śrī-nāradoktau adhiṣṭhāna-vicāre śrīmad-arcāto’pi yaḥ pūruṣa-mātrātiśayas tatrāpi jñāninaḥ, sa ca kaivalya-kāmo bhakty-āśrayaḥ | tasmin prakaraṇe jñāna-niṣṭhāya deyāni [bhā.pu. 7.25.1] ity upasaṁhāre jñānina eva dāna-pātratvena parmotkarṣokteḥ | anyatra tu na me bhaktaś caturvedī, nāyaṁ sukhāpo bhagavān ity ādau, muktānām api siddhānām [bhā.pu. 6.14.4] ity ādau ca bhaktasyaiva tato’py utkarṣaḥ | kim uta tad-upāsyāyāḥ śrīmad-arcāyāḥ | ata eva tām uddiśyoktaṁ—nānuvrajati yo mohāt [bhā.pu. 6.14.4] ity ādi | tathāpi pātram ity ādīnām artho’pi krameṇa darśyate—

**pātraṁ tv atra niruktaṁ vai kavibhiḥ pātra-vittamaiḥ |**

**harir evaika urvīśa yan-mayaṁ vai carācaram ||**

**devarṣy-arhatsu vai satsu tatra brahmātmajādiṣu |**

**rājan yad agra-pūjāyāṁ mataḥ pātratayācyutaḥ ||** [bhā.pu. 7.14.34-35]

tatra rājasūye |

[287]

**jīva-rāśibhir ākīrṇa**[[22]](#footnote-23)[bhā.pu. 7.14.36] ity ādi sarveṣām jīvānām ātmanaś ca tarpaṇa-rūpā saiva bhavatīty arthaḥ |

[288]

**purāṇy anena**[[23]](#footnote-24)[bhā.pu. 7.14.37] ity ādi jīvena jīvayitvā jīvāntaryāmi-rūpeṇety arthaḥ |

[289]

**teṣv eva bhagavān**[[24]](#footnote-25)[bhā.pu. 7.14.38] ity ādi tasmāt tāratamya-vartanāt | puruṣaḥ prāyo manuṣyaḥ pātram | tatra jñānādikaṁ viśiṣṭam iti bhagavad-vartanasyātiśayāt | tatrāpi ātmā yāvān yathā jñānādi-parimāṇādikaḥ, tathāsau pātram ity arthaḥ |

[290]

evaṁ sthite’pi kālenopāsaka-doṣotpattau satyāṁ bheda-dṛṣṭyā viśiṣṭam adhiṣṭhānāntaraṁ prakāśitam ity āha—

**dṛṣṭvā teṣāṁ mitho nṛṇām avajñānātmatāṁ nṛpa |**

**tretādiṣu harer arcā kriyāyai kavibhiḥ kṛtā ||** [bhā.pu. 7.14.38]

mitho’vajñānam asammānaṁs tasminn ātmā buddhir yeṣāṁ bhāvaṁ dṛṣṭvā kriyāyai pūjādy-artham arcā kṛtā tat-paricaryā-mārga-darśanāya sā prakāśitety arthaḥ | etena tādṛśa-doṣa-yukteṣv api kārya-sādhakatvāt śrīmad-arcāyā ādhikyam eva vyañjitam | pratimā svalpa-buddhīnām ity atra ca alpa-buddhīnām apīty arthaḥ | nṛsiṁha-purānādau brahmāmbarīṣādīnām api tat-pūjā-śravaṇāt |

[291]

**tato’rcāyāṁ**[[25]](#footnote-26)[bhā.pu. 7.14.40] | tata evaṁ prabhāvāt | kecid ity adhiṣṭhāna-vaiśiṣṭyena pūrvato’py uttama-sādhana-tat-parā ity arthaḥ | nanv avajñāvad dveṣe’pi siddhiḥ syāt ? ity āśaṅkyātiprasaṅga-vāraṇecchayā prastuta-puruṣa-rūpādhiṣṭhānādara-rakṣecchayā ca taṁ vārayati—upāstāpi iti |

[292]

atha puruṣeṣu pūrvokta-viśeṣaṁ jāty-ādinā vivṛṇoti—**puruṣeṣv api**[[26]](#footnote-27)[bhā.pu. 7.14.41] iti | yo dhatte taṁ supātraṁ viduḥ |

[293]

pūrvoktaṁ brāhmaṇa-rūpaṁ pātram eva stauti—**nanv asya**[[27]](#footnote-28)[bhā.pu. 7.14.42] ity ādinā | jagad-ātmano jagati loka-saṅgraha-dharmādhi-pravartanena tan-niyantur ity arthaḥ | daivataṁ pūjyatvena darśitam |

|| 7.14 || śrī-nārado yudhiṣṭhiram || 286-293 ||

[294]

atha tad-anantarādhyāyasyādāv eva teṣu sarvotkṛṣṭam āha dvābhyām—**karma-niṣṭhāḥ**[[28]](#footnote-29)[bhā.pu. 7.15.1-2] ity ādi | anena yathātra mumukṣu-prabhṛtīnāṁ jñāni-pūjaiva mukhyā, puruṣāntara-pūjā tu tad-abhāva eva tathā prema-bhakti-kāmānāṁ prema-bhakta-pūjā jñeyā | tataḥ prema-bhaktānām api yac cittasya paramāśraya-rūpaṁ tad abhivyakteḥ sutarām evārcāyā ādhikyam api | evaṁ tad-āśraya-rūpasya vilakṣaṇa-prakāśa-sthānatvād eva śrī-viṣṇor vyāpakatve’pi śālagrāmādiṣu nirdhāraṇam | tac ca puruṣavan nāntaryāmi-dṛṣṭy-apekṣam | kintu svabhāva-nirdeśa-param eva | tan-nivāsa-kṣetrādīnāṁ mahā-tīrthatvāpādanādinā kīkaṭādīnām api kṛtārthatva-kathanāt | tathā ca skānde—

śālagrāma-śilā yatra tat-tīrthaṁ yojana-trayam |

tatra dānaṁ japo homaḥ sarvaṁ koṭi-guṇaṁ bhavet ||

pādme—

śālagrāma-samīpe tu krośa-mātraṁ samantataḥ |

kīkaṭe’pi mṛto yāti vaikuṇṭha-bhuvanaṁ naraḥ || iti |

tasmād arcāyā ādhikyam eva hi sthitam |

|| 7.15 || śrī-nārado yudhiṣṭhiram || 294 ||

[295]

athādhiṣṭhānantarāṇi caivam | yathā—

**sūryo’gnir brāhmaṇā gāvo vaiṣṇavaḥ khaṁ maruj jalam |**

**bhūr ātmā sarva-bhūtāni bhadra pūjā-padāni me ||**

**sūrye tu vidyayā trayyā haviṣāgnau yajeta mām |**

**ātithyena tu viprāgrye goṣv aṅga yavasādinā ||**

**vaiṣṇave bandhu-sat-kṛtyā hṛdi khe dhyāna-niṣṭhayā |**

**vāyau mukhya-dhiyā toye dravyais toya-puraḥ-saraiḥ ||**

**sthaṇḍile mantra-hṛdayair bhogair ātmānam ātmani |**

**kṣetra-jñaṁ sarva-bhūteṣu samatvena yajeta mām ||**

**dhiṣṇyeṣv ity eṣu mad-rūpaṁ śaṅkha-cakra-gadāmbujaiḥ |**

**yuktaṁ catur-bhujaṁ śāntaṁ dhyāyann arcet samāhitaḥ ||** [bhā.pu. 11.11.42-46]

ṭīkā ca—idānīm ekādaśa pūjādhiṣṭhānāny āha sūrya iti | he bhadra ! adhiṣṭhāna-bhedena pūjā-sādhana-bhedam āha sūrya iti tribhiḥ | trayyā vidyayā sūktair upasthānādinā | aṅga he uddhava ! mukhya-dhiyā prāṇa-dṛṣṭyā | toye toyādibhir dravyais tarpaṇādinā | sthaṇḍile bhuvi | mantra-hṛdayai rahasya-mantra-nyāsaiḥ | sarvādhiṣṭhāneṣu dhyeyam āha dhiṣṇeṣv eteṣv iti | iti anena prakāreṇa eṣa dhisṇyeṣu | ity eṣā |

atra sarvatra caturbhujasyaivānusandhāne saty api dvidhā gatiḥ | ekādhiṣṭhāna-paricaryaivādhiṣṭhātur upāsanā-lakṣaṇā | mandira-lepanādinā tad-adhiṣṭhātṛ-pratiṣṭhāyā iva | yathā vaiṣṇave bandhu-sat-kṛtyā goṣv aṅga yavasādinety ādi | yato bandhu-satkāro vaiṣṇava-viṣayaka īśvare tu prabhu-bhāva upadiśyate | īśvare tad-adhīneṣu [bhā.pu. 11.2.44] ity ādau | tathā go-sampradānakam eva yavasādi-bhojana-dānaṁ yujyate | na tu śrī-caturbhuja-sama-pradānakam abhakṣyatvāt |

**yad yad iṣṭatamaṁ loke yac cāti-priyam ātmanaḥ |**

**tat tan nivedayen mahyaṁ tad ānantyāya kalpate ||** [bhā.pu. 11.11.41]

iti tatra ca pūrvam uktam | anyā tu sākṣād adhiṣṭhātur upāsanā-lakṣaṇā | yathā hṛdi khe dhyāna-niṣṭhayā toye dravyais toya-puraskṛtair ity ādi | atrāgny-ādau tad-antaryāmi-rūpasyaiva cintanaṁ kāryam |

na jātu nija-prema-sevā-viśeṣāśraya-svābhīṣṭa-rūpa-viśeṣasya | sa tu sarvathā parama-sukumāratvādi-buddhi-janitayā prītyaiva sevanīyaḥ | yathoktaṁ śrī-bhagavataiva—vastropavītābharaṇaiḥ [bhā.pu. 11.27.29] ity ādi | teṣāṁ yathā-bhakti-rītyā parameśvarasyāpi tathā-bhāvaḥ śrūyate | yathā nāradīye—

bhakti-grāhyo hṛṣīkeśo na dhanair dharaṇī-dhara |

bhaktyā saṁpūjito viṣṇuḥ pradadāti manoratham ||

tasmād viprāḥ sadā bhaktiḥ kartavyā cakra-pāṇinaḥ |

janenāpi jagannāthaḥ pūjitaḥ kleśahā bhavet || [nā.pa. 2.3.3-4] iti |

atra dṛṣṭānta upajīvyaḥ | vaiparītye doṣaś ca | yathā grīṣme jalasya pūjā praśastā varṣāsu ninditā | yad uktaṁ gāruḍe—

śuci-śukra-gate kāle ye’rcayiṣyanti keśavam |  
jalasthaṁ vividhaiḥ puṣpair mucyante yama-tāḍanāt ||

dhanāgame prakurvanti jalasthaṁ vai janārdanam |

ye janā nṛpati-śreṣṭha teṣāṁ vai narakaṁ dhruvam || iti |

evam anyatrāpi paricaryā-vidhau tad-deśa-kāla-sukhadāni śataśo vihitāni | tad-viparītāni niṣiddhāni ca | viṣṇu-yāmale—viṣṇoḥ sarva-rtu-caryām iti | ata evoktaṁ yad yad iṣṭatamo loke [bhā.pu. 11.11.40] ity ādi | tatra tatreṣṭa-mantra-dhyāna-sthalaṁ ca sarvartu-mukha-maya-manohara-rūpa-rasa-gandha-sparśa-śabda-mayatvenaiva dhyātuṁ vihitam asti | anyathā tat-tad-āgrahasya vaiyarthyaṁ syāt | tasmād agny-ādau tat-tad-antaryāmi-rūpa eva bhāvya iti sthitam |

|| 11.11 || śrī-bhagavān || 295 ||

[296-297]

atha naivedyārpaṇa-prasaṅge yaḥ krama-dīpikā-darśito niruddha-nāmātmako mantras tasya sthāne śrī-kṛṣṇaikāntika-bhaktās tu tan-mūla-mantram evecchanti | tathā yac ca tan-mukha-jyotir-anugatatvena dhyātuṁ vidhīyate, tat tu bhojana-samaye tan-mukha-prasādam eva manyante | bhojanaṁ tu yathā loka-siddham eva nara-līlātvât śrī-kṛṣṇasya |

atha jape mantrārthasya nānātve’pi puruṣārthānukūla evāsau cintyaḥ | yathā śrīmad-aṣṭākṣarādāv ātmanivedana-lakṣaṇa-caturthyādya-bhāvavati mantre tad-anusandhāneneti | evam anye’pi pūjā-vidhayo yathāyathaṁ yojanīyāḥ |

śuddha-bhakti-siddhy-arthaṁ sarvāsāṁ bhaktīnām eva śuddhatvāśuddhatva-rūpeṇa dvividho hi bhedaḥ sammata iti | tad etad-arcanaṁ phalenāha—

**evaṁ kriyā-yoga-pathaiḥ pumān vaidika-tāntrikaiḥ |**

**arcann ubhayataḥ siddhiṁ matto vindaty abhīpsitām ||** [bhā.pu. 11.27.49]

ubhayata ihāmutra ca | yathā—

**mām eva nairapekṣyeṇa bhakti-yogena vindati |**

**bhakti-yogaṁ sa labhata evaṁ yaḥ pūjayeta mām ||** [bhā.pu. 11.27.53]

nairapekṣyeṇa nirupādhinā bhakti-yogena premṇā | sa ca bhakti-yoga evaṁ pūjāyāḥ syād ity āha bhaktīti |

|| 11.27 || śrī-bhagavān || 296-297 ||

[298]

yāni cātra vaiṣṇava-cihnāni nirmālya-dhāraṇa-caraṇāmṛta-pānādīny aṅgāni | teṣāṁ ca pṛthak pṛthak māhātmya-vṛndaṁ śāstra-sahasreṣv anusandheyam |

**athārcanādhikāri-nirṇayaḥ**—

**etad vai sarva-varṇānām āśramāṇāṁ ca sammatam |**

**śreyasām uttamaṁ manye strī-śūdrāṇāṁ ca māna-da ||** [bhā.pu. 11.27.4]

sarva-varṇānāṁ traivarṇikānām | tathā ca smṛty-artha-sāre pādme ca vaiśākha-māhātmye—

āgamoktena mārgeṇa strī-śūdrair api pūjanam |

kartavyaṁ śraddhayā viṣṇoś cintayitvā patiṁ hṛdi ||

śūdrāṇāṁ caiva bhavati nāmnā vai devatārcanam |

sarve’py āgama-mārgeṇa kuryur vedānukāriṇā ||

strīṇām apy adhikāro'sti viṣṇor ārādhanādiṣu |

pati-priya-ratānāṁ[[29]](#footnote-30) ca śrutir eṣā sanātanī || [pa.pu. 6.84.48, 52-4] iti |

viṣṇu-dharme[[30]](#footnote-31)—

devatāyāṁ ca mantre ca tathā mantra-prade gurau |

bhaktir aṣṭa-vidhā yasya tasya kṛṣṇaḥ prasīdati ||

tad-bhakta-jana-vātsalyaṁ pūjāyāṁ cānumodanam |

sumanā arcayen nityaṁ tad-arthe dambha-varjanam ||

tat-kathā-śravaṇe rāgas tad-arthe cāṅga-vikriyā |

tad-anusmaraṇaṁ nityaṁ yas tan-nāmopajīvati ||

bhaktir aṣṭa-vidhā hy eṣā yasmin mlecche’pi vartate |

sa muniḥ satya-vādī ca kīrtimān sa bhaven naraḥ || iti |

kiṁ ca, tattva-sāgare—

yathā kāñcanatāṁ yāti kāṁsyaṁ rasa-vidhānataḥ |

tathā dīkṣā-vidhānena dvijatvaṁ jāyate nṝṇām || iti |

atha kṛte śuklaś catur-bāhuḥ [bhā.pu. 11.5.19] ity ādinā yuga-bhede yaś copāsanāyām āvirbhāva-bheda ucyate, sa ca prāyika eva | tebhyaś caturbhyo’nyeṣām upāsanā śāstrād eva | anyathetaropāsanāyāḥ kālāsamāveśaḥ syāt | śrūyante ca sarvatra yuge sarvopāsakāḥ | tasmāt sarvair api sarvadāpi yathecchaṁ sarva evāvirbhāvāḥ pūjyā iti sthitam | ata etad vai sarva-varṇānāṁ [bhā.pu. 11.27.4] ity ādikaṁ sarva-sammatam eva ||

|| 11.27 || uddhavaḥ śrī-bhagavantam || 298 ||

[299]

tad etad-arcanaṁ vyākhyātam | asyāṅgāni cāgamādau jñeyāni | tathā śrī-kṛṣṇa-janmāṣṭamī-kārttika-vrataikādaśī-māgha-snānādikam atraivāntara-bhāvyam | tatra **janmāṣṭamī** yathā viṣṇu-rahasye brahma-nārada-saṁvāde—

tuṣṭy-arthaṁ devakī-sūnor jayantī-sambhavaṁ vratam |

kartavyaṁ vittāśāṭhyena bhaktyā bhakta-janair api |

akurvan yāti nirayaṁ yāvad indrāś caturdaśa || iti |

tathā—

kṛṣṇa-janmāṣṭamīṁ tyaktvā yo’nyad vratam upāsate |

nāpnoti sukṛtaṁ kiñcid dṛṣṭaṁ śrutam athāpi vā || iti |

**vittāśāṭhyaṁ** coktam aṣṭame—

dharmāya yaśase’rthāya kāmāya sva-janāya ca |

pañcadhā vibhajan vittam ihāmutra ca modate || [bhā.pu. 8.19.37] iti |

atha **kārttikaḥ,** yathā skānde ekataḥ sarva-tīrthāni ity ādikam uktvā—

ekataḥ kārttiko vatsa sarvadā keśava-priyaḥ |

yat kiñcit kriyate puṇyaṁ viṣṇum uddiśya kārttike |

tad akṣayaṁ bhavet sarvaṁ satyoktaṁ tava nārada || iti |

avratena kṣiped yas tu māsaṁ dāmodara-priyam |

tiryag yonim avāpnoti sarva-dharma-bahiṣkṛtaḥ || iti |

atha **ekādaśī—**tatra tāvad asyā avaiṣṇave’pi nityatvam | tatra sāmānyataḥ viṣṇu-dharme—vaiṣṇavo vātha sauro vā kuryād ekādaśī-vratam iti | saura-purāṇe—vaiṣṇavo vātha śaivo vā sauro’py etat samācaret iti | viśeṣataś ca nārada-pañcarātre kṣānantarāvaśya-kṛtya-kathane samayāś ca pravakṣyāmi ity ādau,

ekādaśyāṁ na bhuñjīta pakṣayor ubhayor api |

jāgaraṁ niśi kurvīta viśeṣāc cārcayed vibhum || iti |

viṣṇu-yāmale’pi tat-kathane dig | viddhaikādaśī-vratam—

śuklā-kṛṣṇā-vibhedaś cāsad-vyāpāro vrate tathā |

śaktau phalādi-bhuktiś ca śrāddhaṁ caikādaśī-dine ||

dvādaśyāṁ ca divā-svāpas tulasyāvacayas tathā ||

tatra viṣṇor divā snānam api niṣiddhatvenoktam | pādmottara-khaṇḍe ca vaiṣṇava-dharma-kathane dvādaśī-vrata-niṣṭhatā iti | tathā skānde kāśī-khaṇḍe sauparṇa-dvārakā-māhātmye ca candra-śarmaṇo bhagavad-dharma-pratijñā—

adya-prabhṛti kartavyaṁ yan mayā kṛṣṇa tac chṛṇu |

ekādaśyāṁ na bhoktavyaṁ kartavyo jāgaraḥ sadā ||

mahā-bhaktyātra kartavyaṁ pratyahaṁ pūjanaṁ tava |

palārdhenāpi viddhaṁ tu moktavyaṁ vāsaraṁ tava ||

tvat-prītyāṣṭau mayā kāryā dvādaśyāṁ vrata-saṁyutāḥ || ity ādikāḥ |

ata uktam āgneye, ekādaśyāṁ na bhoktavyaṁ tad vrataṁ vaiṣṇavaṁ mahat iti |

gautamīye—

vaiṣṇavo yadi bhuñjīta ekādaśyāṁ pramādataḥ |

viṣṇv-arcanaṁ vṛthā tasya narakaṁ ghoram āpnuyāt ||

matsya-bhaviṣya-purāṇayoḥ—

ekādaśyāṁ nirāhāro yo bhuṅkte dvādaśī-dine |

śuklā vā yadi vā kṛṣṇā tad vrataṁ vaiṣṇavaṁ mahat || iti |

skānde—

mātṛhā pitṛhā caiva bhrātṛhā guruhā tathā |

ekādaśyāṁ tu yo bhuṅkte viṣṇu-loka-cyuto bhavet || iti |

atra vaiṣṇavānāṁ nirāhāratvaṁ nāma mahā-prasādānna-parityāga eva | teṣām anya-bhojanasya nityam eva niṣiddhatvāt | yathoktaṁ nārada-pañcarātre—

prasādānnaṁ sadā grāhyam ekādaśyāṁ na nārada |

ramādi-sarva-bhaktānām itareṣāṁ ca kā kathā || iti |

brahmāṇḍa-purāṇe—

patraṁ puṣpaṁ phalaṁ toyam anna-pānādyam auṣadham |

anivedya ca bhuñjīta yad āhārāya kalpitam ||

anivedyaṁ tu bhuñjānaḥ prāyaścittī bhaven naraḥ |

tasmāt sarvaṁ nivedyaiva viṣṇor bhuñjīta sarvadā || iti |

jāgarasyāpi nityatvaṁ, yathā skānde umā-maheśvara-saṁvāde—

samprāpte vāsare viṣṇor ye na kurvanti jāgaram |  
bhraśyate sukṛtaṁ teṣāṁ vaiṣṇavānāṁ ca nindayā ||

matir na jāyate yasya dvādaśyāṁ jāgaraṁ prati |

na hi tasyādhikāro’sti pūjane keśavasya hi || iti |

tadvat tasya viṣṇu-prītidatvaṁ ca śrūyate pādmottara-khaṇḍe—

śṛṇu devi pravakṣyāmi dvādaśyāś ca vidhānakam |

tasyāḥ smaraṇa-mātreṇa santuṣṭaḥ syāj janārdanaḥ || [pa.pu. 6.234.3]

bhaviṣye—

ekādaśī mahā-puṇyā sarva-pāpa-vināśinī |

bhaktes tu dīpanī viṣṇoḥ paramārtha-gati-pradā || iti |

ata eva śrīmad-ambarīṣādīnāṁ bhakty-eka-niṣṭhānāṁ mahā-prasāda-bhujāṁ tad-vrataṁ darśayatā śrī-bhāgavatenāpi tad-antaraṅga-vaiṣṇava-dharmatvena sammatam iti dik | pādme kārttika-māhātmye ca brāhmaṇa-kanyāyāḥ kārttika-vrataikādaśī-vrata-prabhāvāt śrīmat-satyabhāmākhya-bhagavat-preyasī-pada-prāptir api śrūyate | kiṁ bahunā |

atha **māghaḥ** sauparṇe—

durlabho māgha-māsas tu vaiṣṇavānām atipriyaḥ |

devatānām ṛṣīṇāṁ ca munīnāṁ sura-nāyaka |

viśeṣeṇa śacīnātha māghavasyātivallabhaḥ || iti |

skānde brahma-nārada-saṁvāde—

sarva-pāpa-vināśāya kṛṣṇa-santoṣaṇāya ca |

māgha-snānaṁ sadā kāryaṁ varṣe varṣe ca nārada || iti |

bhaviṣyottare—

ekaviṁśa-gaṇaiḥ sārdhaṁ bhogān tyaktvā yathepsitam |

māgha-māsy uṣasi snātvā viṣṇu-lokaṁ sa gacchati || iti |

evaṁ śrī-rāma-navamī-vaiśākha-vratādayaś cātra jñeyāḥ | etat sarvam api sad-ācāra-kathana-dvārā vidhatte—**gāṁ paryaṭan** [bhā.pu. 3.1.18] ity ādau, **vratāni cere hara-toṣaṇāni** iti ||

vratāni ekādaśyādīnīti | vidura iti prakaraṇa-labdham |

|| 3.1 || śrī-śukaḥ || 299 ||

[300]

evaṁ tādṛśa-vrateṣv api tat-tad-upāsakānāṁ sva-sveṣṭa-daivata-vrataṁ suṣṭhv eva vidheyam ity āgatam | tathāsmin pāda-sevārcana-mārge yānair vā pādukair vāpi gamanaṁ bhagavad-gṛhe ity ādinā āgamoktā ye dvātriṁśad-aparādhāḥ, tathā rājann abhakṣaṇaṁ caivam ity ādinā vārāhoktā ye ca tat-saṅkhyakāḥ, tathā mama śāstraṁ bahiṣkṛtya hy asmākaṁ yaḥ prapadyate ity ādinā,[[31]](#footnote-32) tad uktā ye cānye bahavas te sarve—

mamārcanāparādhā ye kīrtyante vasudhe mayā |

vaiṣṇavena sadā te tu varjanīyāḥ prayatnataḥ ||

iti vārāhānusāreṇa parityājyāḥ | ity āśayenāha—

**śraddhayopāhṛtaṁ preṣṭhaṁ bhaktena mama vāry api |**

**bhūry apy abhaktopahṛtaṁ na me toṣāya kalpate ||** [bhā.pu. 11.27.18]

śraddhā-bhakti-śabdābhyām atrādara eva vidhīyate | aparādhās tu sarve’nādarātmakā eva | prabhutvavamānataś ca ājñāvamānataś ca | tasmād aparādha-nidānam atrānādara eva parityājya ity arthaḥ |

|| 11.27 || śrī-bhagavān || 300 ||

[301]

mahatām anādaras tu sarva-nāśaka ity āha—

**na bhajati kumanīṣiṇāṁ sa ijyāṁ**

**harir adhanātma-dhana-priyo rasa-jñaḥ |**

**śruta-dhana-kula-karmaṇāṁ madair ye**

**vidadhati pāpam akiñcaneṣu satsu ||** [bhā.pu. 4.31.21]

adhanāś ca te ātma-dhanāś ca te priyā yasya saḥ | rasajño bhakti-rasiko hariḥ | ke kumanīṣiṇa ity apekṣāyām āha—śruteti | pāpam aparādham ||

|| 4.31 || śrī-nāradaḥ pracetasaḥ || 301 ||

[302]

kiṁ ca—

**na vikriyā viśva-suhṛt-sakhasya**

**sāmyena vītābhimates tavāpi |**

**mahad-vimānāt sva-kṛtād dhi mādṛṅ**

**naṅkṣyaty adūrād api śūlapāṇiḥ ||** [bhā.pu. 5.10.25]

spaṣṭam || 5.10 || rahūganaḥ śrī-bharatam || 302 ||

[303]

atha tathāpi prāmādike bhagavad-aparādhe punar bhagavat-prasādanāni kartavyāni | yathā skānde avantī-khaṇḍe śrī-vyāsoktau—

ahany ahani yo martyo gītādhyāyaṁ paṭhet tu vai |

dvātriṁśad-aparādhāṁs tu kṣamate tasya keśavaḥ || iti |

tatraiva dvārakā-māhātmye—

sahasra-nāma-māhātmyaṁ yaḥ paṭhec chṛṇuyād api |

aparādha-sahasreṇa na sa lipyet kadācana || iti |

tatraiva revā-khaṇḍe—

dvādaśyāṁ jāgare viṣṇor yaḥ paṭhet tulasī-stavam |

dvātriṁśad-aparādhāni kṣamate tasya keśavaḥ || iti |

tatraivānyatra—

tulasyā ropaṇaṁ kāryaṁ śrāvaṇeṣu viśeṣataḥ |

aparādha-sahasrāṇi kṣamate puruṣottamaḥ || iti |

tatra vānyatra kārttika-māhātmye—

tulasyā kurute yas tu śāgrāma-śilārcanam |

dvātriṁśad-aparādhāṁś ca kṣamate tasya keśavaḥ || iti |

anyatra—

yaḥ karoti hareḥ pūjāṁ kṛṣṇa-śatrāṅkito naraḥ |

aparādha-sahasrāṇi nityaṁ harati keśavaḥ || iti |

ādi-vārāhe—

saṁvatsarasya madhye tu tīrthe śaukarake mama |

kṛtopavāsaḥ snānena gaṅgāyāṁ śuddhim āpnuyāt ||

mathurāyāṁ tathāpy evaṁ sāparādhaḥ śuci bhavet |

anayos tīrthayor ekaṁ yaḥ seveta sukṛtī naraḥ ||

sahasra-janma-janitān aparādhān jahāti saḥ || iti |

śaukarake śūkara-kṣetrākhye | mahad-aparādhas tu cāṭukārādinā vā tat-prīty-artha-kṛtena nirantara-dīrgha-kālīna-bhagavan-nāma-kīrtanena vā taṁ prasādya kṣamāpanīya ity avocāmaiva | tat-prasādaṁ vinā tad-asiddheḥ | ata evoktaṁ śrī-śivaṁ dakṣeṇa—

yo’sau mayāvidita-tattva-dṛśā sabhāyāṁ

kṣipto durukti-viśikhair vigaṇayya tan mām |

arvāk patantam arhattama-nindayāpād

dṛṣṭyārdrayā sa bhagavān sva-kṛtena tuṣyet || [bhā.pu. 4.7.15] iti |

evam uttaratrāpi jñeyam |

atha **vandanam** | tac ca yadyapy arcanāṅgatvenāpi vartate tathāpi kīrtana-smaraṇavat svātantryeṇādīty abhipretya pṛthag vidhīyate | evam anyatrāpi jñeyam | vandanasya pṛthag-vidhānaṁ cānanta-guṇaiśvarya-śravaṇāt tad-guṇānusandhāna-pāda-sevādau vidhṛta-dainyānāṁ namaskāra-mātre kṛtādhyavasāyānām arthe | sa eva namaskāras tasyārcanatvenāpy atidiṣṭaḥ | yathā nārasiṁhe—

namaskāraḥ smṛto yajñaḥ sarva-yajñeṣu cottamaḥ |

namaskāreṇa caikena sāṣṭāṅgena hariṁ vrajet || iti |

tad etad-vandanaṁ yathā—

**tat te’nukampāṁ susamīkṣamāṇo**

**bhuñjāna evātma-kṛtaṁ vipākam |**

**hṛd-vāg-vapurbhir vidadhan namas te**

**jīveta yo mukti-pade sa dāya-bhāk ||** [bhā.pu. 10.14.8]

yasmād guṇātmanas te’pi guṇān vimātum [bhā.pu. 10.14.7] ity ādinā tādṛśatvam ucyate | tat tasmāt | namo namaskāram | mukti-pade navama-padārthasya mukter apy āśraye paripūrṇa-daśama-padārthe | yad vā, muktir iha pañcama-stha-gadyānusāreṇa[[32]](#footnote-33) premaiva, tat-pade tad-viṣaye paripūrṇa-bhagaval-lakṣaṇe tvayi dāya-bhāg bhavati | bhrātṛ-vaṇṭana iva tvaṁ tasya dāyatvena vartasa ity arthaḥ | mukti-mātraṁ tu sakṛn namaskāreṇaivāsannaṁ syāt | yathā viṣṇu-dharme—

durga-saṁsāra-kāntāram apāram abhidhāvatām |

ekaḥ kṛṣṇe namaskāro mukti-tīrasya deśikaḥ || iti |

tat te ity atra susamīkṣamāṇaḥ iti ṭīkā | yad vā pratikṣaṇaṁ nirupādhi-kṛpayaiva prabhuṇā tathā tathā kriyamāṇām anukampāṁ suṣṭhu-rūpām īkṣamāṇas tatrānandībhavan tāṁ samyak paśyan vibhāvayan tathā hṛdā yad vā vācā yad vā vapuṣā namo vidadhaj jana ity ādi vyākhyā jñeyā | namaskāre’py aparādhāś caite parihartavyāḥ viṣṇu-smṛty-ādi-dṛṣṭyā | ye khalu eka-hasta-kṛtatva-vastrāvṛta-dehatva-bhagavad-agra-pṛṣṭha-vāma-bhāgātyanta-nikaṭa-garbha-mandira-gatatvādi-mayāḥ |

|| 10.14 || śrī-brahmā bhagavantam || 303 ||

[304]

atha **dāsyam** | tac ca śrī-viṣṇor dāsaṁ-manyatvam |

janmāntara-sahasreṣu yasya syān matir īdṛśī |

dāso’haṁ vāsudevasya sarvān lokān samuddharet || ity ukta-lakṣaṇam |

astu tāvad-bhajana-prayāsaḥ kevala-tādṛśatvābhimānenāpi siddhir bhavatīty abhipretyaivottaratra nirdeśaś ca tasya | yathoktaṁ janmāntara- ity etat-padyasyaivānte kiṁ punas tad-gata-prāṇāḥ puruṣāḥ saṁyatendriyāḥ iti | śrī-prahlāda-stutau tat te’rhattama [bhā.pu. 7.9.49] ity ādi-padye tu nama-stuti-sarva-karmārpaṇa-paricaryā-caraṇa-smṛti-kathā-śravaṇātmakaṁ dāsyaṁ ṭīkāyāṁ sammatam | śrīmad-uddhava-vākye ca—

tvayopabhukta-srag-gandha- vāso’laṅkāra-carcitāḥ |

ucchiṣṭa-bhojino dāsās tava māyāṁ jayema hi || [bhā.pu. 11.6.46] iti |

tatra tatra ca kārya-dvāraiva nirdiṣṭam | udāharaṇaṁ tu—

**sa vai manaḥ kṛṣṇa-padāravindayoḥ** [bhā.pu. 9.4.15] ity ādau,

**kāmaṁ ca dāsye na tu kāma-kāmyayā** [bhā.pu. 9.4.17] iti |

ca-kāraḥ pūrveṇānvayaḥ | kāmaṁ saṅkalpaṁ ca dāsye nimitte eva | ca-kārād dāso’haṁ tasya dāsyam etat karomīty evaṁ saṅkalpitavān ity arthaḥ, na tu kāma-kāmyayā svargādi-bhogecchayā taṁ cakāreti vāsanāntara-vyavacchedaḥ ||

|| 9.4 || śrī-śukaḥ || 304 ||

[305]

tad etad-dāsya-sambandhenaiva sarvam api bhajanaṁ mahattaraṁ bhavatīty āha—

**yan-nāma-śruti-mātreṇa pumān bhavati nirmalaḥ |**

**tasya tīrtha-padaḥ kiṁ vā dāsānām avaśiṣyate ||** [bhā.pu. 9.5.16]

yasya bhagavato nāma-śravaṇa-mātreṇa yathā-kathañcit tac-chravaṇena, kiṁ punaḥ samyak tat-tad-bhajanenety arthaḥ | tarhi dāso’smīty abhimānena samyag eva bhajatāṁ sarvatra sādhane sādhye ca kim avaśiṣyate ? tad-adhikam anyat kim api nāstīty arthaḥ ||

|| 9.5 || durvāsā śrīmad-ambarīṣam || 305 ||

[306]

atha **sakhyam** | tac ca hitāśaṁsana-mayaṁ bandhu-bhāva-lakṣaṇam | yan-mitraṁ paramānandam [bhā.pu. 10.14.31] ity atra tathaiva mitra-pada-nyāsāt | yathā rāmārcana-candrikāyām—

paricaryā-parāḥ kecit prāsādādiṣu śerate |

manuṣyam iva taṁ draṣṭuṁ vyavahartuṁ ca bandhuvat || iti |

asya cottaratra pāṭhaḥ prema-viśrambhavad bhāvanā-mayatvena dāsyād apy uttamatvāpekṣayā | kiṁ ca, parameśvare’pi yat sakhyaṁ śāstre vidhīyate, tan nāścaryam, nādevo devam arcayet iti tad-bhāvasyāpi vidhāna-śravaṇāt | kintu tad-bhāvas tat-sevā-viruddha iti śuddha-bhaktair upekṣyate | sakhyaṁ tu parama-sevānukūlam ity upādīyata iti | tad etat sākṣād-bhajanātmakaṁ dāsyaṁ sakhyaṁ ca ṭīkāyām api darśitam asti—

tasyaiva me sauhṛda-sakhya-maitrī-

dāsyaṁ punar janmani janmani syāt | [bhā.pu. 10.81.29] ity atra śrīdāma-vipra-vākye |

yathā śrī-kṛṣṇasya bhakta-vātsalyaṁ dṛṣṭvā tad-bhaktiṁ prārthayate tasyeti | sauhṛdaṁ prema ca sakhyaṁ hitāśaṁsanaṁ ca maitrī upakāritvaṁ ca dāsyaṁ sevakatvaṁ ca | tat-samāhāra eka-vacanam | tasya sambandhi me mama syāt, na tu vibhūtir ity etat | tatra nava-vidhāyāṁ sādhyatvāt premā nāntarbhāvyate | maitrī tu sakhya evāntarbhāvyeti dāsya-sakhye dve eva gṛhīte | atra ca tābhyāṁ karmārpaṇa-viśvāsau na vyākhyātau sāksād-bhaktitvābhāvāt | karmārpaṇasya phalaṁ bhaktir viśvāsaś ca bhakty-abhiniveśa-hetur itīha pūrvam uktam | tac ca bhagavad-viṣaya-hitāśaṁsana-mayaṁ sakhyam | bhagavat-kṛta-hitāśaṁsanasya nityatvāt, tena saha tasya nitya-sahavāsāc ca | bhajana-viśeṣeṇāpi viśiṣṭaṁ sampādayituṁ nātiduṣkaraṁ syād ity āha—

**ko’tiprayāso’sura-bālakā harer**

**upāsane sve hṛdi chidravat sataḥ |**

**svasyātmanaḥ sakhyur aśeṣa-dehināṁ**

**sāmānyataḥ kiṁ viṣayopapādanaiḥ ||** [bhā.pu. 7.7.38]

chidravad ākāśavad aliptatvena sadā vartamānasya | nātiprayāse hetuḥ—sarveṣāṁ dehināṁ ya ātmā śuddhaṁ svarūpaṁ tasya | sāmānyataḥ sarvatra nirviśeṣatayaiva sakhā | yathāvasaraṁ bahir-antaḥkaraṇa-viṣayādi-lakṣaṇa-māyikyā nija-premādi-lakṣaṇā-māyikyāś ca sampatter dānena hitāśaṁsī yas tasya hareḥ | tasmād āropitānāṁ naśvarāṇāṁ viṣayāṇāṁ jāyāpatyādīnām upārjanaiḥ kim iti |

|| 7.7 || śrī-prahlādo’sura-bālakān || 306 ||

[307]

tad yathā—

**mayi nirbaddha-hṛdayāḥ sādhavaḥ sama-darśanāḥ |**

**vaśe kurvanti māṁ bhaktyā sat-striyaḥ sat-patiṁ yathā ||** [bhā.pu. 9.4.66]

atra dṛṣṭāntenāṁśataḥ sakhyātmakā bhaktir lakṣyate |

|| 9.4 || śrī-vaikuṇṭho durvāsasam || 307 ||

[308]

evaṁ ca—

**śāntāḥ sama-dṛśaḥ śuddhāḥ sarva-bhūtānurañjanāḥ |**

**yānty añjasācyuta-padam acyuta-priya-bāndhavāḥ ||** [bhā.pu. 4.12.37]

acyuta eva priya-bāndhavo yeṣām | acyutasya padaṁ tat-sanāthaṁ lokam | acyuta-śabdāvṛttyā phalasya kenāpy aṁśena vyabhicāritvaṁ neti dṛśyate ||

|| 4.12 || śrī-maitreyaḥ || 308 ||

[309]

atha **ātma-nivedanam** | tac ca dehādi-śuddhātma-paryantasya sarvato-bhāvena tasminn evārpaṇam | tat-kāryaṁ cātmārtha-ceṣṭā-śūnyatvaṁ tan-nyastātma-sādhana-sādhyatvaṁ tad-arthaika-ceṣṭāmayatvaṁ ca | idaṁ hy ātmārpaṇaṁ go-vikrayavato vikrītasya gor vartanārthaṁ vikrītavatā ceṣṭā na kriyate | tasya ca śreyaḥ-sādhakas tat-krītavān eva syāt | sa ca gaus tasyaiva karma kuryāt | na punar vikrītavato’pīti | idam evātmārpaṇaṁ śrī-rukmiṇī-vākye—

tan me bhavān khalu vṛtaḥ patir aṅga jāyām

ātmārpitaś ca bhavato’tra vibho vidhehi | [bhā.pu. 10.52.39] iti |

atha kecid dehārpaṇam evātmārpaṇam iti manyante | yathā bhakti-viveke—

cintāṁ kuryān na rakṣāyai vikrītasya yathā paśoḥ |

tathārpayan harau dehaṁ viramed asya rakṣaṇāt || iti |

kecic chuddha-kṣetrajñārpaṇam eva | yathā śrīmad-ālabandāru-stotre**—**

vapur-ādiṣu yo’pi ko’pi vā

guṇato’māni yathā-tathā-vidhaḥ |

tad ayaṁ tava pāda-padmayor

aham adyaiva mayā samarpitaḥ || [stotra-ratnam 49] iti |

kecic ca dakṣiṇa-hastādikam apy arpayantaḥ, tena tat-karma-mātraṁ kurvate, na tu dehādikarmety adyāpi dṛśyate | tad etat sarvātmakaṁ sakāryam ātma-nivedanaṁ yathā—

**sa vai manaḥ kṛṣṇa-padāravindayor**

**vacāṁsi vaikuṇṭha-guṇānuvarṇane**

**karau harer mandira-mārjanādiṣu**

**śrutiṁ cakārācyuta-sat-kathodaye ||**

**mukunda-liṅgālaya-darśane dṛśau**

**tad-bhṛtya-gātra-sparśe’ṅga-saṅgamam |**

**ghrāṇaṁ ca tat-pāda-saroja-saurabhe**

**śrīmat-tulasyā rasanāṁ tad-arpite ||**

**pādau hareḥ kṣetra-padānusarpaṇe**

**śiro hṛṣīkeśa-padābhivandane |**

**kāmaṁ ca dāsye na tu kāma-kāmyayā**

**yathottamaśloka-janāśrayā ratiḥ ||** [bhā.pu. 9.4.18-20]

cakāra arpayāmāsa | kṛṣṇa-padāravindayor ity ādikam upalakṣaṇaṁ tat-sevādīnām | liṅgaṁ śrī-mūrtiḥ | ālayas tad-bhaktas tan-mandirādiḥ | śrīmat-tulasyās tat-pāda-saroja-sambandhi yat saurabhaṁ tasmin | tad-arpite mahā-prasādān nādau | kāmaṁ saṅkalpaṁ ca dāsye nimitte kathaṁ cakāra | yathā yena prakāreṇa uttamaḥ-śloka-janāśrayā ratiḥ sā bhaved iti | atra sarvathā tatraiva saṅkhyātātma-nikṣepaḥ kṛta iti vaiśiṣṭyāpattyā smaraṇādi-mayopāsanasyaivātmārpaṇatvam | evam evoktam—śraddhāmṛta-kathāyāṁ me śaśvan mad-anukīrtanam [bhā.pu. 11.19.19] ity ārabhya, evaṁ dharme manuṣyāṇāṁ [bhā.pu. 11.19.22] iti | yathā smaraṇa-kīrtana-pāda-sevana-mayam upāsanam eva āgamokta-vidhimayatva-vaiśiṣṭyāpattyārcanam ity abhidhīyate | tato nāviviktatvam | snāna-paridhānādi-kriyā cāsya bhagavat-sevā-yogyatvāyaiveti tatrāpi nātmārpaṇa-bhakti-hānir ity anusandheyam |

etad ātmārpaṇaṁ śrī-balāv api sphuṭaṁ dṛśyate | udāhṛtaṁ cedam ātmārpaṇaṁ dharmārtha-kāmaḥ [bhā.pu. 7.6.24] ity ādinā śrī-prahlāda-mate | martyo yadā tyakta-samasta-karmā niveditātmā [bhā.pu. 11.29.32] ity ādinā śrī-bhagavan-mate’pi |

tad etad ātma-nivedanaṁ bhāvaṁ vinā bhāva-vaiśiṣṭyena ca dṛśyate | pūrvaṁ yathā martyo yadā [bhā.pu. 11.29.32] ity ādi | uttaraṁ yathaikādaśa eva dāsyenātma-nivedanam [bhā.pu. 11.11.35] iti | yathā ca rukmiṇī-vākye mātmārpitaś ca bhavataḥ [bhā.pu. 10.52.1] iti |

|| 9.4 || śrī-śukaḥ || 309 ||

[310]

tad evaṁ vaidhī bhaktir darśitā | asyāś coktānām aṅgānām anuktānāṁ ca kutracit kasyāpy aṅgasyāny atra tu tad-itarasya yan-mahimādhikyaṁ varṇyate | tat-tac-chraddhā-bhedena tat-tat-prabhāvollāsāpekṣayeti na paraspara-viruddhatvam | adhikāra-bhedena hy auṣadhādīnām api tādṛśatvaṁ dṛśyate |

**atha rāgānugā** | tatra viṣayiṇaḥ svābhāviko viṣaya-saṁsargecchātiśayamayaḥ premā rāgaḥ | yathā cakṣur-ādīnāṁ saundaryādau | tādṛśa evātra bhaktasya śrī-bhagavaty api rāga ity ucyate | sa rāgo viśeṣaṇa-bhedena bahudhā dṛśyate—yeṣām ahaṁ priya ātmā sutaś ca sakhā guruḥ suhṛdo daivam iṣṭam [bhā.pu. 3.25.35] ity ādau | tatra priyo yathā tadīya-preyasīnām | ātmā para-brahma-rūpaḥ śrī-sanakādīnām | sutaḥ śrī-vrajeśvarādīnām | sakhā śrī-śrīdāmādīnām | guruḥ śrī-pradyumnādīnām | kasyāpi bhrātā kasyāpi mātuleyaḥ kasyāpi vaivāhika ity-ādi-rūpaḥ sa eka eva teṣu bahu-prakāratvena suhṛdaḥ sambandhinām | daivam iṣṭaṁ tadīya-sevakānāṁ śrī-dāruka-prabhṛtīnām iti prasiddham |

atra śrīmatyāṁ mohinyāṁ yaḥ khalu rudrasya bhāvo jātaḥ sa tu nāṅgīkṛtaḥ, anuktatvāt | tasya māyā-mohitatayaiva tādṛśa-bhāvābhyupagamāc ca |

tad evaṁ tat-tad-abhimāna-lakṣaṇa-bhāva-viśeṣaṇena svābhāvika-rāgasya vaiśiṣṭye sati tat-tad-rāga-prayuktā śravaṇa-kīrtana-smaraṇa-pāda-sevana-vandanātma-nivedana-prāyā bhaktis teṣāṁ rāgātmikā bhaktir ity ucyate | tasyāś ca sādhyāyāṁ rāga-lakṣaṇāyāṁ bhakti-gaṅgāyāṁ taraṅga-rūpatvāt sādhyatvam eveti na tu sādhana-prakaraṇe’smin praveśaḥ |

ato **rāgānuga** kathyate | yasya pūrvokte rāga-viśeṣe rucir eva jātāsti na tu rāga-viśeṣa eva svayaṁ, tasya tādṛśa-rāga-sudhākara-karābhāsa-samullasita-hṛdaya-sphaṭika-maṇeḥ śāstrādi-śrutāsu tādṛśyā rāgātmikāyā bhakteḥ paripāṭīṣv api rucir jāyate | tatas tadīyaṁ rāgaṁ rucy-anu gacchantī sā rāgānugā tasyaiva pravartate | eṣaivāvihiteti keṣāñcit saṁjñā | ruci-mātra-pravṛttyā vidhi-prayuktatvenāpravṛttatvāt | na ca vaktavyaṁ vidhy-anadhīnasya na sambhavati bhaktir iti |

prāyeṇa munayo rājan nivṛttā vidhi-ṣedhataḥ |

nairguṇya-sthā ramante sma guṇānukathane hareḥ || [bhā.pu. 2.1.7] iti śrūyate |

tato vidhi-mārga-bhaktir vidhi-sāpekṣeti sā durbalā | iyaṁ tu svatantraiva pravartate iti prabalā ca jñeyā | ata evāsyā janma-lakṣaṇaṁ bhakti-vyatirekeṇānyatrānabhirucim upalakṣya—

sā śraddadhānasya vivardhamānā

viraktim anyatra karoti puṁsaḥ |

hareḥ padānusmṛti-nirvṛtasya

samasta-duḥkhāpyayam āśu dhatte || [bhā.pu. 3.5.13] iti |

sā pūrvoktā kathā gṛhītā matis tad-rucir ity arthaḥ | vidhi-nirapekṣatvād eva pūrvābhyāṁ dāsya-sakhyābhyām etadīyayos tayor bhedaś ca jñeyaḥ | evam evoktaṁ tan manye’dhītam uttamam iti | ata eva vidhy-ukta-kramo’pi nāsyām atyādṛtaḥ | kintu rāgātmikāśruta-krama eva |

**tatra rāgātmikāyāṁ rucir** yathā—

**suhṛt preṣṭhatamo nātha ātmā cāyaṁ śarīriṇām |**

**taṁ vikrīyātmanaivāhaṁ rame’nena yathā ramā ||** [bhā.pu. 11.8.35]

atra svābhāvika-sauhṛdyādi-dharmais tasminn eva svābhāvika-patitvaṁ sthāpayitvā parasyaupādhika-patitvam ity abhipretam | anyatra, patyāv ekatvaṁ sā gatā yasmāc caru-mantrāhuti-vratā iti chāndogya-pariśiṣṭānusāreṇa kṛtrimam evātmatvam | tasmin paramātmani tu svabhāvata evety ātma-śabdasyāpy abhiprāyaḥ | idaṁ yadyapi tasmin patitvam anāhāryam evāsti, tathāpi ātmanaiva mūla-bhūtenaiva taṁ viśeṣataḥ krītvā yathānyāpi kanyā vivāhātmakena svātma-samarpaṇena kañcit patitvenopādatte, tathābhāvenāśrityānena paramam anāhara-rūpeṇa tena saha rame ramā lakṣmīr yathā ||

[311]

tad evaṁ tasyāḥ piṅgalāyā rāge sva-rucir dyotitā | rāgānugāyāṁ pravṛttir apīdṛśī |

**santuṣṭā śraddadhaty etad yathā-lābhena jīvatī |**

**viharāmy amunaivāham ātmanā ramaṇena vai ||** [bhā.pu. 11.8.40]

amuneti bhāva-garbha-ramaṇena saha | ātmanā manasaiva tāvad viharāmi | ruci-pradhānasya mārgasyāsya manaḥ-pradhānatvam | tat preyasī-rūpeṇāsiddhāyās tādṛśa-bhajane prāyo manasaiva yuktatvāt | anena śrīmat-pratimādau tādṛśīnām apy auddhatyaṁ parihṛtam | evaṁ pitṛtvādi-bhāveṣv apy anusandheyam ||

|| 11.8 || śrī-piṅgalā || 311 ||

[312-314]

evaṁ preyasītvābhimāna-mayī darśitā | eṣā brahma-vaivarte kāma-kalāyām api dṛṣṭā | sevakatvādy-abhimāna-mayyāṁ ruci-bhaktiś cānyatra jñeyā | tasmād amūs tanu-bhṛtām [bhā.pu. 7.9.24] ity ādau upanaya māṁ nija-bhṛtya-pārśvam iti śrī-prahlāda-vacanam | yathā śrī-nārada-pañcarātre—

kadā gambhīrayā vācā śriyā yukto jagat-pate |

cāmara-vyagra-hastaṁ mām evaṁ kurv iti vakṣyasi || iti |

yathā skānde sanatkumāra-prokta-saṁhitāyāṁ prabhākara-rājopākhyāne—

aputro’pi sa vai naicchat putraṁ karmānucintayan |  
vāsudevaṁ jagannāthaṁ sarvātmānaṁ sanātanam ||

aśeṣopaniṣad-vedyaṁ putrīkṛtya vidhānataḥ |

abhiṣecayituṁ rājā svarāja upacakrame ||

na putram abhyarthitavān sākṣād bhūtāj janārdanāt |

agre bhagavad-varaś ca ahaṁ te bhavitā putraḥ || ity ādi |

ata evoktaṁ śrī-nārāyaṇa-vyūha-stavaḥ—

pati-putra-suhṛd-bhrātṛ-pitṛvan mātṛvad[[33]](#footnote-34) dharim |  
ye dhyāyanti sadodyuktās tebhyo’pīha namo namaḥ || iti |

atra paty-ādivad iti dhyeyasya pitṛvad iti dhyātur viśeṣaṇaṁ jñeyam | tathā mātṛvad iti vati-pratyayena prasiddha-tan-mātṛ-janābheda-bhāvanā naivāṅgīkriyate, kintu tad-anugata-bhāvanaiva | evaṁ pitṛ-bhāvādāv api jñeyam | anyathā bhagavaty ahaṅgrahopāsanāvat teṣv api doṣaḥ syāt | tathā dhyāyantīti pūrvoktaṁ manaḥ-pradhānatvam evorīkṛtam | api-śabdena tat-tad-rāga-siddhānāṁ kaimutyam ākṣipyate |

nanu, codanā-lakṣaṇo’rtho dharmaḥ [pūrva-mīmāṁsā 1.1.2] ity anena pūrva-mīmāṁsāyāṁ vidhinaivāpūrvaṁ jāyata iti śrūyate | tathā śruti-smṛti-purāṇādi-pañcarātra-vidhiṁ vinā ity ādinā yāmale śruty-ādy-ekatarokta-krama-niyamaṁ vinā doṣaḥ śrūyate | tathā—

śruti-smṛtī mamaivājñe yas te ullaṅghya vartate |

ājñā-cchedī mama dveṣī mad-bhakto’pi na vaiṣṇavaḥ || iti |

atra śruty-ādy-uktāvaśyaka-kriyā-niṣedhayor ullaṅghanaṁ vaiṣṇavatva-vyāghātakaṁ śrūyate | kathaṁ tarhi vidhi-nirapekṣayā tayā siddhiḥ ? ucyate—śrī-bhagavan-nāma-guṇādiṣu vastu-śakteḥ siddhatvān na dharmavad bhakteś codanā-sāpekṣatvam | ato jñānādikaṁ vināpi phala-lābho bahutra śruto’sti | codanā tu yasya svataḥ-pravṛttir nāsti, tad-viṣayaiva | tathā krama-vidhiś ca tad-viṣayaḥ | tasminn eva nānā-vikṣepavati rucy-abhāve na rāgātmika-bhakti-śailīm anabhijānati | satyām api dhāvan nimīlya vā netre [bhā.pu. 11.2.35] ity ādi-nyāyena yathā-kathañcid anuṣṭhānataḥ siddhau suṣṭhu vartma-praveśāya kramaśaś cittābhiniveśāya ca maryādā-rūpaḥ sa nirmīyate | anyathā santata-tad-bhakty-unmukhatā-kara-tādṛśa-rucy-abhāvān maryādānabhipatteś cādhyātmikādibhir utpātair vihanyate ca sa iti | na tu svayaṁ pravṛttimaty api maryādā-nirmāṇam | tasya rucyaiva bhagavan-manorama-rāgātmikā-krama-viśeṣābhiniveśāt | tad uktaṁ svayam eva—jñātvājñātvātha ye vai mām [bhā.pu. 11.11.33] ity ādinā |

rāgātmika-bhaktimatāṁ durabhisandhitāpy anukaraṇa-mātreṇa tādṛśatva-prāptiḥ śrūyate | yathā dhātrītvānukaraṇena pūtanāyāḥ | tad uktam—sad-veśād iva pūtanāpi sakulā [bhā.pu. 10.14.35] iti | kim uta tadīya-rucimadbhis tādṛśa-nirantara-samyag-bhakty-anuṣṭhānena | tad uktam—

pūtanā loka-bāla-ghnī rākṣasī rudhirāśanā |

jighāṁsayāpi haraye stanaṁ dattvāpa sad-gatim ||

kiṁ punaḥ śraddhayā bhaktyā kṛṣṇāya paramātmane |

yacchan priyatamaṁ kiṁ nu raktās tan-mātaro yathā || [bhā.pu. 10.6.26-27] iti |

ata uktaṁ—na mayy ekānta-bhaktānāṁ guṇa-doṣodbhavā guṇāḥ [bhā.pu. 11.20.36] iti | ekāntitvaṁ khalu bhakti-niṣṭhā | sā rucyaiva vā śāstra-vidhy-ādareṇaiva vā jāyate | tato rucer viralatvād uttarābhāvenāpi yad aikāntikītvaṁ tat tasyaikāntika-mānino dambha-mātram ity arthaḥ | tatas tad anudyaiva nindā śruti-smṛti-purāṇa ity ādinā, na tu ruci-bhāve’pi tan-nindā yuktā pūtanā ity ādeḥ | tathā coktaṁ pādmottara-khaṇḍe—

svātantryāt kriyate karma na ca vedoditaṁ mahat |

vinaiva bhagavat-prītyā te vai pāṣaṇḍinaḥ smṛtāḥ || [6.235.9,6] iti |

prītir atra tādṛśa-ruciḥ | tad evam atra śāstrānādarasyaiva nindā | na tu tad-ajñānasya dhāvan nimīlya vai ity ādeḥ | gautamīya-tantre tv idam apy uktam—

na japo nārcanaṁ naiva dhyānaṁ nāpi vidhi-kramaḥ |

kevalaṁ santataṁ kṛṣṇa-caraṇāmbhoja-bhāvinām ||

ajāta-tādṛśa-rucinā tu sad-viśeṣādara-mātrādṛtā rāgānugāpi vaidhī-saṁvalitaivānuṣṭheyā | tathā loka-saṁgrahārthaṁ pratiṣṭhitena jāta-tādṛśa-rucinā ca | atra miśratve ca yathā-yogyaṁ rāgānugayaikīkṛtyaiva vaidhī kartavyā |

kecid aṣṭādaśākṣara-dhyānaṁ go-dohana-samaya-vaṁśī-vādya-samākṛṣṭa-tat-tat-sarvamayatvena bhāvayanti, yathā caike tādṛśam upāsanaṁ sākṣād vraja-jana-viśeṣāyaiva mahyaṁ śrī-guru-caraṇair mad-abhīṣṭa-viśeṣa-siddhy-artham upadiṣṭaṁ bhāvayāmi, sākṣāt tu śrī-vrajendra-nandanaṁ sevyamāna evāsa iti bhāvayanti |

atha śruti-smṛtī mamaivājñe ity-ādi-nindita-mātra-svāvaśyaka-kriyā-niṣedhayor ullaṅghanaṁ dvividham | tau hi dharma-śāstroktau bhakti-śāstroktau cetai | bhagavad-bhakti-viśvāsena dauḥśīlyena vā pūrvayorakaraṇa-karaṇa-pratyāsattau na vaiṣṇava-bhāvād bhraṁśaḥ | devarṣi-bhūtāpta-nṝṇāṁ [bhā.pu. 11.5.37] ity ādy-ukteḥ, api cet sudurācāraḥ [gītā 9.30] ity-ādy-ukteś ca | tādṛśa-rucimati tu tayaiva rucyā dviṣṭatvād apunarbhavādy-ānandasyāpi vāñchā nāsti kim uta parama-ghṛṇāspadasya | atas tatra svata eva na pravṛttiḥ | pramādādinā kadācij jātaṁ ced vikarma tat-kṣaṇād eva naśyaty api | uktaṁ ca—vikarma yac cotpatitaṁ kathañcid dhunoti sarvaṁ hṛdi sanniviṣṭaḥ [bhā.pu. 11.5.42] iti |

atha vaiṣṇava-śāstroktau | tau tarhi viṣṇu-santoṣaika-prayojanāv eva bhavataḥ | tayoś ca tādṛśatve śrute sati tadīya-rāga-rucimataḥ svata eva pravṛtty-apravṛttau syātām | tat-santoṣaika-jīvanatvāt prīti-jāteḥ | ata eva na tatra svānugamyamāna-rāgātmaka-siddha-bhakta-viśeṣeṇa kṛtatvākṛtatvayor anusandhānaṁ cāpekṣyaṁ syāt | kintu tat-kṛtatve sati viśeṣaṇāgraho bhavatīty eva viśeṣaḥ |

atra kvacic chāstrokta-krama-vidhy-apekṣā ca rāga-rucyaiva pravartiteti rāgānugāntaḥpāta eva | ye ca śrī-gokulādi-virāji-rāgātmikānugās tat-parās te tu śrī-kṛṣṇa-kṣema-tat-saṁsargāntarāyābhāvādi-kāmyātmaka-tad-abhiprāya-rītyaiva vaiṣṇava-laukika-dharmānuṣṭhānaṁ kurvanti | ata eva rāgānugāyāṁ rucer eva sad-dharma-pravartakatvāt śruti-smṛtī mamaivājñe ity etad-vākyasya na tad-vartma-bhakti-viṣayatvam | kintu bāhya-śāstra-nirmita-buddha-rṣabha-dattātreyādi-bhajana-vartma-viṣayatvam eva | tathoktam—

veda-dharma-viruddhātmā yadi deva prapūjayet |

sa yāti narakaṁ ghoraṁ yāvad āhūta-samplavam ||

iti rāgānugāyāṁ vidhy-apravartitāyām api na veda-bāhyatvam | veda-vaidika-prasiddhaiva sā tatra tatra rucitvāt | vedeṣu buddhādīnāṁ tu varṇanaṁ veda-bāhyaṁ viruddhatvenaiva yathā—

tataḥ kalau sampravṛtte sammohāya sura-dviṣām |

buddho nāmnāñjana-sutaḥ kīkaṭeṣu bhaviṣyati || [bhā.pu. 1.3.24] ity ādi |

tasmād bhavaty eva rāgānugā samīcīnā | tathā vaidhīto’py atiśayavatī ca | maryādā-vacanaṁ hy āveśārtham eveti darśitam | sa punar āveśo yathā ruci-viśeṣa-lakṣaṇa-mānasa-bhāvena syān na tathā vidhi-preraṇayā | svārasika-mano-dharmatvāt tasya | tatra cāstāṁ tāvad-anukūla-bhāvaḥ | parama-niṣiddhena pratikūla-bhāvenāpy āveśo jhaṭiti syāt | tad-āveśa-sāmarthyena pratikūla-doṣa-hāniḥ syāt | sarvānartha-nivṛttiś ca syād iti bhāva-mārgasya balavattve dṛṣṭānto’pi dṛśyate | tatra yady anukūla-bhāvaḥ syāt tadā paramaikānti-sādhya evāsau |

atha bhāva-mārga-sāmānyasya balavattvaṁ prakaraṇam utthāpyate | śrī-yudhiṣṭhira uvāca—

**aho atyadbhutaṁ hy etad durlabhaikāntinām api |**

**vāsudeve pare tattve prāptiś caidyasya vidviṣaḥ ||** [bhā.pu. 7.1.15]

ekāntināṁ parama-jñāninām api yatas tasya sā na sambhavati |

**etad veditum icchāmaḥ sarva eva vayaṁ mune |**

**bhagavan-nindayā veno dvijais tamasi pātitaḥ ||** [bhā.pu. 7.1.16]

tamasi narake | bahu-narakādi-bhogānantaram eva pṛthu-janma-prabhāvodayena tasya sad-gati-śravaṇāt | eṣaḥ—

**damaghoṣa-sutaḥ pāpa ārabhya kala-bhāṣaṇāt |**

**sampraty amarṣī govinde dantavakraś ca durmatiḥ ||** [bhā.pu. 7.1.17] ity ādi |

spaṣṭaṁ |

|| 7.1 || yudhiṣṭhiro nāradam || 312-314 ||

[315-320]

tatrottaram śrī-nārada uvāca—aho bhagavan-nindakasya naraka-pātena bhāvyam iti vadatas tava ko’bhiprāyaḥ ? bhagavat-pīḍā-karatvād vā tad-abhāve’pi surāpānādivan niṣiddha-nindā-śravaṇād vā | tatra tāvad vimūḍhair janair nindādikaṁ prākṛtān tama ādei-guṇān uddhiśyaiva pravartate | tataḥ prakṛti-paryantāśrayasya tat-kṛta-nindāder aprākṛta-guṇa-vigrahādau tasmin pravṛttir nāsty eva | na ca jīvavat prakṛti-paryante vastu-jāte bhagavad-abhimāno’sti | tataś ca tena tasya pīḍāpi nāsty eva | tad etad āha sārdhais tribhiḥ,

**nindana-stava-satkāra- nyakkārārthaṁ kalevaram |**

**pradhāna-parayo rājann avivekena kalpitam ||** [bhā.pu. 7.1.22]

nindanaṁ doṣa-kīrtanam | nyak-kāras tiraskāraḥ | nindana-stuty-ādi-jñānārthaṁ pradhāna-puruṣayor avivekena jīvānāṁ kalevaraṁ kalpitaṁ racitam | tataś ca—

**hiṁsā tad-abhimānena daṇḍa-pāruṣyayor yathā |**

**vaiṣamyam iha bhūtānāṁ mamāham iti pārthiva ||**

**yan-nibaddho’bhimāno’yaṁ tad-vadhāt prāṇināṁ vadhaḥ |**

**tathā na yasya kaivalyād abhimāno’khilātmanaḥ ||**

**parasya dama-kartur hi hiṁsā kenāsya kalpyate ||** [bhā.pu. 7.1.23-25]

iha prākṛte loke | yathā tat-kalevarābhimānena bhūtānāṁ mamāham iti vaiṣamyaṁ bhavati, yathā tat-kṛtābhyāṁ daṇḍa-pāruṣyābhyāṁ tāḍana-nindābhyāṁ nimitta-bhūtābhyāṁ hiṁsā ca bhavati, yathā yasmin nibaddho’bhimānas tasya dehasya vadhāt prāṇināṁ vadhaś ca bhavati, yathā yasyābhimāno nāstīty arthaḥ | asya parameśvarasya hiṁsā kena hetunā kalpyate | api tu na kenāpīty arthaḥ | tathābhimābhāve hetuḥ kaivalyāt | dehendriyāsuhīnānāṁ vaikuṇṭha-pura-vāsinām [bhā.pu. 7.1.35] iti kaimutyādi-prāpta-śuddhatvāt | tādṛśa-nindādy-agamya-śuddha-sac-cidānanda-vigrahāditvād ity arthaḥ | tasya tad-agamyatvaṁ ca nāhaṁ prakāśaḥ sarvasya yoga-māyā-samāvṛtaḥ [gītā 7.25] iti śrī-bhagavad-gītātaḥ |

tādṛśa-vailakṣaṇyena hetuḥ akhilānām ātmabhūtasya | tatra hetuḥ parasya prakṛti-vaibhava-saṅga-rahitasya | hiṁsāyā aviṣayatve hetv-antaraṁ damakatuḥ paramāśaryānanta-śaktitvāt sarveṣām eva śikṣā-kartur iti | tad evaṁ yasmād bhagavato nindādi-kṛtaṁ vaiṣamyaṁ nāsti tasmād yena kenāpy upāyena sakṛd yad-aṅga-pratimānta-rāhitā [bhā.pu. 10.12.39] ity ādivat tad-ābhāsam api dhyāyatas tad-āveśāt tatra vaireṇāpi dhyāyatas tad-āveśenaiva nindādi-kṛta-pāpasyāpi nāśāt tat-sāyujyādikaṁ yuktam ity āśayenāha tasmād ity ādibhiḥ | tathā hi—

**tasmād vairānubandhena nirvaireṇa bhayena vā |**

**snehāt kāmena vā yuñjyāt kathañcin nekṣate pṛthak ||** [bhā.pu. 7.1.26]

yuñjyād iti sneha-kāmādīnāṁ vidhātum aśakyatvāt sambhāvanāyām eva liṅ | vairānubandhādīnām ekatareṇāpi yuñjyād dhyāyec cet tadā bhagavataḥ pṛthag nekṣate tad-āviṣṭo bhavatīty arthaḥ | vairānubandho vaira-bhāvāvicchedaḥ | nirvairo vairābhāva-mātram audāsīnyam ucyate | tena kāmādi-rāhityam apy āyāti | vairādi-bhāva-rāhityam ity arthaḥ | tena vā vairādi-bhāva-rāhityena yuñjyāt | vihitatva-mātra-buddhyā dhyāyeta | dhyānopalakṣitaṁ bhakti-yogaṁ kuryād ity arthaḥ | snehaḥ kāmātiriktaḥ parasparam akṛtrimaḥ prema-viśeṣaḥ | sa tu sādhake tad-abhirucir eva |

tad evaṁ sarveṣāṁ tad-āveśa eva phalam iti sthite jhaṭiti tad-āveśa-siddhaye teṣu bhāva-maya-mārgeṣu ninditenāpi vaireṇa vidhi-mayyā bhakter na sāmyam ity āha—

**yathā vairānubandhena martyas tan-mayatām iyāt |**

**na tathā bhakti-yogena iti me niścitā matiḥ ||** [bhā.pu. 7.1.27]

vairānubandheneti bhayasyāpy upalakṣaṇam | yathā śaighryeṇa tan-mayatāṁ tad-āviṣṭatā bhakti-yogena vihitatva-mātra-buddhyā kriyamāṇena tu na tathā |

āstāṁ tādṛśa-vastu-śakti-yuktasya teṣu prakāśamānasya bhagavato bhagavad-vigrahābhāsasya vā vārtā | prākṛte’pi tad-bhāva-mātrasya bhāvāveśa-phalaṁ mahad dṛśyata iti sa-dṛṣṭāntaṁ tad eva pratipādayati—

**kīṭaḥ peśaskṛtā ruddhaḥ kuḍyāyāṁ tam anusmaran |**

**saṁrambha-bhaya-yogena vindate tat-svarūpatām ||**

**evaṁ kṛṣṇe bhagavati māyā-manuja īśvare |**

**vaireṇa pūta-pāpmānas tam āpur anucintayā ||** [bhā.pu. 7.1.28-29]

saṁrambho dveṣo bhayaṁ ca tābhyāṁ yogas tad-āveśas tena | tat-svarūpatāṁ tasya svam ātmīya-rūpam ākṛtir yatra tat tām tat sārūpyam ity arthaḥ | evam iti eva apīyarthaḥ | narākṛti-para-brahmatvād māyayaiva prākṛta-manujatayā pratīyamāne |

nanu kīṭasya peśaskṛd-dveṣe pāpaṁ na bhavati | tatra tu tat syād ity āśaṅkyāha—vaireṇa yānucintā tad-āveśas tayaiva pūta-pāpmānas tad-dhyānāveśasya tādṛk-śaktitvād iti bhāvaḥ |

na ca śāstra-vihitenaiva bhagavad-dharmeṇa siddhiḥ syān na ca tad-vihitena kāmādineti vācyam |

**kāmād dveṣād bhayāt snehād yathā bhaktyeśvare manaḥ |**

**āveśya tad-aghaṁ hitvā bahavas tad-gatiṁ gatāḥ ||** [bhā.pu. 7.1.29]

yathā vihitayā bhaktya īśvare mana āviśya tad-gatiṁ gacchanti tathaivāvihitenāpi kāmādinā bahavo gatā ity arthaḥ | tad-aghaṁ teṣu kāmādiṣu madhye yad-dveṣa-bhayayor aghaṁ bhavati tad dhitvaiva | bhayasyāpi dveṣa-saṁvalitatvād aghotpādakatvaṁ jñeyam |

atra kecit kāmam apy aghaṁ manyante | tatredaṁ vicāryate bhagavati kevalaṁ kāma eva kevala-pāpāvahaḥ | kiṁ vā pati-bhāva-yuktaḥ, athavā upapati-bhāva-yukta iti | sa eva kevala iti cet sa kiṁ dveṣādi-gaṇapatitvāt tadvat svarūpeṇaiva vā | parama-śuddhe bhagavati yad-adhara-pānādikaṁ yac ca kāmukādy-āropaṇaṁ tenātikrameṇa vā pāpa-śravaṇena vā | nādyena—

uktaṁ purastād etat te caidyaḥ siddhiṁ yathā gataḥ |

dviṣann api hṛṣīkeśaṁ kim utādhokṣaja-priyāḥ || [bhā.pu. 10.29.13]

ity atra dveṣāder nyakkṛtatvāt tasya tu stutatvāt | ataś ca priyā iti snehavat kāmasyāpi prītyātmakatvena tadvad eva na doṣaḥ | tādṛśīnāṁ kāmo hi premaika-rūpaḥ | yat te sujāta-caraṇāmburuhaṁ staneṣu bhītāḥ śanaiḥ priya dadhīmahi karkaśeṣu [bhā.pu. 10.31.19] ity ādāv atikramyāpi sva-sukhaṁ tadānukūlya eva tātparya-darśanāt | sairindhryās tu bhāvo riraṁsā-prāyatvena śrī-gopikānām iva kevala-tat-tātparyābhāvāt tad-apekṣayaiva nindyate na tu svarūpataḥ | sānaṅga-tapta-kucayoḥ [bhā.pu. 10.48.6] ity ādau ananta-caraṇena rujo mṛjanti iti parirabhya kāntam ānanda-mūrtim iti kārya-dvārā tat-stutaiḥ | tatrāpi sahoṣyatām iha preṣṭha [bhā.pu. 10.48.8] ity atra prīty-abhivyaktaś ca |

ata eva—

saivaṁ kaivalya-nāthaṁ taṁ prāpya duṣprāpyam īśvaram |

aṅga-rāgārpaṇenāho durbhagedam ayācata || [bhā.pu. 10.48.8]

durārādhyaṁ samārādhya viṣṇuṁ sarveśvareśvaram |

yo vṛṇīte mano-grāhyam asattvāt kumanīṣy asau || [bhā.pu. 10.48.11]

iti caivaṁ yojayanti | kaivalyam ekāntitvam | tena yo nāthaḥ sevanīyas tam | purā tādṛśa-trivakratvādi-lakṣaṇa-daurbhāgyavaty api | aho āścaryam aṅga-rāgārpaṇa-lakṣaṇena bhagavad-dharmāṁśena kāraṇena sampratīdaṁ sahoṣyatām iha preṣṭha dināni katicin mayā ramasva [bhā.pu. 10.48.8] ity ādi-lakṣaṇaṁ saubhāgyam ayācata iti | ataḥ—

kim anena kṛtaṁ puṇyam avadhūtena bhikṣuṇā |

śriyā hīnena loke’smin garhitenādhamena ca || [bhā.pu. 10.80.25]

iti śrīdāma-vipram uddiśya purajana-vacanavad eva tathoktiḥ | nanu kāmukī sā kim iti ślāghyate | tatrāha durārādhyam iti | yo mano-grāhyaṁ prākṛtam eva viṣayaṁ vṛṇīte kāmayata asāv eva kumanīṣī | sā tu bhagavantakeva kāmayata iti parama-sumanīṣiṇy eveti bhāvaḥ | tad evaṁ tasya kāmasya dveṣādi-gaṇāntaḥpātitvaṁ parihṛtya tena pāpāvahatvaṁ parihṛtam |

atha kāmukatvādy-āropaṇādy-adhara-pānādi-rūpas tatra vyavahāro’pi nātikrama-hetuḥ | yato lokavat tu līlā-kaivalyam iti nyāyena līlā tatra svabhāvata eva siddhā | atra ca śrī-bhūr-līlādībhis tasya tādṛśa-līlāyāḥ śrī-vaikuṇṭhādiṣu nitya-siddhatvena svatantra-līlā-vinodasya tasyābhiruci-tattvenaivāvagamyate | tathā tat-preyasī-janānām api tat-svarūpa-śakti-vigrahatvena param-śuddha-rūpatvāt tato nyānatābhāvāc ca tad-adhara-pānādikam api nānurūpaṁ pūrva-yuktyā tad-abhirucitam eva ca | na ca prākṛta-vāmā-janena doṣaḥ prasañjanīyaḥ | tad-yogyaṁ tādṛśaṁ bhāvaṁ svarūpa-śakti-vigrahatvaṁ ca prāpyaiva tad-icchayaiva tat-prāpteḥ |

atha pāpa-śravaṇena ca na pāpāvaho’sau kāmaḥ | tad-aśravaṇād eva | ataḥ pati-bhāva-yukte ca tatra sutarāṁ na doṣaḥ, pratyuta stutiḥ śrūyate |

yāḥ samparyacaran premṇā pāda-saṁvāhanādibhiḥ |

jagad-guruṁ bhartṛ-buddhyā tāsāṁ kiṁ varṇyate tapaḥ || [bhā.pu. 10.9.27] iti |

mahānubhāva-munīnām api tad-bhāvaḥ śrūyate | yathā śrī-mādhvācārya-dhṛtaṁ kaurma-vacanam—

agni-putrā mahātmānas tapasā strītvam āpire |

bhartāraṁ ca jagad-yoniṁ vāsudevam ajaṁ vibhum || iti |

ata eva vanditaṁ pati-putra-suhṛd-bhrātṛ ity ādinā |

athopapati-bhāvena na ca pāpāvaho’sau yat paty-apatya-suhṛdām anuvṛttir aṅga [bhā.pu. 10.29.19] ity ādinā tābhir evottaritatvāt | gopīnāṁ tat-patīnāṁ ca [bhā.pu. 10.33.35] ity ādinā śrī-śuka-vacanena ca |

na pāraye’haṁ niravadya-saṁyujāṁ

sva-sādhu-kṛtyaṁ vibudhāyuṣāpi vaḥ [bhā.pu. 10.32.22]

ity atra niravadya-saṁyujām ity anena svayaṁ śrī-bhagavatā ca | tādṛśānām anyeṣām api tad-bhāvo dṛśyate | yathā pādmottara-khaṇḍa-vacanam—

purā maharṣayaḥ sarve daṇḍakāraṇya-vāsinaḥ |

dṛṣṭvā rāmaṁ hariṁ tatra bhoktum aicchat suvigraham ||

te sarve strītvam āpannāḥ samudbhūtās tu gokule |

hariṁ samprāpya kāmena tato muktā bhavārṇavāt || [pa.pu. 6.245.164] iti |

ataḥ puruṣeṣv api strī-bhāvenodbhavād bhagavad-viṣayatvān na prākṛta-kāma-devodbhāvitaḥ prākṛtaḥ kāmo’sau kintu sākṣān manmatha-manmathaḥ [bhā.pu. 10.32.2] iti śravaṇāt | āgamādau tasya kāmatvenopāsanāc ca bhagavataivodbhāvito’prākṛta evāsau kāma iti jñeyam | śrīmad-uddhavādīnāṁ parama-bhaktānām api ca tac-chlāghā śrūyate—etāḥ paraṁ tanu-bhṛto bhuvi gopa-vadhvaḥ [bhā.pu. 10.47.51] ity ādau | kiṁ bahunā śrutīnām api tad-bhāvo bṛhad-vāmane prasiddhaḥ | yatas tatra śrutayo’pi nitya-siddha-gopikā-bhāvābhilāṣiṇyas tad-rūpeṇaiva tad-gaṇāntaḥ-pātinyo babhūvur iti prasiddhiḥ | etat prasiddhi-sūcakam evaitad ukta tābhir eva—

nibhṛta-marun-mano-'kṣa-dṛḍha-yoga-yujo hṛdi yan

munaya upāsate tad arayo’pi yayuḥ smaraṇāt |

striya uragendra-bhoga-bhuja-daṇḍa-viṣakta-dhiyo

vayam api te samāḥ sama-dṛśo’ṅghri-saroja-sudhāḥ || [bhā.pu. 10.87.23] iti |

vispaṣṭaś cāyam arthaḥ | yad brahmākhyaṁ tattvaṁ śāstra-dṛṣṭyā prayāsa-bāhulyena munaya upāsate tad arayo’pi yasya smaraṇāt tad-upāsanaṁ vinaiva yayuḥ | tathā striyaḥ śrī-gopa-subhruvas te tava śrī-nandanandana-rūpasya urugendra-deha-tulyau yau bhuja-daṇḍau tava viṣakta-dhiyaḥ satyas tavaivāṅghri-saroja-sudhās tadīya-sparśa-viśeṣa-jāti-prema-mādhuryāṇi yayuḥ | vayaṁ śrutayo’pi samadṛśas tat-tulya-bhāvāḥ satyaḥ samās tādṛśa-gopikātva-prāptyā tat-sāmyam āptās tā evāṅghri-rajo-sudhāṁ yātavatya ity arthaḥ |

artha-vaśād vibhakti-pariṇāmaḥ | aṅghrīti sādaroktiḥ | atra tad-arayo’pi yayuḥ smaraṇād ity anena bhāva-mārgasya jhaṭity artha-sādhanatvaṁ darśitam | sama-dṛśa ity anena rāgānugāyā eva tatra sādhakatamatvaṁ vyañjitam | anyathā sarva-sādhana-sādhya-viduṣyaḥ śrutayo’nyatraiva pravarteran | tathā smaraṇa-para-yugma-dvaye’smin sva-sva-yugme prathamasya mukhyatvaṁ dvitīyasya gauṇatvaṁ darśitam | ubhayatrāpy api-śabda-sāhityenottaratra pāṭhād ekārthatā-prāpteḥ | ataḥ striya iti nityāḥ śrī-gopikā eva tā jñeyāḥ | tathaiva śrutibhir iti śrī-kṛṣṇa-nitya-dhāmni tā dṛṣṭā iti bṛhad-vāmana eva prasiddham | tad evaṁ sādhu vyākhyātam kāmād dveṣāt ity ādau tad-aghaṁ hitvā ity atra teṣu madhye dveṣa-bhayayor yad-agham ity ādi |

[321]

atha bahavas tad-gatiṁ gatā ity atra nidarśayam āha—

**gopyaḥ kāmād bhayāt kaṁso dveṣāc caidyādayo nṛpāḥ |**

**sambandhād vṛṣṇayaḥ snehād yūyaṁ bhaktyā vayaṁ vibho ||** [bhā.pu. 7.1.30]

gopya iti sādhaka-carīṇāṁ gopī-viśeṣāṇāṁ pūrvāvasthām evāvalambyocyate | vayam iti yathā śrī-nāradasya hi pryujyamāne mayi tāṁ śuddhāṁ bhāgavatīṁ tanum [bhā.pu. 1.6.28] ity-ādy-ukta-rītyā pārṣada-dehatve siddhe tena svayaṁ vayam iti pūrvāvasthām avalambyocyate | tatraiva vaidhī bhaktiḥ | adhunā labdha-rāgasya tasya na mayy ekānta-bhaktānāṁ guṇa-doṣodbhavā guṇāḥ [bhā.pu. 11.20.36] iti nyāyena vidhy-anadhīnā rāgātmikaiva virājata iti | ata eva tad-gatiṁ gatāḥ iti teṣāṁ phala-prāpter apy atītatva-nirdeśaḥ | atra tā gopya ivādhunikyaś ca tad-guṇādi-śravaṇenaiva tad-bhāvā bhaveyuḥ | yathoktam—

śruta-mātro’pi yaḥ strīṇāṁ prasahyākarṣate manaḥ |

uru-gāyoru-gīto vā paśyantīnāṁ ca kiṁ punaḥ || [bhā.pu. 10.90.17] iti |

athavā pārṣada-carasyāpi caidyasyāgantukopadravābhāsa-nāśa-darśanenaiva sādhakatva-nirdeśaḥ | sambandhād yaḥ sneho rāgas tasmād vṛṣṇayo yūyaṁ ca ity ekam | tasmād vairānubandhena ity ādau kāmāt ity ādau coktasyaivārthasyo-dāharaṇa-vākye’smin tad-aikārtyākaśyamatvāt | pañcānām iti vakṣyamāṇānurodhāt | ubhayatrāpi sambandha-snehayor dvayor api vidyamānatvāc ca sambandha-grahaṇaṁ rāgasyaiva viśeṣatva-jñāpanārtham | gopīvad atrāpi sādhaka-carā vṛṣṇi-viśeṣāḥ pāṇḍava-sambandhi-viśeṣāś ca pūrvāvasthām avalambya sādhakatvena nirdiṣṭāḥ | ataḥ sambandhaja-snehe’pi tad-abhiruci-mātraṁ jñeyam | bhaktyā vihitayā | asyā eva pratilabdhatvena bhāva-mārgaṁ nirdeṣṭum upakrāntatvāt |

[322]

yadi dveṣeṇāpi siddhis tarhi veṇaḥ kim iti narake pātita ity āśaṅkyāha—

**katamo’pi na venaḥ syāt pañcānāṁ puruṣaṁ prati** [bhā.pu. 7.1.31]

puruṣaṁ bhagavantaṁ prati lakṣyīkṛtya pañcānāṁ vairānubandhādīnāṁ madhye veṇaḥ katamo’pi na syāt | tasya taṁ prati prāsaṅgika-nindā-mātrātmakaṁ vairaṁ na tu vairānubandhaḥ | tatas tīvra-dhyānābhāvāt pāpam eva tatra pratiphalitam iti bhāvaḥ | tato’sura-tulya-svabhāvair api tasmin sva-mokṣārthaṁ vaira-bhāvānuṣṭhāna-sāhasaṁ na kartavyam ity abhipretam | ata eva ye vai bhagavatā proktāḥ [bhā.pu. 11.2.32] ity āder apy ativyāptir vyāhanyate anabhipretatvenā-proktatvāt |

[323]

yasmād evaṁ—

**tasmāt kenāpy upāyena manaḥ kṛṣṇe niveśayet ||** [bhā.pu. 7.1.31] iti |

atrāpi pūrvavan niveśayed iti sammati-mātraṁ na vidhiḥ | kenāpi teṣv apy upāyeṣu yuktatamenaikenety arthaḥ | aho yas tādṛśa-bahu-prayatna-sādhya-vaidhī-bhakti-mārgeṇa cirāt sādhyate sa evācirād bhāva-viśeṣa-mātreṇa tatra ca dveṣādināpi | tasmād evaṁbhūte parama-sad-guṇa-svabhāve tasmin dūre’stu pāmara-jana-bhāvyasya vairasya vārtā ko vādhama audāsyam avalambya prītim api na kuryād iti rāgānugāyām eva tac ca yuktatamatvam aṅgīkṛtaṁ bhavati |

|| 7.1 || śrī-nāradaḥ yudhiṣṭhiram || 312-323 ||

[324]

tad evaṁ bhāva-mārga-sāmānyasyaiva balavattve’pi kaimutyena rāgānugāyām evābhidheyatvam āha—

**vaireṇa yaṁ nṛpatayaḥ śiśupāla-pauṇḍra-**

**śālvādayo gati-vilāsa-vilokanādyaiḥ |**

**dhyāyanta ākṛta-dhiyaḥ śayanāsanādau**

**tat-sāmyam āpur anurakta-dhiyāṁ punaḥ kim ||** [bhā.pu. 11.5.48]

ākṛti-dhiyas tat-tad-ākārā dhīr yeṣām | evam evoktaṁ gāruḍe—

ajñāninaḥ sura-varaṁ samadhikṣipanto

yaṁ pāpino’pi śiśupāla-suyodhanādyāḥ |

muktiṁ gatāḥ smaraṇa-mātra-vidhūta-pāpāḥ

kaḥ saṁśayaḥ parama-bhakti-matāṁ janānām || iti |

atp yathā vairānubandhena [bhā.pu. 7.1.26] ity atra vairānubandhasya sarvata ādhikyaṁ na yojanīyam | yac ca—

mayi saṁrambha-yogena nistīrya brahma-helanam |

pratyeṣyataṁ nikāśaṁ me kālenālpīyasā punaḥ || [bhā.pu. 3.16.30] iti |

iti jaya-vijayau prati vaikuṇṭha-vacanam | tad api tad-aparādhābhāsa-bhogārtham eva saṁrambha-yogābhāsaṁ vidhatte tat-prāptes tayoḥ svābhāvaika-siddhatvāt | yuddha-līlārtham eva tat-prapañcanāt |

atra dveṣādāv api kecid bhaktitvaṁ manyante | tad asat | bhakti-sevādi-śabdānām ānukūlya eva prasiddher vaire tad-virodhatvena tad-asiddheś ca | pādmottara-khaṇḍe ca bhakti-dveṣādīnāṁ ca bhedo’vagamyate—

yogibhir dṛśyate bhaktyā nābhaktyā dṛśyate kvacit |

draṣṭuṁ na śakyo roṣāc ca matsarād vā janārdanaḥ | [pa.pu. 6.238.83] ity atra ca |

nanu manye’surān bhāgavatān [bhā.pu. 3.2.24] ity ādau śrīmad-uddhava-vākye teṣām api bhāgavatatvaṁ nirdiśyate | maivaṁ | yato manya ity anenotprekṣāvagamān na svayaṁ bhāgavatatvaṁ tatrāstīy evaṁ sidhyatīti | sā cotprekṣā tena tac-chokautkaṇṭhyavatā kevala-darśana-bhāgyāṁśenaiva racitā yuktaiva | yathā hanta vayam eva bahirmukhāḥ | yeṣām anti-samaye tan-mukha-candramaso darśana-sambhāvanāpi na vidyate | yebhyaś cāsurā api bhāgavatāḥ | ye khalu tadānīṁ tan-mukha-candramaso darśana-saubhāgyaṁ prāpur iti | tasmān na dveṣādau kathañcid api bhaktitvam |

|| 11.5 || śrī-nāradaḥ śrī-vasudevam || 324 ||

[325]

tad evaṁ rāgānugā sādhitā | sā ca śrī-kṛṣṇa eva mukhyā | gopyaḥ kāmāt [bhā.pu. 7.1.29] ity ādinā tasminn eva darśitatvāt | daityānām api dveṣeṇāpi tasminn evāveśa-lābha-darśanāt | siddhi-prāpteś ca | nānyatra tu kutrāpy aṁśiny aṁśe vā | ata evoktam tasmāt kenāpy upāyena manaḥ kṛṣṇe niveśayet ity ādi | atas tādṛśa-jhaṭity-āveśa-hetūpāsanā-lābhād eva svayam ekādaśe vaidhopāsanā svasmin noktā | kintv anyatra caturbhujākāra eva | tatra ca śuddhasya rāgasya śrī-gokula eva darśanāt tatra tu rāgānugā mukhyatamā yatra khalu svayaṁ bhagavān api teṣāṁ putrādi-bhāvenaiva vilasati | ye yathā māṁ prapadyante [gītā 4.11] ity ādeḥ | mallānām aśanir [bhā.pu. 10.43.14] ityādeḥ | svecchāmayasya [bhā.pu. 10.14.2] ity asmāc ca | tataś ca bhakta-kartṛka-bhojana-pāna-snapana-vījanādi-lakṣaṇa-lālanecchāpi tasyākṛtrimaiva jāyate | sādhāraṇa-bhakti-sad-bhāvenaiva hi—

patraṁ puṣpaṁ phalaṁtoyaṁ yo me bhaktyā prayacchati |

tad ahaṁ bhakty-upahṛtam aśnāmi prayatātmanaḥ || [bhā.pu. 10.81.3] ity uktam |

śrī-śukadevena ca tad etad evākāṅkṣayā ślāghitam |

pāda-saṁvāhanaṁ cakruḥ kecit tasya mahātmanaḥ |

apare hata-pāpmāno vyajanaiḥ samavījayat || [bhā.pu. 10.15.15] ity ādinā |

nānena caiśvaryasya hāniḥ | tadānīm api tasyaiśvaryasyānyatra sphurad-rūpatvāt | bhaktecchāmayatvasya ceśitari praśaṁsanīya-svabhāvatvād eva | yathā śrī-vrajeśvarī-baddha eva yamalārjuna-mokṣaṁ kṛtavān tādṛśaiśvarye’pi tasmin śrī-vrajeśvarī-vaśyataiva śrī-śukadevena vanditā evaṁ sandarśitā hy aṅga [bhā.pu. 10.9.19] ity ādinā | tasmād ye cādyāpi tadīya-rāgānugā-parās teṣām api śrī-vrajendra-nandanatvādi-mātra-dharmair upāsanā yuktā | yathā śrī-govardhanoddharaṇa-labdha-vismayān śrī-gopān pratyuktaṁ svayaṁ bhagavataiva viṣṇu-purāṇe—

yadi vo’sti mayi prītiḥ ślāghyo’haṁ bhavatāṁ yadi |

tad-ātma-bandhu-sadṛśī buddhir vaḥ kriyatāṁ mayi || [vi.pu. 5.13.11] iti |

tadārcā bandhu-sadṛśīṁ bāndhavāḥ kriyatāṁ mayi iti vā pāṭhaḥ | tathā—

nāhaṁ devo na gandharvo na yakṣo na ca dānavaḥ |

ahaṁ vo bāndhavo jāto nātaś cintyam ato’nyathā || [vi.pu. 5.13.12] iti |

yuvāṁ māṁ putra-bhāvena vāsakṛt [bhā.pu. 10.3.36] ity atra tu śrī-vasudevādīnām aiśvarya-jñāna-pradhānatvād dvyatmikaiva bhagavad-anumatir jñeyā | prāg-janmany api tayos tapa-ādi-pradhānaiva bhaktir uktā |

ataḥ śrī-vrajeśvaryāḥ punas tan-mukha-dṛṣṭa-vaibhavatvam aślāghitvā putra-sneha-mayīṁ māyādy-eka-paryāyāṁ tat-kṛpām eva bahu-manyamānas tādṛśa-bhāgyaṁ ca śrī-vrajeśvarasya ca bhāgyaṁ tādṛśa-bālya-līlocchalyamāna-putra-bhāvena rājamāna-mati-ślāghitavān rājā nandaḥ kim akarod brahman [bhā.pu. 10.8.36] ity ādi-dvayena | śrī-munirājaś ca tādṛśa-tat-premaiva ślāghitavān—evaṁ sandarśitā hy aṅga hariṇā [bhā.pu. 10.9.29] ity ādinā |

tad evaṁ śrī-vasudeva-devakyāv upalakṣya śrī-nārado sādhakān prati darśanāliṅganālāpaiḥ [bhā.pu. 11.5.43] ity ādinā yad upadiṣṭavān | tatra ṭīkā ca—yathā putropalālanenaiva bhāgavata-dharma-sarvasva-niṣpatteḥ ity eṣā |

tathā māpatya-buddhim akṛthāḥ kṛṣṇe sarveśvareśvare [bhā.pu. 11.5.45] iti | etad api tad-avirodhena ṭīkāyām evam avatāritam | yathā nanu, putra-snehaś cen mokṣa-hetus tarhi sarve’pi mucyeran tatrāha māpatya-buddhim iti ity etat |

tasminn apatyatvaṁ prāpte’pi tasmiṁs tādṛśa-bhāvanā-vaśaṁ gate’pi asti svābhāvikaṁ pāramaiśvaryam adhikam iti bhāvaḥ | yad vā pūrvavann ārṣo’ḍāgamaḥ kintv a-kāro niṣedhe abhāve na hy ano na ity śabda-koṣāt | tato niṣedha-dvayād apatya-buddhim eva kuru ity arthaḥ |

ata eva jñānājñānayor anādareṇa kevala-rāgānugāyā evānuṣṭhitiḥ praśastā | jñātvājñātvātha ye vai mām [bhā.pu. 11.11.33] ity ādinā | tasmāt śrī-gokula eva rāgātmikāyāḥ śuddhatvāt tad-anugā bhaktir eva mukhyatamā iti sādv evoktam |

tad evam anyatrāsambhavatayā rāgānugām ātma-dṛṣṭyā pūrṇa-bhagavattā-dṛṣṭyā ca śrī-kṛṣṇa-bhajanasya māhātmyaṁ mahad eva siddham | tatrāpi gokula-līlātmakasya | atha tad-bhajana-mātrasya māhātmyam upakramata eva yathā—

munayaḥ sādhu pṛṣṭo’haṁ bhavadbhir loka-maṅgala |

yat kṛtaḥ kṛṣṇa-sampraśno yenātmā suprasīdati || [bhā.pu. 1.2.5] iti |

tatraitad vaktavyaṁ pūrvaṁ manasaḥ prasāda-hetuḥ pṛṣṭaḥ | anena tu śrī-kṛṣṇa-praśna-mātrasya tad-dhetunoktā | na tu sa vai puṁsāṁ paro dharmaḥ [bhā.pu. 1.2.6] ity ādinā tadīyānantara-prakaraṇe yathā mahatā prayatnena karmārpaṇam ārabhya bhakti-niṣṭhā-paryanta eva jāte prādurbhāvānantara-bhajanasya tad-dhetunoktā tatheti | ata evāvatārāntara-kathāyā api tad-abhiniveśa eva phalam ity āha—

**harer adbhuta-vīryasya kathā loka-sumaṅgalāḥ |**

**kathayasva mahābhāga yathāham akhilātmani ||**

**kṛṣṇe niveśya niḥsaṅgaṁ manas tyakṣye kalevaram |** [bhā.pu. 2.8.3-4] iti |

hares tad-avatāra-rūpasya | akhilātmani sarvāṁśini kṛṣṇe śrīmad-arjuna-sakhe ||

|| 2.8 || rājā || 325 ||

[326]

tathā śrīmad-uddhava-saṁvādānte ca yathā | tatra yadyapi pūrvādhyāya-samāptau uktāyā jñāna-yoga-caryāyā bhakti-saha-bhāvenaiva svaphala-janakatvaṁ śrī-bhagavatoktaṁ tathāpi tāṁ jñāna-yoga-caryām aṁśato’py anaṅgīkurvatā paramaikāntinā śrīmad-uddhavena—

su-dustarām imāṁ manye yoga-caryām anātmanaḥ |

yathāñjasā pumān sidhyet tan me brūhy añjasācyuta ||

prāyaśaḥ puṇḍarīkākṣa yuñjanto yogino manaḥ |

viṣīdanty asamādhānān mano-nigraha-karśitāḥ || [bhā.pu. 11.29.1-2] iti |

atra sva-vākye tasyā duṣkaratvena prāyaḥ phala-paryavasāyitvābhāvena coktatvāt | śuśrūṣyamāṇāyā bhaktes tu sukaratvenāvaśyaka-phala-paryavasāyitvena cābhipretatvāt | tad-bhaktir eva kartavyeti svābhiprāyo darśitaḥ | tad evaṁ tāṁ jñāna-yoga-caryām anādṛtya bhaktim evāpi kurvāṇās tava śrī-kṛṣṇa-rūpasyaiva bhaktiṁ tādṛśās tu jñāna-yogādi-phalānādareṇaiva kurvantīti punar āha caturbhiḥ

**athāta ānanda-dughaṁ padāmbujaṁ**

**haṁsāḥ śrayerann aravinda-locana |**

**sukhaṁ nu viśveśvara yoga-karmabhis**

**tvan-māyayāmī vihatā na māninaḥ ||** [bhā.pu. 11.29.3]

yasmād evaṁ kecana viṣīdanti—athāta ata eva ye haṁsā sārāsāra-viveka-caturāḥ, te tu samastānanda-pūrakaṁ padāmbujam eva tu niśictaṁ sukhaṁ yathā syāt tathā śrayeran sevante | padāmbujasya sambandhi-padānuraktiḥ sākṣād dṛśyamāna-tvadīya-padāmbujābhivyañjanārthā | amī ca śuddha-bhaktā yoga-karmābhis tvan-māyayā ca vihatā kṛta-bhaktānuṣṭhānāntarāyā na bhavanti | yato na ca māninas te mānino’pi na bhavanti | puruṣārtha-sādhane bhagavato nirupādhi-dīna-jana-kṛpāyā eva sādhakatamatvaṁ manyante na yogi-prabhṛtivat sva-prayatnasyety arthaḥ |

[327]

evaṁ-bhūtasya bhaktasya jñāna-yogādīnāṁ yat phalaṁ tan-mātraṁ na kintv anyan mahad evety āha—

**kiṁ citram acyuta tavaitad aśeṣa-bandho**

**dāseṣv ananya-śaraṇeṣu yad ātma-sāttvam |**

**yo’rocayat saha mṛgaiḥ svayam īśvarāṇāṁ**

**śrīmat-kirīṭa-taṭa-pīḍita-pāda-pīṭhaḥ ||** [bhā.pu. 11.29.4]

aśeṣa-bandho dāseṣv ananya-śaraṇeṣu, yad vā aśeṣāṇām asura-paryantānāṁ yo bandhur mokṣādi-dānair nirupādhi-hita-kārī he tathābhūta tavaitat kiṁ citraṁ yad-ananya-śaraṇeṣu jñāna-yoga-karmādy-anuṣṭhāna-vimukheṣu dāseṣu śuddha-bhakteṣu bali-prabhṛtiṣu ātma-sattvaṁ teṣāṁ ya ātmā tad-adhīnatvam ity arthaḥ | tad uktam—na sādhayati māṁ yogaḥ [bhā.pu. 11.14.20] ity ādi | tasya tava tathā-bhūteṣu na jāti-guṇādy-apekṣā cety antaraṅga-līlāyām api dṛśyata ity āha yaḥ iti | saheti saha-bhāvaṁ sakhyam ity arthaḥ | mṛgair vṛndāvana-cāribhiḥ | svayaṁ tu kathambhūto’pi īśvarāṇām ity ādi-lakṣaṇo’pi | īśvarāḥ śrī-śiva-brahmādayaḥ | jñāna-yogādi-parama-phala-rūpāṇi yā muktis tāṁ daityebhyo dadāsi | pāṇḍavādi-sakhya-dautya-vīrāsanādi-sthitivad dāsānāṁ tu svayam adhīno bhavasi | ata evaṁ-bhūtasya śrī-kṛṣṇasyaiva tava bhaktir mukhyeti bhāvaḥ |

[328]

phalitam āha—

**taṁ tvākhilātma-dayiteśvaram āśritānāṁ**

**sarvārtha-daṁ sva-kṛta-vid visṛjeta ko nu |**

**ko vā bhajet kim api vismṛtaye’nu bhūtyai**

**kiṁ vā bhaven na tava pāda-rajo-juṣāṁ naḥ ||** [bhā.pu. 11.29.5]

tam evaṁ-bhūtaṁ tvāṁ sva-kṛta-vit prasanna-vadanāmbhojaṁ padma-garbhāruṇekṣaṇam [bhā.pu. 7.28.13] ity ādi-śrī-kapila-devopadeśataḥ sva-saundaryādi-sphūrti-lakṣaṇaṁ svasmin kṛtaṁ tvadīyopakāraṁ yo vetti sa ko nu visṛjet tac cāpi citta-baḍiśaṁ śanakair viyuṅkte [bhā.pu. 7.28.34] iti tad-upadiṣ¸oādhikāri-viśeṣavat parityajyate ? na ko’pīty arthaḥ | tasmād yas tyajati sa kṛtaghna eveti bhāvaḥ | kathambhūtaṁ tvām ? svarūpata evākhilānām ātmanā dayitaṁ prāṇa-koṭi-preṣṭham īśvaraṁ cety ādi | tathā nu vitarke, tvad-vyatiriktaṁ kim api devatāntaraṁ dharma-jñānādi-sādhanaṁ bhūtyai aiśvaryāya saṁsārasya vismṛtaye mokṣāya vā ko bhajeta | na ko’pīty arthaḥ | asmākaṁ tu tat tat phalam api tva-bhakter evāntarbhūtam ity āha kiṁ ceti | vā-śabdena tatrāpy anādaraḥ sūcitaḥ | tad uktaṁ yat karmabhir yat tapasā [bhā.pu. 11.20.32] ity ādi |

[329]

nanu kathaṁ tat-tat-phalam api visṛjati—na tu te mām | kiṁ vā mama kṛtam? tatrāha—

**naivopayanty apacitiṁ kavayas taveśa**

**brahmāyuṣāpi kṛtam ṛddha-mudaḥ smarantaḥ |**

**yo’ntar bahis tanu-bhṛtām aśubhaṁ vidhunvann**

**ācārya-caittya-vapuṣā sva-gatiṁ vyanakti ||** [bhā.pu. 11.29.6]

he īśa ! kavayaḥ sarvajñāḥ brahma-tulyāyuṣo’pi tat-kāla-paryantaṁ bhajanto’pīty arthaḥ | tava kṛtam upakāram ṛddha-muda upacita-tvad-bhakti-paramānandāḥ santaḥ smaranto’pacitiṁ pratyupakāram ānṛṇyam iti yāvat | tāṁ na upayanti paśyanti | tasmān na visṛjed ity uktam | kṛtam āha—yo bhavān tanu-bhṛtāṁ tvat-kṛpā-bhājanatvena keṣāṁcit sakala-tanu-dhāriṇāṁ bahir ācārya-vapuṣā guru-rūpeṇa, antaś caittya-vapuṣā citta-sphurita-dhyeyākāreṇāśubhaṁ tvad-bhakti-pratiyogi sarvaṁ vidhunvan sva-gatiṁ svānubhavaṁ vyanakti iti |

|| 11.29 || śrīmad-uddhavaḥ || 326-329 ||

[330]

tathaiva sva-bhakter atiśayitvaṁ śrī-bhagavān api tad-anantaram uvāca | tatra ca tādṛśān prati śuddhāṁ sva-bhaktiṁ hanta te kathayiṣyāmi [bhā.pu. 11.29.8] ity ādi-caturbhir uktvāpy etādṛśān prati ca karuṇayā sva-bhajana-pravartanārtham anyad-vicāritavān caturbhiḥ | yataḥ prāyaśo lokāḥ spardhādi-parāḥ kathañcid antarmukhatve’pi sarvāntaryāmi-rūpa-tvad-bhajana-mātra-jñānina ity ālocya kṛpayā teṣāṁ spardhādīn jhaṭiti dūrīkartuṁ svasminn evāntar-mukhī-kartuṁ ca viṣṭabhyāham idaṁ kṛtsnam ekāṁśena sthito jagat [gītā 10.42] ity ādy-ukta-tad-antaryāmi-rūpa-svāṁśasya bhajana-sthāne sva-bhajanam upadiṣṭavān | yathā—

**mām eva sarva-bhūteṣu bahir antar apāvṛtam |**

**īkṣetātmani cātmānaṁ yathā kham amalāśayaḥ ||** [bhā.pu. 11.29.12]

ṭīkā ca—antaraṅgāṁ bhaktim āha mām iti tribhiḥ | sarva-bhūteṣv ātmani cātmānam īśvara-sthitaṁ mām eva īkṣeta ity eṣā |

kathambhūtam īśvaram ? bahir antaḥ pūrṇam ity arthaḥ | tat kutaḥ ? apāvṛtam anāvaraṇam | tad api kutaḥ ? yathā kham anaṅgatvād vibhutvāc cety arthaḥ | atra mām eveti śrī-kṛṣṇa-rūpam evekṣata, na tu kevalāntaryāmi-rūpam ity abhiprāyeṇaivāntaraṅgāṁ bhaktim āheti vyākhyātam |

[331]

tataś ca—

**iti sarvāṇi bhūtāni mad-bhāvena mahā-dyute |**

**sabhājayan manyamāno jñānaṁ kevalam āśritaḥ ||**

**brāhmaṇe pukkase stene brahmaṇye’rke sphuliṅgake |**

**akrūre krūrake caiva sama-dṛk paṇḍito mataḥ ||** [bhā.pu. 11.29.13-14]

kevalaṁ jñānam antaryāmi-dṛṣṭim āśrito’pīti pūrvokta-prakāreṇa sarvāṇi bhūtāni mad-bhāvena teṣu mama śrī-kṛṣṇa-rūpasya yo bhāvo’stitvaṁ tad-viśiṣṭatayā manyamānaḥ sabhājayan paṇḍito mataḥ | mad-dṛṣṭyā brāhmaṇādiṣu sama-dṛk samaṁ mām eva paśyatīti |

[332]

tataś ca nareṣv abhīkṣṇam [bhā.pu. 11.29.15] ity ādinā tādṛśa-svopāsanā-viśeṣasya jhaṭiti spardhādi-ksaya-lakṣaṇaṁ phalam uktvā visṛjya [bhā.pu. 11.29.16] ity ādinā tathā-dṛṣṭa-sādhanaṁ sarva-namaskāram upadiśya yāvat [bhā.pu. 11.29.17] ity ādinā tādṛśopāsanāyā avadhiṁ ca sarvatra svataḥ sva-sphūrtim uktvā sarvaṁ [bhā.pu. 11.29.18] ity ādinā—

navyavad dhṛdaye yaj jño brahmaitad brahma-vādibhiḥ |

na muhyanti na śocanti na hṛṣyanti yato gatāḥ || [bhā.pu. 4.30.20]

iti pracetasaḥ prati śrī-bhagavad-vākye taṭ-ṭīkāyāṁ ca tasya bhagavataḥ pratipada-navya-sphūrtir eva brahmetīti yad uktaṁ tad eva tat phalam ity uktvā, yad vā katham anyāvatārasya brahmatā bhavatīti gopāla-tāpanī-prasiddha-brahmety-abhidhāna-narākṛti-para-brahma-rūpa-sphūrtis tat-phalam ity uktvā tenaiva tādṛśopāsanāṁ sarvordhvam api praśaṁsati—

**ayaṁ hi sarva-kalpānāṁ sadhrīcīno mato mama |**

**mad-bhāvaḥ sarva-bhūteṣu mano-vāk-kāya-vṛttibhiḥ ||** [bhā.pu. 11.29.19]

sarva-kalpānāṁ sarvopāyānāṁ sadhrīcīnaḥ samīcīnaḥ | mad-bhāvo mama śrī-kṛṣṇa-rūpasya bhāvanā |

[333]

etac ca śrī-kṛṣṇa-bhajanasyāntaryāmi-bhajanād apy ādhikyaṁ śrī-gītopasaṁhārānusāreṇa evoktam—

īśvaraḥ sarva-bhūtānāṁ hṛddeśe’rjuna tiṣṭhati |

bhrāmayan sarvabhūtāni yantrārūḍhāni māyayā ||

tam eva śaraṇaṁ gaccha sarvabhāvena bhārata |

tatprasādāt parāṁ śāntiṁ sthānaṁ prāpsyasi śāśvatam ||

iti te jñānam ākhyātaṁ guhyād guhyataraṁ mayā |

vimṛśyaitad aśeṣeṇa yathecchasi tathā kuru ||

sarva-guhyatamaṁ bhūyaḥ śṛṇu me paramaṁ vacaḥ |

iṣṭo’si me dṛḍham iti tato vakṣyāmi te hitam ||

man-manā bhava mad-bhakto mad-yājī māṁ namaskuru |

mām evaiṣyasi satyaṁ te pratijāne priyo’si me ||

sarva-dharmān parityajya mām ekaṁ śaraṇaṁ vraja |

ahaṁ tvā sarva-pāpebhyo mokṣayiṣyāmi mā śucaḥ || [gītā 18.61-66] iti |

atra ca guhyaṁ pūrvādhyāyoktaṁ jñānam | guyataram antaryāmi-jñānam | sarva-guhyatamaṁ tan-manastvādi-lakṣaṇaṁ tad-eka-śaraṇatva-lakṣaṇaṁ ca tad-upāsanam iti samānam | evaṁ śrī-gītāsv eva navamādhyāye’pi—

idaṁ tu te guhyatamaṁ pravakṣyāmy anasūyave |

jñānaṁ vijñāna-sahitaṁ yaj jñātvā mokṣyase’śubhāt || [Gītâ 9.1]

rāja-vidyā rāja-guhyam [gītā 9.2] ity ādinā vakṣyamānārthaṁ praśasya śrī-kṛṣṇa-rūpa-sva-bhajana-śraddhā-hīnān nindaṁs tac-chraddhāvataḥ praśastavān svayam eva | yathā—

avajānanti māṁ mūḍhā mānuṣīṁ tanum āśritam |

paraṁ bhāvam ajānanto mama bhūta-maheśvaram ||

moghāśā mogha-karmāṇo mogha-jñānā vicetasaḥ |

rākṣasīm āsurīṁ caiva prakṛtiṁ mohinīṁ śritāḥ ||

mahātmānas tu māṁ pārtha daivīṁ prakṛtim āśritāḥ |

bhajanty ananya-manaso jñātvā bhūtādim avyayam || [gītā 9.11-13] iti |

mām eva anādareṇa mānuṣīṁ tanum āśritaṁ jānantīty arthaḥ | tasmāt sarvāntaryāmi-bhajanād apy uttamatvena tad-anantaraṁ ca sarva-guhyatamam ity atra sarva-grahaṇāt sarvata uttamatvena śrī-kṛṣṇa-bhajane siddhe tad-avatārāntara-bhajanāt sutarām evottamatā sidhyati | atha tām eva kaimutyenāpy āha—

**yo yo mayi pare dharmaḥ kalpyate niṣphalāya cet |**

**tad-āyāso nirarthaḥ syād bhayāder iva sattama ||** [bhā.pu. 11.29.21]

mayi mad-arpitatvena kṛto yo yo dharmo veda-vihitaḥ sa sa yadi niṣphalāya phalābhāvāya kalpyate phala-kāmanayā nārpyata ity arthaḥ | tadā tatra tatrāyāsaḥ śrāntir anirarthaḥ syād vyartho na bhavati | niṣphalāyeti viśeṣaṇaṁ phala-bhogādi-rūpa-tad-bhakty-antarāyābhāvenānirarthatātiśaya-tātparyam | tatrānirarthatve kaimutyena śrī-kṛṣṇa-lakṣaṇasya svasyāsādhāraṇa-bhajanīyatā-vyañjako dṛṣṭānto bhayāder iveti | yathā kaṁsādau mat-sambandha-mātreṇa bhayāder apy āyāso nirartho na bhavati mokṣa-sampādakatvād ity arthaḥ |

[334]

atha śrīmad-uddhavavat śrī-kṛṣṇaikānugatānāṁ sādhanatve sādhyatve ca svayaṁ śrī-kṛṣṇa-rūpa eva paramopādeya ity āha—

**jñāne karmaṇi yoge ca vārtāyāṁ daṇḍa-dhāraṇe |**

**yāvān artho nṛṇāṁ tāta tāvāṁs te’haṁ catur-vidhaḥ ||** [bhā.pu. 11.29.33]

jñānādau yāvān dharmādi-lakṣaṇaś caturvidho’rthas tāvān sarvo’py aham eva | tatra jñāne mokṣaḥ | karmaṇi dharmaḥ kāmaś ca | yoge nānā-vidha-siddhi-lakṣaṇo laukiko vārtāyāṁ daṇḍa-dhāraṇe ca nānā-vidha-laukikaś cārtha iti caturvidhatvaṁ jñeyam |

|| 11.29 || śrī-bhagavān || 330-334 ||

[335]

punar evam eva śrīmad-uddhavo’pi prārthitavān—

**namo’stu te mahā-yogin prapannam anuśādhi mām**

**yathā tvac-caraṇāmbhoje ratiḥ syād anapāyinī ||** [bhā.pu. 11.29.40]

ṭīkā ca—evaṁ yadyapi tvayā bahu kṛtaṁ tathāpy etāvat prārthaya ity āha namo’stv iti | anuśādhi anuśikṣaya | anuśāsanīyatvam evāha yatheti | muktāv apy anapāyinī ity eṣā |

|| 11.29 || śrīmān uddhavaḥ || 335 ||

[336]

ata evānyatrāya abhiprāyāya—

**yathā tvām aravindākṣa**

**yādṛśaṁ vā yad-ātmakam |**

**dhyāyen mumukṣur etan me**

**dhyānaṁ tvaṁ vaktum arhasi ||** [bhā.pu. 11.14.31]

ṭīkā ca—mumukṣus tvāṁ yathā dhyāyet tan me vakutm arhasi jijñāsoḥ kathanāya me | punar etat tvad-dāsyam eva puruṣārthaḥ | na tu dhyānena kṛtyam astīti | tad uktam tvayopabhukta-srag-gandha [bhā.pu. 11.6.46] ity-ādi ity eṣā |

|| 11.14 || śrīmān uddhavaḥ || 336 ||

[337]

tasya sarvāvatārāvatāriṣv aprakaṭitaṁ parama-śubha-svabhāvatvaṁ ca smṛtvāha—

**aho bakī yaṁ stana-kāla-kūṭaṁ**

**jighāṁsayāpāyayad apy asādhvī |**

**lebhe gatiṁ dhātry-ucitāṁ tato’nyaṁ**

**kaṁ vā dayāluṁ śaraṇaṁ vrajema ||** [bhā.pu. 3.2.23]

dhātryā yā ucitā gatis tām eva ||

|| 3.2 || sa eva || 337 ||

[338]

atha gokule’pi śrīmad-vraja-vadhū-sahita-rāsādi-līlātmakasya parama-vaiśiṣṭyam āha—

**vikrīḍitaṁ vraja-vadhūbhir idaṁ ca viṣṇoḥ**

**śraddhānvito yaḥ śṛṇuyād atha varṇayed vā |**

**bhaktiṁ parāṁ bhagavati parilabhya kāmaṁ**

**hṛd-rogam āśv apahinoty acireṇa dhīraḥ ||** [bhā.pu. 10.33.39]

ca-kārād anyac ca | atheti vātha | śṛṇuyād vā varṇayed vā | upalakṣaṇaṁ caitad dhyānādeḥ | parāṁ yataḥ parā nānyā kutracid vidyate tādṛśīm | hṛd-rogaṁ kāmādikam api śīghram eva tyajati | atra sāmānyato’pi paramatva-siddhes tatrāpi parama-śreṣṭha-śrī-rādhā-saṁvalita-līlā-maya-tad-bhajanaṁ tu paramatamam eveti svataḥ sidhyati | kintu rahasya-līlā tu pauruṣa-vikāravad-indriyaiḥ pitṛ-putra-dāsa-bhāvaiś ca nopāsyā svīya-bhāva-virodhāt | rahasyatvaṁ ca tasyāḥ kvacid alpāṁśena, kvacit tu sarvāṁśeneti jñeyam |

|| 10.33 || śrī-śukaḥ || 338 ||

[339]

tatra te bhakti-mārgāḥ darśitāḥ | atra ca śrī-guroḥ śrī-bhagavato vā prasāda-labdhaṁ sādhana-sādhya-gataṁ svīya-sarvasva-bhūtaṁ yat kim api rahasyaṁ, tat tu na kasmaicit prakāśanīyam, yathāha—

**naitat parasmā ākhyeyaṁ pṛṣṭayāpi kathañcana |**

**sarvaṁ sampadyate devi deva-guhyaṁ susaṁvṛtam ||** [bhā.pu. 8.17.20]

sampadyate phaladaṁ bhavati |

|| 8.17 || śrī-viṣṇur aditim || 339 ||

[340]

tad evaṁ sādhanātmikā bhaktir darśitā | tatra siddhi-kramaś ca śrī-sūtopadeśārambhe śuśrūṣoḥ śraddadhānasya [bhā.pu. 1.2.16] ity ādinā darśitaḥ | yathā ca śrī-nārada-vākye ahaṁ purātīta-bhave’bhavam [bhā.pu. 1.5.23] ity ādau | yathā ca śrī-kapila-deva-vākye satāṁ prasaṅgān mama vīrya-saṁvidaḥ [bhā.pu. 3.25.22] ity ādau | atra kaivalya-kāmāyāṁ bhaktyā pumān jāta-virāgaḥ [bhā.pu. 3.25.23] ity ādinā | śuddhāyāṁ naikātmatāṁ me spṛhayanti kecit [bhā.pu. 3.25.31] ity ādinā kramo jñeyaḥ | tathā śuddhāyām eva śrī-prahlāda-kṛta-daitya-bālānuśāsane guru-śuśrūṣayā [bhā.pu. 7.7.25] ity ādinā | tam evaṁ kramam eva saṅkṣipya sa-dṛṣṭāntam āha—

**bhaktiḥ pareśānubhavo viraktir**

**anyatra caiṣa trika eka-kālaḥ |**

**prapadyamānasya yathāśnataḥ syus**

**tuṣṭiḥ puṣṭiḥ kṣud-apāyo’nughāsam ||**

**ity acyutāṅghriṁ bhajato’nuvṛttyā**

**bhaktir viraktir bhagavat-prabodhaḥ |**

**bhavanti vai bhāgavatasya rājaṁs**

**tataḥ parāṁ śāntim upaiti sākṣāt ||** [bhā.pu. 11.2.42-43]

ṭīkā ca—prapadyamānasya hariṁ bhajataḥ puṁso bhaktiḥ prema-lakṣaṇā pareśānubhavaḥ premāspada-bhagavad-rūpa-sphūrtis tayā nirvṛtasya tato’nyatra gṛhādiṣu viraktir ity eṣā | trika eka-kālo bhajana-sama-kāla eva syāt | yathāśnato bhuñjānasya tuṣṭiḥ sukhaṁ puṣṭir udara-bharaṇaṁ kṣn-nivṛttiś ca pratigrāsaṁ syuḥ | upalakṣaṇam etat pratisiktham api yathā syus tadvat | evam evaikasmin bhajane kiñcit premādi-trike jāyamāna anuvṛttyā bhajataḥ parama-premādi jāyate bahu-grāsa-bhojina iva parama-tuṣṭy-ādi | tataś ca bhagavat-prasādena kṛtārtho bhavatīty āha—ity acyutāṅghrim ity eṣā |

śāntiṁ kṛtārthatvam | sākṣād antar bahiś ca prakaṭita-parama-puruṣārthatvād avyavadhānenaivety arthaḥ | pūrva-padya-bhakty-ādīnāṁ tuṣṭy-ādayaḥ krameṇaiva dṛṣṭāntā jñeyāḥ | uttaratrāpy etat-krameṇa bhakti-tuṣṭyoḥ sukhaika-rūpatvāt puṣṭy-anubhavayor ātma-bharaṇaika-rūpatvāt | kṣud-apāya-viraktyoḥ śānty-eka-rūpatvāt | yadyapi bhuktavato’nne’pi vaitṛṣṇyaṁ jāyate bhagavad-anubhavinas tu viṣayāntara eveti vaidharmyam | tathāpi vastv-antara-vaitṛṣṇyāṁśa eva dṛṣṭānto gamyata iti ||

|| 11.2 || śrī-kavir nimim || 340 ||

tad etad vyākhyātam abhidheyam | atrānyo’pi viśeṣaḥ śāstra-mahājana-dṛṣṭy-anusandheyaḥ |

guruḥ śāstraṁ śraddhā rucir anugatiḥ siddhir iti me

yad etat tat sarvaṁ caraṇa-kamalaṁ rājati yayoḥ |

kṛpā-mādhvīkena snapita-nayanāmbhoja-yugalau

sadā rādhā-kṛṣṇāv aśaraṇa-gatī tau mama gatiḥ ||

iti śrī-kali-yuga-pāvana-sva-bhajana-vibhājana-prayojanāvatāra-śrī-śrī-bhagavat-kṛṣṇa-caitanya-deva-caraṇānucara-viśva-vaiṣṇava-rāja-sabhājana-śrī-rūpa-sanātanānuśāsana-bhāratī-garbhe śrī-bhāgavata-sandarbhe śrī-bhakti-sandarbho nāma pañcamaḥ sandarbhaḥ ||

samāptaś cāyaṁ śrī-bhakti-sandarbhaḥ ||

1. Not found. [↑](#footnote-ref-2)
2. vāta-vāsanā ye munayo or ṛṣayaḥ | [↑](#footnote-ref-3)
3. Jīva’s reading has *aṅgirasa-śākhādhyāpakena.* He also skips mention of the *tāpanīyopaniṣad-adhyāpaka.* [↑](#footnote-ref-4)
4. garuḍa-purāṇe 1.2.2.22. [↑](#footnote-ref-5)
5. See section 111 above. [↑](#footnote-ref-6)
6. govinda-nāma- [↑](#footnote-ref-7)
7. sampṛkto [↑](#footnote-ref-8)
8. atra krama-sandarbhe (3.31.11) “tathā ceti nairukta-mate ca trividhā janā labhyante—eke pūrva-pūrva-janma-mātraṁ smaranti | eke sāṅkhya-yogādikam abhyasyanti | eke tu parama-puruṣam iti” ity adhika-pāṭhaḥ prāpyate. [↑](#footnote-ref-9)
9. bhaktiḥ (KramaS 11.20.28) [↑](#footnote-ref-10)
10. viśeṣaḥ (KramaS 11.11.32) [↑](#footnote-ref-11)
11. Haridāsa Śāstri has *madhyama-miśra*, but the Krama-sandarbha reads *madhyamaṁ miśra-* [↑](#footnote-ref-12)
12. vyaktyānanya (KramaS) [↑](#footnote-ref-13)
13. sattaratvaṁ sattvam (KramaS) [↑](#footnote-ref-14)
14. avaiṣṇavopadiṣṭena mantreṇa na parā gatiḥ ||

    avaiṣṇavopadiṣṭaṁ cet pūrva-mantra-varaṁ dvayam |

    punaś ca vidhinā samyak vaiṣṇavād grāhayed guroḥ || [PadmaP 6.226.1-2] [↑](#footnote-ref-15)
15. yad yad hi kurute kiñcit… iti pāṭhāntaraḥ | [↑](#footnote-ref-16)
16. nātiprajñayā [↑](#footnote-ref-17)
17. bhagavac-chāstropadeṣṭṝṇāṁ sevātaḥ | [↑](#footnote-ref-18)
18. mantropadeṣṭṝṇāṁ sevātaḥ | [↑](#footnote-ref-19)
19. uttaratra iti haridāsa-śāstrinaḥ saṁskaraṇe | [↑](#footnote-ref-20)
20. kṛtādiṣu prajā rājan kalāv icchanti sambhavam [bhā.pu. 11.5.38] ity atrādhikaḥ pāṭhaḥ caṭṭopādhyāya-saṁskaraṇe. [↑](#footnote-ref-21)
21. aindra iti caṭṭopādhyāya-saṁskaraṇe | maindo nāma dvividasya bhrātā, bhāgavate 10.67.2 draṣṭavya iti | [↑](#footnote-ref-22)
22. jīva-rāśibhir ākīrṇa aṇḍa-kośāṅghripo mahān | tan-mūlatvād acyutejyā sarva-jīvātma-tarpaṇam || [↑](#footnote-ref-23)
23. purāṇy anena sṛṣṭāni nṛ-tiryag-ṛṣi-devatāḥ | śete jīvena rūpeṇa pureṣu puruṣo hy asau || [↑](#footnote-ref-24)
24. teṣv eva bhagavān rājaṁs tāratamyena vartate | tasmāt pātraṁ hi puruṣo yāvān ātmā yatheyate || [↑](#footnote-ref-25)
25. tato’rcāyāṁ hariṁ kecit saṁśraddhāya saparyayā | upāsata upāstāpi nārthadā puruṣa-dviṣām || [↑](#footnote-ref-26)
26. puruṣeṣv api rājendra supātraṁ brāhmaṇaṁ viduḥ | tapasā vidyayā tuṣṭyā dhatte vedaṁ hares tanum || [↑](#footnote-ref-27)
27. nanv asya brāhmaṇā rājan kṛṣṇasya jagad-ātmanaḥ | punantaḥ pāda-rajasā tri-lokīṁ daivataṁ mahat || [↑](#footnote-ref-28)
28. karma-niṣṭhā dvijāḥ kecit tapo-niṣṭhā nṛpāpare | svādhyāye’nye pravacane kecana jñāna-yogayoḥ ||

    jñāna-niṣṭhāya deyāni kavyāny ānantyam icchatā | daive ca tad-abhāve syād itarebhyo yathārhataḥ || [↑](#footnote-ref-29)
29. hitānām [↑](#footnote-ref-30)
30. In ha.bha.vi. 11.615, these verses are attributed to the Gautamīya-tantra. [↑](#footnote-ref-31)
31. ye ceti prabhṛti caṭṭopādhyāya-saṁskaraṇe nāsti | [↑](#footnote-ref-32)
32. 5.19.20 draṣṭavyaḥ | [↑](#footnote-ref-33)
33. Alt. mitravat [↑](#footnote-ref-34)